
פרוטוקול מס'  56

מישיבת ועדת הכלכלה

יום ראשון, כ' בתמוז התשס"ט (12 ביולי 2009), שעה 10:00

סדר היום:  הצעת חוק מינהל מקרקעי ישראל (תיקון מס' ...), התשס"ט-2009

פרק י"ח מתוך הצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010, התשס"ט-2009) 
נכחו:

חברי הוועדה:


אופיר אקוניס – היו"ר

כרמל שאמה – מ"מ היו"ר 

רחל אדטו

אורי אורבך

חיים אורון

זבולון אורלב

רוברט אליטוב

זאב אלקין

ניצן הורביץ

נסים זאב

חנין זועבי

ישראל חסון

רוברט טבייב

אחמד טיבי

אמנון כהן

יעקב כץ

אליעזר מוזס

אלכס מילר

חמד עמאר

נחמן שי

מוזמנים:

ירון ביבי

- מנהל המינהל, מינהל מקרקעי ישראל

עו"ד יעקב קוינט

- יועץ משפטי, מינהל מקרקעי ישראל

אתי שליט

- יו"ר ועד מחוז צפון, מינהל מקרקעי ישראל

אשר ביטון

- יו"ר ועד עובדי מחוז ירושלים, מינהל מקרקעי ישראל

מרגלית חן

- יו"ר ועד מחוז תל אביב, מינהל מקרקעי ישראל

גיל איזנשטיין-קנה
- יו"ר ועד עובדים ארצי, מינהל מקרקעי ישראל

זילפה אברישמצ'י
- יו"ר ועד לשכה ראשית, מינהל מקרקעי ישראל

תמר כפיר

- מנהלת האגף לתכנון משולב, משרד הפנים

גלי דינס


- לשכה משפטית, המשרד להגנת הסביבה

שרון גמבשו

- סגן הממונה על התקציבים, משרד האוצר

עו"ד אלדר דוכן

- לשכה משפטית, משרד האוצר

אריאל אבלין

- רכז ממ"י, אגף התקציבים, משרד האוצר

יוסי ישי


- מנכ"ל, משרד החקלאות ופיתוח הכפר

עו"ד אדיר חרמון
- לשכה משפטית, משרד התעשייה, המסחר והתעסוקה

יגאל יוסף

- אזורי פיתוח, משרד התעשייה, המסחר והתעסוקה

עו"ד יעל מליק

- לשכה משפטית, משרד התעשייה, המסחר והתעסוקה

ארז קמניץ

- יועץ משפטי, משרד המשפטים

חנה איפרגן

- סגנית סמנכ"ל פיתוח תשתיות והשקעות, משרד התיירות

אילן גזית

- מזכ"ל המחנות העולים, חבר הוועד הציבורי למאבק בהפרטת קרקעות

יאיר רביב

- סמזכ"ל, המחנות העולים, בוועד הציבורי למאבק בהפרטת הקרקעות

גיל פלוטקין

- רכז תקשורת, הוועד הציבורי למאבק בהפרטת קרקעות

עו"ד דבי גולד חיו
- האגודה לזכויות האזרח

אברהם להב

- יו"ר ועדת קרקע, התאחדות הקבלנים והבונים בישראל

עו"ד נדאל עותמן
- מרכז מוסאווה

אהד יכיני

- מטה התנועה, תנועת דרור ישראל

עו"ד דרור שטרום
- מנכ"ל, המכון הישראלי לתכנון כלכלי

עו"ד אבי דרקסלר
- ראש מינהל מקרקעי ישראל לשעבר

איריס האן

- מתכננת סביבתית, החברה להגנת הטבע

יואב שגיא

- ראש מכון דש"א, החברה להגנת הטבע

עו"ד נדיה רם

- אגודה לצדק חלוקתי

שמואל דוד

- שתי"ל

אריאל יעקובי

- יו"ר, הסתדרות עובדי המדינה

עו"ד יאיר אלגאוי
- מזכיר ארצי, הסתדרות עובדי המדינה

פרופ' יוסי כץ

- ראש הקתדרה ללימודי קק"ל, אונ' בר אילן

חגי מיורק

- דובר, תנועת השומר הצעיר

אייל טרצ'יצקי

- מחלקת הדרכה, תנועת הנוער העובד והלומד

יעקב בכר

- התאחדות מגדלי בקר, ארגוני מגדלים

רון רוגין

- נציג הקיבוצים

זאב שור

- מזכיר התנועה הקיבוצית

עדי ארבל

יועצת משפטית:
אתי בנדלר

מנהלת הוועדה:

לאה ורון

 רשמה וערכה:

ס.ל.  – חבר המתרגמים בע"מ
הצעת חוק מינהל מקרקעי ישראל (תיקון מס' ...), התשס"ט-2009

פרק י"ח מתוך הצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010, התשס"ט-2009)  

היו"ר כרמל שאמה:
אנחנו מתחילים את הישיבה של ועדת הכלכלה בנושא הרפורמה במינהל מקרקעי ישראל. היום מה שעומד לפנינו זה הקראת סעיפי החוק והצבעה עליהם. סדר היום יהיה כזה; הערות כלליות לגבי החוק כבר מיצינו, יישמעו הערות רק לסעיפי החוק, אלא אם כן יש משהו אקוטי ודחוף לפני הסעיפים, אבל רק ברוח הדברים האלה.

היום זה החקיקה. הנושאים הם נושאים כבדים, זה מצריך מכולנו ריכוז והיום הסובלנות לגבי הפרעות או הפרות סדר תהיה מינימלית. 

חיים אורון:
אני, כמי שלא חבר קבוע בוועדה הזאת, קיבלתי סדר יום ביום חמישי אחרי הצהריים. לא נאמר בו שיש הצבעות. מקובל במקומותינו, ואני יודע שבקואליציה הקיימת המקובל לא תקף לגביה, שכשיש הצבעות מודיעים, לבטח ביום שהוא לא יום של הכנס. מה יעשה חבר כנסת שהוא לא חבר הוועדה וקרא את סדר היום ורוצה להגיש הסתייגויות ונמנעת ממנו הזכות הזאת? 

לאה ורון:
בוועדת הכלכלה על פי רוב לא מקובל לציין את סדרי היום שתיערכנה הצבעות. בוועדת הכלכלה יוצאים מתוך הנחה שכאשר ועדה מכינה הצעת חוק, יכול ויתקיימו הצבעות על כל אחד מסעיפי החוק. יחד עם זה, ביום חמישי מצאנו לנכון להזכיר לכל חברי הכנסת, הן באס.אם.אסים, הן במיילים ובנוסף פנינו לכל מנהלי הסיעות. במקרה שלך  אני באופן אישי דיברתי עם הגב' רונית חייקין, מנהלת הסיעה, וביקשתי אותה למסור לך שביום ראשון תחלנה ההצבעות. 

חיים אורון:
היא מסרה לי, אבל אני מתייחס אל ההודעה הרשמית של הוועדה שבה לא נאמר שהיום יהיו הצבעות. יכול להיות שלוועדת הכלכלה יש נהלים משלה, ואני הרבה שנים בכנסת - לבטח בנושאים רגישים, לבטח ביום שהוא לא יום רגיל של כינוס הכנסת, אני חושב שההודעה שמתקיימות הצבעות היתה הכרחית. 

לאה ורון:
לכן עשינו אותה. 

חיים אורון:
סליחה, אני מבין שיש סכנת מלחמה ביומיים הקרובים והקצב הזה הוא תוצאה של המלחמה, אבל לאה, תעשי לי טובה, הוויכוח לא איתך. למה לך להיות בקו האש? 

היו"ר כרמל שאמה:
דרך אגב, אם אתה אומר 'קו אש', אולי באמת יש מלחמה. אנחנו לא פה במלחמה, אנחנו בדיון על חוק, ואין בינינו שום אש, חבר הכנסת אורון. 

חיים אורון:
המהירות הזאת. 

היו"ר כרמל שאמה:
על המהירות כבר שמענו פעם ועוד פעם ועוד פעם ועוד פעם. 

חיים אורון:
אבל מה לעשות, אחת הבעיות הקשות בכנסת שאני המון שנים שומע כל כך הרבה דברים לא לעניין ואין לי בררה, וגם לך זה יקרה. 

היו"ר כרמל שאמה:
זה כבר קרה לי. 

חיים אורון:
ותאמין לי שזה יקרה יותר ויותר, ואתה לא תקבע מה לעניין ומה לא לעניין. 

היו"ר כרמל שאמה:
אני אמרתי ששמענו את זה חזור וחזור וחזור, וזה כבר מאבד את האפקט של הטענה שלכם. 

חיים אורון:
הערה שנייה, אני רוצה להבין מה נוהל ההסתייגויות שיגובש פה. שמעתי שבוועדת הכלכלה יגישו הסתייגויות רק חברי ועדת הכלכלה. 

היו"ר כרמל שאמה:
זה מותר על פי התקנון? 

חיים אורון:
זה מותר על פי התקנון. 

היו"ר כרמל שאמה:
אז אני חושב שאתה מכבד את התקנון. 

חיים אורון:
אני לא מכבד את התקנון, כי מעולם הסעיף הזה לא הופעל. אם עובדים על פי התקנון, אני מבקש דיון על כל סעיף, זכות דיבור על כל סעיף, הסתייגות על כל סעיף, ואתה לא גומר את זה עד פסח. 

היו"ר כרמל שאמה:
אבל זה ברור שתקבל את זה. 

חיים אורון:
אז אתה לא תגמור את זה עד פסח. אם אתה רוצה את זה ככה בכח, ככה יהיה, בכח. 

שלי יחימוביץ:
סליחה, אתה מונע מאיתנו להגיש הסתייגויות? 

היו"ר כרמל שאמה:
אני לא מונע ממך כלום, כמו שלא מנעתי ממך עד היום, חברת הכנסת שלי יחימוביץ, לבוא ולעשות כל מה שאת עשית בוועדה כבשלך. את האחרונה---

שלי יחימוביץ:
כלומר אני יכולה להגיש הסתייגויות?

היו"ר כרמל שאמה:
עוד לא הגענו לקטע הזה. 

שלי יחימוביץ:
לא, אמרת כאן דבר מאוד ברור. 

חיים אורון:
אני רוצה להבין. אני ישבתי כל מוצאי שבת והכנתי הסתייגויות. 

היו"ר כרמל שאמה:
אני לא אמרתי. חבר'ה, רגע, סליחה. אתה שאלת אותי ואני שאלתי אותך רק אם זה מותר על פי התקנון. עוד לא אמרתי לך מה החלטת הוועדה בנושא. 

חיים אורון:
אני כבר שמעתי. 

היו"ר כרמל שאמה:
ממי אתה שומע? אתה בכלל דיברת איתי בסוף השבוע? 

חיים אורון:
לא. לא. 

היו"ר כרמל שאמה:
אתה לא דיברת איתי, אתה דיברת אולי עם עיתונאים, לא איתי. 

חיים אורון:
לא, אני דיברתי עם אנשים שאומרים לך מה לעשות. 

היו"ר כרמל שאמה:
לא, לא, לא, סליחה, חבר הכנסת אורון. 

חיים אורון:
כן, כן, כן, כן. 

היו"ר כרמל שאמה:
כשתמצא את האנשים שאומרים לי מה לעשות, תקבל בונוס גדול. 

חיים אורון:
אני רוצה הודעה לפרוטוקול מה יהיה נוהל ההסתייגויות. 

היו"ר כרמל שאמה:
סליחה, אתה לא מכתיב לי מה להגיד לפרוטוקול, עם כל הכבוד, חבר הכנסת אורון. 

חיים אורון:
זאת אומרת, עובדים על פי הנהלים בכנסת. 

היו"ר כרמל שאמה:
סליחה, אנחנו עובדים רק על פי התקנון. יש תקנון הכנסת, אין נהלים. יש תקנון ואנחנו פועלים רק על פי ייעוץ משפטי---

חיים אורון:
אני רוצה לשמוע מהיועץ המשפטי לכנסת האם נמנע מעולם מחבר כנסת, שאיננו חבר בוועדה, להגיש הסתייגויות? 

היו"ר כרמל שאמה:
סליחה, אני לא עושה שום דבר בניגוד ליועצת המשפטית, ועל זה יכולה להעיד היועצת המשפטית. אנחנו עובדים בשיתוף פעולה מלא וגם אני לא פועל לפי הנחיות שלך ולא לפי הנחיות של מישהו אחר. לא אתה ולא מישהו אחר  אומרים לי מה לעשות, עם כל הכבוד. 

נחמן שי:
הוא לא נתן לך הנחיות, הוא שאל אותך שאלה. 

היו"ר כרמל שאמה:
לא, סליחה, הוא אמר שאני עושה דברו של מישהו אחר, אז עם כל הכבוד---

נחמן שי:
זה לא בלתי נכון. 

היו"ר כרמל שאמה:
גם את המנגינה הזו אנחנו מכירים. 

נחמן שי:
גם אם זה לא בלתי נכון, באופן עקרוני הוא שואל אותך שאלה, והוא מבקש תשובה, האם הוא יוכל, למרות שאינו חבר הוועדה, להציג הסתייגויות? אני חושב שזה מאוד רלוונטי. בכל ועדה שאנחנו מסתובבים בה זה ניתן, למה בוועדה הזאת, ברגע הזה זה לא ניתן? תסביר בבקשה. 

היו"ר כרמל שאמה:
הנושא הזה לא יוסתר מאף אחד. 

נחמן שי:
יש פה סתימת פיות של חברי כנסת.

היו"ר כרמל שאמה:
סליחה, חבר הכנסת שי, הנושא הזה לא יוסתר מאף אחד, יונח על השולחן באופן ברור ותהיה הודעה ברורה בנושא הזה. 

שלי יחימוביץ:
מה יונח על השולחן? 

היו"ר כרמל שאמה:
ההחלטה, האם יופעל 104(ד) או לא. 

נחמן שי:
אז אין החלטה לרגע זה, זאת אומרת שהדיון מתנהל על פי המתכונת המקובלת בכנסת. 

היו"ר כרמל שאמה:
עכשיו אנחנו לא דנים בהסתייגויות. 

חיים אורון:
עכשיו מתחילים להקריא, ברגע שאתה מקריא, אני רוצה להגיש הסתייגות על השם. 

היו"ר כרמל שאמה:
תגיש. 

חיים אורון:
וההסתייגות הזאת תוצבע וההסתייגות הזאת תעלה למעלה. 

היו"ר כרמל שאמה:
בכל מקרה היא תוצבע פה בוועדה. 

חיים אורון:
והיא תעלה למעלה. 

היו"ר כרמל שאמה:
השאלה אם לעלות למעלה, זו שאלה אחרת. 

חיים אורון:
ברגע שהיא מוצבעת פה היא עולה למעלה. גמרנו. אם כך, נגמר הוויכוח. 

אתי בנדלר:
הסעיף הרלוונטי הוא סעיף 104 לתקנון ואכן, בהתאם לסעיף קטן שלו, נאמר במפורש, 'נמנה המציע עם סיעה המיוצגת בוועדה, יחליט יושב ראש הוועדה אם ליתן לו רשות להסתייגות, אם הצעתו לא התקבלה בוועדה. אם המציע נמנה עם סיעה שאיננה מיוצגת בוועדה, יש לו זכות מוקנית להגיש הסתייגות'. 

בפועל, אני יכולה לומר שמאז שאני לפחות יועצת משפטית בכנסת, אני לא זוכרת אף לא מקרה אחד בהצעת חוק כלשהי שהסעיף הזה הופעל. מעולם לא נמנע מחבר כנסת כלשהו להציג הסתייגות. אבל זה עדיין בגדר סמכותו של היושב ראש. אני חוזרת ואומרת שבפועל לא עושים בו שימוש, גם יש כלים כיצד לעקוף את הסעיף הזה, אני מוכרחה לומר. 

שלי יחימוביץ:
בשבתנו כמחליפים של אנשי סיעתנו. 

אתי בנדלר:
ודאי. זו אחת הדרכים לעקוף, למשל, את ההוראה הזו. כל חבר כנסת שמחליף כאן את חבר סיעתו יכול להגיש הסתייגות. 

נחמן שי:
אוקי, העניין ירד. 

שלי יחימוביץ:
לא, הוא לא ירד, כי חבר הכנסת אורון לא מחליף אף אחד. 

חנא סוייד:
אדוני היושב ראש, אני חבר כנסת שמאוד התעניינתי ברפורמה הזו והשתתפתי כמעט בכל הישיבות והדיונים שהיו סביבה. היום, יום ראשון, זה יום המנוחה שלי, ואני מוצא את עצמי מחויב לבוא היום ולהשתתף בדיון, למרות שאני צריך להיות בבית שלי, ביום המנוחה שלי. אני לא מבין למה הבהילות הזו ולמה הסידור הזה, שדווקא ביום מנוחה של חבר כנסת. יושב ראש הכנסת, כשהוא צריך לקיים ישיבה ביום ראשון, הוא מתקשר אליי אישית ומבקש רשות. יושב ראש הכנסת וזה קרה יותר מפעם אחת, אז אני לא מבין ואני מוחה נמרצות נגד קיום הישיבה החשובה הזו להקראת החוק ביום ראשון, שזה יום המנוחה שלי. 

שלי יחימוביץ:
נעשה דיון בשבת. 

חנא סוייד:
אולי בפעם הבאה. במיוחד, כפי שאמרתי, שזו הצעת חוק שהיא מאוד חשובה לי והייתי מעורה בה מתחילתה ועד הסוף.

בנוסף לכך, אדוני, אני עוד פעם רוצה להעלות את העניין של דיון ממצה בהצעת החוק הזו. אני מזכיר לך, בוועדת הכלכלה הקודמת היתה הצעת חוק רק על חלק מהמכלול שאנחנו מדברים עליו כאן וזה היה עניין של חוק מיוחד לקרן קיימת לישראל. אני אומר לך, לזכותו של יושב ראש הוועדה בזמנו, חבר הכנסת ארדן, השר ארדן היום, שהוא קיים יותר משלוש ישיבות מיוחדות על חלק קטן ממה שיש כאן, הביא לכאן מומחים, החל ממחזיקי פרס נובל עד למומחים לאקדמיה והיה דיון מעמיק וממצה בכל הנושאים הערכיים והכלכליים והסביבתיים וכל מה שסביב העניין הזה. אני לא ראיתי ולא שמעתי ולא התרשמתי שהיה דיון כזה. נכון שהיה דיון של אנשים בעלי עניין בכל הסיפור הזה. ואני במיוחד רוצה להעלות, אדוני היושב ראש, את הקטע שמעניין את האוכלוסייה הערבית. 

היו"ר כרמל שאמה:
סליחה, אנחנו גמרנו. לא, סליחה חבר הכנסת סוייד, אתה גם ככה---

חנא סוייד:
לא, חבר הכנסת שאמה, אתה לא מכתיב לי מה אני אגיד. 

היו"ר כרמל שאמה:
סליחה, אני מכתיב פה מי מדבר, לא מה הוא אומר. אנחנו בהקראה עכשיו, גמרנו עם הטיעונים. אמרת שהשתתפת בכל הישיבות, דיברת בכל ישיבה. אני אומר לך שמוצו פה נושאי הדיונים. אתה רוצה לדבר על עניין ההקראה, משהו אקוטי כמו חבר הכנסת אורון? בבקשה. 

חנא סוייד:
אני רוצה לדבר על ההקראה. 

היו"ר כרמל שאמה:
אבל רק על זה. אני לא אתן לך להתפרש. 

חנא סוייד:
אני לא מצאתי שום התייחסות, בתיקונים שהובאו לכאן, להצעת החוק, לגבי הדיונים. אני לא רוצה להגיד לגבי כל הדברים, אבל לפחות לגבי הנושאים של האוכלוסייה הערבית. נכון שבאו לכאן אנשים ובכו והשמיעו כאן כל מיני בעיות שהם עברו, אבל לא ראיתי שהיתה שום התייחסות, לא בדיון שהיה כאן מטעם אנשים שהם יוזמים את הצעת החוק---

היו"ר כרמל שאמה:
חבר הכנסת סוייד, אנחנו נגיע להקראת הסעיפים, בסעיף שאתה חושב שמקפח את ערביי ישראל, אתה תגיד את דעתך. 

חנא סוייד:
אני רק רוצה להגיד לך, אדוני, בקשר לאוכלוסייה הערבית, זאת ההתרשמות של כל האנשים שהשתתפו בדיונים כאן, מדובר בחלוקת שלל של קרקעות, במכירה כללית---

היו"ר כרמל שאמה:
אלה הנאומים, חבר הכנסת סוייד---

חנא סוייד:
ללא מסים, ללא שום דבר. זה כאילו מכירת עגבניות מבסטה. וזה מבייש. 

היו"ר כרמל שאמה:
יהיה מי שיגיד לך שדין ערבי כדין יהודי בחוק הזה, והחוק לא מבדיל ביניהם. 

חנא סוייד:
בכלל לא. 

היו"ר כרמל שאמה:
ואתם מי שרוצים לעשות הבדל, וחבל. 

שלי יחימוביץ:
קודם כל, אתה ככה הפטרת במהלך הערה שלי שעשיתי בוועדה כבתוך שלי. אני רוצה להגיד לך, אתה לא עושה לי טובה שאתה נותן לי לדבר בוועדה הזאת, אני חברת כנסת, זכותי לבוא לכל ועדה של הכנסת ולומר את כל מה שעולה על דעתי, בלא מגבלה. לא קיבלתי כאן חסד ולא טובה, אז אני מבקשת להימנע מההערות האלה. 

דבר שני, אני חייבת לומר שאני מרגישה שהולכנו שולל. אנחנו הולכנו שולל בכל התהליך הזה---

היו"ר כרמל שאמה:
אולי כדאי גם שתימנעי מההערות האלה שהולכת שולל. מי הוליך אותך שולל? במה הוליכו אותך שולל? במה? 

שלי יחימוביץ:
אם תאפשר לי לדבר אני גם אסביר למה. הולכנו שולל כיוון שראשית החוק הזה פוצל מחוק ההסדרים. הוא פוצל במאמץ רב וראוי לשבח של יושב ראש הכנסת, רובי ריבלין, שהבין שמדובר בסוגיה היסטורית שמקומה בחוק ההסדרים מבייש את כולנו. 

מיד אחרי שפוצל הודיע יושב ראש הוועדה, חבר הכנסת אקוניס, שהוא פוצל באופן וירטואלי בלבד ושאנחנו ניכנס לדיונים מרתוניים כדי להספיק לחוקק את החוק במהירות. אחר כך, אחרי שקמו עליו חברי הכנסת והסבירו לו מה המשמעות של הדברים שהוא אמר, הוא הבהיר שלא תהיה בהילות ושנקיים דיונים ככל שצריך ונלבן כל בעיה ככל שצריך, ואתה, אדוני, ממלא מקום יושב ראש הוועדה, שמנהל את הדיונים האלה, חזרת ושנית אחריו ואמרת, 'כל נושא ימוצה ולא יועלה להצבעה ולא נתחיל בהצבעות עד שהדברים ימוצו עד הסוף'. ניסיתם לקיים דיונים על גבי דיוני מליאה, עד שלא צלח בידיכם הדבר. 

היו"ר כרמל שאמה:
לא נכון.  

איתמר כהן:
מה לא נכון? אני הייתי בדיון שכשהגיע תורי לדבר, זה הופסק בגלל ש---

היו"ר כרמל שאמה:
הופסק, לא ניסינו לעלות למליאה. אדוני, סליחה, אתה קיבלת זכות דיבור? 

איתמר כהן:
זה רק בגלל הערה של מישהו. 

היו"ר כרמל שאמה:
זו פעם ראשונה, בפעם הבאה אתה לא תוכל לדבר בכלל, אם בכלל תוכל להישאר בחדר. 

נחמן שי:
חבר הכנסת שאמה, תירגע, אלה אזרחי מדינת ישראל. הם רשאים---

היו"ר כרמל שאמה:
סליחה, סליחה, סליחה. 

נחמן שי:
אל תגיד לי סליחה. 

היו"ר כרמל שאמה:
סליחה, חבר הכנסת שי---

נחמן שי:
הם רשאים לדבר פה. 

היו"ר כרמל שאמה:
חבר הכנסת שי, חברת הכנסת יחימוביץ עכשיו בזכות דיבור---

נחמן שי:
נכון והם רשאים לדבר פה. 

היו"ר כרמל שאמה:
לא להתפרץ, אתה לא תקבע, אתה לא תעשה פה קרקס. 

נחמן שי:
הם באו לדבר והם ידברו פה ואתה לא תפריע להם. 

היו"ר כרמל שאמה:
סליחה, קרקס בסיעת קדימה, לא פה. 

נחמן שי:
לא תפריע להם, ותימנע מההערות האלה. 

היו"ר כרמל שאמה:
אני לא אמנע מההערות, תימנע מההתנהגות הזו שלא ראויה. אתה מגבה אזרח שמתפרץ פה בדבריו בוועדה? זה מה שאתה מגבה? 

נחמן שי:
הוא יכול לדבר---

היו"ר כרמל שאמה:
לא, הוא לא יכול להתפרץ. הוא לא יתפרץ. 

בבקשה, חברת הכנסת יחימוביץ, סליחה שהפריעו לך. 

שלי יחימוביץ:
קיימתם דיונים על ימים שאינם ימי הדיונים של הכנסת, מרוב בהילות וחיפזון. קיימתם דיונים על גבי הדיונים האינטנסיביים והבלתי אפשריים ממילא של חוק ההסדרים, ולא אפשרתם לי, כמחוקקת, למלא את תפקידי כהלכה. לא אפשרתם לי. גם עכשיו, אגב, אתם מקיימים דיון ביום שהוא אינו יום כנסת והוא חופף דיונים של חקיקה שמתקיימת עכשיו גם בוועדת העבודה והרווחה וגם בוועדת הכספים של חוקים שאמורים לעלות ביחד עם חוק ההסדרים ואני אמורה להתרוצץ בין הוועדה הזאת לבין ועדת עבודה ורווחה ו-ועדת הכספים, בשלוש סוגיות חשובות מאוד. 

כמה מחברי הכנסת, אנחנו, ביקשנו להגיש לנו מסמכים שיאפשרו לנו לנהל את הדיון המורכב, הסבוך והגורלי הזה באופן שלא נעשה צחוק מהבוחרים שלנו ונוכל לתת להם דין וחשבון ונוכל לומר להם שעסקנו ברצינות וביסודיות בעניינים של הפרק. ביקשנו מידע רב מאוד וקיבלנו מידע חלקי. למשל ביקשנו כל מידע מהותי, עובדתי אחר, שהוצג בעניין לממשלה ו/או לוועדת השרים לענייני רפורמה במינהל מקרקעי ישראל ו/או לראש הממשלה ולשר האוצר או למי מטעמם. לא זכינו לקבל את הדבר הזה. ביקשנו לדעת איך תיראה הסחירות בקרקע לפני הרפורמה ואחריה. לא קיבלנו תשובה. ביקשנו חוות דעת משפטיות, שניתנו על ידי היועץ המשפטי לממשלה, או מטעמו, בעניין חוקתיות וחוקיות הרפורמה במינהל מקרקעי ישראל, לרבות חוות דעת נוגדות, שהן איפכא מסתברא. לא קיבלנו את הדבר הזה. ביקשנו סיכומי דיון משפטיים שניתנו על ידי היועץ המשפטי לממשלה, או מטעמו, בעניין חוקתיות וחוקיות הרפורמה, חוות דעת משפטיות שניתנו על ידי היועצים המשפטיים של מינהל מקרקעי ישראל באותו עניין, חוות דעת משפטיות אחרות, לרבות מטעמם של עורכי דין שאינם עובדי מדינה, שהוצגו בעניין לממשלה, או לוועדת השרים לענייני רפורמה במינהל מקרקעי ישראל, או לראש הממשלה או לשר האוצר, או למי מטעמם. לא קיבלנו. לא היינו חשופים בכלל לאלטרנטיבות, לאופציות האחרות. קיבלנו את הדבר הזה, כזאת ראה וקדש, את הדבר הזה שנכתב בחופזה רבה.

ואני רוצה לומר לך, אדוני היושב ראש, אתה אומר שהתקיים כאן דיאלוג. לא התקיים כאן דיאלוג. היתה כאן ונטילציה, באו אנשים ופתחו, היתה כאן פתיחה של בעיות הרות גורל. אתה חושב שבשעה וחצי של דיון על ערביי ישראל והרפורמה, אתה פתרת את הבעיות של ערביי ישראל והרפורמה? ניסית להתמודד עם הבעיות של ערביי ישראל והרפורמה? ניסית לתת מענה לאנשים שאדמותיהם הופקעו ועכשיו הם עוברים כמטבע עובר לסוחר על ידי המדינה? מישהו ניסה לתת מענה? העובדה שהענקת להם את החסד לדבר ולומר את אשר על ליבם, לא מהווה תחליף לדיון. כשבאים לכאן נציגים של גופים ציבוריים וציבורים גדולים וחשובים במדינת ישראל ומעלים סוגיות, הם מעלים סוגיות כדי שאנחנו נבוא עם תשובות, כדי שנלבן את הסוגיות האלה. 

היו"ר כרמל שאמה:
חברת הכנסת יחימוביץ, מעובדה אחת את לא יכולה להתעלם, הצעת החוק שהוגשה לוועדה היא לא הצעת החוק שתועלה למליאה, יהיו התאמות ושינויים לא מינוריים ועל כן כל הטענה הזאת שלך, לא יודע על מה היא מבוססת. 

את אומרת שהיתה פה ונטילציה. ונטילציה זה כשעושים ולא קורה כלום, אז עובדה שקרו דברים ויקרו עוד דברים עד סוף החקיקה כאן בוועדה, ולטענה שלך אין על מה לסמוך, אבל...

שלי יחימוביץ:
הדיונים שנעשו כאן לא היו דיונים שמתרחשים בהצעת חוק רצינית. אני רוצה לתת לך דוגמה להצעת חוק שנחקקה כאן על פני חודשים ארוכים באותה ועדה, כשיושב ראש הוועדה היה השר היום משה כחלון. זאת היתה הצעת חוק זכויות יוצרים, שהיו בה סעיפים רבים שנגעו לחלקים גדולים בחברה הישראלית. הדיונים בה נמשכו, להערכתי, חצי שנה, יותר אולי, שמונה חודשים, כשישבו כאן ציבורים רבים ודנו בכל סוגיה ובאו קהלים ופתחו, והוועדה ניסתה לתת מענה וחזרנו לממשלה והממשלה חזרה עם תשובות. כך מתקיימת הצעת חוק שאינה בחוק ההסדרים. 

היו"ר כרמל שאמה:
אני חושב שחקיקה שנמרחת על פני שנים לא משיגה איזה שהיא תכלית מיוחדת, בעצם המריחה שלה. 

חיים אורון:
וזה על סמך ניסיון פרלמנטרי ארוך שנים. 

היו"ר כרמל שאמה:
לא, זה על סמך היגיון בריא, חבר הכנסת אורון. 

חיים אורון:
אבל יש גבול קצת לביטחון הזה. 

היו"ר כרמל שאמה:
חבר הכנסת אורון, יש גם גבול לזלזול בחבר כנסת צעיר, עם כל הכבוד לך. 

חיים אורון:
רק חבר כנסת צעיר יכול להגיד שחקיקה ממושכת היא לא יעילה. יש פה חוקים שדנו בהם שנתיים, שלוש שנים בחוקים אחרים. 

היו"ר כרמל שאמה:
היא לא תכלית בפני עצמה. לא אמרתי שהיא לא ראויה, אמרתי שהיא לא תכלית בפני עצמה. 

חיים אורון:
היא לא תכלית בפני עצמה. נכון, אפשר לגמור ביום אחד. כמו היום, חוק מטפלות ביום אחד. בוועדה אחרת באותה שעה. 

היו"ר כרמל שאמה:
אנחנו לא מצויים פה בחקיקה שנעשתה ביום אחד, אנחנו אחרי שבועות של דיונים בסוגיה שכבר דנים בה בציבוריות הישראלית ובממשלה ובוועדות שונות, במשך לא שנה ולא שנתיים, לא שלוש ולא ארבע, חבר הכנסת אורון. 

חנא סוייד:
לא בדרך הזו, לא בדרך הרומסת הזו, לא בדרך הלא מתחשבת הזו, הלא חוקתית הזו. 

שלי יחימוביץ:
אני חייבת לומר לך משהו. מי שמחוקק חוקים זו כנסת ישראל, לא ועדות שישבו כאן, מצדי מ-1948. כנסת ישראל מחוקקת חוקים ואל תספרו לי על ועדות קודמות שישבו. אנחנו המחוקקים, אנחנו, ואנחנו כמחוקקים עשינו עבודה כושלת, שטחית, שערורייתית, מזלזלת בציבור, לא מעמיקה, לא דנו בשום בעיה שעלתה כאן. 

היו"ר כרמל שאמה:
אבל חברת הכנסת יחימוביץ, את תעלי למליאה ותצביעי נגד וגם פה תוכלי להצביע נגד. 

שלי יחימוביץ:
סליחה, אני יודעת בדיוק מה אני יכולה לעשות. כשאני אצביע, אני אצביע, ועכשיו אתה לא מאפשר לי לומר את הדברים שלי וזה חמור ביותר. 

היו"ר כרמל שאמה:
אני מאפשר לך יותר מדי, לצערי. אנחנו רוצים להתחיל בהקראה. את לא אומרת דברים שקשורים להקראה. את אומרת את אותם דברים שחזרת עליהם מהישיבה הראשונה, כמו מנטרה. הבנו את זה. 

שלי יחימוביץ:
לא, אני מבקשת את זכותי לומר את הדברים שלי. 

היו"ר כרמל שאמה:
בבקשה. 

שלי יחימוביץ:
ואתה לא מאפשר לי לומר את הדברים. 

היו"ר כרמל שאמה:
בבקשה. 

שלי יחימוביץ:
יש את נושא איכות הסביבה ותכנון בר קיימא. אתה יודע באיזה סוגיה עמוקה מדובר? אתה יודע כמה אנשים העלו כאן סוגיות שרק נפתחו ולא קיבלו מענה? 

היו"ר כרמל שאמה:
מה לעשות שאנחנו לא עוסקים בחוק התכנון והבנייה, חברת הכנסת יחימוביץ, ואת כל הסוגיות האלה להלביש על הרפורמה הזו, כאילו היא הולכת---

שלי יחימוביץ:
אדוני היושב ראש, אתה לא מאפשר לי לומר משפט אחד מלא. 

היו"ר כרמל שאמה:
אני כן מאפשר לך, אני רק לא אאפשר לעשות פה קרקס מעובדות שהן לא נכונות. מספיק, זה היה טוב לדיונים. אנחנו עכשיו בהקראה. תתייחסי פר סעיף. 

שלי יחימוביץ:
מי שאחראי לקרקס זה אתה, אתה מבזה את כבודה של הכנסת ואתה לא מאפשר לנו לפעול כמחוקקים. 

היו"ר כרמל שאמה:
סליחה, סליחה. 

שלי יחימוביץ:
אני מבקשת שתאפשר לי לדבר. 

היו"ר כרמל שאמה:
בסדר, אבל גם זה יהיה עם גבול. 

שלי יחימוביץ:
אגב, הייתי גומרת לדבר כבר לפני חמש דקות אלמלא היית מפריע לי על כל משפט וחצי משפט.

שוב אני אומרת מה שלא אפשרת לי לומר, שהקבוצות שבאו ובקצה המזלג העלו כאן סוגיות הרות גורל ומשמעותיות לאזרחי מדינת ישראל לא קיבלו מענה לשאלות שלהם, לא התקיים כאן שקלא וטריא, לא התקיים הדיון שמתרחש בחוק כל כך כבד משקל. מעולם לא עבר בוועדת הכלכלה חוק כל כך... מעולם לא עבר חוק כל כך נרחב, נקודה, מעולם לא עבר חוק נרחב בכזאת רשלנות ובכזאת חפיפניקיות. 

היו"ר כרמל שאמה:
מעולם. כן, ההדגשה על מעולם. 

שלי יחימוביץ:
נכון שחברי הכנסת החדשים חשופים אך ורק לחוק ההסדרים. הם לתומם חושבים שכך צריכה להתנהל חקיקה במדינת ישראל, בחוק הסדרים אחד, שעליו מצביעים בדחיפות ובבהילות, בלי לדעת מה כתוב פה. יש חקיקה אחרת במדינת ישראל, בכל זאת יש חקיקה שיצאה לשמחתנו מחוק ההסדרים ותהליך החקיקה בסוגיה כל כך משמעותית נעשה בלי ללבן כאן שום סוגיה. הסוגיות עלו, אתה צודק, אתה אפשרת לאנשים לדבר, הם דיברו, ואז נאמר להם בנימוס, 'תודה רבה'. כאילו דבריהם נאמרו לאוויר. 'דיברתם, רשמנו בפרוטוקול, לבג"צ נגיד שקיימנו דיון---

היו"ר כרמל שאמה:
אתם שוב חוזרים על דמגוגיה. חברת הכנסת יחימוביץ, אני אומר לך שכבר יש שינויים בחוק. אם הצעת החוק לא היתה משתנה, היית אומרת 'היו פה, אמרו, אמרנו להם תודה, זו היתה הצגה', אבל עובדה שיש שינויים, יש שינויים מהותיים ויהיו עוד שינויים במהלך היום, שאני לא יכול לדעת עליהם מראש, אבל אני אומר לך שכן יהיו עוד שינויים. אז מאיפה אתם מביאים את כל המתקפות חסרות הבסיס האלה? 

שלי יחימוביץ:
סליחה, אני לא חייבת להסביר לך. אני אומרת את דבריי וזהו. 

היו"ר כרמל שאמה:
את כן חייבת. סליחה, כשאת תוקפת אותי, את כן תסבירי. 

שלי יחימוביץ:
לא, לא, לא, אני אגיד מה שאני רוצה להגיד. 

היו"ר כרמל שאמה:
אז גם אני אגיד את מה שאני רוצה, עם כל הכבוד לך. 

שלי יחימוביץ:
אני מבקשת שתאפשר לי לומר את דבריי, כי אתה לא מאפשר לי זכות דיבור. 

היו"ר כרמל שאמה:
אני מאפשר לך לדבר אבל זהו, עוד דקה מעכשיו אנחנו עוברים להקראה. 

שלי יחימוביץ:
ואני מבקשת לא להגביל אותי בדקה ולא בשתי דקות. 

בכל הבעיות שהועלו כאן לא התנהל דיאלוג ולא התנהל אותו שקלא וטריא שנהוג בהצעת חוק רצינית. הצעת החוק נידונה ממש כשם שנידונו סעיפים אחרים בחוק ההסדרים ואני יכולה להגיד לך שיש אפילו סעיפים בחוק ההסדרים שנידונו בוועדת כספים, שאני חברה בה, יותר ביסודיות מהדבר הזה. 

ולסיום, דבר חמור ביותר. כל השבת נערכתי להגשת הסתייגויות ובצורה מאוד מאוד אינטנסיבית והנה עכשיו, לפתע, אני מקבלת בדקה ה-90 נוסח חדש של חוק, שאני לא מכירה אותו, אני לא יודעת מה השינויים שהוכנסו בו, לא הספקתי ללמוד אותו. לא הספקתי ללמוד אותו. יש לי הסתייגויות מוכנות, אני לא יודעת אם הן רלוונטיות לנוסח הזה ואני מבקשת לקבוע ישיבה מחודשת שתאפשר לכולנו לדון בנוסח החדש כדי שנוכל להבין את המשמעויות שלו, אחרת אין משמעויות גם לעבודה שעשינו בדוחק ובלחץ, אבל ביסודיות ככל שיכולנו, כי הכל מושלך לטמיון. אין לי מושג אם ההסתייגויות שלי רלוונטיות לנוסח החדש ואני מבקשת לקבוע מועד חדש לדיון של הישיבה הזאת, כדי שנוכל ללמוד את הנוסח החדש. יתרה מזה, אני שומעת ממך שיהיו נוסחים חדשים נוספים במהלך היום. 

היו"ר כרמל שאמה:
לא, רק דברים שיסוכמו פה בוועדה. 

שלי יחימוביץ:
מה הבהילות הזאת? תנו לנו את הנוסח החדש. 

היו"ר כרמל שאמה:
את לא רוצה אפשרות להשפיע על סעיפי החוק? 

שלי יחימוביץ:
אני רוצה ללמוד ביסודיות, כמו חברת כנסת רצינית שאני מנסה להיות ולא מצליחה בהקשר הזה. לא מצליחה, אני מודה, לא מצליחה לעסוק ברצינות ברפורמה הזאת, כפי שהיא דורשת, אני רוצה לתת לי האופציה ללמוד את הנוסח החדש, להתייעץ עם מומחים בתחום ולחזור עם הסתייגויות חדשות, כי ההסתייגויות שלי לא רלוונטיות לנוסח החדש. 

ואני חוזרת על בקשתי לקיים דיון בשעה אחרת, שנספיק ללמוד לקראת הדיון החדש. 

היו"ר כרמל שאמה:
כל השינויים שהוכנסו להצעת החוק הם שינויים שנולדו כאן בדיונים, בניגוד לדברים שנאמרו, שהדיונים הם דיוני סרק. אלה הצעות ובקשות של גופים שונים שהעלו. אלה לא שינויים שהגיעו ממציעי החוק, מהממשלה. 

שלי יחימוביץ:
אני לא נחשפתי אליהם. 

היו"ר כרמל שאמה:
את לא נחשפת, זה עניין אחר. 

שלי יחימוביץ:
לא נחשפתי לטיוטה. 

היו"ר כרמל שאמה:
הכל היה פה בוועדה. 

שלי יחימוביץ:
לא, סליחה, לא. קיבלנו נוסח חדש הרגע, שלא נחשפנו אליו. 

חנא סוייד:
למה אי אפשר לתת, נגיד שעתיים עכשיו, לראות את ההצעה החדשה, אולי זה פותר חלק ניכר מהבעיות? אתה אומר שיש כאן שינויים רציניים---

היו"ר כרמל שאמה:
אנחנו הולכים לקרוא סעיף-סעיף, אנחנו לא הולכים להצביע.

חנא סוייד:
אבל איך אפשר להשתתף בדיון כשאתה לא יודע מה מוצע, מה על כף המאזניים? 

היו"ר כרמל שאמה:
אנחנו לא מצביעים, חבר הכנסת סוייד, על הצעת החוק כמקשה אחת. אנחנו הולכים להקריא סעיף-סעיף, אות-אות, מלה-מלה. 

חנא סוייד:
וללמוד תוך כדי קריאה?

היו"ר כרמל שאמה:
כן. אוקי, אני חושב שמיציתם את מה שרציתם לעשות. 

שלי יחימוביץ:
האם נוכל במהלך הסעיפים החדשים שנוספו לשמוע את דעות המומחים כאן על הסעיפים האלה? 

היו"ר כרמל שאמה:
ככל שיידרש, בוודאי. אני אומר לכם דבר אחד, כמו שהיה בנושאים הדיוניים דיון אמיתי וממצה ולא נתתי לאף אחד לקצר שום דבר, ולא קיצרתי אף אחד, כך גם יהיה הפעם, אבל תיקחו בחשבון שלא יהיה גם לצד השני. לא יהיה פה דיוני סרק. דיוני סרק זה לא רק לצד אחד, זה גם לצד השני, חברת הכנסת  יחימוביץ. לא יהיה כאן מישהו שימשוך זמן, אני לא אתן לזה יד, יהיה כאן דיון אמיתי, ואם לא יהיה דיון אמיתי, תבואו אליי בטענות. כמו שאת לא יכולה להגיד שלא היה דיון אמיתי בנושאים.

שלי יחימוביץ:
סליחה, אמרתי, לא היה דיון אמיתי. 

היו"ר כרמל שאמה:
את לא יכולה להגיד את זה. 

שלי יחימוביץ:
ודאי שאני יכולה. הנה אני אומרת, עומדת מאחורי דבריי, וביום שאני אצטרך לנמק אותם, אני גם אנמק אותם. אז אל תגיד לי מה אני יכולה ומה אני לא יכולה להגיד, אני אגיד מה שאני חושבת ומה שאני מאמינה. 

היו"ר כרמל שאמה:
אני לא אומר שאת לא יכולה להגיד פיזית-ורבאלית. כשאני אומר שאת לא יכולה להגיד אני מתכוון שאין לך על מה להסתמך. 

שלי יחימוביץ:
ועוד איך יש לי על מה להסתמך. 

היו"ר כרמל שאמה:
בניגוד אלייך, אני הייתי כאן בכל הדיונים, אז העדות שלך היא לפחות עדות חלקית ומכאן---

שלי יחימוביץ:
האם נעשה כאן שקלא וטריא, משא ומתן כמו שנהוג בחוק כל כך רחב? תשאל את היועצת המשפטית שלך. תשאל את מנהלת הוועדה שלך. תשאל אותן. 

היו"ר כרמל שאמה:
אני שואל אותן מה שאני רוצה לשאול וקיבלתי את התשובות. 

שלי יחימוביץ:
אני מציעה לך פשוט להרחיב את השכלתך בעניין הזה. 

היו"ר כרמל שאמה:
אוקי, הבנתי, עכשיו זה עניין של השכלה. אוקי, בסדר.

שלי יחימוביץ:
זה עניין של מיומנות בעבודת הכנסת. 

היו"ר כרמל שאמה:
צר לי שאני רק כמה חודשים בכנסת, אין לי שליטה על זה, אני משתפר מיום ליום בעניין הזה. גם בלי שאני אעשה כלום, הניסיון שלי בכנסת גדל. ובאמת, אתם חברי כנסת ותיקים, אבל מה לעשות, אתם לא מנהלים פה את הדיון היום. 

חברת הכנסת זועבי, בבקשה. 

חנין זועבי:
קודם כל אני חברת כנסת חדשה ועדיין מתלמדת, אבל יש לי הרגשה, אדוני היושב ראש, למרות שאני מכבדת כמובן את המעמד שלך, שאתה כן מנסה לזלזל בהשפעתם של חברי הכנסת ובמיוחד חברי הכנסת של האופוזיציה. אני חושבת שבימים כאלה, וזה חלק מהדמוקרטיה, דווקא נותנים יותר זמן ויותר דגש לחברי כנסת מהאופוזיציה, וגם אם אתה נותן לי זמן---

היו"ר כרמל שאמה:
דיברו פה כמעט רק חברי כנסת מהאופוזיציה. 

חיים אורון:
הקואליציה לא באה לדיונים, רק להצבעות. הקואליציה, בתור מודל, באה רק להצבעות, לא לדיונים. 

היו"ר כרמל שאמה:
לצערי אני ישבתי פה לבד, מותקף, דיון אחרי דיון---

חנין זועבי:
אני לא אתקוף אותך, אני רק אגיד את העמדה שלי. אני אנסה לא לתקוף אותך. אבל גם כאשר אני מדברת עשר דקות ועשרים דקות, זה אולי מספיק שאתה תגיד שזה אידיאולוגיה ו'אתם חוזרים על הדברים שלכם וזו דמגוגיה', זה מספיק בשביל לזלזל בדברים של חברי הכנסת. 

היו"ר כרמל שאמה:
לא על הדברים שלך אמרתי את זה. לא על הדברים שלך. כשאת מדברת על נושא של ערביי ישראל, יש בינינו אולי מחלוקת לגבי הסוגיה, אבל את אומרת דברי טעם ודברי עניין. כשבאים לספר שמישהו עשה פה איזה מחטף או מישהו מוליך שולל בפרוצדורות, על כך אני אומר 'זו דמגוגיה', כי זה לא היה. אני יכול להגיד שמה אתם העליתם, אתם העליתם טענות קשות מצד ערביי ישראל, לי אין פתרונות ואין לי גם הסכמה איתך בעניין הזה. 

חנא סוייד:

הם מצאו אוזן קשבת בתיקונים שאתם הבאתם כאן? 

היו"ר כרמל שאמה:
אוזן קשבת זה לא תיקון, חבר הכנסת סוייד. אוזן קשבת זה שבאמת הקשבנו. 

חנא סוייד:
לא, בהצעה. אתה אומר שכתוצאה מהדיונים היו תיקונים. 

היו"ר כרמל שאמה:
אני חושב שההצעה לא מפלה, מראש, את ערביי ישראל. אתה מדבר אולי על נקודה אחרת. 

חנא סוייד:
אני אומר לך, ערבי ישראלי יוכל להיות בעלים של מקרקעין בדיוק כמו יהודי ישראלי ובכך מתמצא השוויון. 

חנין זועבי:
אני לא יודעת אם להיות שמחה או עצובה שאתה כן הכרת, 'שהעליתם בעיות קשות שאין להם טיפול'. אז אתה מודה שאין טיפול ואתה מודה שאנחנו מתחילים להצביע בלי שיהיה טיפול ודרך רצינית לגשת לנושאים הכל כך מעמיקים שאנחנו כן הצגנו במשך הדיונים שהיו. 

היו"ר כרמל שאמה:
אז לא הסברתי את עצמי טוב, או שלא הבנת אותי טוב. הכוונה שלי היתה שהעליתם בעיות של הציבור הערבי ישראלי, שהוא חש אותן, שהרפורמה---

חנין זועבי:
אין לה מענה. 

היו"ר כרמל שאמה:
היא בטח לא יצרה אותן, לגישתך, והיא לא משנה את מצבכם לרעה, אלא להיפך; הרפורמה נותנת אפשרות לכל אזרח באשר הוא יהודי, באשר הוא ערבי, באשר הוא דרוזי, באשר הוא מכל מוצא. היא באמת הצעת חוק שוויונית. להיפך, אני אומר לך שיש גורמים ציוניים יהודיים שאומרים שהם נגד הרפורמה כי 'מה פתאום כאלה ואחרים יהיו בעלים של קרקע בישראל'. אוקי? אז הטענות הן מכאן ומכאן והרפורמה הזאת לא באה לפתור את כל בעיות העולם, היא באה להסדיר את ניהול מקרקעי ישראל ואת זה היא עושה טוב. ואת זה היא עושה טוב והיא רפורמה שתזניק את המשק לה לעשות. 

קדימה, היא תקל על האזרח בביורוקרטיה מול המינהל, היא תמקד את המינהל בפעולות שהיא כן יכו

חנין זועבי:
אפשר לקבל רשות דיבור ממך? 

היו"ר כרמל שאמה:
לא. מהצעת החוק, שהיא אולי אחת הטובות, אתם עושים ממנה...

חנין זועבי:
אני לא מסכימה איתך בכלל. ההשפעה של הרפורמה הזאת על האזרחים הערבים היא שונה באופן מעמיק ובאופן מהותי מההשפעה של הרפורמה הזאת על האזרחים היהודים. רק אם נתת הזדמנות למומחים, גם מומחים בין לאומיים, גם מומחים ישראליים, לתת את הדעת שלהם על הסוגיה הזאת, אני חושבת שגם אתה יכולת לשנות את הדעה שלך. כלומר העניין הפרוצדורלי הזה, שלא נתנו מספיק זמן לטפל בנושא של השפעת הרפורמה על האזרחים הערבים גם גרעה מההזדמנות שלי להשפיע על הדעה שלך. כלומר אתה נתת רק שעה וחצי הזדמנות לדיון בהשפעת הרפורמה הזאת על האזרחים הערבים, כאשר אנחנו מדברים בסוגיה היסטורית, בסוגיה אידיאולוגית מהדרגה הראשונה ואתה בא ורוצה לשכנע את האנשים פה ששעה וחצי של דיון בסוגיה הזאת זה דיון מספיק? אני חושבת שאף אחד פה לא מסכים איתך. גם אתה לא מסכים עם עצמך. אנחנו מדברים על עניין ועל נושא אידיאולוגי היסטורי מהדרגה הראשונה ולא ניתנה פה שום הזדמנות, חוץ משעה וחצי, שבאו רק חברי כנסת ערבים ורק תושב, אזרח מהנגב, בא והציג את הדברים שלו. אני חושבת שזה נושא שצריכים פה לשמוע את הדעה של מומחים, אפילו בין לאומיים, ושל מומחים בעניין הקרקעות ובעניין הסכסוך ההיסטורי.

אנחנו גם ביקשנו לראות את ההסכם. הטיפול גם לא היה שקוף. אנחנו ביקשנו לראות את כל הפרטים של ההסכם בין הקרן הקיימת לישראל לבין מינהל מקרקעי ישראל. 

היו"ר כרמל שאמה:
הוא הונח על שולחן הוועדה. 

חנין זועבי:
לא, לא, לא, הנספחים לא הונחו. הפרישה של האדמות. 

היו"ר כרמל שאמה:
הנספחים לא אושרו. 

חנין זועבי:
אז לפני שהנספחים יאושרו, אנחנו צריכים גם לתת את הדעה שלנו על הנספחים האלה. אז גם לא ניתנה הזדמנות---

היו"ר כרמל שאמה:
כדי להבהיר את הנקודה, אנחנו ביקשנו את כל מה שסוכם בין המדינה לקרן הקיימת לישראל, כל מה שסוכם. יש דברים שהחליפו ניירות, אבל לא סיכמו אותם. דברים שלא מסוכמים, מה המשמעות שלהם? 

הדבר היחידי שסוכם, חברת הכנסת זועבי, לפחות זה מה שדווחתי, אני לא חלק מההסכם הזה, אני כמוך שאלתי---

חנין זועבי:
אבל אני גם צריכה להשפיע על ההסכם, לפני שהוא ייחתם. אין השפעה לדברים שלי אם אתה מביא לי הסכם חתום. 

היו"ר כרמל שאמה:
לא, הסכם זה לא חקיקה, הסכם הוא לא בינינו לבינם, הוא בין המדינה לקרן הקיימת לישראל, אנחנו אולי יכולים לפקח על זה, לבקר.    

שלי יחימוביץ:
זו החלטה שלנו כמה אנחנו מפקחים על הסכמים וכמה לא. 

היו"ר כרמל שאמה:
אמרתי, תפקידנו לפקח, אנחנו לא מסכמים. 

חנין זועבי:
אז אני כאן מסיימת שהדיון בנושא הזה, בחוק המרחיק לכת... אני חושבת שב-60 שנה זה החוק שהכי משפיע על החיים ועל ההתפתחות של האזרחים ועל הזכויות של הערבים בישראל וההשפעה שלו כלפי האזרחים הערביים שונה לגמרי מאשר ההשפעה שלו על האזרחים היהודים, כי המעמד של האזרחים הערבים הוא שונה, כי האדמות האלה הן אדמות של האזרחים הערבים. נקודת ההתחלה היא נקודה היסטורית כל כך שונה לגבי האזרחים הערבים, אז אתה לא יכול להגיד שזה משפיע במידה שווה ואני חושבת שהדיונים של ועדת הכלכלה לא נתנו שום הזדמנות לסוגיה הזאת לעלות בצורה רצינית וזה חבל, וזה לא דמוקרטי, זה אנטי דמוקרטי. תודה. 

נחמן שי:
אדוני היושב ראש, חברי הכנסת. יש הרבה מה להגיד ואנחנו נגיד את מה שיש לנו לאורך השעות והימים שהדיון הזה יימשך, כי כפי שאמרתי בהזדמנות קודמת, זה דיון היסטורי שבו הממשלה החליטה לעשות מעשה שלא ייסלח, ועדיף ורצוי שכל מי שיכול לומר, כולל חברי הכנסת, יבוא לידי ביטוי.

אני לא זוכר הרבה עניינים שהיו על סדר היום הציבורי ושעוררו עניין. לדעתי לא עוררו מספיק עניין, כפי שאני אראה לכם תיכף מהמוני המסרים שמגיעים אלינו באמצעות הדואר האלקטרוני והעניין הזה מחלחל והולך. יכול להיות שהציפו עוד סוגיות בתקופה הזו ועל ידי זה, זה נסתר מהעין הציבורית, אבל התפקיד שלנו כחברי כנסת זה שהסוגיות האלה כן תעלינה על סדר היום הציבורי והדיון הזה הוא אחת הבמות המרכזיות, גם היחידות, שנוצרו כדי לנהל את הדיון הזה. 

לכן טוב וחשוב שאנחנו נביע את דעתנו בהרחבה, וכל גורם ציבורי שירצה, ובעניין הזה אני רוצה לומר לך, אדוני היושב ראש, אני מכבד באמת את העובדה שנתת לכמה וכמה גורמים לדבר, ואני רואה פה כל פעם פרצופים חדשים, סימן שמספרם של הגורמים האלה לא מסתיים אלא הוא הולך ומתגבר, לפי התזה שהצגתי עכשיו, אבל אני לא זוכר שיצא משהו מהדברים האלה, כי זה נאמר, לצורך המליצה ולצורך אולי הפרוטוקול---

היו"ר כרמל שאמה:
לא תוכל להגיד את זה בסוף היום, אז אל תתחייב לזה. אני אומר לך מראש, יש לך את הצעת החוק המקורית, נראה את הצעת החוק שנוציא מתחת ידינו---

נחמן שי:
אני תיכף אעיר משהו על זה. 

היו"ר כרמל שאמה:
אז אני מבטיח לך שיהיו בה שינויים. 

נחמן שי:
אני אעיר משהו על קצב הדיון, שהוא מפריע לי. הלא אתה ואני חברים חדשים בבית הזה ושנינו לומדים---

היו"ר כרמל שאמה:
אתה לפחות לא יכול לנזוף בי שאני חדש. 

נחמן שי:
לא, אני היחיד שיכול להגן עליך שאתה חדש, אז אני מגן על זכותך בתור מועדון החדשים בבית הזה ומכבד גם את זכותם של החדשים לטעות מדי פעם ולתקן את ההתנהלות שלהם תוך כדי התקדמות. אני מבטיח לך שאנחנו נשתפר עם הזמן. 

קודם כל כמה הערות לדברים שעומדים בפנינו. אני ביקשתי גם עכשיו ממך בכתב חוות דעת משפטית, שלא קיבלנו. אני יודע שנאמר פה בעל פה שהיועץ המשפטי לממשלה ראה את זה ואמר שאין לו התנגדות, או משהו מהסוג הזה. זו לא חוות דעת משפטית במחילה. אנחנו רוצים לקבל חוות דעת משפטית מלאה מהיועץ המשפטי לממשלה, בכבודו ובעצמו, ולכל משפטן שיוסמך על ידו, ולצורך העניין הזה, מבלי להעליב חלילה, אני מוכן גם אפילו מחברתנו היועצת המשפטית של ועדת הכלכלה, לשמוע את דעתה לגבי מעמדו של החוק הזה והתקינות של ההליכים שמלווים אותו. 

היו"ר כרמל שאמה:
אתה רוצה לשאול אותה שאלה? 

נחמן שי:
אני לא שואל, אני רוצה לקבל את זה בכתב מסיבות שכולנו מבינים אותן. הדברים האלה צריכים להיות מעוגנים כולם בכתב. שום דבר בעל פה לא מחזיק מעמד. 

היו"ר כרמל שאמה:
ובעל פה לפרוטוקול? יש הבדל. 

נחמן שי:
לא, אני אשמח מאוד אם עורכת דין בנדלר---

אתי בנדלר:
לגבי תקינות התהליכים, חבר הכנסת שי? 

נחמן שי:
וגם לגופו של עניין, לגבי האפשרות שחוק כל כך בסיסי, שהוא חוק יסוד ביסודו, אבל איכשהו מתחמקים מהעיסוק בו כחוק יסוד ומעבירים אותו באיזה שהיא צורה של תיקון. 

היו"ר כרמל שאמה:
חבר הכנסת שי, ב-2006, שנינו לא היינו פה, אבל היתה ממשלה בראשות המפלגה שאתה חבר בה---

נחמן שי:
זה ממש לא קשור. 

היו"ר כרמל שאמה:
סליחה, אני רוצה להגיד לך משהו שאתה אולי לא יודע. אולי אתה יודע ואולי לא. כדי שתבין. 

הם העבירו תיקון לחוק שמאפשר למינהל למכור עוד 100,000 דונם, להעביר בעלות. לא דנו בזה שנים, לא דנו בזה חודשים. 

דובר:
זה היה בחוק ההסדרים. 

היו"ר כרמל שאמה:
עוד יותר, זה היה בחוק ההסדרים. את זה אני אפילו לא ידעתי. 

נחמן שי:
טעות אחת אם נעשתה, ואני לא יודע מה הן הנסיבות שהדבר אושר אז, לכן אני לא יכול להתייחס לזה, לא מצדיקה בשום אופן טעות אחרת. מה קרה? אמרתי לך את זה בדיון שהיה בינינו בטלוויזיה. שאלת אותי על נושא אחר, אמרתי לך, 'תשמע, אם דברים נעשו בעבר בצורה שלילית ורעה, אני לא אגן עליהם היום'. 

היו"ר כרמל שאמה:
היית הוגן להודות בטעות, אני מודה. 

נחמן שי:
גם אם הם נעשו על ידי ממשלה של מפלגה שאני היום חבר בה. מה זה משנה? 

היו"ר כרמל שאמה:
אני מודה שהודית בטעות של המפלגה שלך. 

חיים אורון:
מה הטעויות שנעשו? 

נחמן שי:
אני לא יודע. אולי לא היתה טעות, אני לא רוצה להתייחס, זה 2006. אני לא יודע מה היה אז. הוא אומר ש-100,000 דונם אושרו אז---

היו"ר כרמל שאמה:
ב-2006, בחוק ההסדרים, אני ראיתי בחוק תיקון 2006, ממשלת קדימה נתנה הרשאה למינהל למכור עוד 100,000 דונם לבעלות. אתה אולי אפילו לא שמת לב, חבר הכנסת אורון. 

חיים אורון:
לא רק ששמתי לב, אלא גם ידעתי ולכן אני אציע פה למכור 100,000 דונם נוספים ובזה לגמור את כל הסיפור. אם אתה הולך עם 2006, בוא נקצר את כל הדיון, נחליט---

היו"ר כרמל שאמה:
מי אמר שלא יהיה שינוי גם בעניין הזה? 

חיים אורון:
אם זה כל השינוי שרוצים פה, נחליט, 300,000, נתפשר עם מר ירון ביבי, 400,000 וכל 50,000 נוספים יבואו לפה ולא צריך את כל הערימות האלה.

היו"ר כרמל שאמה:
כשנגיע למספר הזה---

חיים אורון:
אבל זו המהות של העניין. אתם כל פעם לוקחים תקדים מן העבר---

היו"ר כרמל שאמה:
כשנגיע למספר הזה, חבר הכנסת אורון, תדבר על זה. 

חיים אורון:
אני רוצה להגיד לך עוד דבר שאולי לא תאהב לשמוע אותו. בדרך כלל לא מקובל שהיושב ראש מתווכח עם כל חברי הכנסת כל הזמן. 

היו"ר כרמל שאמה:
אבל אתם כולכם באים להתווכח איתי. 

חיים אורון:
תסלח לי, לא איתך, עם הכנסת, עם כל הכבוד לך. אתה לא מבין את מעמדך. אתה מנהל התנועה שלנו, אנחנו מתווכחים עם הממשלה, עם הכנסת, עם העם היהודי, עם ההיסטוריה---

היו"ר כרמל שאמה:
אבל אתם לא נותנים לנהל דיון. 

חיים אורון:
זה מאוד טוב שאתה מזדהה עם כולם, אבל עם כל הכבוד, טיפת צניעות, אנחנו לא מתווכחים איתך בכלל. אני יודע בדיוק של מי החוק, אני יודע בדיוק מי רוצה לצאת מהכנסת עם 'הפרטתי את קרקעות ישראל', אני קורא את מסמך מאה הימים, אני קורא כמה נאומים של מר נתניהו. עם כל הכבוד לך, אני לא מתווכח איתך. אתה מנהל ועדה של הכנסת, בוועדה של הכנסת, גם אם אתה מאוד מזדהה, עם כל הנאומים האלה, תפקידך הוא לנהל אותה כיושב ראש, ולא להעיר לכל חבר כנסת הערות, מה היה ב-2006, 2007. לך יש זכות בלתי מוגבלת לדבר, קח רשות דיבור בסוף הדברים ותענה לנו. אתה עונה לנו כל הזמן ואתה מתלונן למה אנחנו מתפרצים, כי אתה מחנך אותנו ככה. 

נחמן שי:
אני מצטרף לדברי ידידי. האישור של 100,000 הוא לא כמו האישור שעומד לפנינו, שהוא אישור גורף שלא מוגבל, לא בזמן, לא בהיקף, והוא פותח את זה לכל האופקים שבעולם. זה חלק מההבדלים שיש בתיקון הערמומי הזה שמובא בפנינו. זו הערה אחת.

הערה שנייה מתייחסת לעובדה שקיבלנו כרגע הצעה חדשה. אז אני הייתי רוצה לדעת מתי עשו את ההצעה הזאת, מתי עבדו עליה. לפי דעתי עבדו עליה בשבת האחרונה, יש טעם לפגם קודם כל בזה שמעסיקים עובדי מדינה בעבודה בשבת, בשביל לעשות תיקונים בהצעות חוק, כי אחרת אני לא מצליח לתאר לעצמי מתי זה הגיע לשולחננו. 

יעקב קוינט:
לא עבדו עליה בשבת. 

נחמן שי:
אז מתי הספקתם? 

דובר:
עד כניסת השבת ומצאת השבת. 

נחמן שי:
אז אני רוצה שזה יהיה ברור שלא עבדו על הצעת החוק---

חיים אורון:
יש היתרים כאן במוצאי שבת בבוקר. 

נחמן שי:
אני מתאר לעצמי. בי"ת, ברור לכל העולם שנפל פה פגם רציני בכך שמביאים לפני חברי הכנסת, וגם האורחים שלנו, שעוד מעט מתייחסים למסמך שכבר עבר מן העולם, הצעת חוק מנוסחת מחדש, אומרים 'תתחילו להתמודד איתה'. אני לא יודע איך עושים את זה בזמן כל כך קצר ואני מבקש את עזרתך כי אתה כמוני, חדש, ויודע שזה לוקח לנו זמן כפול בינתיים לעסוק בדברים האלה, אז אנחנו זקוקים לזמן כדי לשבת לקרוא ולהבין במה מדובר.

אני רוצה לומר  עוד משהו לטובת העניין. קיבלנו כרגע את מכתבו של חבר הכנסת אורבך שאינו חבר הוועדה והוא מצרף לנו את חוות דעתו של הרב מצגר. זו לא סמכות שצריך לא לקחת אותה בחשבון, שאומרת במפורש שאין פתח להתיר מכירת קרקעות לצמיתות בארץ ישראל, ופעולה זו אסורה מטעמים הלכתיים. אני מודה שאני לא מקיים את כל ההלכות שכתובות, חלק מהן כן, חלק מהן לא, אבל בעניין הזה אני מוצא את עצמי מסכים איתו וזו לא טענה שאינה ממן העניין להביא את דבריו הנה. אולי יש טעם להביא גם את הרב מצגר שישמיע את דעתו לפני הפורום הזה. נכון שהרוב כתוב פה בארמית, אבל אפשר יהיה להסתדר עם זה. חשוב מאוד שדעתו תישמע בפנינו. 

באותו הקשר, אני אשמח מאוד אם ראש הממשלה יופיע לפני הוועדה הזאת. אני לא יודע עד כמה זה מקובל, אבל כדאי לעשות ניסיון. ראש הממשלה מוביל את הרעיון הזה, ראה ערך 'מרפסת מול מרפסת' ולכן חשוב מאוד שתינתן לו הבמה במקום הזה, שבו מתנהל הדיון הענייני והחשוב הזה, כדי שישמיע את דעתו. לא בכל מיני פורומים משונים, שנקראים קיסריה ומתרחשים באילת, אלא שיבוא לכאן, יתייצב מעל במת הכנסת -אגב הוא לא אמר בשום מקום בכנסת עד עכשיו מה הוא מתכנן לעשות-  ויסביר לנו ולכל העולם, העולם במקרה זה זו מדינת ישראל, למה הוא רוצה לעשות את השינויים בחוק הזה. 

הדבר האחרון הוא שאני רוצה לחזור ולצטט מהמכתבים שאנחנו ממשיכים לקבל אצלנו בדואר שלנו, אדוני. 

היו"ר כרמל שאמה:
חבר הכנסת שי, כשאני מתכוון להקראה זה להקראה של סעיפי החוק, לא של מכתבים שכתבו לך. 

נחמן שי:
למה? 

היו"ר כרמל שאמה:
אתה כבר הקראת מכתבים. 

נחמן שי:
יש מכתבים נוספים שהגיעו אלינו. 

היו"ר כרמל שאמה:
לא, לא, לא. אם יהיה לך איזה שהוא מכתב שייגע ספציפית לאחד מסעיפי החוק, אתה תוזמן לקרוא אותו. 

נחמן שי:
אני חושב שזכותם של אזרחי מדינת ישראל, משלמי המסים, שקשורים קשר עמוק למדינה הזאת ולאדמתה, שדעתם תישמע. 

היו"ר כרמל שאמה:
יש משלמי מסים אחרים ואזרחים אחרים שזכותם גם שלא יעשו קרקס מהליכי החקיקה ולא למרוח את זה. 

נחמן שי:
מי עושה קרקס? איזה קרקס? 

היו"ר כרמל שאמה:
חבר הכנסת שי, אמרתי לך, לא אתן שזה יימרח. אני לא מדבר ברור? לא אתן שזה יימרח. 

נחמן שי:
על איזה קרקס אתה מדבר? 

היו"ר כרמל שאמה:
לא יבוזבז פה זמן. למה אתה רוצה להקריא את המכתבים עכשיו? 

נחמן שי:
אני רוצה לצטט עשרות אזרחים במדינת ישראל, שהמדינה הזו היא שלהם והאדמה הזאת היא שלהם וזו זכותם. 

היו"ר כרמל שאמה:
אנחנו אחרי שלב הדיונים, אנחנו בשלב ההקראות. 

נחמן שי:
עוד לא הגענו להקראות, אנחנו יכולים לשמוע את דעותיהם. 

היו"ר כרמל שאמה:
אנחנו עכשיו מתחילים. אני רק רוצה---

נחמן שי:
אני חושב שחשוב מאוד שדעותיהם של האזרחים האלה תישמענה.

היו"ר כרמל שאמה:
חבר הכנסת שי. 

נחמן שי:
אז אני רוצה שיירשם בפרוטוקול שאתה מנעת ממני להשמיע את דבריי בפני הוועדה. 

היו"ר כרמל שאמה:
זו זכותך. 

נחמן שי:
אני רוצה שיישמע, מפני שיש משקל לעובדה שמנעת מחברי כנסת להביע את דעתם בפני הוועדה ולהביא את טיעוניהם. 

היו"ר כרמל שאמה:
אני אעשה את זה גם בקולי, אני מסרב לבקשתך, עם כל הצער שבדבר, להקריא מכתבים שהגיעו אליך מאזרחים. 

נחמן שי:
אז אנחנו נדע לטפל בזה בהזדמנות הנכונה ובפורום המתאים. 

היו"ר כרמל שאמה:
הייתי רוצה לשאול את נציגי הממשלה לגבי הטענות שעולות פה לגבי הדרישות לנתונים, מסמכים, חוות דעת משפטיות. תגובתכם לפרוטוקול, בבקשה. 

אריאל אבלין:
נשלח מכתב התייחסות לבקשה של יושב ראש ועדת הכלכלה, שכולל התייחסות מפורטת לכל אחת ואחת מן הבקשות. כל החומרים שנדרשו, המצאנו, היתה התייחסות. ככל שהיו. אין חוות דעת משפטיות כתובות בעניין הזה, לכן לא הומצאו. 

נחמן שי:
אתם צריכים אולי לשנות את המקצוע שלכם בהזדמנות זו כשאתם מוסיפים זרדים למדורה, תסלחו לי. אני יודע, כשרוצים להוציא חוות דעת, מוציאים חוות דעת, וכשלא רוצים להוציא חוות דעת, לא מוציאים חוות דעת. מה, אנחנו לא מבינים את זה? אנחנו אמנם חדשים אבל לא מטומטמים. אז אני מבקש חוות דעת. אני רוצה שיהיה רשום, היועץ המשפטי לממשלה אמר, אין שום בעייתיות מבחינתי עם החוק הזה. 

אלדר דוכן:
חבר הכנסת שי, לא ביקשתם להמציא חוות דעת חדשה, ביקשתם חוות דעת שהונחה על שולחן הממשלה. 

נחמן שי:
הוא לא יודע לכתוב? אולי הוא לא רוצה לכתוב. 

אלדר דוכן:
היות ולא היתה כזו, לא המצאנו. 

נחמן שי:
אני חושב שהיתה, אבל אם אין, אז יש עכשיו. איך זה יכול להיות שאין? על דברים יותר זוטרים מוציאים חוות דעת, ופה משום מה נאלם קולו של היועץ המשפטי לממשלה, או של כל סמכות משפטית אחרת. 

היו"ר כרמל שאמה:
רגע, מנהל המינהל, מר ירון ביבי, בבקשה. 

נחמן שי:
משפטן ידוע. הוא גם משפטן? 

היו"ר כרמל שאמה:
לא, הוא לא הציג את עצמו כמשפטן. 

נחמן שי:
אה, חשבתי, כי יכול להיות שלפי החוק החדש הוא יהיה משפטן. 

ירון ביבי:
אני, ברשותך, מסרב להגיב. אני חושב שהעניין הוא לא העניין שלי. ביקשו חברי הכנסת, וביקשתם אתה ויושב ראש הוועדה, לדעת האם הונחה חוות דעת משפטית לפני הממשלה. לא הונחה חוות דעת כזו. יחד עם זה, נציגי היועץ המשפטי לממשלה השתתפו בכל הדיונים בוועדות השרים ובטח שבהליך הכנת החוק ואני חושב שדעתם מצויה בין השורות בחוק. 

אתי בנדלר:
חבר הכנסת שי, לצערי הצעת החוק לתיקון חוק מינהל מקרקעי ישראל והחוקים הנלווים, בכל הקשור לרפורמה במינהל מקרקעי ישראל, נכללה מלכתחילה בהצעת חוק ההתייעלות הכלכלית, הידועה כהצעת חוק ההסדרים, וכמובן שכל מה שנכלל בהצעת החוק הזאת, עצם ההכללה שלו זה על דעת היועץ המשפטי לממשלה. לשמחתי השכילה הכנסת לפצל את הפרק הזה מהצעת חוק ההסדרים ולהביאה לדיון כהצעת חוק נפרדת. אכן קצב הדיונים הוא מואץ, הדיונים הם אינטנסיביים וארוכים, אבל אינני יכולה לומר שמה שנעשה עד כה איננו תקין. אני חושבת שככל שמדובר בתקינות הליכי חקיקה, אין לי, כיועצת משפטית ותיקה למדי בכנסת, טענה כלשהי על הדרך שבה הדיונים התנהלו עד כה. אני מתכוונת להמשיך ולהקפיד על הליכי חקיקה תקינים, גם בהמשך, ואנחנו עומדים על המשמר מבחינה זו וכך אני מקווה שיהיה. יש שיתוף פעולה מלא לחלוטין בין ממלא מקום יושב ראש הוועדה לביני בנושא הזה ולא נעשה שום מחטף ולא נחסם קול של אף חבר כנסת, לרבות לא נציגי גופים שניסו לטעון בפני הוועדה. 

נחמן שי:
לא, רק כרגע הפסיקו אותי, אבל זה כנראה לא נחשב בעינייך. אבל בסדר, אני לא מצפה שאת תחליטי ביני לבין יושב ראש הוועדה. זה בסדר. 

אתי בנדלר:
אני מדברת ככל שנוגע לתקינות הליכי החקיקה. אינני מדברת על חילופי דברים  אלה או אחרים או על אידיאולוגיות. 

באשר לנוסח הצעת החוק שגם אני קיבלתי אותה הבוקר, סומנו בה בצהוב כל התיקונים לעומת הצעת החוק המקורית, כך שניתן יהיה לראות כל שינוי לעומת הצעת החוק המקורית. קודם כל צריכים לזכור שכל אחד מסעיפי הצעת החוק, שטרם התחלנו לקרוא אותם, הם עדיין בגדר הצעה. אין כאן איזה שהוא סעיף שהוחלט עליו ועכשיו עושים מחטף לשנות, כך שהכל יוכרע, יוסבר וישמעו הערות בטרם ההצבעות. זה דבר אחד. 

דבר שני, נאמר לי שכל התיקונים הם תיקונים פרי הערות שהועלו בוועדה ואני מקווה שגם פרי תרומתי הצנועה בפגישות שנערכו עמי בנושא הזה, וכמובן שהכל עומד להכרעת הוועדה, ללא יוצא מן הכלל. 

היו"ר כרמל שאמה:
תודה רבה ליועצת המשפטית, אני מקווה שדבריה קצת שמו דברים בפרופורציה והרגיעו את מי שחשב שמשהו פה לא כל כך תקין. 

יש תשובה שאני חייב לאחד המשתתפים. מר חגי מיורק, מתנועת השומר הצעיר, שמעוניין לשמוע לפרוטוקול מה מטרת הרפורמה. למטרת הרפורמה, אני יכול להפנות אותך לדברים שמפורסמים גם על ידי משרד האוצר ומי שהכין את הרפורמה וגם בדברי החוק, אבל אני גם אתייחס. אני לא פוטר את עצמי מלהגיד כמה מלים על הנושא. 

עיקרה של הרפורמה הוא: אחד, שינוי מבני במינהל מקרקעי ישראל והפיכתו לגוף שיפעיל שלוש חטיבות, שיתמקצעו ויתמקדו פחות בחיכוך עם החוכר והאזרח ובכלל לא בתכנון קרקעות, אלא בשיווק מקרקעין וניהולן בהתאם לצרכי המשק ומדיניות הממשלה. שינוי נוסף, מעבר ממשטר של חכירה ברוב נכסי המקרקעין למשטר של בעלות, שבו כל אדם יהיה בעלים של המקרקעין שלו, דבר שיוביל להאצת תהליכים בשוק המקרקעין ויועיל גם למשק ולכל אחד מאיתנו. 

חגי מיורק:
מה שהקראת כרגע אני מבין את זה כיעדים. אני חושב שמאחורי יעדים יש מטרה שהיא מטרת העל של התהליך שבו מדובר, וזאת כוונתי. את זה אני לא מצליח להבין. מה המטרה מאחורי היעדים ואמרתי גם בישיבה הקודמת שהיתה כאן. למשל דובר על סיטואציה שבה אדם, כדי למנוע את נסיעתו מקרית שמונה לנצרת, כשהוא רוצה לעשות איזה שהוא שינוי, למען לחסוך את עלויות הדלק ועלויות הזמן ולחסוך את יום העבודה שלו. זה הוצג כאיזה שהיא מטרה. 

אני רוצה להגיד ממש בקצרה דבר שנאמר על ידי אבי דרקסלר, שהיה מנהל מינהל מקרקעי ישראל, בשנים 98' – 2000, שבו הוא מתאר את מה שהיה בתחילת שנות ה-90, לאחר התפרקות ברית המועצות והעלייה ההמונית: 'בשנות ה-90 לא נשאר עולה אחד בלי יחידת דיור. מישהו יכול לדמיין לעצמו מה היה אם לא היה לנו בנק קרקעות? הרי מאיפה היו קרקעות לתת לעולים? אם הקרקעות תימכרנה, האם נלך לנוחי דנקנר, או לחברת אזורים, ונקנה מהם קרקע?'. זה הדבר שאני מבקש שתינתן אליו איזה שהיא התייחסות---

היו"ר כרמל שאמה:
עכשיו אתה רוצה לפתוח איזה סוגיה, איזה שאלה. זה כבר לא ביעדים ובמטרות. 

חגי מיורק:
אני לא מבין איך אפשר להגיע להקראות בלי שיהיה ברור ליושבים כאן מה המטרה. הקראת יעדים, הקראת---

חיים אורון:
אנחנו נגיש הסתייגות ברוח הדברים שלך. יש להניח שבכנסת ישראל, ב-2009, היא תישאר במיעוט. 

היו"ר כרמל שאמה:
ממיעוט למיעוט. להבנתי את החוק, אין בעיה עם סיטואציה כמו שאתה מתאר, להיפך. השוק יהיה הרבה יותר גמיש, הרבה יותר יעיל, הרבה יותר שקוף והחוק הזה לא מקל על אף אחד, לא על דנקנר ולא על תשובה לאגור קרקעות, להיפך. 

ירון ביבי:
בהקשר הזה אני רוצה להוסיף. אנחנו מציעים כאן להעביר בעלות לחוכרים עירוניים. לא בשנות ה-90, בוודאות,  ולא לפני זה למיטב ידיעתי, מישהו הצליח לפנות חוכר שהוא חוכר עירוני באמצעים של החוזה בלבד, לכן ההתייחסות של מר דרקסלר היא ככל הנראה לקרקע חקלאית ואכן בזמנו חשבו שייתנו את רוב הפתרונות בקרקע חקלאית. זה לא המצב בהצעת החוק הזאת ולכן אני חושב שהדברים האלה הם פחות רלוונטיים. 

חגי מיורק:
אני אתן דוגמה נוספת. היום בבוקר מצאתי בעיתון גלובס את האמירה סביב הנושאים של בריכות המלח בפי גלילות לפיהם הנושא של קרקע עירונית הוא נושא לא ברור---

היו"ר כרמל שאמה:
חידדנו את זה בחוק. 

חגי מיורק:
כי בפועל מה היא ההגדרה לקרקע עירונית---

היו"ר כרמל שאמה:
הכנסנו לחוק. אחד התיקונים שמתלוננים עליהם חברי הכנסת היא ההגדרה לקרקע עירונית.

איתמר כהן:
כל דבר. 

היו"ר כרמל שאמה:
לא, ממש לא כל דבר.

איתמר כהן:
מגורים, תעסוקה, מלונאות, תעשייה, מסחר. פי גלילות זה תעשייה. 

היו"ר כרמל שאמה:
המטרה היתה לשמור על השטחים הפתוחים ועל השטחים החקלאיים, והמטרה הזו מושגת בתיקון הזה.

איתמר כהן:
והחוף בחיפה הפך לאחרונה לחוף מכולות, מאוחסנות שם מכולות חלודות של האחים עופר. 

היו"ר כרמל שאמה:
אני פחות מכיר את הנושא באופן ספציפי. 

ירון ביבי:
הנושא  של פי גלילות נדון בבג"צ ובג"צ קבע שזו קרקע עירונית. 

איתמר כהן:
והחוף של תושבי חיפה שהפך לחוף מכולות של האחים עופר, הוא גם קרקע עירונית, כי זה משמש לתעשייה. אז כרגע זה לחמש שנים לפי החוק החדש---

היו"ר כרמל שאמה:
מה שם אדוני שמתעקש להתפרץ כל פעם מחדש? אני מציע לך, תעביר לי את החומר הזה של חוף מכולות, באופן ספציפי, אני מבטיח לך לטפל בו. זה לא קשור לחוק. אם צריך, נעשה שאילתא, אם צריך, נקיים דיון ונטפל בעניין הזה מול הגורמים הרלוונטיים. גם אני לא מוכן ששום חוף יהפוך לחוף פרטי או לחוף מכולות. אבל זה לא מענייננו כרגע. 

יואב שגיא:
הערה בהקשר לזה, ברשותך. בואו נזכור שהחוק הזה, גם לפי ההגדרה החדשה של קרקע עירונית ותעסוקה, כולל שטחי תיירות ומלונאות, שמאיימים על החופים, מאיימים על השטחים הפתוחים. שיהיה ברור, איפה עושים תיירות? מעבר לתיירות בערים. כך שאם באמת רוצים להקפיד על כך שלא תהיה גלישה לשטחים הפתוחים---

היו"ר כרמל שאמה:
מר שגיא, הסעיף הזה עוד לא התקבל ולא נחקק. כשנגיע אליו, אם תמצא לנכון---

יואב שגיא:
אני רק מפנה את תשומת הלב להערה שלך. 

היו"ר כרמל שאמה:
דנו בזה גם בפרק הסביבתי. 

חיים אורון:
סעיף 10 לחוק נותן אופציה להרחבתו בתוך החוק הזה. סעיף 10 יוצר את המנגנון שבאמצעותו החלטת ממשלה תרחיב אותו בלי כל מה שקורה פה, והיות ויוזמי החוק אמרו שזו מטרתם---

היו"ר כרמל שאמה:
חבר הכנסת אורון, כשנגיע לסעיף 10.  למה להקדים את המאוחר? 

חיים אורון:
לא, כי כשפה מסבירים לאזרחים המודאגים מה יהיה, ואומרים אין מה לדאוג, יש מה לדאוג. תוציאו את סעיף 10, למשל, ותחליטו על 300,000 דונם ונגמר הדיון, ונלך הביתה, נלך לוועדת הכספים לדון על המטפלות. אתם כל הזמן אומרים 'כשנגיע'. הרי הפתרון מאוד פשוט, תחליטו שבמקום 200,000, 300,000, סעיף 10 לא קיים, נציע שינויים בהרכב הרשות ונלך הביתה. אם זה מה שמדובר עליו, לא היה פה כל מה שקורה מסביב. 

אתי בנדלר:
חבר הכנסת אורון, על איזה סעיף אתה מדבר? 

חיים אורון:
את לימדת אותי יותר מפעם אחת שלמרות שדברי ההסבר הם לא חלק מהחוק, צריך לקרוא אותם. בדברי ההסבר לסעיף 10, בעמוד 518, בניירות המקוריים, כבר אי אפשר למצוא את הידיים ואת הרגליים מרוב שינויי מספרים. 

אתי בנדלר:
זה לתיקון לסעיף 4י"ז. 

חיים אורון:
נכון, 'לצורך מימוש מטרות הרפורמה מוצע, בין השאר, לתקן ולהרחיב את תחולת סעיף 4י"ז לחוק מינהל מקרקעי ישראל'. -אני קצת מקצר- 'בשלב ראשון המלצות ועדת גדיש היו ב-2006, ואחר כך חוכרים לדורות, נכסי מקרקעין מסוגים נוספים ונכסים שהוחכרו למטרות מגורים או למטרות תעסוקה, למעט נכסים שהוחכרו בחוזה חכירה שבין מטרותיו...'.

יש פה הגדרות מאוד מאוד מאוד רחבות בדברי ההסבר שאומרות מה יעשו עם זה. תוציאו את סעיף 10, נהיה רגועים יותר. 

אוהד יכיני:
יושב ראש הוועדה, אפשר להתייחס ל---

היו"ר כרמל שאמה:
כל אחד פה רוצה עכשיו להתייחס ומתחיל דיון. 

אוהד יכיני:
רק שאלה במשפט. 

היו"ר כרמל שאמה:
לא, ומה אני אגיד לזה שאחריך שירצה שאלה? די. אנחנו מתחילים---

אוהד יכיני:
לא, אתה ענית למר חגי מיורק ואני רוצה להבין משהו, אם תוכל לחדד את התשובה שלך. אתה אמרת שהמטרה היא לצמצם את הביורוקרטיה ולתרום למשק הכלכלי. השאלה שלי אם אלה הן המטרות, למה אי אפשר, בהקשר של הביורוקרטיה, לאמץ את המלצת הרוב של ועדת גדיש שקמה בדיוק לעניין מדיניות המקרקעין של ישראל ונתנה המלצות והרוב קבע שלא צריך לשנות את משטר החכירה למשטר בעלות, אלא אפשר להוריד מהיתר ודברים דומים, ובהקשר של המשק הכלכלי, למה לא להשתמש ב-200,000 דונם שכבר קיימים, שמנהל המינהל אמר שמתוכם עד היום הועברו 110,000 דונם, להשתמש במה שקיים בשביל להעביר את מה שצריך בבנייה הרוויה. 

אם תוכל לענות על זה בהקשר של התשובה שלך, למה אי אפשר לעשות את זה ולוותר על כל שאר החקיקה, שאולי יש בה עוד מטרות, אבל אז היינו רוצים לדעת גם אותן. 

חנא סוייד:
אדוני היושב ראש, אני רוצה לשאול בקשר לליבה של הרפורמה הזו וזה עניין הקניית הבעלות. הרי אנחנו מסכימים כולנו כאן שאילו היה מדובר בשינוי שם של מינהל לרשות, וכל הסיפורים האלה, העניין והדיון כאן לא היה כל כך טעון כפי שאנחנו רואים. אני רוצה לשאול ולהבין, האם אדמות המדינה שהופקעו פעם מאזרחים פרטיים, מבעלים פרטיים, במסווה של צרכי ציבור, האם הבעלות בקרקעות האלה תוקנה לאנשים שחכרו אותן בעבר? כי אם הדבר ככה, זה מנוגד לחובת ההגינות וזה מנוגד לחוק יסוד כבוד האדם וחירותו, וזה מנוגד לחוק התכנון והבנייה וזה מנוגד לפסיקת בג"צ וזה יוצר כאוס חקיקתי טוטאלי במדינת ישראל. אני רוצה להבין, האם האדמות האלה שהופקעו במסווה של צרכי ציבור, האם עכשיו הן בקלחת הזו---

היו"ר כרמל שאמה:
חבר הכנסת סוייד, השאלות האלה נשאלו יותר מפעם אחת. 

חנא סוייד:
אבל לא נתנו תשובות. 

היו"ר כרמל שאמה:
וניתנה תשובה ברורה על ידי מנהל המינהל ונציגי המדינה, שאמרו ששום קרקע שיש עליה מחלוקת או תביעת בעלות, או תביעות סותרות---

חנא סוייד:
לא, זה לא ככה, זה לא תביעות. לי אין תשובה אחרת. 

חיים אורון:
זה נאמר לגבי העברה לקרן הקיימת, הוא לא שואל על הקרן הקיימת. 

חנא סוייד:
אני מדבר על אדמות שנלקחו, שהופקעו מבעלים פרטיים. תבין את השאלה שלי. 

היו"ר כרמל שאמה:
חבר הכנסת סוייד, הבנתי את שאלתך. כשנגיע לסעיף הספציפי, יש סעיף שמדבר על בעלות, ובסעיף שמדבר על העברת בעלות ואנחנו נדבר גם על סעיף שמדבר על כמות, אני אציע סעיף מטעמי שיגביל גם את הכמות הזו, ובמסגרת הסעיפים האלה תתייחס לזה, ואני מבטיח לך---

יעקב קוינט:
התייחסנו בשעתו ואמרנו שאין .ההבדל בין חכירה לדורות לבין בעלות וממילא מה שהיה בחכירה לדורות---

חנא סוייד:
אז תשאיר. אז אם אין הבדל, אז למה אתה עושה את כל השינוי הזה?

יעקב קוינט:
ניתנה תשובה ארוכה ומפורטת, חבל להיכנס לזה. 

חנא סוייד:
אני לא שמעתי אותה. פשוט מאוד לא ניתנה. עכשיו אתה יכול לטעון שנתת לי תשובה. אתה לא נתת שום דבר. 

יעקב קוינט:
לא אני נתתי תשובה, נתן אותה נציג משרד המשפטים. 

חנא סוייד:
אין תשובות. 

היו"ר כרמל שאמה:
לא, יש תשובה. אולי היא לא מקובלת עליך, אבל הוא נתן תשובה.

חנא סוייד:
מה התשובה? שאין הבדל בין חכירה לבעלות? זו תשובה? 

היו"ר כרמל שאמה:
זו תשובה. אתה יכול לא להסכים איתה. זו לא תשובה שאני אמרתי,

חנא סוייד:
אבל זה צחוק מהעבודה. 

היו"ר כרמל שאמה:
ביקשת תשובה, קיבלת תשובה. 

חנא סוייד:
שאין הבדל בין חכירה לבעלות. 

יעקב קוינט:
לא זאת התשובה. התשובה היא---

היו"ר כרמל שאמה:
חברים, אנחנו מתחילים בהקראה בבקשה.

גיל אייזנשטיין קנה:
...שכל הרפורמה הזאת היא למעשה שינוי ארגוני וכל השינוי הארגוני הזה משאיר אותנו במינהל מקרקעי ישראל בלי לתת פתרון ומענה לעובדים, וכל הדיבורים שהיו לא פתרו את העניין הזה ואתם משאירים 700 עובדים תלויים באוויר. איזה מן דבר זה? 

היו"ר כרמל שאמה:
הנושא של העובדים לא נשכח. הושקע מאמץ להגיע להתקדמות ואני חושב שהסעיף שהולך להתווסף לחוק, ואתם לא תתנגדו לדעתי, אתם רשאים להתנגד לו, אבל אני לא חושב ש---

גיל אייזנשטיין קנה:
לא ראינו אותו. 

היו"ר כרמל שאמה:
אנחנו נגיע אליו. 

גיל אייזנשטיין קנה:
יש 700 עובדים שיושבים עכשיו, ויושבים כבר כמה חודשים תלויים באוויר ובאי ודאות, ואתם מותירים אותם באי ודאות. 

היו"ר כרמל שאמה:
אני אגיד לך מה רוח הדברים ועד שנגיע להקראה, תגבשו דעה. רוח הדברים תהיה שבהתאם לדרישתכם וגם למרות התנגדות רבה שהיתה, להכניס התניה בין הסדר קיבוצי לבין הפעלת החוק, יוצע לאשר סעיף בחוק שרשות המקרקעין לא תופעל עד להשגת הסדר קיבוצי עמכם. 

גיל אייזנשטיין קנה:
מה זה לא תופעל? 

היו"ר כרמל שאמה:
אין יותר ברור מאשר 'לא תופעל'. 

גיל אייזנשטיין קנה:
לא, אפשר למשל 'לא תקום'. 

היו"ר כרמל שאמה:
הרי אתם דרשתם שהחוק---

גיל אייזנשטיין קנה:
זה לא מה שדרשנו, שהחוק. 

היו"ר כרמל שאמה:
סליחה, לא התכוונתי לפתח פה דיון. אמרתי לכם מה ההצעה שאני הולך להציע, תגבשו דעה. כשנגיע לסעיף הזה, אתם הראשונים שתדברו בסעיף. אבל זה סעיף שאני הצעתי, את יכולה להציע גם הצעה מטעמך. 

גיל אייזנשטיין קנה:
לא ראינו אותו, גם בהצעה החדשה הוא לא מופיע. 

היו"ר כרמל שאמה:
סליחה, מותר לכל אחד גם להציע הצעות במהלך הדיון. 

גיל אייזנשטיין קנה:
לאנשים יש חכירה ואז תהיה לכם בעלות. פה יש 700 אנשים, 700 משפחות שיושבות ואתם מותירים אותם באוויר, בלי פתרון, בלי שום דבר. 

היו"ר כרמל שאמה:
אני אמרתי גם בדיון הקודם, בניגוד לעמדה שנשמעה פה, שאני לא מוכן לקחת על אחריותי שעובד יישאר באוויר, ואם נצליח, ואני לא מבין את ההתנגדות שלכם, להעביר את הסעיף כמו שאני אמרתי אותו, למרות התנגדות האוצר. יותר מזה אני לא יודע לעשות. 

גיל אייזנשטיין קנה:
אני לא דיברתי בפעם הקודמת, אני רוצה להבהיר, אנחנו---

היו"ר כרמל שאמה:
עכשיו לא ייפתח דיון. 

גיל אייזנשטיין קנה:
לא נפתח דיון, אבל לא ניצלנו את זכות הדיבור שלנו ואני מבינה שכנראה אין בררה, כי ראינו שיש כוונה---

היו"ר כרמל שאמה:
כשיגיע הסעיף הזה, תינתן לך זכות דיבור. 

גיל אייזנשטיין קנה:
רק שנייה, אני מבקשת---

היו"ר כרמל שאמה:
לא, לא, לא, סליחה, עד לפה. כשיגיע הסעיף הזה, את תהיי ראשונת הדוברים, אני מבטיח לך. 

גיל אייזנשטיין קנה:
אבל כל השינוי הארגוני הזה זה של העובדים--- 

היו"ר כרמל שאמה:
סליחה, אתה מתבקש להתחיל בהקראה. 

גיל אייזנשטיין קנה:
איזה מן דבר זה? כל החוק הזה הוא שינוי ארגוני של המבנה, יושבים ומשאירים 700 עובדים באי ודאות---

היו"ר כרמל שאמה:
לא יישארו, אני מבטיח לך. לא יישאר עובד אחד---

גיל אייזנשטיין קנה:
איזה מן דבר זה? 

היו"ר כרמל שאמה:
אני מבקש להתחיל בהקראה. נגמרו השאלות. 

אריאל יעקובי:
אדוני היושב ראש, אולי נקבל את הנוסח המוצע על ידך כדי שנוכל---

היו"ר כרמל שאמה:
אמרתי אותו. עוד אין לי נוסח כתוב, אמרתי את הרעיון. ההצעה שאני מתכוון להעלות, כשיגיע הנושא של העובדים, היא שיתווסף סעיף לחוק שאומר שהרשות לא תופעל עד להסכמת הסכם קיבוצי עם העובדים. האוצר מתנגד, אתם מתנגדים, כנראה שזה משהו באמצע. 

גיל אייזנשטיין קנה:
לא, מה זה 'לא תופעל'? 

היו"ר כרמל שאמה:
אין יותר ברור מזה. 

גיל אייזנשטיין קנה:
הוא הציע לנו את זה ביום שישי ואנחנו התנגדנו. 

שרון גמבשו:
סליחה, מי הציע מה? 

גיל אייזנשטיין קנה:
אתם הצעתם. 

שרון גמבשו:
אנחנו? את יכולה להגיד מי? יש פה את כל נציגי הממשלה. 

גיל אייזנשטיין קנה:
כן, מנהל המינהל. 

שרון גמבשו:
מר ביבי, אתה הצעת דבר כזה? 

חנא סוייד:
אבל למה אתה צועק עליה? היא עובדת שרוצה להגן על הזכות שלה. 

שרון גמבשו:
זה בסדר גמור, רק נאמר שמישהו הציע, אז אני רוצה לדעת מי הציע. 

היו"ר כרמל שאמה:
אני מבקש מרגע זה לא להפריע לנציג האוצר להקריא את הסעיפים. 

גיל אייזנשטיין קנה:
אמרתי מי אמר לי את הרעיון.  אז זה לא רעיון שלא מקובל, זה רעיון שמקובל עליכם.  

ירון ביבי:
סליחה, אני הצעתי, אתם לא קיבלתם. זה מה שהיה. 

גיל אייזנשטיין קנה:
אוקי, בסדר. כי היושב ראש הציג את זה כמשהו שאתם דחיתם ואנחנו הסכמנו. זה לא מדויק. 

היו"ר כרמל שאמה:
אני לא אמרתי שאתם הסכמתם.

גיל אייזנשטיין קנה:
לא, גם הם, הם הסכימו. 

ירון ביבי:
אבל אתם לא הסכמתם, גיל. 

גיל אייזנשטיין קנה:
נכון. 

אתי בנדלר:
אני רוצה להעיר שכאן מופיע בכותרת, 'פרק י"ח, מינהל מקרקעי ישראל', אך ורק בשל העובדה שזה הועתק כסרט מחוק ההתייעלות הכלכלית, בפועל כמובן מדובר בהצעת חוק נפרדת ששמה יהיה כפי שמופיע בסדר היום שהופץ על ידי מנהלת הוועדה, קרי 'הצעת חוק מינהל מקרקעי ישראל, תיקון מספר, התשס"ט-2009'. 

חיים אורון:
אני מבקש תיקון להצעה לכותרת. תיקון לשם. 

אתי בנדלר:
כיוון שזה לא חוק חדש, אז אין כאן מקום ל...

חיים אורון:
אני רוצה להציע הצעת תיקון לחוק. אני לא יכול להציע הצעה? הפסקה הזו תופיע בחוק? מה שהקריאו עכשיו יופיע בחוק אחרי שהוא פוצל? מה יופיע בחוק אחרי שהוא פוצל? 

אתי בנדלר:
כותרת. שם החוק יהיה - הצעת חוק מינהל מקרקעי ישראל, סוגריים---

חיים אורון:
לזה אני רוצה להביע הסתייגות, לשם. אני רוצה שם אחר. אני כבר עומד להקריא אותו. 'תיקון חוק מינהל מקרקעי ישראל, המשנה סדרי עולם ללא דיון רציני', ואני רוצה להצביע עליו. גב' בנדלר, מה לא תקין במה שאני הצעתי? 

היו"ר כרמל שאמה:
כל ההסתייגויות לדיבור---

חיים אורון:
זה לא דיבור, זה להצבעה שמית, במליאה. 

אתי בנדלר:
אולי אני אסביר. קודם כל השם של החוק עצמו הוא שם סטטוטורי, כי אתה מתקן את חוק מינהל מקרקעי ישראל. מה שאתה רוצה זה לשנות את השם של חוק מינהל מקרקעי ישראל, במקום מינהל מקרקעי ישראל יבוא 'רשות מקרקעי ישראל', כאן אתה רוצה להציע הצעה. ההצעה היא לא לשם החוק, אני מניחה, אלא לשם חוק מינהל מקרקעי ישראל. 

חיים אורון:
בהזדמנות זו, כשאתם מציעים תיקון לחוק מינהל מקרקעי ישראל, אני מציע שינוי שם. 

אתי בנדלר:
לפסקה (1) אתה מציע. 

חיים אורון:
לפני פסקה (1). 

אתי בנדלר:
זה לא לפני פסקה (1), זה לפסקה (1) שמשנה את שם החוק. 

חיים אורון:
פה אצלי זה לפני. אני לא יודע איזה טקסטים אתם מחזיקים. 

אתי בנדלר:
אני רוצה להסביר טכניקה חקיקתית. כשיש לי חוק מסוים שאני רוצה לתקן אותו, קודם כל אני חייבת לנקוב בשם המקורי ולכתוב שזה תיקון מספר כך וכך. אחר כך כסעיף כבר באותה הצעת חוק אני יכולה לשנות את שם החוק. זה מה שכתוב בפסקה (1). 

חיים אורון:
אז אני עכשיו אומר שלהלן, אחרי שם החוק ולפני פסקה (1) ייקרא החוק 'תיקון חוק המשנה סדרי עולם ללא דיון רציני'. ושיצביעו על זה. אני יודע שזה ייפול, גב' בנדלר, אל תהיי מבולבלת כל כך, זו לא פעם ראשונה בכנסת. 

אחמד טיבי:
לשם שינוי מהצעתו, 'משנה סדרי עולם באופן קיצוני', זו ההצעה שלי. על כל הצעה שלו, יש לי שינוי. 

היו"ר כרמל שאמה:
על כל ההצעות מהסוג הזה ומהאופי הזה אנחנו לא נצביע פה. 

חיים אורון:
זו הצעה מאוד רצינית. אני רואה בה הצעה מהותית ואני מבקש להצביע עליה. 

חנא סוייד:
אני מציע 'מינהל מקרקעי המדינה' במקום מקרקעי ישראל, או 'רשות מקרקעי המדינה'. לא ישראל. זה שינוי מהותי. 

אתי בנדלר:
הצעות לתיקון יכולות להיות מוצעות אך ורק על ידי חברי כנסת, או על ידי נציגי הממשלה. הארגונים יכולים להציע הצעה, או שתאומץ או שלא תאומץ על ידי חבר כנסת. 

שמואל דוד:
אני רוצה לבקש להוסיף את המלה 'ציבורית' לשם החוק ואני אסביר מדוע. 

אתי בנדלר:
מה אתה אומר, ששם החוק יהיה? 

שמואל דוד:
'רשות המקרקעין הציבורית', ואני אסביר את ההנמקה לטיעון הזה. הטיעון שלי יהיה שהחוק, כפי שהוא הוצג לכנסת, מבוסס על הרעיון שהממשלה היא זו שמובילה באופן מלא את התהליך של ההחלטות בנושא המקרקעין. לעומת זאת אנחנו באים ואומרים שראוי שגם הרכב המועצה, גם האופן שבו היא מתנהלת, גם האופן שבו היא שקופה לציבור ופתוחה לביקורת הציבור, יהיה אחר. וכשאני אומר 'אחר', אני מתכוון בראש ובראשונה לכך שיהיו במועצה נציגי ציבור במשקל משמעותי. אני לא בא כאן כרגע לדבר על האחוז שלהם או המשקל שלהם, אבל הטיעון הבסיסי---

היו"ר כרמל שאמה:
טוב, מיצינו. בבקשה. 

עדי ארבל:
אני מבקש שבשם החוק, במקום 'מינהל מקרקעי ישראל', יבוא 'רשות מקרקעי ישראל ומקרקעין שהם כבר אינם ברשות ישראל'. 

היו"ר כרמל שאמה:
חברי כנסת אומרים שצריך לאמץ את זה. 

אחמד טיבי:
אני מבקש לשנות את השם ל'קרקעות המדינה וכלל האזרחים'. בשם. 

חנא סוייד:
אני רוצה להסביר את ההצעה שלי. אני הצעתי שהתיקון יהיה רשות מקרקעי המדינה ואני אסביר למה. מקרקעי ישראל זה מקרקעי המדינה, מקרקעי קרן קיימת לישראל ורשות הפיתוח. אני מבין מכל הדיונים שהיו כאן שאדמות קרן קיימת לישראל לא נמצאות בדיון שהחוק הזה מתרכז בו. כלומר קרן קיימת לישראל מתנגדת בעיקרון שיינהגו באדמות שלה כפי שנוהגים באדמות המדינה. זה דבר ראשון. כלומר אדמות קרן קיימת לישראל הן מחוץ למשחק. אדמות רשות הפיתוח אלה אדמות שלל שאי אפשר לחלק אותו בצורה המוצעת בחוק הזה, ללא כל פיקוח ולכן מה שנשאר במשחק הזה זה אדמות המדינה. אדמות שהמדינה היא בעלים עליהם באופן ישיר, ולכן אני חושב שהם צריכים להצטמצם לאדמות המדינה, כמובן עם הרבה הסתייגויות אבל בינתיים אני חושב שאין היגיון להגיד 'מקרקעי ישראל' כי למלה מקרקעי ישראל אין רק מובן אתי, יש לו משמעות חוקתית וחוקית מאוד מדויקת. 

היו"ר כרמל שאמה:
תודה. אני אודיע מתי יהיו הצבעות על כל ההצעות האלו. 

אלדר דוכן:
(1) בשם החוק, במקום מינהל מקרקעי ישראל יבוא רשות מקרקעי ישראל. 

(2) בסעיף 1(א) לפני ההגדרה מקרקעי ישראל יבוא חוק המקרקעין התשכ"ט-1969. 

(ב) אחרי ההגדרה 'המועצה' יבוא פנקסי המקרקעין, פנקסים – כמשמעותם בחוק המקרקעין'. 

(3)  'במקום סעיף 2 יבוא (2א) מוקמת בזה רשות מקרקעי ישראל (להלן הרשות שתנהל את מקרקעי ישראל)'. 

חיים אורון:
אני מבקש להגיש הסתייגויות פה. 

אחמד טיבי:
כמה סעיפים הקראת, אדוני? 

אלדר דוכן:
התחלתי להקריא את פסקה 3 ואם אני רק אסיים להקריא את הסעיף שאנחנו רוצים להכניס לחוק. עוד לא סיימתי להקריא את---

חיים אורון:
אין בעיה, אם אתה רוצה כמו שמקובל במקומותינו לסיים להקריא פרק ונעיר הסתייגויות לאורך כל הפרק, אני מסכים. אם הוא רוצה להקריא עכשיו את 1, 2, 3 ולהגיש הסתייגויות על כולם, בלי 4, שהוא 'תפקידי הרשות', שזה נושא כבד, אני לא מתנגד, רק שיהיה ברור ש---

היו"ר כרמל שאמה:
לא, תפקידי הרשות זה משהו אחר. 

חיים אורון:
אז אם הוא מקריא 1, 2, 3, נגיש הסתייגויות על כל הפרק הזה, אם זה מקובל על היושב ראש. 

היו"ר כרמל שאמה:
בסדר, זה מה שהוא עושה. 

אלדר דוכן:
(ב): (1) ראש הממשלה והשרים ימנו מנהל לרשות אשר יהיה עובד מדינה. על מינויו של מנהל הרשות לא תחול חובת המכרז לפי סעיף 19 לחוק שירות המדינה (מינויים), התשי"ט-1959. הודעה על המינוי תפורסם ברשומות'. 

(2)  מנהל הרשות כפוף במישרין לשר ונתונות לו הסמכויות של שר ושל נציב שירות המדינה לפי החוק כאמור בפסקה 1, בכל עניין הנוגע לרשות ולעובדיה'.

(ב1) בלי לגרוע מהוראות סעיף 6 לחוק נכסי המדינה, התשי"א-1951, מורשה מנהל הרשות, יחד עם חשב הרשות, לייצג את הממשלה בעסקאות כאמור בסעיפים 4 ו-5 לחוק האמור למטרת ביצוע הוראות חוק זה ולחתום בשם המדינה על מסמכים הנוגעים לעסקאות כאמור.' 

(ב2) ראו השרים כי מנהל הרשות איננו ממלא את תפקידו כראוי, רשאים הם להודיע לו, באישור הממשלה ובהודעה מנומקת בכתב, כי אם בתוך זמן סביר, שנקבע בהודעה, לא ימלא את המוטל עליו כפי שפורט בהודעה, יורו על סיום כהונתו. לא מילא המנהל את שהוטל עליו בתוך המועד שנקבע בהודעה כאמור, רשאים השרים להודיע לו על סיום כהונתו'. 
חנין זועבי:
ההסתייגות הראשונה שלנו היא הסתייגות לסעיף קטן (ב1) לגבי מינויו של מנהל הרשות 'לא תחול חובת המכרז', 'תחול חובת מכרז' לגבי מינוי של מנהל הרשות. אז למחוק את המלה 'לא'. 

לגבי סעיף (ב2) - למחוק את כל הסעיף. מנהל הרשות כפוף במישרין לשר. למחוק את כל (ב2). 

אלה שתי ההסתייגויות של סיעת בל"ד. 

שלי יחימוביץ:
קודם כל, לשם החוק, אני מבקשת להוסיף הסתייגות, 61(1), במקום 'מינהל מקרקעי ישראל' יבוא 'רשות מקרקעי ישראל להפרטת קרקעות המדינה'. 

הסתייגויות נוספות, סעיף 69(3), 2(ב1), אחרי המלים 'ראש הממשלה והשרים ימנו' יבוא 'באישור הממשלה'. זה בגלל שהסעיף קובע שראש הממשלה והשרים, לא נקבע מי השרים, ימנו את מנהל המינהל ללא החלטת ממשלה. 

ירון ביבי:
אם אפשר להבהיר, בחוק עצמו כתוב שהשרים שממונים על החוק זה הם שר האוצר ושר השיכון והבינוי, ולכן זה כן מופיע. השרים מוגדרים בחוק. 

שלי יחימוביץ:
אני מבקשת החלטת ממשלה. מר ביבי, אני ביקשתי החלטת ממשלה בהסתייגות שלי.

בסעיף 69(3) ו-2(ב2), במקום מה שכתוב יבוא 'מנהל הרשות כפוף במישרין לשר ונתונות לו הסמכויות של שר, סמכויות נציב שירות המדינה על פי החוק כאמור בפסקה (1) יועברו לממונה על השכר במשרד האוצר בכל העניין הנוגע לרשות ועובדיה'. זה בגלל שהצעת החוק מעניקה למנהל הרשות מעמד מיוחד של בעל שליטה יחיד ברשות והמשמעות היא שהוא מוסמך לקבל באופן עצמאי כל החלטה שנוגע לעובדי הרשות, ואשר על החלטתו אי אפשר לערער, כיוון שהוא אוחז גם בסמכויות השר וגם בסמכויות הנציב. חוק שירות המדינה (מינויים), התשס"ח-2007 עשה הפרדה בין סמכויות השר לפיטורין והסמכות הועברה לנציב שירות המדינה ולכן צריך לפעול לפי המודל הזה שאנחנו מכירים, כאשר במקום הנציב ניתן שיבוא הממונה על השכר במשרד האוצר. 

ההסתייגות השלישית שלי, בסעיף 69(3) 2(ב1), אחרי המלים 'לחוק האמור', יבוא 'למעט פסקאות העברת בעלות להלן שיידרש להם אישור ועדת הכלכלה של הכנסת. א. עסקאות בקרקע המיועדת למטרות תעסוקה. ב. עסקאות בקרקע המיועדת למטרות מגורים בשטח שמעל לדונם' והסיבה להסתייגות היא שהסעיף מסמיך את מנהל המינהל במשותף עם חשב המינהל לייצג את הממשלה בעסקאות וזאת ללא חובת אישור ועדת הכלכלה או הממשלה על שום סוג של עסקה, ואני מבקשת שזה יחזור לוועדת כלכלה. 

אלדר דוכן:
אמרת שאת מחזירה את זה לוועדת הכלכלה, זה לא היה בוועדת הכלכלה. 

שלי יחימוביץ:
אני רוצה אישור ועדת הכלכלה.

דבר נוסף, אדוני היושב ראש, כיוון שנאמר לי שההצבעות כאן יתחילו רק בסביבות השעה 14:00 כדי לגייס את הרוב הקואליציוני הדרוש, אני רוצה לומר לפרוטוקול שמדובר במעשה אמנם מקובל, אני מודה, אבל בנושא שכזה הוא חמור מאוד כיוון שמה שיקרה הוא שיוכנסו לכאן בבהילות חברי כנסת שמעולם לא השתתפו בדיונים, בכלל לא מכירים את הרפורמה, לא שמעו את הדוברים, לא שמעו את הציבור, לא שמעו את ההסתייגויות של חבריהם, חברי הכנסת, לא שמעו את תשובות הרשויות. הם יוכנסו לכאן בצו הקואליציה ויצביעו על דבר שאינם מבינים בו דבר וחצי דבר, דבר שמחמיר עוד יותר את הטיפול המסוכן שלנו ממילא ברפורמה הזאת, ולכן אני מציעה הצעה לסדר, שכדי שיהיה מתאם בין מי שמתעניין ברפורמה, מכיר אותה או עשה מאמץ להכיר אותה לבין איכות ההצבעה, שתהיה הצבעה אחרי כל סעיף שאנחנו מקריאים. 

היו"ר כרמל שאמה:
עכשיו כרגע? 

שלי יחימוביץ:
או לחילופין, שתדחה את ישיבת הוועדה ותעשה אותה ב-14:00 ותצביע, אבל לפחות שמי שמצביע יידע על מה הוא מצביע. הרי הולך להיות כאן מצב אבסורדי, אתם תראו, ב-14:00 ייפתחו דלתות הוועדה, יזרמו לכאן חברי כנסת שלא יודעים כלום על הרפורמה והם יצביעו מה שהקואליציה אומרת להם להצביע. 

היו"ר כרמל שאמה:
לא הייתי מייחס להם אי ידיעה. יכול להיות שהם לא שמעו את מה שאת אמרת, או דברים אחרים, יכול להיות שיש להם---

שלי יחימוביץ:
אני מתכוונת למה שאני אומרת. אתה אומר ואני אומרת משהו אחר. אני אומרת שיוכנסו לכאן חברי כנסת שלא יודעים---

היו"ר כרמל שאמה:
כן, אבל כמו שאת אמרת בראשית דברייך, חברת הכנסת יחימוביץ, זה דבר מקובל. אני גם לא אוהב אותו, דרך אגב, לא רק בוועדה הזו, בכל הוועדות, כשנכנסים חברי כנסת ומצביעים על משהו שהם לא יודעים. 

שלי יחימוביץ:
אין לי יכולת לעצור את ההצבעה, ההצבעה תהיה ב-14:00. אני אומרת, את הדיון על ההסתייגויות ואת ההצבעות תעשה במקביל, שאנשים יידעו על מה הם מצביעים. כי מה שיקרה זה שאתה תגיד 'הסתייגות שלי יחימוביץ טה טה טה, מי בעד, מי נגד?' ותהיה הצבעה אוטומטית של רוב קואליציוני. תיתן גם לרוב הקואליציוני לדעת על מה הוא מצביע. זה מה שאני אומרת. 
היו"ר כרמל שאמה:
גם ההסתייגויות, חברת הכנסת יחימוביץ, כמו שאני שומע אותן, לא כולן, אבל רובן, הן הסתייגויות שאני לא מבין את טעמן. כלומר אם מישהו צריך לבוא להצביע עליהן, מה הוא צריך לחשוב יותר מדי? לקרוא לחוק כך או לקרוא לחוק אחרת? 

שלי יחימוביץ:
חכה, חכה, עוד לא הגענו להסתייגויות המהותיות. 

חיים אורון:
את ההצעה לשם כבר הגשתי. אני רוצה להציע שבכל מקום שכתוב 'מינהל מקרקעי ישראל' יהיה 'מינהל מקרקעי המדינה' כמעט מהטעם ההפוך, אולי אני מפתיע, של חבר הכנסת חנא סוייד. אני חושב שכל קרקעות המדינה, שנמצאות בשטחים הריבוניים של מדינת ישראל, הן רכוש כל אזרחיה והשימוש בהם הוא שאלה של מדיניות, ואני כולל בתוך העניין הזה את כל הקרקעות מכל המקורות שהן הגיעו, גם מהקרן הקיימת וגם ממקורות אחרים. לכן אני קורא לזה 'קרקעות המדינה', לא בשביל להחריג את הקרן הקיימת מזה, אלא בשביל להכיל את הקרן הקיימת ואין שום דרך שאני מכיר אותה, זו אולי מחלוקת, שאפשר יהיה להכיל את כל קרקעות מדינת ישראל בהגדרה הגיאוגרפית שלה ולכן אני לא מדבר על קרקעות במקומות אחרים, שהם לא בגיאוגרפיה של מדינת ישראל, ואני יודע שיש לי קושי כי סיפחו גם את הגולן וגם את ירושלים למדינת ישראל. אני יודע שאני פה נמצא על קרקע לא בטוחה, אבל בכל מקרה אני מעדיף את ההגדרה, בהבדל מהמושג ההיסטורי שפעם מאוד האמנתי בו ותמכתי בו, שקרקעות הלאום זו היא הגדרה שונה. מבחינתי קרקעות המדינה זה המהות של הקניין הזה ולכן יהיה פה קניין ציבורי של מדינת ישראל ומכאן הקניין של כל אזרחיה.

 עם כל הכבוד, אני רואה בזה הצעה מאוד מהותית, לא לצורך פיליבסטר ולא לצורך דיבורים. זאת בעיניי הצעה מאוד מהותית שיורדת לשורש הוויכוח; מי הבעלים. אני חושב שהבעלים של הנכס הזה, שקוראים לו קרקע, מעבר לשאלות של מה שהוחכר לדורות או אפילו הועבר בבעלות לדורות, נגיד על זה בהמשך, הוא בעצם אולי שורש המחלוקת הכי מהותי בוויכוח פה ולכן בכל המקומות, גם ב-1, גם ב-2, גם ב-3, כשמופיע מינהל מקרקעי ישראל, אני מציע את התיקונים הללו ולאורך כל הפרק הזה. 

המדינה מבחינתי זאת המדינה. אני יודע את כל המוקשים שיש, אבל זו לא הצעה שאני מציע כך עכשיו מהשרוול לצורך דיבורים. המוקש הזה לא פותר את כל הבעיות, יש קרקעות בשטחים שסופחו, שאני הצבעתי נגד סיפוחם, אבל אם אני רוצה כרגע את הוויכוח בהקשר הזה, זו בעיניי השאלה המהותית. 

בסעיף (ב), אני אומר את זה גם לאנשי משרד המשפטים, היות והנושא הוא כל כך מהותי, הוא כל כך מרכזי, אני חושב שההבחנה בין ראש הממשלה והשרים ובין הממשלה היא לא הבחנה במלים. הסמכות לרשות מינהל קרקעות המדינה היא בידי הממשלה. זאת הסמכות המהותית הבסיסית, והיא מופיעה אצלכם בפיטורים, אבל היא לא מופיעה אצלכם במינוי. התיקון שהגשתם לנו פה עכשיו אומר שלפיטורים צריך את הממשלה, למינוי - ראש הממשלה והשרים. אני חושב שהמינוי צריך להיות של הממשלה. אני מודה, זה גם המשך של מה שאמרתי קודם, הממשלה כמייצגת המדינה ולכן הממשלה צריכה... אני גם לא מבין, אפילו ברמה המשפטית, כי בתיקון שאמרתם פה עכשיו דרוש אישור ממשלה, גם פה, אני לא רוצה אישור ממשלה. הממשלה ממנה, הממשלה מפטרת, מה הוא ההליך של הפיטורים, שולחים מכתב, לא שולחים מכתב, האם זה רק אקט של אישור, ופה המשפטנים יתקנו את זה, אבל ביסוד העניין אני מבקש הסתייגות שהיא בעיניי מאוד מהותית - לא ראש הממשלה והשרים, אלא הממשלה תמנה מנהל לרשות, שיהיה עובד מדינה. 

חנא סוייד:
חבר הכנסת אורון, במיוחד לאור העצמאות המוגברת ששר האוצר מגלה וגם שר השיכון. לאור העצמאות הראויה לשבח שהם מראים. 

חיים אורון:
ברור שבסעיף 2 מנהל לא יכול להיות כפוף לכל שרי הממשלה. הוא יהיה כפוף לשר מסוים, אבל זה לא מודל שהמצאתי אותו עכשיו. לפי דעתי הוא קיים בכמה רשויות, והיועצים המשפטיים יתקנו אותי, שהגורם הממנה הוא הממשלה ולא דיל בין ראש ממשלה ואחד השרים, תמורת דירקטור בחברת חשמל. לא רוצה להגיע לשם. הממשלה כולה תמנה את ראש הרשות, זה רק מחזק את מעמדו, זה לא מחליש את מעמדו. 

אגב, שלא תהיה פה אי הבנה, בכל הקטע המנהלי, אני עושה פה הבחנה בין הקטע המנהלי בחוק הזה ובין הקטע שמתיימר לשנות סדרי עולם. כל הזמן רומזים לנו 'זה לא כל כך נורא כמו שאתם חושבים, כי מה שבחוק זה לא הדיבורים של שטייניץ וביבי'. בסדר, אם יש שם סעיף 'מה שכתוב בחוק זה לא הדיבורים של שטייניץ וביבי', יכול להיות שאני אירגע, אבל היות ובחוק זה לא יופיע, אז אני אכן מציע את השינוי הזה כאן ובסעיף (ב1) ובהתאמה כמובן, סעיף (ב2) ---

אתי בנדלר:
אתה מדבר על סעיף קטן (ב) פסקה (2), מתחיל במלים 'מנהל הרשות כפוף', כן? 

חיים אורון:
לא, שם אני לא מתקן. אני מתקן את (1) ואת (ב2) - לא 'רשאים הם להודיע', 'באישור הממשלה', אלא אותו נוסח שהממשלה תוכל לפטר אותו. הממשלה. ברור שלא הממשלה כולה מפטרת, השר בא לממשלה, הוא מציע שהוא רוצה לפטר את מנהל הרשות, ההחלטה היא לא באישור הממשלה, אלא החלטת ממשלה. 

אגב, זה נותן מעמד, גם לשר שהוא לא שר ממונה, לתבוע מהממשלה פיטורי ראש הרשות. אם זו החלטת ממשלה, בתקנון הממשלה עכשיו יהיה כתוב שדרושים שני שרים או שלושה שרים, אני לא מתערב בזה, אבל ברור שהסמכות היא בידי הממשלה וגם הפיטורים של הממשלה.  

אתי בנדלר:
במקום 'רשאים הם להודיע לו באישור הממשלה' יבוא 'רשאית הממשלה'. 

חיים אורון:
נכון. 

אחמד טיבי:
למען ההגינות אני רוצה להודות לאנשי המקצוע ולארגונים החברתיים שהגישו בפנינו נייר עמדה מלומד ומקצועי לגבי ההסתייגויות לכלל המסמך והרפורמה המוצעת. אני לפחות באופן עיקרי מסתמך גם על הנייר הזה. 

לגבי סעיף (ב1), 'ראש הממשלה והשרים ימנו מנהל לרשות, אשר יהיה עובד מדינה'. 'אשר יהיה עובד המדינה', מבוטל. אני חושב שלהגביל את המועמדים למועמדות אדם שבא רק משורות עובדי המדינה---

אתי בנדלר:
לא, משהוא ימונה, הוא יהיה עובד מדינה. 

נחמן שי:
בדיעבד הוא יתמנה. 

אחמד טיבי:
אז אולי אפשר להבהיר את זה. עובד המדינה בדיעבד. 

אתי בנדלר:
זה ברור, זה הנוסח. 

אחמד טיבי:
לגבי הצורה, שאין חובת מכרז. אני רוצה שתוקם ועדת איתור, כמו ליועץ המשפטי לממשלה. אגב, למה הקימו את ועדת האיתור של היועץ המשפטי לממשלה בזמנו? בשל העובדה שהמינוי היה מינוי פוליטי שכשל וסרח אז, ומאז יש ועדת איתור. אני מבקש שההמלצה של ועדת האיתור תהיה מחייבת. גם בעניין היועץ המשפטי לכנסת, יש ועדת איתור שאם היא ממליצה על שניים-שלושה-ארבעה אנשים, אי אפשר לבחור חוץ מהארבעה האלה אף אחד. 

ההסתייגות שלי היא 'תוקם ועדת איתור שתבחן מועמדים מתאימים. דעתה תהיה מחייבת. ובנוסף המינוי יהיה באישור הכנסת, כפוף לשימוע לוועדת הכספים או הכלכלה', כמו שמקובל בארצות הברית. 

נחמן שי:
ואת הוועדה לביקורת המדינה. ישר תכניס אותה פנימה. 

אחמד טיבי:
לא, היא תתחיל לעבוד קודם. 

לגבי סעיף (ב1)– לבטל את הסעיף. ככה. 

לגבי סעיף (ב2) – על הפיטורים של מנהל הרשות. הפיטורים, כפוף לשימוע. 

אתי בנדלר:
זה ממילא. המשפט המנהלי מחייב, לא ניתן לפטר בלי שימוע. זה בבסיס הדברים. 

נחמן שי:
אני שמח שנאמרו כבר כל כך הרבה דברים נכונים. זה יפטור אותי מחלק מהעניין, אבל ברור שהתפקיד הזה בעיקרו הוא תפקיד פוליטי. אני לא רוצה להתייחס כרגע לממלא התפקיד הנוכחי, אני לא רוצה שזה יישמע כאילו אני מדבר באופן אישי עליו, אבל  זה תפקיד פוליטי שהממשלה מתכוונת לעשות בו שימוש על מנת להוציא את התכנית לפועל, ואם הוא לא יעמוד בציפיות ממנו, הוא יישלח הביתה ולכן גם בונים פה מיד את הכלים כדי שאפשר יהיה להשתחרר ממנו כמה שיותר מהר, אם הוא לא ימלא את רצונו של ראש הממשלה והשרים, כפי שנאמר. 

לכן אני אומר, ההליך של ועדת איתור, או כל תהליך ציבורי אחר פתוח, שמתבקש פה, ולא הסמכות של ראש הממשלה והשרים, כפי שמוצע, כי זה כמובן יגביל אותו מראש לחובת נאמנות  אישית לבעלי התפקידים האלה.

אני גם מציע שב-(ב2)  לא יופיע 'סמכויות של שר ושל נציב שירות המדינה' מפני שאז הוא עצמו, מטעם הבעלים שלו---

היו"ר כרמל שאמה:
תגיד מה ההסתייגויות שלך. 

נחמן שי:
אני חוזר על ההצעה של חבר הכנסת טיבי ואפשר לחדד אותה, שזה ייעשה באמצעות הליך ציבורי פתוח. ועדת איתור, אני מקבל אותה. אם אין גוף יותר טוב מוועדת איתור, יהיה ועדת איתור, אבל לא במסלול הנוכחי. בכל מקרה לא ראש הממשלה והשרים. 

אתי בנדלר:
צירפתי אותך להסתייגותו של חבר הכנסת טיבי. 

נחמן שי:
אני קונה את זה, בתקווה שזה יסייע. 

אני מבקש למחוק את הסמכויות של שר ושל נציב שירות המדינה שניתנות לו, ב-(ב)2, כי זה בדיוק ייתן לו את כלי העבודה שהממשלה מבקשת, על מנת שהוא יוכל גם להעביר את הפוליטיזציה ממנו אל תוך הרשות הזאת פנימה, בעבודת הפנים שלה, במכרזים ובמינויים פנימיים בתוך הרשות. 

שמואל דוד:
אחד, ישנה בעיה שהשימוש או השינוי לשם 'הרשות', אולי גם באופי שלה---

היו"ר כרמל שאמה:
עברנו את שם הרשות. 

שמואל דוד:
אני מציע לקבוע שהרשות תהיה חליף של המינהל במלוא מובן המלה במובן המשפטי, וכל החובות או הזכויות שהוטלו על המינהל בבתי המשפט---

היו"ר כרמל שאמה:
היועצת המשפטית אומרת לך שיש סעיף אחר בהמשך החוק. 

אלדר דוכן:
(מקריא): סעיף (ג) (1) - עובדי הרשות יהיו עובדי המדינה ויחולו עליהם כל דין שחל על עובדי המדינה'.

(2) – עובדי הרשות יהיו נתונים לפיקוחו של מנהל הרשות ויפעלו לפי הוראותיו'.

חנין זועבי:
הרי מדובר במשאב הכי חיוני להתפתחות ממשל האזרחים, ולאור ההיסטוריה שרק מפקיעים אדמות מערבים, עובדי הרשות יהיו עובדי המדינה, יחול עליהם כל דין החל על עובדי המדינה. 20% מהעובדים של הרשות יהיו בני האוכלוסייה הערבית. אנחנו מדברים רק על עניין של ייצוג הולם לאזרחים הערבים. 20% מעובדי הרשות יהיו בני האוכלוסייה הערבית.  

היו"ר כרמל שאמה:
זה כולל דרוזים.

חנין זועבי:
בטח. ייצוג הולם לאזרחים הערבים. זה חלק מההיגיון. 

חיים אורון:
נדמה לי שזה המקום להכניס את מה שעליו דובר.

היו"ר כרמל שאמה:
לא, גם אני חשבתי כך, אבל יותר נכון להכניס את זה כסעיף בסעיף התחולה, בסוף. 

חיים אורון:
אני בכל אופן מבקש גם פה: לא ימומש כל מהלך העולה מתוך חוק זה, אלא לאחר שנחתם הסכם קיבוצי עם עובדי הרשות. 

אתי בנדלר:
זה סעיף תחילה. אתה אומר שאתה רוצה להתנות את תחילתו של חוק הקמת הרשות בכך שנחתם הסכם קיבוצי. 

היו"ר כרמל שאמה:
גם אני חשבתי כמוך ורציתי להציע את זה עכשיו והסבירו לי שזה יגיע בסוף החוק, ואני מקבל את ההערה הזו. 

חיים אורון:
אני רוצה גם פה וגם פה. 

היו"ר כרמל שאמה:
הוקראו שני הסעיפים שעוסקים בעובדי המינהל. 

אחמד טיבי:
אולי לעובדים יש מה להגיד. נציגות העובדים, יש לכם מה להגיד? 

גיל אייזנשטיין קנה:
עובדי הרשות מופיעים, עובדי המינהל לא מופיעים פה. 

היו"ר כרמל שאמה:
אנחנו נגיע לסעיף של עובדי המינהל. אמרנו את זה כרגע בפרוטוקול. שאלתי אם יש לכם משהו להגיד לעניין עובדי הרשות, אם יש לכם הערה, כי אתם תהיו עובדי הרשות. 

יאיר אלגאוי:
בתנאי שכל עובדי המינהל הופכים להיות עובדי הרשות. 

היו"ר כרמל שאמה:
זה חלק מהמשא ומתן בהסכם הקיבוצי. 

יאיר אלגאוי:
יש פה מצב שיהיה מצב אנומלי. ברגע שתוקם הרשות ולא יהיה ברור אם עובדי המינהל הם עובדי הרשות, כן או לא, אז ייווצר שטח ההפקר. 

חיים אורון:
את זה ההסתייגות שלי מונעת. ברגע שאתה אומר 'לא יתבצע שום מהלך למימוש הסכם זה, אלא...', זה בעצם הנצרה שקודמת לכל. 

אתי בנדלר:
סליחה, אם יורשה לי, אתה בעצם מציע סעיף נוסף שאומר שכל עובדי המינהל יהפכו ביום הקמתה של הרשות להיות עובדי הרשות. 

נחמן שי:
בדיוק. אני מצטרף לזה. 

חיים אורון:
אני גם מצטרף להצעה זו. 

שמואל דוד:
הטענה שלנו, שהניסוח הזה, שעובדי הרשות יהיו נתונים לפיקוחו של מנהל הרשות ויפעלו לפי הוראותיו, למרות שלכאורה היא מובנת מאליה ואולי אפילו לא נדרשת להיאמר, עשויה לפגוע ביכולת של העובדים לפעול בצורה סבירה, על פי שיקול הדעת שלהם, ואני אסביר. הסעיף הזה קובע שעובד רשות יפעל לפי הוראותיו של מנהל הרשות ולא מבחין בין פעולה אחת לשנייה, בין פעולה שמחייבת שיקול דעת לפעולה טכנית, כמו לחתום על שעון נוכחות, או דברים מהסוג הזה, ובעניינים שמחייבים שיקול דעת והבעת עמדה, עובד הרשות עלול להיאלץ למשוך את דעתו או להזיח הצדה את דעתו מפני דעתו של מנהל הרשות, מצב שהוא לא סביר. הדבר הזה עשוי לנשל את עובד הרשות, אם הוא עובד מקצועי, משיקול דעתו. זה כמובן חשוב לאור כל מיני מקרים, מגדלי זוהר וכל מיני אירועים קשים אחרים שאנחנו מכירים. ולכן מוצע למחוק את הסעיף הזה כליל. 

אחמד טיבי:
אותה הסתייגות של חברי. הסעיף יימחק. 

היו"ר כרמל שאמה:
חבר הכנסת טיבי מאמץ את הסתייגות שתי"ל, שהסעיף יימחק. 

אלדר דוכן:
(מקריא): אחרי סעיף 2 יבוא סעיף 2 א' רבתי שכותרתו – 'תפקידי הרשות'. 'הרשות תפעל במסגרת תפקידיה לניהול מקרקעי ישראל כמשאב לשם פיתוחה של הארץ וכמשאב לטובת הציבור, הסביבה והדורות הבאים'.

'ואלה תפקידי הרשות: (1) הקצאת קרקעות למטרות מגורים, תעסוקה, שטחים פתוחים ולמטרות אחרות, במקומות ובהיקפים הנדרשים על פי צרכי המשק, החברה והסביבה.

(2) רכישת קרקעות וסיוע למדינה בהפקעת קרקעות לפי כל דין.

(3)  שמירת זכויותיהם של הבעלים במקרקעי ישראל.

(4) קידום הרישום של הזכויות במקרקעי ישראל ובפנקסי המקרקעין.

(5)  מתן שירותים לבעלי זכויות במקרקעי ישראל, ככל הנדרש לצורך ניהול זכויותיהם או מימושם.

(6)  פרסום מידע בקשר למקרקעי ישראל, לרבות פרטים על הסכמי הרשות לגבי מקרקעין שבניהולה וכן נתונים בדבר זמינותם של מקרקעי ישראל לתכנון, לפיתוח ולשמירה על שטחים פתוחים.

(7) כל תפקיד אחר הנוגע לניהול מקרקעי ישראל, המוטל עליה לפי כל דין, ולפי החלטת הממשלה. 

חנין זועבי:
בסעיף קטן (1), בסוף הסעיף, 'תוך דגש על הקצאת קרקעות לאוכלוסייה הערבית'. 

למחוק את סעיף 2, ובמקומו 'החזרת קרקעות שהופקעו מאזרחי המדינה הערבים לבעליהם'. 

סעיף בין 6 ל-7: 'ניהול החזרת קרקעות לבעליהם המקוריים, אם לא נוצלו במשך עשר שנים למטרה שלמענה הופקעו'. 

להוסיף עוד סעיף אחרי הסעיף הזה: 'ניהול פירוק קרן קיימת לישראל ורישום אדמותיה כאדמות מדינה'. 

חיים אורון:
אני מבקש להרחיב את סעיף 1 ולהפוך אותו לסעיף מטרה ובכך לתת לו---

אתי בנדלר:
2 א' הרישא. 

חיים אורון:
כן. ולהפוך אותו לסעיף מטרה ועל ידי זה לתת לו מעמד יותר מאשר אחד התפקידים. ופה אני רוצה להציע שני תיקונים בשלב זה. אחרי 'הסביבה, השטחים הפתוחים והחקלאות ולהיות אחראית על הרזרבה הקרקעית של המדינה'. זה בעצם הפוך מהפרטת הרזרבה הקרקעית וזה בעצם שורש המחלוקת. כל מה שמוגדר תחת הכותרת 'רזרבה', בהבחנה ממימוש מיידי. מה היא הגדרת המימוש המיידי? מר ביבי יגיד לנו, שלוש שנים, ארבע שנים. על זה אני מוכן להיות גמיש, אבל ברור לחלוטין שהרזרבה היא חלק ממטרת הרשות, היא מופיעה מעל התפקידים הפונקציונליים שלה והגדרתה פה בחוק, כמי שאחראית, ואם מישהו ימצא מלה עברית יפה למלה 'רזרבה'---

דובר:
עתודה. 

חיים אורון:
ובמקום 'רזרבה' 'עתודה', 'ושמירה על העתודה הקרקעית של המדינה', בסעיף המטרה. וכמובן שהמספרים ישתנו בהמשך. זה כמובן השינוי המהותי. 

היות ופה מדובר על כלל תפקידי הרשות, אז אני חושב שצריכה להיות פה הגדרה, 'שטחים פתוחים', 'חקלאות' ו'סביבה'. מופיע פה 'החברה והסביבה' וזה ערבוב כזה. צריך לסדר את זה. 

בסעיף 3, למה צריך לשמור רק על זכויותיהם של הבעלים? מי שומר על זכויותיהם של החוכרים והבעלים? 

אתי בנדלר:
הבעלים במקרקעי ישראל זה או המדינה, או רשות הפיתוח, או קרן קיימת לישראל. הם הבעלים במקרקעי ישראל. אחרי שאתה מוכר, הם כבר לא הבעלים. זאת אומרת, מניעת פלישות וכיוצא בזה. 

חיים אורון:
אם כך, אני רוצה להוסיף סעיף. מצדי שיהיה 3 (1), שמירה על זכויותיהם של חוכרים ובעלים. פשוט לגמרי. חלק מהתפקיד של הרשות, סתם בדברים הכי אלמנטריים, מישהו נכנס לתוך השטחים שלי, זה חלק מהתפקידים שלהם, לבטח בשטחים חקלאיים, בשטחי מרעה, זה חלק מהתפקיד שלה. 

אתי בנדלר:
השאלה של מי הבעלות באותם מקרקעים. 

חיים אורון:
אני עושה הבחנה. סעיף 3, הבנתי שלא הבנתי אותו נכון, ופה מדובר על הבעלים שהיא המדינה. אז אני מחליף 'שמירה על זכויותיה של המדינה במקרקעי ישראל'. אני לא במקרה מחליף פה את 'הבעלים' ב'מדינה'. המדינה היא הבעלים על פי ההגדרה בהגדרות הראשוניות. ואני מוסיף עכשיו סעיף נוסף, שאחד מתפקידי הרשות זה הבטחת זכויותיהם של הבעלים והחוכרים    -זה חלק מהאינטרס שלה, זה נראה לי דבר מאוד אלמנטרי-  בקרקעות שהועמדו לרשותם. או בבעלות, או בהחכרה. זה יכול להיות הרחבה של 5, עם שמות מפורשים של בעלים וחוכרים, 'מתן שירותים לבעלי זכויות מקרקעין, בעלים או חוכרים'. אני עוזר לכם בתור נסח, ואז לא לעשות סעיף נוסף. אין לי בעיה שהוא יופיע ב-5. 

אתי בנדלר:
במקום 'במקרקעי ישראל', 'במקרקעין' באופן כללי, זה מה שאתה מציע. 

חיים אורון:
אני מציע סעיף נפרד, על פי הצעתו של יוסי שאני בדרך כלל מקשיב לדעתו. 

עוד משפט אחד. אני דיברתי עליו בישיבה הקודמת ויכול להיות שהוא צריך להיות אחרי המטרה. בכל זאת, האם חלק מהמטרה של המועצה היא קביעת מדיניות קרקעית ממלכתית ארוכת טווח. בכל החקיקה הזאת איפה נמצא הדבר הזה? כחלק מהמטרות. מה שאנחנו בסך הכל עושים היום, בהחלטת הממשלה, שהיא הבסיס לחוק הזה, יש הקמת ועדות, תהיה ועדה אחת שתעסוק בחקלאים, יש ועדה שתעסוק במלונאים, אני לא יודע במה, האם זה לא תפקידי הרשות בעצם לגבש מדיניות לאומית לקרקעות המדינה? או שאנחנו מוציאים אותה בכלל מהתחום הזה?

יואב שגיא:
מי שעושה את זה אלה אותם פקידים ממונים. 

חיים אורון:
תיכף נגיע להרכב הרשות, אבל בכל מקרה   -אני מבין, מר שגיא, את ההערה שלך-  אני לא מציע שהיא תחליף את רשויות התכנון ואין לי גם בעיה שיהיה כתוב פה 'בהתבסס על המדיניות התכנונית'. זאת אומרת היא לא מקבלת סמכות פה, אבל בסוף יש מי שצריך להבטיח את ניהול קרקעות המדינה בתוך המסגרת של 2020, 2030, כל הדברים הללו. 

יואב שגיא:

אז תקשור את זה לתכנון. 

חיים אורון:
בסדר, זה לא מופיע פה בשום מקום. אני לא אומר מתוך פולמוס, אני אומר באופן ענייני, חלק ממטרות הרשות הוא להיות גורם שהיום איננו. מר עדי ניב הזכיר בישיבה ביום חמישי איך שנים לא התקיים במועצת מינהל מקרקעי ישראל דיון ארוך טווח על המדיניות. 

יואב שגיא:
אתה רוצה להתאים את התנהלות הרשות למדיניות התכנון? 

אתי בנדלר:
נציגי הממשלה, אתם לא איתי ונטענות כאן טענות. חבר הכנסת אורון, לדעתי יש תשובה לעניין הזה. סעיף 3 בחוק מינהל מקרקעי ישראל, כנוסחו הנוכחי, אומר 'הממשלה תמנה מועצת מקרקעי ישראל שתקבע את המדיניות הקרקעית שלפיה יפעל המינהל, תפקח על פעולות המינהל ותאשר את הצעת תקציבו שייקבע בחוק'. התיקונים שנעשים בסעיף הזה הם תיקונים טכניים, 'מינהל מקרקעי ישראל' יהיה 'רשות' וכולי, אבל עדיין הנושא של קביעת המדיניות הקרקעית לפי החוק נשארת בחוק. אם הם ממלאים או לא ממלאים את תפקידיהם, זו שאלה אחרת, אבל זה קיים בחוק.  

חיים אורון:
ההערה שלך כמעט מייתרת את כל שבעה הסעיפים פה, כי הכל כאילו מובן מהסעיף הראשון, ובכל זאת מפרטים אותם. אז היות ומפרטים אותם, אני מציע שיהיה גם הפירוט הזה: אחד, שיש פה דאגה לחוכרים ולבעלים, ומיד אחרי המטרה, שתיים, שיש פה דאגה לתכנון ארוך טווח. זה לא יהיה המקום היחידי שתהיה פה כאילו חזרה על משהו שמופיע קודם. הרי ברור שרכישת קרקעות וסיוע למדינה בהפקעת קרקעות זה חלק מתפקידיה, ובכל זאת זה מסומן פה. למה זה כתוב פה? כי מישהו אמר שצריך לפרט את התפקידים. 

הערה אחרונה. בסעיף 7, 'כל תפקיד אחר הנוגע לניהול מקרקעי ישראל', כאן, 'באישור ועדת הכלכלה'. אני לא משתגע שהפוליטיקאים ינהלו עסקאות. בעניין הזה אני נגד חלק מהאנשים שרוצים שוועדת הכלכלה תאשר. עלתה פה הצעה כזאת. אני יודע איך ייראה פה ויכוח על מחיר דונם ברמת גן, שיהיו לי בריאים כולם, אבל אם הממשלה הולכת להטיל תפקיד אחר, זאת אומרת, לא מדובר פה באירוע נקודתי, אלא תפקיד אחר. אם התפקיד סתם, שהם מקבלים תחת אחריותם את האחריות ליערות, אני אומר סתם משהו, מה שהיום נמצא במשרד החקלאות, אם אני לא טועה, אבל הממשלה תחליט להעביר אותו למינהל, אז זה יהיה באישור הכנסת. 

כשאני הייתי שר החקלאות, באו ואמרו לי פתאום 'אתה אחראי על היערות', אמרתי 'אמרו לי שהקרן הקיימת אחראית', אמרו לי 'לא, לא, לא, אתה אחראי. למבקר המדינה אתה אחראי'. 

אחמד טיבי:
בפסקה 1, 'הקצאת קרקעות למטרת מגורים, תעסוקה, שטחים פתוחים ולמטרות אחרות במקומות ובהיקפים הנדרשים על פי צרכי המשק, החברה והסביבה' תוספת 'והצדק החלוקתי בין האזרחים, לרבות האזרחים הערבים, ולפעול לקידום ניהול והקצאה שקופה, צודקת ושוויונית של משאב הקרקע במדינה'. זה לגבי פסקה 1 

חיים אורון:
תוך התחשבות בהיבטים החברתיים של החלטותיה. 

אחמד טיבי:
פסקה 2 'רכישת קרקעות וסיוע למדינה בהפקעת קרקעות לפי כל דין', יהפוך ל: 'רכישת קרקעות וסיוע למדינה בהחזרת קרקעות שהופקעו לבעליהם על פי רוח פסיקת בג"צ'.

פסקה 3 'שמירת זכויותיהם של הבעלים במקרקעי ישראל', צריך להיות 'במקרקעי המדינה, לרבות הבעלים הראשונים, גם אם הופקעה ממנו' או 'הופקעו ממנו'. הוא היה הבעלים הראשונים והמדינה הפקיעה ממנו, לפני 30 שנה למשל. 

פסקה 8, תוספת 'הרשות תפעל למתן מענה למצבי תת פיתוח ביישובים, לרבות באשכולות 1 עד 3'. 

אתי בנדלר:
מה זה אשכולות 1 עד 3?  

היו"ר כרמל שאמה:
היישובים החלשים. יש דירוג. 

אתי בנדלר:
אבל זה לא מונח משפטי, אשכולות 1 עד 3. 

אחמד טיבי:
זה מופיע בחוק, זה מושג משפטי. 

שמואל דוד:
וגם בחוק ההסדרים, זה מופיע בהקשר של גני ילדים, של גילאי 3-4, החובה לפי האשכולות. 

אתי בנדלר:
זה כתוב בחוק עצמו? 

שמואל דוד:
אני לא מוכן להישבע על זה, אבל אם אני זוכר נכון. 

אחמד טיבי:
זה הדירוג הסוציו-אקונומי של היישובים בארץ. כוכב יאיר למשל 10, טייבה היא 4. 

אתי בנדלר:
אשכולות 1 עד 3, מה לאחר מכן? 

אחמד טיבי:
'ובשימת דגש על היישובים הערביים ויישובי הפריפריה'. סוף. 

נחמן שי:
אני אשמח מאוד אם יופיע בסעיף 69  (4) במסגרת תפקידי הרשות, המטרה שלה, 'רשות המקרקעין תפעל לניהול של מקרקעי ישראל כמשאב לטובת הציבור, הסביבה והדורות הבאים, תוך שמירה על שטחים פתוחים ביישובים ומחוץ ליישובים'. 

חנא סוייד:
בתפקידי הראשות 2(א), אני מציע להוסיף 'לשם פיתוחה של הארץ כמשאב לטובת כלל מגזרי הציבור'. 

ב-2(א) 1, אני מציע להוסיף 'הקצאה שוויונית של קרקעות למטרות מגורים' וכולי וכולי.

ב-2(א)2, אני מבקש 'רכישת קרקעות למטרות ציבור' ואחר כך 'וסיוע למדינה בהפקעת קרקעות לפי כל דין', מכיוון שאני חושב שהרשות בעידן של מכירת בעלות הופכת להיות גוף עסקי לכל דבר, ולכן היא לא צריכה לסייע ולא צריכה להתערב בהפקעת קרקעות בשום צורה. 

בסוף 8,  אני מציע להוסיף סעיף 8 'הרשות תקיים את תפקידיה בהגינות, ביעילות ובשקיפות מרבית'. 

אחמד טיבי:
הגזמת. 

חנא סוייד:
הרי כל הסיפור כאן זה המרפסת וחוסר היעילות. 

נחמן שי:
בפסקה 5 מדובר על 'מתן שירותים', אני מציע שנחליף שירותים ב'שירות'. זה מדבר יותר בתפקידם של העובדים ולא שירותים. 

2, לגבי פסקה 6, צריך לציין שבין היתר גם 'ניהול מאגר מידע של תכניות לחיזוק ולפיתוח'. להוסיף את זה. 

פסקה 7, אני הייתי רוצה להוסיף 'עידוד יוזמות לתכנון, לקידום ולמימוש תכניות מתאר על מקרקעי ישראל'. 

אתי בנדלר:
להוסיף פסקה. 

נחמן שי:
כן. 'עידוד יוזמות לתכנון, לקידום ולמימוש תכניות מתאר על מקרקעי ישראל, נקיטת יוזמות תכנון שאינן מקודמות על ידי הרשויות וקידומן הוא בגדר אינטרס לאומי'. 

היו"ר כרמל שאמה:
אני רוצה בבקשה להוסיף בפסקה 2, בהמשך לרכישת קרקעות וסיוע למדינה בהפקעת קרקעות על פי כל דין, להוסיף את המלים 'לרבות למטרות סביבתיות'. 

להוסיף בפסקה 8, 'מתן מענה לקידום פתרונות לבעיות הדיור של זוגות צעירים, חיילים משוחררים ובוגרי שירות לאומי'. 

חנא סוייד:
יש לי שאלה לגבי סעיף 2. האם יהיה מותר לרשות לחזור ולהפקיע אדמות שהיא מכרה את הבעלות בהם לפרטים? 

היו"ר כרמל שאמה:
אנחנו לא בשלב השאלות. 

חנא סוייד:
זה אולי מתחבר להערה שלך.

חנין זועבי:
מטרה מספר 3, 'שמירת זכויותיהם של הבעלים במקרקעי ישראל' להוסיף 'ושל הנפקדים בעלי הקרקעות'. 

עותמן נדאל:
בתפקידי הרשות 2(א), להוסיף אחרי המלים 'הסביבה והדורות הבאים', 'לפעול לשם קיומן של המלצות ועדת אור בכל הקשור למדיניות הקצאת קרקעות לאוכלוסייה הערבית, שאומצו על ידי הממשלה'.  

היו"ר כרמל שאמה:
אנחנו רוצים לחזור ולומר למי שלא בקי בהליכי ההצעות. כל מי שאינו חבר כנסת יכול להציע מה שהוא רוצה, להצעה שלו אין שום משמעות אם חבר כנסת לא מציע אותה.  

עותמן נדאל:
עוד הצעה - בסעיף 3 'שמירת זכויותיהם של הבעלים במקרקעי ישראל', הוספתם 'והחוכרים', ואני מבקש להוסיף; יש מחזיקים לדורות, מישהו שגורש ב-48' וגר היום בכפר סמוך, רכש קרקע ב-48' והוא בעמדת מחזיק ולא בסטטוס של חוכר, מה הסטטוס שלו? 

אחמד טיבי:
תוסיף 'מחזיק'. חבר הכנסת חנא סוייד ואני מוסיפים 'ומחזיקים', בעלים, חוכרים ומחזיקים. גם הסעיף שדיבר על המלצות ועדת אור. 

היו"ר כרמל שאמה:
אחיפה אתה רוצה להכניס אותו? 

היו"ר כרמל שאמה:
לבד, כסעיף עצמאי. 

היו"ר כרמל שאמה:
יש פה בקשה של היועצת המשפטית, לאחר ההפסקה כל חברי הכנסת מתבקשים לרכז את כל ההסתייגויות שלהם לסעיף ספציפי ולא נחזור למצב של פינג פונג וקדימה ורוורס. 

אתי בנדלר:
לא נוכל לעשות על זה הצבעה בצורה כזאת.

היו"ר כרמל שאמה:
אז אם אתם רוצים, מראש קבלו מהגופים את ההצעות. 

אברהם להב:
אני רוצה קודם כל, בשם התאחדות הקבלנים, להודיע כי ההתאחדות תומכת ברפורמה. הודעה על כך בכתב הועברה למזכירות הוועדה. 

בנוגע לתכנון, אדוני היושב ראש העלה באחד הדיונים כי תכנון הקרקעות תוקצב בעשר השנים האחרונות ב-5 מיליארד שקלים, כחצי מיליארד שקל בשנה, ואני מבקש שזה יופיע אולי כהצעה של היושב ראש, להכניס את זה כחלק ממטרות העל. בסעיף 1, הקצאת קרקעות, להוסיף, 'ותכנון הקרקעות'. 

היו"ר כרמל שאמה:
זו לא המטרה של הרפורמה. להיפך, הרשות לא תתעסק בתכנון. 

אברהם להב:
זה מה שהיא עשתה עד היום. 

היו"ר כרמל שאמה:
לא, זה מה שהמינהל עושה עד היום. 

אברהם להב:
אז הרשות צריכה להמשיך את זה. 

היו"ר כרמל שאמה:
אנחנו לא מעוניינים שהיא תמשיך בזה. 

חנה איפרגן:
אני הייתי רוצה להוסיף בסעיף 2(1) בנוסף לשמירה על הסביבה, גם שמירה על הקרקעות המיועדות לתיירות, נופש ופנאי. 

אלדר דוכן:
זה כבר נדון בממשלה. את מוזמנת להציג את העמדה שלך בממשלה. אני מבקש שנבדוק את זה בחוץ ותעירי. 

חנה איפרגן:
בסדר. 

היו"ר כרמל שאמה:
אז אני מבין שאת משכת את הצעתך, גב' איפרגן. 

חנא סוייד:
לאחר שהופעל עליה לחץ סביר. 

היו"ר כרמל שאמה:
אני לא זיהיתי שום לחץ. 

אלדר דוכן:
אני רק רוצה להסביר. הממשלה פועלת פה באמצעות מספר משרדי ממשלה, לכל אחד מהם יש את הדעה שלו. אם כל אחד יתחיל להגיד הערות מעצמו, אנחנו לא נצא מזה, כי כולנו צמודים להחלטות הממשלה, בגלל זה ביקשנו לתאם את זה.

חנה איפרגן:
אני מצטערת, הנושא הזה של הגדרת התעסוקה הופיע בפעם הראשונה פה. קודם לא הופיעה ההגדרה של תעסוקה, לכן ההערה שלי. אם ההגדרה של תעסוקה היתה מגיעה קודם, אז לא הייתי מדברת. 

אייל טרצ'יצקי:
הצעתי היא להוסיף לתפקידי הרשות, סעיף 2(א) 'הרשות תפעל במסגרת תפקידיה, בכפוף לעיקרון החכירה והקרקע לא תימכר לצמיתות ולערכי הציונות' ואני רוצה לנמק את התוספת הזאת, שהיא לא רק טרמינולוגית. 

מדובר במטרות הרשות, בתפקיד הרשות ואני חושב שהעברת הבעלות על קרקעות המדינה מנוגדת, כפי שידוע לכולנו, גם לחוק יסוד מקרקעי ישראל, גם לעיקרון התנ"כי שרבים פה מכירים 'והארץ לא תימכר לצמיתות'. אני חושב שאי פעולה לפי העיקרון הנ"ל פוגע בחוק היסוד של מדינת ישראל, הוא פוגע בביטחונה של מדינת ישראל, הוא פוגע במצב הכלכלי החברתי ואני רוצה להוסיף ולציין שהיום יום מיוחד, ולצערי זה לא הוזכר כאן במליאה---

היו"ר כרמל שאמה:
לא, לא, לא. 

אייל טרצ'יצקי:
אני אסיים את הדברים, אתה לא יודע מה אני רוצה להגיד. 

היו"ר כרמל שאמה:
אני יודע בדיוק מה אתה רוצה להגיד. 

אייל טרצ'יצקי:
אתה בכלל לא יודע מה אני רוצה להגיד.

היו"ר כרמל שאמה:
נו, תפתיע אותי. 

אייל טרצ'יצקי:
בבקשה, וחבל שלא ציינת את זה. היום כ' בתמוז, זה 100 שנה לפטירתו של הרצל---

היו"ר כרמל שאמה:
אתה רואה שידעתי? 

אייל טרצ'יצקי:
יפה שידעת, חבל שלא אמרת בעצמך. 

היו"ר כרמל שאמה:
הרצל, מנוחתו עדן, תשמע---

אייל טרצ'יצקי:
תן לי לסיים את הדברים שלי. לא ייתכן שיהיה פה רק דיון כלכלי נטו.

היו"ר כרמל שאמה:
זהו, שאין פה דיון. אין פה דיון. יש פה הקראה של סעיפים. גם כשאני דיברתי, עשיתי את זה בקצרה ובתמצות והצעתי את ההצעה. פה זו לא במה כרגע לנאומים. פספסת, היו פה שישה דיונים שיכולת לבוא ולהעלות את כל הדברים האלה. ביקשתם לעשות פה חלוקה של ספרי הרצל, קיבלתם תשובה מסודרת; לא ניתן לכם להיכנס מהחלון. ביקשתם להיכנס דרך הדלת, קיבלתם תשובה, לא תיכנסו עם העניין הזה דרך החלון. 

אייל טרצ'יצקי:
לא נאום, אני רוצה להסביר משהו. 

היו"ר כרמל שאמה:
מעכשיו 15 שניות, לסכם את הצעתך. 

אייל טרצ'יצקי:
אני אדבר כפי שדיברו האחרים. 

היו"ר כרמל שאמה:
אתה לא מבין, אני הצעתי לך, אתה לא יכול לסרב. 15 שניות אתה מסיים את דברך, כי הקשבתי לך בקשב רב, אתה המשכת והמשכת ואמרתי שאני אכבד, כי עד היום לא הופעת בוועדה, שתגיד את דברך, אבל הגזמת. 

אייל טרצ'יצקי:
אני חושב שאנחנו חייבים להתנגד למכירת קרקעות המדינה כאן, בתפקידי הרשות, כי הדבר הזה ייזכר לדיראון עולם. חייבים את ההחלטה הזו, שכל אחד יעבור בחיבוטי הקבר שלו ויחשוב פעמיים וכמה פעמים על זה שתפקיד הרשות לא יהיה להגן על קרקעות הלאום. אני מבקש מכם לחשוב על הדבר הזה ואני מבקש לקחת את ההצעה שלי---

אחמד טיבי:
סליחה, הוא דיבר על הרצל וכל הזמן הסתכל עליי. 

שמואל דוד:
ראשית, אני רוצה להציע בנוגע לתפקידי הרשות, להוסיף סעיף שאומר, 'מימוש מדיניות התכנון הארצית והמחוזית', אני העברתי לכם כמובן את הנוסח, 'אשר נקבעה בהחלטות הממשלה ובתכניות המתאר הארציות והמחוזיות'. הנימוק לכך הוא כמובן שלעתים מזומנות אנחנו נתקלנו בעבר בסתירות אימננטיות, שלא להגיד מריבות קשות בין הגופים השונים שמטפלים בנושאים האלה, עיין ערך חריגות בנייה במושבים, עיין ערך סוגיות אחרות קשות.

שנית, אני מבקש להוסיף אחרי סעיף תפקידי הרשות, סעיף נוסף שמתייחס לעקרונות, שמאיר על תפקידי הרשות. העקרונות שמוצעים הם שלושה; אחד, הקצאת משאבים לאור עיקרון הצדק החלוקתי, תוך שימת לב מיוחדת לצמצום פערים בין המרכז לפריפריה ובין קבוצות אוכלוסין ולהגשמת שוויון אזרחי. שתיים, קביעת איזון ראוי בין צרכי שימור וצרכי פיתוח, ושלוש, קביעת איזון ראוי בין שיווק קרקע לשמירה על עתודות קרקע לצרכי ציבור. הדברים, כפי שאמרתי, הועברו. 

יש המשך, עוד סעיף אחד שרציתי להוסיף באותו הקשר; 'יעדים מיוחדים לפעולת הרשות', שזה מתייחס לעובדה שנאמר כאן יותר מפעם אחת, ונאמר בצורה מחודדת על ידי גב' דפנה ברק-ארז, שאין ניסוח בחקיקה למדיניות ואין כיוונים. המחוקק לא מכוון את הרשות למדיניות. שלושה סעיפים: א. הרשות תפעל למתן מענה נאות למצבי תת פיתוח של יישובים. ב. הרשות תיתן עדיפות מיוחדת לאיתור מענה הולם ליישובים הסובלים ממצוקת קרקע לבנייה למגורים. ג. הרשות תפעל לעידוד בנייה להשכרה ולקידום פתרונות דיור בר השגה שעלותו לדייר עד שליש מהכנסתו. זה בהתייחס לסוגיה הזאת.

בהתייחס בפירוט לסעיף שהזכרתי קודם, על מענה לצרכי תת פיתוח, אני מציע להוסיף תת סעיף שאומר 'מועצת הרשות תקבע מדדים לאיתור צרכי הפיתוח היישוביים, תבצע מיפוי תלת שנתי של הצרכים בהתאם למדדים אלה, ותפעל למתן מענה לצרכים, תוך מתן עדיפות ליישובים במצוקת פיתוח. הפעולות שבוצעו לשם השגת היעדים---

היו"ר כרמל שאמה:
סליחה שאני מפסיק אותך. המצב שאתה מקריא באריכות ומנמק,  כמו ששמעתי את דבריך, אני לא מתכוון לאמץ את ההצעה שלך, ולחבר הכנסת חנא סוייד העברת אותה מראש בכתב. הוא בכלל קורא מסמך אחר לקראת ההצעות שלו בהמשך, אז אין טעם לדברים שלך. 

שמואל דוד:
אני כרגע מתייחס באופן ספציפי לפירוט של היעדים שהצגתי קודם, שמופיעים בעמוד 4 בהצעה של אנשי המקצוע ואני אומר שמה שמוצע זה שמועצת הרשות תקבע מדדים לאיתור של צרכי פיתוח יישוביים, תבצע מיפוי תלת שנתי של הצרכים בהתאם למדדים האלה ותפעל לשם מתן מענה לצרכים, תוך מתן עדיפות ליישובים במצוקת פיתוח. זה מדבר באופן ספציפי על הסוגיה של יישובים במצוקת פיתוח. יתר על כן, הפעולות שבוצעו לשם השגת היעדים יוצגו מדי שנה בדוח שיוצג למועצת הרשות ולוועדת הכלכלה של הכנסת. 

חנא סוייד:
נשמע טוב, אני מוכן לאמץ.

שמואל דוד:
סעיף הוראות פעולה. אנחנו העברנו את זה בכתב בצורה הכי מסודרת שאפשר, עם ייעוץ משפטי שעבר על זה. זה יכול להיות יותר משובח או פחות משובח, אבל---

היו"ר כרמל שאמה:
חבר הכנסת חנא סוייד מאמץ את ההצעה שלו. חבר הכנסת חנא סוייד, להגיש את זה בבקשה. וגם חבר הכנסת טיבי. 

שמואל דוד:
הסעיף הראשון של התפקידים מתייחס לסעיף התפקידים, אחר כך התייחסתי לסעיף עקרונות שהוא סעיף נוסף, שזה ב' ג' ו-ד' בהצעה שלי, אם זה עוזר לך. אחר כך התייחסתי לסעיף יעדים מיוחדים לפעולת הרשות, שזה 29 א' ב' ו-ג' בהצעה שלי. 

אתי בנדלר:
זה לא הסתייגויות, אני נורא מצטערת. למשל, 'המועצה והרשות יקבעו תיקונים מתאימים לחוק החברות לשם קביעת מהותן של עסקאות בעלי עניין בהן מעורבות קרקעות'. זה הסמכה לרשות לעשות תיקוני חוק. אז אני לא יודעת מה זה. 

חנא סוייד:
לא, זה משהו אחר. הוא ביקש ממני למסור לך, להעביר. 

היו"ר כרמל שאמה:
מה אני אעשה עם זה? 

אחמד טיבי:
לא יודע, אנחנו היינו בלדרים בלבד. 

היו"ר כרמל שאמה:
הוא העביר את זה לחבר הכנסת נחמן שי. 

היו"ר כרמל שאמה:
חברי הכנסת טיבי וסוייד, מזל שאתם חברי כנסת ולא דוורים בדואר. 

אתי בנדלר:
אני רוצה לדעת בדיוק איזה הסתייגויות מאמצים. 

שמואל דוד:
אני מדבר על ההסתייגויות שלנו, של אנשי המקצוע, בעמוד 4, סעיפים 28, 29 , 30 ו-31. 

חנא סוייד:

אנחנו מאמצים. 

היו"ר כרמל שאמה:
אני רוצה, בבקשה, להודיע הודעה, על דעת היועצת המשפטית של הוועדה: כל הגורמים הפרטיים שיש להם הצעות, מתבקשים למצוא חבר כנסת שמראש יאמץ את ההצעה שלהם. זו ההודעה. לא יינתן למישהו להקריא הודעה, אלא אם כן אומצה על ידי חבר כנסת מראש. 

(הפסקה)

(קובץ שני)

היו"ר כרמל שאמה:
צהריים טובים לכולם. אני אודיע כמה הודעות לגבי המשך היום וכמה תשובות שאני חייב לחברים פה ששאלו. 

מאחר וכמות ההסתייגויות היא אדירה עד לרגע זה, אנחנו נתחיל להצביע על ההסתייגויות שהועלו מהסעיף הראשון כי הצוות של הוועדה, גם מנהלת הוועדה וגם היועצת המשפטית, לא עומדות בעומס של ההסתייגויות בדרך ההתנהלות הקודמת של הדיון, לכן נתחיל לנקות את ההסתייגויות בהצבעות. 

שלי יחימוביץ:
אבל עוד לא הגשנו את כל ההסתייגויות. 

היו"ר כרמל שאמה:
בסדר. לגבי השאלה שנשאלה, לגבי 104 ד', סעיף התקנון, הסעיף הזה יופעל אבל לא באופן גורף. לגבי הסיעות המיוצגות והסתייגויות מטעם חברים בסיעות מיוצגות פה. הסעיף יופעל, חברת הכנסת יחימוביץ, אבל לא באופן גורף. 

שלי יחימוביץ:
זה לא רלוונטי לגביי. 

היו"ר כרמל שאמה:
את שאלת. הוא לא יופעל באופן גורף. לאחר הדיון ייקבעו קריטריונים למה מהותי ומה לא, והסתייגויות שהן לא מהותיות, כנראה שייפלו דרך הסעיף הזה. 

חיים אורון:
אדוני היושב ראש, היות וכל ההסתייגויות שאני מגיש אני מגיש בשמי ובשם ניצן הורביץ, עמיר פרץ, שהוא חבר הוועדה, איתן כבל, יולי תמיר ואופיר פינס, והיות וחבר הכנסת עמיר פרץ הוא גם חבר הוועדה, אז כל ההסתייגויות הן כאילו שלו ואני מצטרף אליהן. 

אחמד טיבי:
מי מגיש בשם חבר הכנסת דניאל בן סימון? 

היו"ר כרמל שאמה:
לא הבנתי, תסביר שוב. 

חיים אורון:
היות וחבר הכנסת עמיר פרץ---

היו"ר כרמל שאמה:
עמיר פרץ זה חברת הכנסת יחימוביץ. 

חיים אורון:
סליחה, אבל העוזר שלו והוא ביקשו ממני להצטרף לכל ההסתייגויות. אני משנה את הסדר. אני מצטרף להסתייגויות שלו ולכן לא צריך להפעיל 144 כזה או אחר. חוץ מזה, אני מציע לכם להפעיל 148, אפשר להחליט שאין כנסת ובשעה גומרים את הכל. ואם אתם לא מכירים את הסעיף, אני אתן לכם, 148 יכול לבטל את כל התקנון. 

היו"ר כרמל שאמה:
אפשר גם להגיע להסכמות, אני חושב שזה הכי טוב. 

זאב אלקין:
מה פתאום. אתה סיעה שלא מיוצגת. אתה יכול להגיש הסתייגויות---

היו"ר כרמל שאמה:
נכון, לך אין בעיה בכלל. 

חיים אורון:
לא, היושב ראש אמר שסיעה שלא מיוצגת---

היו"ר כרמל שאמה:
להיפך. 

זאב אלקין:
הפוך. 4 ד' אומר שסיעה שמיוצגת, יכולים, לפי שיקול של יושב ראש, להגיש הסתייגויות. מי שלא מיוצג, יכול להגיש לכל הסעיפים. אתה לא צריך את חבר הכנסת עמיר פרץ ולא צריך כלום. אתה במצב הכי טוב. 

שלי יחימוביץ:
אני לא מקבלת עכשיו הסתייגויות מאף אחד. מאוחר מדי. 

היו"ר כרמל שאמה:
אנחנו מתחילים הצבעות מהסעיף הראשון, עם ההסתייגויות, ונמשיך מהנקודה שהפסקנו לאחר שנסיים את ההצבעות. נסתייג, נצביע, נסתייג, נצביע. 

עדי ארבל:
הכותרת היא בתוספת לסעיף 3 שאמרתי קודם לכן שאנחנו ??? עקרונות ומוסיפים יעדים מיוחדים, וכעת אנחנו מוסיפים הוראות פעולה. א. הרשות תפעל מתוך שקיפות והקפדה על דיווח---

היו"ר כרמל שאמה:
מישהו מחברי הכנסת אימץ את ההסתייגות שלך? 

אחמד טיבי:
כן. 

עדי ארבל:
ב. הרשות תעביר מדי שנה ועד תום אפריל לוועדת הכלכלה של הכנסת דין וחשבון על פעולותיה בשנה שקדמה ובכלל זאת על העמידה בעקרונות הפעולה וביעדים האמורים. 

זה מצוי בעמוד 4 בתחתיתו, בחומר שהעברתי לכם. 

אתי בנדלר:
חבר הכנסת טיבי, אין לי את ההסתייגות שלך. 

אחמד טיבי:
אין לך את ההסתייגות שלי? היא הוקראה עכשיו, בזה הרגע. 

אתי בנדלר:
אני מצטערת, אני לא מצליחה ל---

אחמד טיבי:
זה לא נאמר לנו קודם לגבי ההליך הזה של לא להקריא. 

לאה ורון:
אבל חשוב שחבר הכנסת טיבי, מתוך המסמך השלם, יודיע מה הוא מאמץ. 

אתי בנדלר:
אני רוצה להסביר לכם. אני כבר אמרתי הבוקר, קיבלתי עשרות מסמכים מעשרות גופים. אני לא יכולה להתחיל לחפש בכל מסמך את הסעיף הרלוונטי. זה לא יילך. 

אחמד טיבי:
ברשותך, אדוני היושב ראש, מיד יוגש בכתב בשמי, על ידי מר שמואל דוד, ההסתייגות שהוקראה. 

היו"ר כרמל שאמה:
תודה רבה. 

שמואל דוד:
אני מדבר במסמך שהכותרת שלו 'הסתייגויות אנשי מקצוע וארגונים חברתיים וכיוצא בזה' מה-11.7, סעיף 31 למטה בעמוד 4 למטה, מתייחס לאופן פעולה של הרשות. נתתי לו את הכותרת 'הוראות פעולה'. 

אתי בנדלר:
זה היה בסוף הישיבה הקודמת. על זה מדובר? 

שמואל דוד:
כן. 

יעל בליך:
אנחנו מבקשים להוסיף לסעיף תפקידי הרשות, בסוף פסקה 1, '...מגורים, תעסוקה, שטחים פתוחים' וכולי, 'לרבות צרכים עתידיים'. זה נמצא גם במסמך ההסתייגויות שהגשתי לחבר הכנסת שי, כדי להגשים את הרעיון של תכנון. 

היו"ר כרמל שאמה:
מי אימץ את זה, בבקשה? 

יעל בליך:
אני מקווה שחבר הכנסת שי, הוא גם הקריא חלק מזה. 

שלי יחימוביץ:
אני מוכנה לאמץ את כל המסמך שלכם, אגב. 

אתי בנדלר:
את מי את מייצגת? 

יעל בליך:
אדם, טבע ודין. 

עדי ארבל:
אני מקווה שחבר הכנסת זאב יאמץ את ההצעה שלי. 

היו"ר כרמל שאמה:
חברים, לפני ההפסקה ביקשנו שהדבר יהיה מתואם מראש עם חבר כנסת. לא יהיה יותר, אם זה לא יהיה מראש. זו פעם אחרונה. 

נסים זאב:
סעיף ב', סעיף 4(2) א. אחרי המלה 'סביבה', יבואו המלים 'העם היהודי, לרבות יהדות התפוצות והדורות הבאים'. 

אחמד טיבי:
אגב, צודק חבר הכנסת אורון, זו ההסתייגות היחידה שתעבור במליאה כמובן. 

חיים אורון:
'ומורשת ישראל לדורותיה'. 

אחמד טיבי:
אדוני היושב ראש, כשיסתיימו ההסתייגויות, יש לי הערה לסדר. 

היו"ר כרמל שאמה:
הסתיימו. 

אחמד טיבי:
ברשותך, מספר חברי כנסת, אני תיכף אקרא את שמם, פנו בכתב לגב' נורית אלשטיין, היועצת המשפטית של הכנסת, ומר מני מזוז, היועץ המשפטי לממשלה, לגבי הצעת הרפורמה במקרקעי ישראל, שבה אנחנו דנים כעת ואני ברשותך רוצה לומר במה דברים אמורים: 

(מקריא) '1. אנו פונים אליכם כקבוצת חברי כנסת העוסקים ומבקשים להיות שותפים לעבודת החקיקה של הצעת חוק ההתייעלות הכלכלית (תיקוני חקיקה) ליישום התכנית הכלכלית לשנים 2009 – 2010, פרק י"ח, הרפורמה במקרקעי ישראל'. 

'2. הצעת החוק האמורה פוצלה מחוק ההסדרים ואמורה להיות מטופלת---

היו"ר כרמל שאמה:
מה ההצעה לסדר, חבר הכנסת טיבי? 

אחמד טיבי:
כשאני אסיים, אני אגיד לך. 

היו"ר כרמל שאמה:
לא, לא, לא. מה ההצעה לסדר? יש פה חבר כנסת לפניך שרצה להקריא מכתבים ולא נתנו לו את הזסכות הזו. 

אחמד טיבי:
זה לא סתם מכתב רגיל. 

נחמן שי:
זה יפורסם בספר 'מכתבים לנחמן'. 

היו"ר כרמל שאמה:
אם אתה רוצה להגיד בתמצית מה המכתב, אין לנו צורך בהקראה שלו. 

אחמד טיבי:
'מן האמור עולה כי נוסח הצעת החוק, השונה מהותית מנוסח החלטת הממשלה מספר 117, לא נבחן כפי הנראה על ידי משרד המשפטים'. זאת הנקודה. 'נוכח הנוסח המעורפל, נבקש לקבל התייחסות ברורה אם אכן הצעת החוק נבחנה על ידי משרד המשפטים או כל גורם משפטי אחר'. זאת הנקודה העיקרית---

היו"ר כרמל שאמה:
חבר הכנסת טיבי, יש לנו פה את נציג משרד המשפטים. 

אחמד טיבי:
אבל על מנת שלא אקפח את עמיתיי חברי הכנסת, חתומים, יחימוביץ, אורון, סוייד, אדטו ואנוכי. תודה רבה. 

ארז קמינץ:
אני רוצה להבהיר. הן נוסח החלטת הממשלה שהובא לדיון לפני ועדת השרים המיוחדת לרפורמה במינהל מקרקעי ישראל, הן נוסח הצעת החוק, נבחנו במשרד המשפטים אצל הגורמים הרלוונטיים. 

שלי יחימוביץ:
מתי הספקתם לעבור על הנוסח החדש? 

ארז קמינץ:
הנוסח---

שלי יחימוביץ:
הבוקר חולק נוסח חדש, מתי הספקתם ללמוד אותו? 

ארז קמינץ:
אני מכיר את הנוסח החדש, אני הייתי שותף בהכנתו וגם דרגים בכירים ממני. מעבר לכך, צוין במכתב---

שלי יחימוביץ:
אבל היה כאן משרד שטען שהוא לא ראה בכלל את הנוסח, משרד התיירות. כנראה שלא העברתם את זה בין כל משרדי הממשלה. 

ארז קמינץ:
גברתי, אני מבקש לא לענות על שאלות שהן עניין לסדרי עבודת הממשלה, בכל מקרה, הדברים עם משרד התיירות---

שלי יחימוביץ:
אני לא שואלת, אני מעירה. 

ארז קמינץ:
הדברים עם משרד התיירות---

היו"ר כרמל שאמה:
תנו לו לענות. נציג משרד המשפטים, הוא לא מהקואליציה ולא מהאופוזיציה. 

ארז קמינץ:
הדברים עם משרד התיירות הובהרו. מעבר לכך, אני מציין, כמו שצוין במכתב התשובה למספר חברי הכנסת שפנו, הן הנוסח של החלטת הממשלה והן הנוסח של הצעת החקיקה, שנוסח בין היתר כמובן בעזרתנו, בעזרת משרד המשפטים, הובא לידיעת הגורמים הרלוונטיים, נדון בישיבות על ידי הגורמים הרלוונטיים---

שלי יחימוביץ:
מתי? 

ארז קמינץ:
לפני החלטת הממשלה ולפני---

שלי יחימוביץ:
לא, לא, לא, אתה לא מבין את השאלה. מה שאנחנו אומרים זה שהבוקר קיבלנו נוסח חדש, שאנחנו, חברי הכנסת, לא הספקנו לעבוד עליו ולבדוק אותו. נשאלת השאלה האם בכלל משרדי הממשלה הספיקו לעבור על הנוסח הזה, נוכח מה שהתגלה כאן, שמשרד התיירות למשל לא ידע בכלל על קיומו של הנוסח החדש. 

ארז קמינץ:
אני אומר שוב, הנוסח החדש, שהונח בפני הוועדה, הועבר לגורמים הרלוונטיים העוסקים בחקיקה בעניין, וגם נוסח על ידם. לא רק הועבר, אלא גם נוסחו על ידם. 

דובר:
גם נושאי ועדות הקבלה, למשל? 

ארז קמינץ:
גם נושאי ועדות הקבלה---

שלי יחימוביץ:
מתי הספקתם? כי אנחנו קיבלנו ביום שישי נוסח. עבדתם בשבת? תגידו לנו, אולי זה ראוי לדיון אחר. 

ארז קמינץ:
אם באמת גברתי רוצה לדעת, אפשר לבדוק את המיילים שלי, ואכן נשלח מייל עם נוסח חדש מהמייל שלי ביום חמישי בשעה 23:00 בלילה. 

היו"ר כרמל שאמה:
תודה, זה מספיק. 

שלי יחימוביץ:
למה לא קיבלנו אותו ביום חמישי בלילה? למה רק הבוקר בתחילת הישיבה? 

ארז קמינץ:
לא, כי זה היה נוסח להערות. יש תיקונים מסוימים בהצעה שהם תיקונים שמבהירים תיקונים שכבר היו קיימים. 

היו"ר כרמל שאמה:
אני חושב שאתה הסברת את נקודתך, דבריך ברורים.

אפשר להתחיל בהצבעה. מסעיף ראשון שהתחלנו, שם החוק. 

אתי בנדלר:
לפרק כולו יש הסתייגויות שמבקשות את מחיקת כל הפרק. למשל קבוצת האיחוד הלאומי וקבוצת קדימה וחבר כנסת פרץ שלח הסתייגות, שהוא ביקש לדון בה בהיעדרו, מבקש למחוק את כל הפרק. אדוני רוצה להעמיד את זה להצבעה? 

היו"ר כרמל שאמה:
אנחנו מעמידים את ההסתייגות של---

אתי בנדלר:
קבוצת האיחוד הלאומי, קבוצת קדימה וחבר הכנסת פרץ, למחוק את כל הצעת החוק. אגב, הצעת החוק הזאת הפכה להיות הצעת חוק נפרדת, היא עברה קריאה ראשונה, לא ניתן להצביע על הסתייגות מהסוג הזה. אי אפשר להגיש הצעה ששוללת את עצם קיומו של החוק, לכן אני מבקשת לא להצביע על זה. 

היו"ר כרמל שאמה:
על פי חוות דעתה של היועצת המשפטית, ההסתייגות נשמטת, לאור העובדה שהחוק---

נסים זאב:
אבל זה נחשב כהסתייגות. 

אתי בנדלר:
זה לא נחשב כהסתייגות, כי משזה פוצל והפך להצעת חוק נפרדת, לא ניתן ל---

היו"ר כרמל שאמה:
 חבר הכנסת חסון, ביקשת לשאת---

ישראל חסון:
לא ביקשתי לשאת, ביקשתי רחמים. אנחנו הגשנו, גברתי היועצת המשפטית, הסתייגויות לא רק יימחק יימחק, אלא גם הסתייגויות לגבי סעיפים. מהותיות. ואני הגשתי אותן לפני שבוע-שבועיים בכתב, עם כל חברי האופוזיציה. מאחר וקיבלו החלטה לדון על פי סעיף 131, אז אין משמעות לזה שכל חברי---

היו"ר כרמל שאמה:
לא הזכרנו את סעיף 131. 

ישראל חסון:
לא אתה, סדר הדיון. 

זאב אלקין:
מה קשור לחוק הזה 131? 

ישראל חסון:
לא קשור? הוא לא יבוא לדיון. הוא מפוצל? הוא לא יגיע היום לדיון במסגרת חוק ההסדרים. הוא לא יגיע. 

זאב אלקין:
בוודאי שלא. 

ישראל חסון:
בוודאי? אם 'בוודאי שלא', אז תסבירו לי למה אנחנו יושבים פה ביום ראשון על הצעת חוק מ-8:00 בבוקר. זה הדבר היחיד שאני רוצה להבין. אם בוודאי שזה לא בחוק ההסדרים, מה אנחנו עושים פה עכשיו? זו השאלה היחידה שיש לי. אני פשוט לא מבין. 

זאב אלקין:
יש עוד שתי ועדות של הכנסת שדנו היום בחוקים, שגם הם לא חלק מחוק ההסדרים. 

ישראל חסון:
סלח לי, אדוני, אני חושב שחוק בסדר גודל הזה, שאתה מוציא נוסח בשעה 10:00 בבוקר, אתה לא יכול לבקש ממני ב-14:00 להצביע עליו. זה פשוט חרפה. זה פשוט חרפה. אין שום מלה אחרת, ואנחנו יושבים פה כמו מריונטות במשחק. 

דובר:
בוא נלך. 

שלי יחימוביץ:
את התרגיל הזה כבר ראינו. 

ישראל חסון:
חברת הכנסת יחימוביץ, אני מוכרח להגיד לך הערה אחת, תסלחי לי שאני אומר לך את זה, שלא יתפתח פה ויכוח בינינו – לא כל מה שאנחנו עושים הוא תרגיל. אני אומר לך שמה שעושים כרגע זה דבר שאין לנו שום כלי---

שלי יחימוביץ:
לא, אני מסכימה איתך לגמרי. אני רק אומרת, אל תלכו במחאה. 

ישראל חסון:

אין לי דרך אחרת להתמודד. אין לי, אתם לא מותירים דרך  אחרת להתמודד. אנחנו מנסים לדבר עניינית, לא מקבלים תשובה עניינית. אומרים 'בבקשה, יש פה שינויים מהותיים, שיופיע פה השר הממונה, ייתן תשובות ולא ישאיר את זה לאנשים הנפלאים של מינהל מקרקעי ישראל, משרד המשפטים ומשרד האוצר'. השר לא מגיע. על רפורמה כזו השר לא צריך להגיע לשמוע, לתת תשובות? אני לא מבין, אני לא מבין מה אנחנו עושים פה. 

נחמן שי:
היה לו מקום פה שמור מהבוקר. 

ישראל חסון:
אני פשוט לא מבין מה אנחנו עושים פה. אנחנו עושים פה דבר נורא. 

היו"ר כרמל שאמה:
תודה. 

ישראל חסון:
תודה? עוד פעם, תודה, מספיק. 

היו"ר כרמל שאמה:
מה אתה רוצה? שאני אחפש את השר? 

השר שמע אותך והוא מגיע. 

ישראל חסון:
 אז בוא נעצור. 

היו"ר כרמל שאמה:
לא, אין טעם לעצור. 

ישראל חסון:
אה, אין טעם לעצור. נחליט ואז נשמע.

היו"ר כרמל שאמה:
לא, אני יודע שכל מה שאתם רוצים זה לעצור. אתם רוצים רק לעצור, אתם רוצים רק לשבש, אתם לא רוצים לעשות כלום. 

ישראל חסון:
ואתם רוצים רק לבנות. איך זה אתם ואנחנו הפך להיות? אתה יכול להסביר לי? הוויכוח איתך במשך כל  שלושה השבועות האחרונים לא היה ענייני? 

היו"ר כרמל שאמה:
איתך כן. 

ישראל חסון:
אז מה אתה רוצה? שמישהו ייתן תשובות. 

היו"ר כרמל שאמה:
אז הוא מגיע. 

ישראל חסון:
אז בבקשה, אז למה אנחנו קופצים? מה בוער? 

אמנון כהן:
השר שלח נציגים שלו, מה אתה רוצה? 

ישראל חסון:
די, חבר הכנסת כהן, ברצינות. הרוב צחוק, אבל לא זה. 

היו"ר כרמל שאמה:
הסעיף הבא.  

אתי בנדלר:
אני רוצה לומר שמה שהספקנו לעשות בעזרת המתמחה הנהדרת שלי בהפסקה, זה ריכוז של ההסתייגויות רק לפסקאות 1 ו-2. מפסקה 3, אני אצטרך עזרה כדי שיגידו לי מי הגיש הסתייגויות. 

ובכן, לסעיף 69(1), שם החוק. יש הסתייגות של חבר הכנסת עתניאל שנלר, יש הסתייגויות של חבר כנסת חיים אורון, יש הסתייגויות של חבר כנסת אחמד טיבי, יש הסתייגויות של חבר כנסת חנא סוייד ושל חברת הכנסת שלי יחימוביץ. אלה כולן הסתייגויות לשם החוק. 

היו"ר כרמל שאמה:
אנחנו מעלים את ההסתייגות של חבר הכנסת עתניאל שנלר להצבעה. מי בעד ההסתייגות? 

אמנון כהן:
הוא לא פה. לא מצביעים. 

אתי בנדלר:
אלא אם כן הוא ביקש להצביע בהיעדרו. אני לא יודעת. 

היו"ר כרמל שאמה:
אתם מוכנים להצביע על ההסתייגויות על שם החוק כמקשה אחת? 

אחמד טיבי:
לא. יש הבדל קיצוני בין הצעתי להצעת חבר הכנסת אורון. 

שלי יחימוביץ:
מה פתאום? אני דורשת לדון בהסתייגות שלי. 

היו"ר כרמל שאמה:
חברים, אין על זה ויכוח. אחת, אחת. 

אתי בנדלר

חבר הכנסת עתניאל שנלר. 

היו"ר כרמל שאמה:
מי בעד ההסתייגות שלו? 

חיים אורון

מה כתוב שם? 
היו"ר כרמל שאמה:
חבר הכנסת חיים אורון שואל מה כתוב שם. זה רציני. 

אתי בנדלר

חמישה חברי כנסת בעד. 

היו"ר כרמל שאמה:
מי נגד? 

אתי בנדלר

שבעה נגד. 

ההסתייגות נדחתה. 

אני רוצה משהו לומר. חבר הכנסת אלקין מצביע בשם חבר הכנסת דני דנון. חבר הכנסת נסים זאב במקום חבר הכנסת וקנין. חברת הכנסת שלי יחימוביץ, במקום חבר הכנסת עמיר פרץ, חברת הכנסת רחל אדטו, במקום חבר הכנסת אפללו. לחיים אורון, לחנא סוייד, לחנין זועבי, לאחמד טיבי ולניצן הורביץ, אין זכות הצבעה. 

היו"ר כרמל שאמה:
ההסתייגות הבאה. 

אתי בנדלר: 
הסתייגויותיו של חבר הכנסת חיים אורון לשם החוק. 

היו"ר כרמל שאמה:
מי בעד? 

נחמן שי:

רק תגידו לנו כל פעם---

אתי בנדלר:
הן הוצגו, אני לא אמורה להציג אותן שוב. 

היו"ר כרמל שאמה:
מי בעד? חמישה בעד. מי נגד? ההסתייגות לא נתקבלה. 

ההסתייגות לא התקבלה.

אתי בנדלר:
הסתייגויותיו של חבר הכנסת אחמד טיבי לשם החוק. 

היו"ר כרמל שאמה:
מי בעד? ארבעה. מי נגד? שבעה נגד. אני קובע שההסתייגות לא נתקבלה. 

ההסתייגות לא נתקבלה. 

אתי בנדלר:
הסתייגותו של חבר הכנסת חנא סוייד לשם החוק. 

היו"ר כרמל שאמה:
מי בעד? מי נגד? ההסתייגות לא נתקבלה.

ההסתייגות לא נתקבלה. 

אתי בנדלר:
הסתייגותה של חברת הכנסת שלי יחימוביץ לשם החוק. 

שלי יחימוביץ:
אני רוצה לומר מלה לפני ההסתייגות. ההסתייגות שלי היא הסתייגות שכולה אמת, היא לא הסתייגות שקוראת תגר. היא הסתייגות שאומרת, במקום 'מינהל מקרקעי ישראל', יבוא 'רשות מקרקעי ישראל להפרטת קרקעות המדינה'. בואו נקרא לילד בשמו, אני מבקשת גם מחבריי בקואליציה להצביע בשביל האמת. אנחנו מפריטים את אדמות המדינה, אז בואו לפחות שהחוק יהיה מדויק. 

היו"ר כרמל שאמה:
חברת  הכנסת יחימוביץ,  אנחנו קוראים לך גם להסיר את ההסתייגות בשביל האמת. 

מי בעד ההסתייגות של חברת הכנסת שלי יחימוביץ? מי נגד? ההסתייגות לא נתקבלה. 

ההסתייגות לא נתקבלה. 

אתי בנדלר:
ההסתייגויות הבאות זה לפסקה 2, שזה תיקון של הגדרות בסך הכל. יש הסתייגויות של קבוצות מרץ, חדש, קדימה, בל"ד, רעם תעל והאיחוד הלאומי. הן מציעות למחוק ויש את ההסתייגויות של קבוצת בל"ד, האיחוד הלאומי, חדש וקדימה, הסתייגות לחלופין. 

אחמד טיבי:
שכחת סיעה, רע"ם תע"ל. 

אתי בנדלר:
אני מצטערת. לפסקה 2---

שלי יחימוביץ:
חברת הכנסת, אולי כדי להקל עלינו, להגיד את שם הסעיף שאנחנו מסתייגים ממנו? 

אתי בנדלר:
כן. פסקה 2, יש בה תיקון להגדרות, מתחילה במלים 'בסעיף 1' ויש בה שתי פסקאות משנה א' ו-ב', הגדרות בלבד. לפסקה זו אין הסתייגויות. אני מבקשת מאדוני היושב ראש להצביע על פסקאות 1 ו-2 כהצעת הוועדה. 

חיים אורון:
לי היתה הסתייגות לפסקה 1, במקום 'מקרקעי ישראל'---

חנא סוייד:
גם אני. 

היו"ר כרמל שאמה:
הצבענו. 

אתי בנדלר:
הצבענו על הסתייגויות לשם החוק--

חיים אורון:
לא לשם החוק.

אתי בנדלר:
פסקה 1 זה שם החוק, חבר הכנסת אורון. פסקה 2 זה תיקונים לסעיף 1 לחוק הראשי. פסקה 1 משנה את שם החוק שקראו לו קודם חוק מינהל מקרקעי ישראל. 

חיים אורון:
בסדר. בכל מקום שכתוב 'מקרקעי ישראל', רוצה לכתוב 'מקרקעי המדינה'. אני לא מצליח להבין למה זה לא הוצבע. 

אתי בנדלר:
הצביעו על ההסתייגויות שלך כבר. 

שלי יחימוביץ:
אדוני היושב ראש, אני רוצה לשאול אותך משהו. בלוח הזמנים שלנו כתוב שיש ישיבה נוספת ב-20 לחודש, למה כתבתם את זה? 

היו"ר כרמל שאמה:
אם נצטרך, זה צריך ב-20 לחודש. בניגוד לדברים שנאמרו פה הבוקר, אנחנו לא מחויבים לשום מועד של זמן, אלא רק למיצוי הדיון, מיצוי ההסתייגויות ומיצוי ההצבעות. 

שלי יחימוביץ:
מתי אתה מתכוון לסיים את הדיון היום? יש שעת יעד? 

היו"ר כרמל שאמה:
לא, נגיע עד הערב, להערכתי. 

שלי יחימוביץ:
אז לשם מה קבעתם את הישיבה ל-20? כדי ליצור מצג שווא שאתם מתכוונים לדחות את זה לאחרי ההצבעות על התקציב בחוק ההסדרים? 

היו"ר כרמל שאמה:
אני מבין שזה הספורט הלאומי עכשיו לייחס לנו מצגי שווא, או הולכת שולל. מה לעשות, ממש לא. זה נקבע יחד עם הנהלת הוועדה, במחשבה שאולי נצטרך---

שלי יחימוביץ:
למה בעצם אין דד ליין לישיבת הוועדה, אם זאת ישיבה רגילה שלא קשורה בחוק ההסדרים ובתקציב? 

היו"ר כרמל שאמה:
זה גם לצורך ריכוז ההצבעות, יש סעיף שקשור לסעיף. אם לא נחייב הפסקות בין הדיונים, מוטב שנגמור את זה היום. 

שלי יחימוביץ:
כן, אבל בדיונים רגילים על חקיקה רגילה, שהיא לא בחוק ההסדרים, יש תאריך תחילה ותאריך סיום. ההמשך עד שהדברים ימוצו---

היו"ר כרמל שאמה:
חברת הכנסת יחימוביץ, את לא יכולה ליחס לנו איזה שהוא לחץ או פזיזות. אנחנו נתנו אפילו היום הפסקה של שעה וחצי כמעט. 

שלי יחימוביץ:
כי לא היה לכם רוב קואליציוני להעביר. 

היו"ר כרמל שאמה:
ממש לא, יכולנו להמשיך ולקרוא. 

שלי יחימוביץ:
חיכיתם שיסתיימו ההצבעות בכספים ובעבודה וברווחה, זה הכל. למה אין שעת סיום לדיון? אני יכולה לדעת מתי אני הולכת הביתה ורואה את הילדים שלי, למשל? 

היו"ר כרמל שאמה:
לא לפני 21:00 בערב. 

שלי יחימוביץ:
זה בגלל שאתם לא לחוצים ולא כפופים לתאריך יעד של חוק ההסדרים והתקציב. 

היו"ר כרמל שאמה:
אני לא לחוץ להגיע הביתה. 

נסים זאב:
השאלות האלה מעכבות את הדיון.

יעקב בכר:
חצי מהעם ??? (דקה 33:47 ב'), חבר הכנסת סוייד. 

היו"ר כרמל שאמה:
מר בכר, מר בכר. אני קורא אותך פעם ראשונה לסדר. פעם שנייה אני קורא אותך לסדר, בפעם הבאה, אתה בחוץ. 

נחמן שי:
חבר הכנסת זאב, אפילו ברית מלה עשית יותר בסבלנות. 

היו"ר כרמל שאמה:
חבר הכנסת שי, חבר הכנסת זאב, אל תשחק לידיים שלהם. 

נחמן שי:
אנחנו רוצים למצות את זה. 

שלי יחימוביץ:
איך זה משתלב עם ההצהרות שלכם, שאתם לא כפופים לסד של זמן? זה לא משתלב בשום דרך. 

היו"ר כרמל שאמה:
להצביע בבקשה, על מה שהיועצת המשפטית תגיד. 

אתי בנדלר:
פסקאות 1 ו-2 בנוסח הוועדה. 

היו"ר כרמל שאמה:
מי בעד? מי נגד? שלושה חברים נגד.

אתי בנדלר:
סעיף 1 פסקאות 1 ו-2 אושרו. 

סעיף 1, פסקאות 1 ו-2 – אושרו. 

היו"ר כרמל שאמה:
כהודעת מנהלות הוועדה, הסעיפים אושרו, אנחנו עוברים לפסקה 3. 

אחמד טיבי:
אפשר הערה לסדר, ברשותך? אני שואל, בשם חברי כנסת רבים, מה מטרת נוכחותו של השר אטיאס בישיבה. 

היו"ר כרמל שאמה:
אתה שואל את השר, אני מקווה. 

אחמד טיבי:
כן, למה הוא נמצא פה? 

השר אריאל אטיאס:
קודם כל, התגעגעתי אליך. 

אחמד טיבי:
תודה רבה, נגעת לליבי. לא, כי אנחנו מצביעים, עוד מעט מסיימים, השאלה למה אתה פה. 

השר אריאל אטיאס:
כידוע לך, אני שר הבינוי והשיכון ואחראי על מינהל מקרקעי ישראל ברמת הסמכות, ואז אני גם יושב ראש מועצת מינהל מקרקעי ישראל. אם יש לך שאלות, אני מוכן לענות על כל דבר, כמו שאתה יודע. 

ישראל חסון:
לא נותנים אפשרות לשאול וכשהיתה לי אפשרות לשאול, היה פה רק מר ירון ביבי וארז והבחור ממשרד האוצר וכששאלתי למה כבודו, ברצינות, לא מגיע בשביל להסביר את המדיניות, לא קיבלתי תשובה. עכשיו, אין לי זמן לשאול אותך, אין לי זכות לשאול אותך עכשיו ואני רק צריך---

השר אריאל אטיאס:
תן לו זמן. 

היו"ר כרמל שאמה:
יש לך זכות לשאול, בבקשה. 

השר אריאל אטיאס:
מה שאתה רוצה. תקצוב את זה בעשר דקות. 

היו"ר כרמל שאמה:
חברים, אין פה כוונה לפתוח דיון. למי שלא הבין, יש עשר דקות לשאול את השר שאלות ולהגיע לתשובות. 

חיים אורון:
עשר דקות? 

אחמד טיבי:
מוותרים, מוותרים. 

ישראל חסון:
מה שלומך, אדוני השר? 

השר אריאל אטיאס:
השאלה אם יש לכם באמת שאלות מהותיות, שלא נשאלו עד היום. אם יש לכם שאלות מהותיות, שאני יודע לענות עליהן בבריפ אחד. לא לשכנע, יכול להיות שאני לא יודע לשכנע, יכול להיות שיש פה אנשים שבאו עם דעה מוצקה, אבל לענות. יושב ראש הישיבה אומר שיש עשר דקות לשאול אותי שאלות, יכול להיות שאני אענה עכשיו, יכול להיות שאני אענה בסוף, לפני ההצבעות, אני לא יודע. אני רושם, שלא תגידו שלא נותנים לכם לשאול שאלות. 

לא ברמת הדיון, אין ספור חברי כנסת, שמאוד התעניינו ברפורמה הזאת ומה אנחנו מתכוונים, מה אנחנו לא מתכוונים, האם מוכרים קרקעות לסעודים, או לא מוכרים לסעודים, האם נותנים בעלות לכל המדינה, האם החקלאים יקבלו, המושבניקים, הקיבוצניקים. ישבו, עשו שיעורי בית, ישבו איתי. אני יכול לספור על יותר מעשר אצבעות חברי כנסת שישבו איתי. מעולם לא התבקשתי להיות כאן בכל הדיונים שנעשו כאן במשך השבועיים האחרונים, כי אני גם צריך לעבוד קצת משהו, במשרד, להזיז את הרפורמה הזו. 

נסים זאב:
עכשיו עשר דקות הפסקה? 

חיים אורון:
אתה בהפסקה כל הזמן. אתה מכונת הצבעה, שלח אחד הנכדים להצביע במקומך, זה אותו דבר. זה מה שאתה עושה פה כל הזמן בכנסת, אתה רק בא להצביע לכל הוועדות, אתה מבזה את הכנסת ואת עצמך. 

נסים זאב:
למה אתה, למה---

חיים אורון:
ככה אתה מתנהג. שלח נכד להצביע. 

השר אריאל אטיאס:
לא, לא בסדר. הוא לא עובד אצלך, מה אתה נותן לו ציונים? 

נסים זאב:
אתה הזקן שבחבורה, אבל אתה לא החכם פה מכולם. תסלח לי, אם אתה חושב שאני מדבר בכנסת ואני לא יודע על מה אני מדבר---

חיים אורון:
כן. 

נסים זאב:
כשאני מדבר, אני קורא את הסעיפים, לומד אותם ומדבר עליהם. לא פחות ממך. 

חיים אורון:
מאה אחוז, מאה אחוז. 

נסים זאב:
אז אל תיקח לעצמך את כל הקרדיט. זה הכל. 

חיים אורון:
לא לוקח שום דבר. 

היו"ר כרמל שאמה:
השאלות לשר, ובלי לערב נכדים, בבקשה. 

חיים אורון:
למה? נכדים זה הכי טוב. בשביל זה אנחנו יושבים פה עכשיו. 

נחמן שי:
נכדות גם. 

היו"ר כרמל שאמה:
אנחנו עושים את הרפורמה הזאת בשביל הנכדים. 

שלי יחימוביץ:
אנחנו לוקחים מהילדים שלנו את האדמות שלהם, זאת המטרה של הרפורמה. 

ישראל חסון:
אדוני השר, מאחר ואני מכבד אותך ולא ירא מפניך, אלא מכבד אותך, אני חוסך לעצמי את כל השאלות ששאלתי פה במשך ארבעת השבועות האחרונים. שאלנו פה שאלות מאוד כבדות בנושא מדיניות. אני יכול לעבור ולשאול אותך עכשיו שאלה שאלה בנושא המדיניות, האמן לי, לא עשר דקות, לא מאה דקות יספיקו בכדי לתת את ההסבר לדבר הזה. אני פניתי וביקשתי בישיבות האחרונות שיקראו לך, משום שהדיון היה על מדיניות, הוא לא היה על חקיקה, הוא לא היה על סעיף משפטי כזה או אחר, אלא  על תפיסת עולם ועל מדיניות. רק בגלל שאני מכבד אותך, אני לא מפנה אליך אף שאלה, משום שהשאלות שיש לי אליך, אם אתה תיתן עליהם תשובה בשלוש דקות,  זה לא יכבד, לא אותך, לא אותנו ולא את המעמד. ואני אומר לך, אם אתה רוצה באמת לקיים דיון, אני לא פניתי אליך משום שהדיון מתבצע כאן, הדיון לא מתבצע ביני לבינך. אני לא פניתי אליך משום שפניתי פה לאנשים רבים וטובים שייתנו תשובה ותמיד הגעתי לקטע של המדיניות. אני אומר לך, אם אתה חפץ בכבודנו ובכבודך, תחסוך לי את השאלות, תחסוך לחבריי את השאלות, תגיד 'עצרו, שום דבר לא בוער'. אני מתחייב -כמו שהבאתם אותנו ביום ראשון-  להיות פה גם ביום שישי. אין לי שום בעיה. תעשה דיון שעונה על השאלות האלה, בצורה מכובדת ונרים ידיים. אין לי בעיה. 

אי אפשר להשאיר את הפורום הזה עם כל הסטנוגרמות שאתה תקרא ותראה איזה שאלות נשאלו, וישבו פה אנשים טובים שלך, שלא היתה להם שום סמכות לענות לי על זה. תפיסת העולם שלהם מעניינת אותי ברמה המקצועית, לא כמדיניות. אני אומר לך, רק הדיון על ההתיישבות העובדת הוא דיון ששווה שעה. איתך, לא עם מישהו אחר. אני לא רוצה להשאיר את זה פתוח, אפשר לשים פה עכשיו עשרות סעיפים שעלו לדיון ברמת המדיניות. אני לא רוצה להעלות את זה כאן, ברשותך אני אומר את זה, ובמחילה. 

השר אריאל אטיאס:
אז מה הסיכום? אתה מייצג את כולם באמירה הזו? 

ישראל חסון:
אני מייצג את עצמי, קודם כל. 

היו"ר כרמל שאמה:
השואלת הבאה, חברת הכנסת שלי יחימוביץ. 

שלי יחימוביץ:
אני רוצה לשאול, אדוני השר, שאלה קונקרטית. בשעתו דובר כאן בדיונים, ואמר גם מר ירון ביבי, על כך שלא ייצאו מכרזים שהיקפם יותר מ-5 דונם. זה נאמר בפרוטוקול. 

ירון ביבי:
הקצאות עבר. 

היו"ר כרמל שאמה:
זו החלטת ממשלה.   

השר אריאל אטיאס:
את מדברת על מכרזים מכאן ולהבא? 

שלי יחימוביץ:
כן. 

השר אריאל אטיאס:
לא, זו לא הכוונה. 

שלי יחימוביץ:
כלומר החל מהיום אפשר להוציא מכרז, למשל אם מוציאים למכרז את פי גלילות, 1,800 דונם, 1,800 דונם, כמות שהם, יכולים לעבור כמקשה אחת לידי אדם אחד? 

השר אריאל אטיאס:
שאלת, התשובה היא לא. 

אם יש לך עוד שאלות, תתני לי את הסדרה ואני אענה לך על הכל. 

שלי יחימוביץ:
שאלה נוספת, שהיא שאלה עקרונית, ושים לב, אני לא מדברת פה אידיאולוגיה, כי אני יודעת שאנחנו חלוקים אידיאולוגית, אלא שאלות תכליתיות. סך הכל אנחנו עושים כאן אקספרימנט מאוד מאוד מרחיק לכת, שהוא מאוד משמעותי לכל אזרחי מדינת ישראל. למה לא להחליט על כך שנאמר, דוגמה, ב-49 השנים הבאות לא יימכרו יותר מ-2% מקרקעות המדינה? למשל. כי אני זוכרת שנזרק כאן המספר 5%, שבעיניי הוא מוגזם, מדובר במיליון דונם, פחות או יותר. אבל נאמר 2%, נראה איך זה הולך, נגביל את זה גם בהיקף וגם נתחם את זה בזמן, ונבוא ונבדוק את עצמנו נאמר מקץ חמש שנים, או מקץ 2%, ונבדוק איך הדבר הזה עובד, האם הוא מועיל, האם הוא באמת פותח חסמים, האם באמת אנחנו מצליחים לשלוט ברמה התכנונית. לבדוק את עצמנו, לא להיות נמהרים---

השר אריאל אטיאס:
וזה יגרום לך לתמוך? 

שלי יחימוביץ:
לא. זה לא עומד בסתירה. כבר אמרתי את זה כמה פעמים, אני מתנגדת לעצם מכירת קרקעות המדינה, אבל גם לשיטתו של מי שלא מתנגד, כמוני ערכית, למכירת קרקעות המדינה, בוודאי הוא מודע לבעייתיות או להשלכות שאנחנו עוד לא יודעים את פשרן, ולמה לא להיות כל כך זהירים בעניין שהוא בלתי הפיך לחלוטין, למה לא לבדוק את עצמנו? נהוג לעשות פיילוטים, למשל. למה שלא נבדוק את עצמנו כאן? 

שאלה נוספת, האם אתה סבור, אדוני השר, שבגלל שאנחנו עושים כאן אקספרימנט מאוד משמעותי, האם נכון שלפחות פעמיים בשנה יחזור הדרג המבצע אל ועדת הכלכלה, ימסור דין וחשבון מפורט איך זה מתנהל ויהיה כפוף לאיזה שהיא בקרה ציבורית של התנהלות התהליך? מה דעתך על זה? 

ירון ביבי:
יש את זה במטרות הרשות. אחת ממטרות הרשות, דיווח. 

השר אריאל אטיאס:
יותר מזה, גם ועדת הכלכלה תמיד סוברנית להזמין את כל מי שהיא רוצה. גם יש דיווח לממשלה כל רבעון, ורפורמת ועדת שרים לענייני מינהל ממשיכה לפעול. 

שלי יחימוביץ:
אני לא מדברת על מסיבת עיתונאים. 

השר אריאל אטיאס:
לא, לא, לא. שום מסיבת עיתונאים. 

שלי יחימוביץ:
כמו שלמשל ועדת כספים מאשרת מבנה הפרטה---

השר אריאל אטיאס:
ברור, אנחנו מבינים את אותו דבר.

היו"ר כרמל שאמה:
בנושא הזה אין מחלוקת. 

השר אריאל אטיאס:
יש התייחסות, אבל ועדת כלכלה יכולה להזמין את מי שהיא רוצה בכל משרד, לעשות איזה דיון שהם רוצים ולקבל כל נתון. אין פה שום דבר שהוא במסתרים, בטח לא בקרקעות. 

שלי יחימוביץ:
עוד שאלה אחת, ברשותך. יש לי תחושה שהאמירה לגבי הקרקע המתוכננת היא מעט חלשה, ויכול להיות שלא במקרה. האם אתה לא חושב שצריך לעגן את האמירה הזאת, למשל יוצאו מכרזים רק לגבי קרקע אשר יש לגביה תכניות מפורטות ומאושרות. 

היו"ר כרמל שאמה:
זה מופיע, חברת הכנסת יחימוביץ. 

שלי יחימוביץ:
במלים האלה - 'מפורטות ומאושרות'? 

יעל מליק:
לא כתוב מאושרת, כתוב---

שלי יחימוביץ:
על יד. הכוונה צריכה להיכתב. 

נחמן שי:
אני רוצה רק להבין, האם יש איזה שהיא מגבלה, אני יודע שחברת הכנסת יחימוביץ שאלה על ההפשרה של הקרקעות, יש איזה שהיא מגבלה או שזה לא מוגבל עד שיגמרו את הקרקעות?

היו"ר כרמל שאמה:
אמרתי, אני מתכוון להציע מגבלה. 

נחמן שי:
אוקי. אבל השר צריך להשיב לי---

השר אריאל אטיאס:
בסדר, תהיה מגבלה ואתה תקבל תשובה כשנגמור לשמוע את כולם. 

נחמן שי:
מה קורה עם השטחים החקלאיים? אנחנו הבנו שזה איזה שהוא מגזר שהדירו אותו מהעניין הזה. יש איזה סיבה לכך? אתם מתכוונים להתייחס אליהם? מתי שעתם תגיע? מה תהיה ההתייחסות אליהם? האם הם בנים חורגים במערכת הזאת? 

ודבר שלישי, ההסכם עם קרן קיימת. האם הוא מותנה, האם זה תנאי, אם הקרן הקיימת לא תאשר, האם זה אומר שהרפורמה לא יוצאת לדרך, יש לחצים על הקרן הקיימת? איפה עומדת הסוגיה הזאת של החלפת השטחים עם קרן קיימת לישראל? 

ניצן הורביץ:
אדוני השר, התייחסותך לסוגיה של אי שיתוף נציגי ציבור ברשות המקרקעין החדשה. זאת אומרת, זה דבר מהותי, איך, כשתקום רשות המקרקעין החדשה, ללא נציגי ציבור, רק בייצוג של משרדי הממשלה והקרן הקיימת לישראל, יהיה אפשר להגיע להחלטה מושכלת, יהיה אפשר להביא לידי ביטוי התנגדויות ודעות אחרות? זה דבר קריטי. במוסדות, בגופים הרבה יותר קטנים ופחות חשובים יש נציגות ציבור ופה מקימים רשות כזאת בלי נציגות ציבור.

אדוני השר, אני לא מבקש למשוך זמן או להקניט אותך, זה דבר מהותי ביותר. אתה אולי תגיד לנו היום 'מבטיח לאזן', יבוא שר אחר, יבוא יושב ראש אחר, ואיך יובטח האינטרס הזה?

רציתי להדגיש עוד נקודה, שהעלתה חברת הכנסת יחימוביץ, את העניין של---

היו"ר כרמל שאמה:
הזמן שהקצבנו, תם, אז תצמצמו. 

השר אריאל אטיאס:
לא תם, אבל...

ניצן הורביץ:
חברת הכנסת יחימוביץ הדגישה את נושא העברת בעלות בקרקע לא מתוכננת וזו פשוט סוגיה קריטית, כי כשמעבירים בעלות בקרקע לא מתוכננת, אחר כך מאוד קשה להעביר תכנון לטובת הציבור. זה דבר דרמטי, אם תוכל בשני הנקודות האלה להתייחס. 

חיים אורון:
האם נראה בעיניך תקין לעשות רפורמה כזאת כאשר הממשלה מצהירה שאין לה מדיניות קרקעית כוללת? האם הדברים לא היו צריכים להיות הפוכים? 

השר אריאל אטיאס:
מי הצהיר שאין לה מדיניות? 

חיים אורון:
הממשלה, משום שהיא מקימה שלוש ועדות בהחלטתה לבחון את הקרקע החקלאית ובחקלאות את הבתים וכולי וכולי, אין לה מדיניות קרקעית. אגב, אין מדיניות קרקעית, זו לא אשמתך, אתה שר רק חודשיים, אבל קפצתם, כי יש הרגשה שהקרקפת הזאת יותר חשובה מהעניין עצמו, והסדר היה צריך להיות שיש הצעה למדיניות קרקעית וממנה נגזר החוק.

השאלה השנייה, האם אתה מוכן לקבל את האמירה, הברורה והחד משמעית, שכל הרזרבה הקרקעית של המדינה נמצאת בידי המדינה ולא בידי אנשים פרטיים. הדגש הוא על 'כל' ו'בידי המדינה', מכל המקורות, ואין שום מנגנון שיכול להחליף אותה בזה, לא השוק ולא דבר אחר. זו בעצם המחלוקת העיקרית.

השר אריאל אטיאס:
לא הבנתי מה מסתתר ב---

חיים אורון:
מסתתר דבר פשוט; האם אתה משווק רק קרקע מתוכננת, מפורטת מאוד, או שאתה מניח שאם יימצאו הרבה קרקעות בשוק, יהיה וכולי וכולי, שמענו את ההרצאות. היות ויושב הראש מאוד קצר רוח, אני לא רוצה להגיד, כי יכולתי לצטט את תכנית מאה הימים ואת האמירות של ראש הממשלה, שיש פה תפיסה אחרת. השאלה איפה אתה עומד. 

גימ"ל, למה הרשות ממונה על ידי ראש הממשלה והשרים ולא על ידי הממשלה. היא כל כך חשובה, הממשלה צריכה למנות אותה וגם לפטר את המנהל, שהוא בעצם האורגן בעניין הזה. 

עניין הכמות עלה פה כמה וכמה פעמים. לכאורה כל החוק מיותר. היום יש 200, אתם רוצים להגיד 250, 300, תגידו 250, 300. זה עובר פשוט. או 220. מה שמותר למכור. היום מותר 200. תקבע מגבלה כמותית וכל פעם שתרצה להעלות אותה, נגיד בסדר גודל של 10,000 דונם, תבוא לוועדת הכלכלה של הכנסת. יכול להיות שתקבל את זה אוטומטית, יכול להיות שיהיה דיון גדול, ישאלו אותך למה אתה רוצה, איפה אתה רוצה, אבל למה להתחיל עם כל החגיגה הזאת? תגביל את הכמות.

הערה נוספת. הוזכרה פה גודל היחידה. היחידה, לא שאותה הופכים מהחכרה לבעלות. יש פה קצת בלבול בין גודל היחידה שמועברת בתעסוקה, מהחכרה לבעלות, ובין הנושא השני. למה בהחכרה לתעסוקה לא ימשיך המנגנון שבהתחלה זה חוזה פיתוח ורק אחרי שהפיתוח ממומש זה הופך לבעלות. למה לא ליצור מצב שבו יש שטחי תעסוקה. עכשיו, אגב, בתיקון אתם אומרים מלונאות, תיירות. אני כבר לא יודע איפה הגבול. יכול להיות שכל החוף, מראש הנקרה עד זיקים יהיה חוף לתיירות ואז בכלל אפשר יהיה את כולו להעביר---

השר אריאל אטיאס:
איפה כתוב מלונאות? 

היו"ר כרמל שאמה:
אבל החופים מוגנים על ידי חוקי התכנון והבנייה. 

חיים אורון:
חברים, הכל מוגן מכל הכיוונים. אם הכל מוגן מכל הכיוונים ואין פה שום שינוי, אז למה כותבי םאת זה? למה צריך את זה? אם לא מתכוונים במלונאות ולא מתכוונים בתיירות---

היו"ר כרמל שאמה:
מתכוונים למלונאות, אבל לא מלונאות על החוף. 

חיים אורון:
אדוני השר, סעיף 10 לחוק נותן בעצם לממשלה ולמועצה אפשרות להרחיב את התחולה שלו כפתחו של אולם, למטרות שהם יחליטו, אז למה צריך ליצור חוק שיש בו סעיף שאומר, מעבר למה שאמרנו פה, אם נחליט דברים אחרים, נעשה אותם. תבטל את סעיף 10, אני אהיה הרבה יותר רגוע. 

עוד הערה אחת לגבי ההרכב. כבר נאמר. ההרכב הזה, שכולנו מחויבים לפעול על פי החלטת הממשלה, אפילו לא כמו ברשות התכנון שיש מידה של חופש לפקידים, מה אתם כל כך פוחדים? אלוהים אדירים, על מה מדובר פה?

והערה לגמרי אחרונה – אני יושב בכנסת רוב שנותיי, וזה כבר לא מעט. ברוב החוקים אני בסוף מצביע נגד החוקים. אבל אני מנסה במהלך הדיון בחקיקה לשפר אותם, גם כשאני יודע שבסוף אני אצביע. לכן המשא ומתן שמתנהל איתנו, 'אם תגיד ככה, תצביע בעד', אני לא אצביע בעד, אבל בכל זאת יש לי עניין שמבית המחוקקים ייצא חוק עם פחות דברים שאני חושב שהם גם פוגעים בעניין הזה וגם בדברים אחרים. לכן השאלה ששאלת את חברת הכנסת שלי יחימוביץ 'האם תצביעי בעד החוק?' אם העניין הוא סביב השאלה הזאת, רוב הזמן לא הייתי צריך לשבת בוועדות. 

השר אריאל אטיאס:
לא שהיה לי ספק לגבי התשובה, רק רציתי ל---

חיים אורון:
לא, אני מציע שתקבל מוטיבציה של חברי הכנסת לפעול לשיפור חוקים למרות שהם מצביעים נגדם. 

ושאלה בכל זאת – למה החרגה בחוק של כל המגזר החקלאי, שהמשמעות שלו שאם יחול משהו בו, יצטרך עוד פעם לעבור תהליכי חקיקה כפי שמופיעים פה. אם הכל מתנהל כפשוטו, יש מנגנונים שבאמצעותם אפשר לפעול. 

חנא סוייד:
אדוני השר, אני רוצה לשאול – כפי שאתה יודע, יש הרבה שטחים שהופקעו על ידי המדינה לצרכי ציבור. אני אתן דוגמאות, נצרת עלית וכרמיאל, כולן קיימות על אדמות שהופקעו על ידי המדינה לצרכי ציבור. בעסקאות שהן לא עסקאות, סיבוביות, בסופו של דבר בנו שם בניינים למגורים. האם הצעת החוק מאפשרת למכור את הדירות ואת הבתים המאוכלסים שמקורם באדמות שהופקעו על ידי המדינה לצרכי ציבור? זו שאלה ראשונה.

שאלחה שנייה היא לגבי נציגים ערבים במועצה. כידוע לך היה בג"צ בזמנו שדרש שיהיה לפחות חבר אחד ואפילו שניים במועצה. האם במבנה החדש של מועצת הרשות אתה תכבד את הדרישדה הזו של בג"צ והאם אתה רואה שהמבנה של החוק, כפי שהוא מוצע היום, מאפשר את הדבר הזה? 

שאלה שלישית, אתה רואה טעם לפגם בכך שכל העברות המקרקעין, בין המדינה לבין רשות הפיתוח, לבין הקרן הקיימת, הן פטורות ממס? למה הפטור ממס הזה על כל עסקאות המקרקעין וההחלפות, כאשר אנחנו יודעים שמדובר בהעברות ענק על פי המתוכנן ועל פי ההדלפות שדהיו לגבי תוכן ההסכמים. 

שאלה אחרונה, ואולי אני חושב שבהצעה האחרונה שהגיעה אלינו רק היום בבוקר, אנחנו כבר מתחילים לראות ניצנים של הצעה אחרת לחלוטין לגבי כל החוק הזה. בסעיף 12, סעיף קטן (4)(יט)(א), יש שם דיבור על מין בעלות מותנית. זאת אומרת, מוכרים בעלות. אני מבין שזה בגלל הסכנה של הסעודים, שהזכרת כרגע. הסעודים כנראה בכלל לא מעוניינים להשקיע במדינת ישראל, אבל אדוני השר, אני אקריא לך את הסעיף 'הרשות רשאית, בין היתר, בשל חשיבותם המיוחדת של מקרקעי ישראל', כאילו בגלל חשיבותם המיוחדת של מקרקעי ישראל אז צריך לעשות הפרטה בהם. כאילו בגלל חשיבותם.

השר אריאל אטיאס:
אני מכיר את הסעיף הזה. 

חנא סוייד:
אני אומר שיש מן התפתחות בניסוח של הסעיף ואנחנו מגיעים בצורה זו או אחרת לבעלות מותנית. בעלות מותנית זה כמעט חכירה, אז אם בסופו של דבדר אנחנו מגיעים לבעלות שהיא כמעט חכירה, למה צריך את כל ההמולה הזו? אלה השאלות שלי. 

חנין זועבי:
שאלה ראשונה שלי – האם התעורר בממשלה או במשרד שלך דיון ספציפי על ההשלכות של החוק הזה לגבי האוכלוסייה הערבית? היות ואנחנו מדברים על אדמה שברוב רובה הופקעה מהאזרחים הערבים.

השאלה השנייה, האם אתה לא רואה עוול שנעשה לאזרחים הערבים כאשר מוכרים את האדמה שלהם, שהופקעה למען אינטרס ציבורי ולא נעשה בה שימוש למען האינטרס הציבורי, כלומר מפקיעים מהאזרחים הערבים, לא משתמשים ברוב האדמות למען האינטרס הציבורי, ועכשיו רוצים למכור את האדמות האלה. ומה השפעתו של החוק הזה על נכסי נפקדים? הנכסים של הפליטים הפלסטינים? 

אחמד טיבי:
אדוני השר, אם היו דיונים בממשלה לגבי ההצעה המכונה 'הרפורמה במקרקעי ישראל' והאם השתתפת בדיונים כאלה, אם נערכו? 

שתיים, מה מסגרת הזמן שהוקצתה לדיונים האלה בממשלה ואיפה הם נערכו ומי השתתף בהם? 

לגבי שאלות ספציפיות יותר – יש מה שקרוי 'מחזיקים בקרקע', זה הביטוי שהשתמש בו עורך דין נדאל עותמן. יש בעלי זכויות, יש מחזיקים ויש נפקדים. איך תנהג הרשות בקשר למחזיקים בקרקע עשרות שנים, אך לא הסדירו את החזקה עם מינהל מקרקעי ישראל? 

הנקודה הבאה היא נוכחים-נפקדים. היות ומפריטים את הקרקע, מעבירים אותה לבעלים אחרים, חוץ מהבעלות הנוכחית, בעיקר מאנשים שהקרקע נגזלה מהם, או הופקעה מהם, אגב, חלק מקרובי המשפחה שלהם נמצאים כאן, אחרים נמצאים במרחק של כמה עשרות קילומטרים, האם אתם שוקלים, למען הצדק הטבעי, להחזיר את האדמות האלה לבעליהם המקוריים ולא לסחור בהם, או להפריט אותם, או להעביר אותם לבעלות פרטית חדשה? 

ברוח החלטת בג"צ המוכרת, הפקעות שהמטרה שלהן לא מומשה בסופו של דבר ועכשיו מתכוונים להעביר את האדמות האלה לבעלים חדשים, האם אתם מוכנים לשקול, או שקלתם בזמן הדיונים האלה, שאני לא יודע אם נערכו, איפה ועם מי, לבעלים המקוריים שממשיכים להחזיק בטאבו של הקרקעות האלה.

הנקודה האחרונה, ייצוג הולם במועצה. יש 12 חברים, האם סביר להניח, אדוני השר, שנציג הציבור המאיים בוואדי ערה יהיה שותף במועצה הזאת של ה-12? יכול להיות שיהיה ערבי ב-12? ערבי אחד או יותר? 

נסים זאב:
אם הוא לא מאיים – כן. 

אחמד טיבי:
יש דבר כזה? יש ערבי שהוא לא מאיים עליכם? 

נחמן שי:
הוא תיכף יגיד לך מה זה ערבי טוב. 

אורי אורבך:
אדוני השר, האם אתה מודע לפסק ההלכה שפרסם היום הרב הראשי, הרב מצגר, והאם---

השר אריאל אטיאס:
מה פסק  ההלכה שהוא פרסם?

אורי אורבך:
הרב מצגר אומר שאין למכור את קרקעות המדינה. 

אחמד טיבי:
אז בוא נפסיק את הדיון, אדוני. 

אורי אורבך:
האם נערך דיון בסוגיה ההלכתית תורנית עם הרב הראשי, עם רבנים אחרים, תוך מודעות לבעיה ההלכתית החמורה מאוד, כל זאת בנוסף לסכנות האחרות שיקרה לקרקעות של האנשים מה שקורה לים המלח ומה שקורה למקומות אחרים שבהם המדינה לא---

היו"ר כרמל שאמה:
כבוד השר, אתה רוצה לענות עכשיו? 

השר אריאל אטיאס:
כן, כן, הכל בבריפ אחד. במשפט אחד לפני שאני עונה על השאלות, וזה חשוב מאוד והשאלות יורדות לפרטים ומתעסקות במדיניות וכל מה שמסביב, אנחנו שוכחים שיש קשר ישיר בין הביורוקרטיה שכולם רוצים להפסיק אותה לבין ההמשך החכירה. יש קשר ישיר, לא יעזור כלום. כשיש חכירה, זה אומר שהמדינה עדיין בייביסיטר של הקרקע, לטפל בה, חכירה, חוזים, כל בעלות, כל הרחבות, כל הדברים שקשורים לעניין הזה וזה קשר בל יינתק, וכל מי שאומר 'אנחנו מאוד בעד להפסיק את הביורוקרטיה', 'אנחנו מאוד רוצים שזה ייפסק', אבל 'תמשיכו את החכירה', זה תרתי דסתרי, לפחות לפי הבנתי הקטנה. זה סתם ברמת ההגדרה, כי יושבים פה אנשים שבגדול העזרה והדאגה לאזרח הממוצע, לא הטייקון ולא המיליונר, הוא בראש מעייניהם, אבל כשהוא בראש מעייניהם, אז רוממות הדאגה בגרונם, אבל כשזה מגיע בפועל, זה לא קורה.

דבר נוסף,אני מסכים שהיה צריך לעשות הרבה מגבלות וחלקן יקריאו אותן, כי בדקתי אם הקריאו את זה ועדיין לא, אז אני אעשה את זה במסגרת קצרה ואני לא זה שיקריא את התיקונים החדשים, אני אשאיר את זה ליושב ראש הוועדה, וזו עבודה שנעשתה פה לאורך זמן. 

אגב, מעולם לא הזמינו אותי לוועדה, אני באתי מיוזמתי בפעם הראשונה, אחרי הטררם הגדול, ונתנו לוועדה לעבוד ואם היו מזמינים אותי, אין ספק שהייתי מפנה  כל דבר בשביל הדבר הזה.

לגבי התשובות: מפי גלילות עד השאלה של חבר הכנסת הורביץ, זה עבר כחוט השני בשאלות של כל חברי הכנסת, האם יש מגבלה בגודל ובכמות שאדם אחד יחזיק בקרקעות, שאלה ראשונה, סלאש מתוכנן/לא מתוכנן, האם זה תכנון מפורט, האם זה איזה מלה דרדל'ה בשביל לעבוד על מישהו? להלן התשובות איך שאני מבין אותן, וככל שאני יושב ראש מועצת מינהל מקרקעי ישראל, איך שאני מתכוון לנהוג, וכל מה שיהיה בחוק בסוף צריך לתרגם את זה להחלטות מועצה, אם זה רק חוק ואין החלטת מועצה, זה לא מאוד פרקטי למטה. בסוף צריך לתרגם את כל הדבר הזה להחלטות מועצה. אז פעם ראשונה תהיה מגבלה. תהיה מגבלה על הכמות, בקרקע עירונית מהוונת תהיה מגבלה שתהיה פחות ממה שאמרת, מיליון דונם. אם 5% זה מיליון, אז זה יהיה פחות, ובמושגים זה לוקח עשרות שנים למכור את הכמויות האלה בדונמים בקרקע עירונית. סתם בהגדרה, בשביל שמישהו לא ייבהל.

דבר נוסף, לגבי האם אדם אחד יודע להחזיק. אדם אחד לא יודע להחזיק, לא בגלל שהשוק יעשה את שלו כי המימון של הבנק יפרק אותו, כי מדובר בקרקע מתוכננת שעולה הרבה יותר כסף מקרקע לא מתוכננת, אלא כי זו המציאות ואנחנו נגביל את זה וזה יהיה חלק מההחלטות. 

שלי יחימוביץ:
באיזה שיעורים תגבילו את זה? 

השר אריאל אטיאס:
אמרתי לך, אני לא רוצה לקחת ליושב ראש את העבודה, אז הוא יקריא את כל הסיכומים שהיו לגבי זה. אם זה מקובל עליך, אם אתה רוצה שאני אגיד, אז---

היו"ר כרמל שאמה:
אנחנו נטפל בזה. 

שלי יחימוביץ:
כי זה לא מופיע בחוק. 

השר אריאל אטיאס:
יש תיקונים שיקריאו אותם, וזה חלק מהמגבלות שמדברים עליהן. 

ולהערה שלי, האם היא תתמוך בחוק, או אתה. לא חשבתי שכן, רק השאלה אם נניח יהיו כל מיני מגבלות, האם זה יוריד את הווליום של ההתנגדות? לא שיש לי בעיה עם הווליום, אבל עם האמת של הווליום. זאת אומרת אם הווליום הוא כזה שמדברים בסיסמאות, והסיסמא משתנה בגלל שהשתנה הזה, אז בשם ההגינות צריך לשנות את הסיסמא, להגיד 'אני מתנגד כי אני מתנגד עקרונית למכירת קרקע', אבל הסיסמא צריכה להשתנות, טייקונים משתלטים, מיליונרים, דואגים לעשירים. זה צריך להשתנות, כי ברגע שמגבילים באמת יש את המגבלה הזאת. 

לגבי חקלאים, מדוע חקלאים לא בתוך המשחק, וזה עונה גם לשאלתך, חבר הכנסת טיבי – האם דנו בזה, כמה זמן, מי דן. אני לא ספרתי בשעות, אם תרצה, מופיע מתי מתחילה ישיבה, אני אשמח לעדכן אותך, אבל יש ועדת שרים לרפורמה במינהל מקרקעי ישראל בראשות ראש הממשלה, חברים בה שר האוצר, שר המשפטים ואנוכי. כמעט רבע ממשלה משקיפים, שהם השתתפו, חוץ מלהרים את היד הם עשו כל דבר, הכניסו הסתייגויות, התבטאו וכל מה שמסביב, כולל שר שאחראי לענייני מיעוטים שהיה בישיבות האלה, ושר שהוא אחראי להגנת הסביבה, ושר שאחראי על החקלאות שהיה בישיבות האלה. זאת אומרת, היה תמהיל גדול של דעות סביב הנושא של איך דנו בדבר הזה.

באותה מסגרת עלה נושא החקלאים והמושבים והקיבוצים. מדוע מחריגים אותם עכשיו? אל"ף, יש בעיה לא קטנה ויש בג"צ של פורום ה-15 שיושב על הסיפור הזה. אנחנו מקווים שעד סוף 2009 תהיה לנו איזה שהיא קריאת כיוון. החוק הזה הוא גם קריאת כיוון הפוך, כאילו לאן זה הולך. יש איזה שהיא הטבה מוגדלת שנותנים לחקלאים, אם נותנים להם בעלות, מעבר לקרקע העירונית, ולכן זה ממתין. וגם על זה יש כל מיני דיונים ונוסחאות שאני מקווה שהם יסתיימו, אני לא בטוח, עד סוף היום, יש איזה שריפה קטנה סביב העניין הזה.

מדיניות כוללת, חבר הכנסת אורון - בראש יש מדיניות כוללת. אי אפשר להגדיר אותה עכשיו---

חיים אורון:
בראש של מי? 

השר אריאל אטיאס:
אני באמצע לענות, אני לא הפרעתי לך.

כשאתה אומר לי, קודם עושים משהו, זורקים אותו אמורפי, התשובה היא לא. בראש יש דברים שחושבים שאפשר לתרגם אותם, אבל אנחנו לא יודעים עכשיו להגיד, בגלל המגבלה שאמרתי לחקלאים, וזו הסיבה שעניתי קודם על החקלאים ואחרי זה חזרתי אליך. אתה יכול לא לאהוב את התשובה, אבל זו תשובתי. אני חושב שאם אנחנו נחכה עד שיסתדרו ענייני החקלאים ועד שנגמור את הבג"צים ועד שנפתור את כל הבעיות... אני רוצה להזכיר לכולם, אומרים 'נתניהו הבטיח בבחירות', עם כל הכבוד, אין ספור ועדות שעסקו ברפורמה במינהל מקרקעי ישראל, לא קרה איתם כלום, כולל ועדת גדיש האחרונה שראש הממשלה אהוד אולמרט אימץ אותה והוא היה אז שר התעשייה, מסחר ותעסוקה-אחראי על מינהל מקרקעי ישראל. לא קרה עם זה כלום. אגב, אם עכשיו לא נותנים את הלחץ, גם פה לא יקרה כלום. אנחנו חוזרים להתחלה, לפחות למי שמאמין שחייבים לעשות רפורמה במינהל וחייבים להתחיל עם משהו, אז התחילו עם העירוני. אבל אם נגיד 'עד שיסתדר בחקלאות, ועד שיסתדר בקיבוצים ובמושבים---

חיים אורון:
תעשה מנהלית בלי שום דבר אחר. 

השר אריאל אטיאס:
וזה מה שעניתי. אם ממשיכה החכירה, לא עשינו כלום. אמרתי את זה, 35%

חיים אורון:
השר אטיאס, בגדיש אין חכירה. 

השר אריאל אטיאס:
מה זה רלוונטי? 

חיים אורון:
כבר אין חכירה בגדיש. בגדיש בעירוני בהתחלה היתה רוויה, אחר כך צמוד קרקע, לא על זה בנוי הוויכוח. אתם הולכים מעבר לזה. 

השר אריאל אטיאס:
חבר הכנסת אורון, מאחר וכמו שאמרת, אתה מכבד אותי, אז גם אני מכבד אותך ואני חושב שאתה מודע לזה שאי אפשר להחליט על כל יישוב בנפרד. אמרת, מדיניות, אז המדיניות היא שמפסיקים את החכירה בקרקע העירונית, כי כמו שאמרתי, חכירה זה בייביסיטר של המדינה על המינהל, פוגע באזרחים ללא צורך. מי שחושב שזה מנותק מהרפורמה, טועה. 

לגבי ההפקעות למגזר הערבי. חברי כנסת ששאלו פה, שלושה במספר. הרפורמה במינהל לא אמורה לטפל בדברים שעסקו בהם מקום המדינה והיא לא אמורה לטפל כרגע בבעיות שישנן, גם חברתיות, בין האוכלוסיות השונות. כרגע, יכול להיות שיהיו לה הרחבות בהמשך וכל דבר יצטרך בחקיקה, מה שסגור בחוק, יצטרכו לחזור לחוק עוד פעם. כמו אמרתי, אם נמתין שהכל יסתדר, לא יסתדר כלום. וניסינו את זה. עשרים שנה עוסקי ם ברפורמה במינהל מקרקעי ישראל, חלקם, אלה שכתבו את הדוחות, כבר לא נמצאים איתנו היום ואנחנו לא רוצים שהדבר הזה יימשך משנה לשנה לשנה, יש עכשיו הזדמנות, יש רצון, יש מוטיבציה גדולה לעשות את זה. אם לא נתחיל, לא נעשה כלום. דיבורים כמו חול ואין מה לאכול בסוף. אנחנו נמשיך עם הדיבורים והדיונים. כרגע זה לא אמור לפתור את הבעיה הזו. המדיניות הזו לא אמורה לפתוח את הנושא הזה שנקרא הפקעת הקרקעות שהיו בעבר ולסדר את הבעלות. 

חנין זועבי:
אבל היא חוסמת כל פתרון. היא רק חוסמת. 

השר אריאל אטיס:
לגבי מה שאמרת, חבר הכנסת טיבי, המחזיקים וכולי. המדיניות שקיימת היום לא תהיה חלילה יותר רעה לעניין הזה. ככל שיש הסכמה בין המחזיקים לבין המינהל ,אז הם מקבלים את התנאים כמו כולם. ככל שאין הסכמה, אז ממשיכים להידבר, או להגיע לערכאות משפטיות כרגיל, עד שיש הסכמה. זאת אומרת, זה לא מפלה לרעה עכשיו את המחזיקים. או זו שאלתך, זו התשובה.

לגבי הנושא שהעלו אותו כמה, למה אין נציג ערבי. אני רוצה להגיד לכם שמועצת המינהל הנוכחית גדולה מאוד בהיקפים שלה, מאוד קשה להעביר שם החלטות ואנחנו מדברים על גמישות ניהולית. הכל מפורסם, שום דבר לא במחשכים, כל דבר כולם יודעים. זה לא שאנחנו רוצים איזה מועצת מינהל קומפקטית וקטנה שאפשר להטיס שם דברים. לא.  אבל אנחנו גם לא רוצים גוף כל כך רחב וגדול בהיקפים שלו בשביל שאי אפשר יהיה לזוז, בגלל שכל דבר יש איזה שהוא---

אחמד טיבי:
תראה איך מתייחס, אדוני השר, לנציגות של ערבים. כאילו זה הרחבה. מתוך 12 צריך 2 לפי החוק. 

השר אריאל אטיקס:
אבל לא סיימתי. 

נסים זאב:
צריך לפטר כדי להכניס. 

אחמד טיבי:
לא צריך לפטר. מתוך 12 נציגים של איקס או וואי, אפשר למצוא 2 ערבים. 

השר אריאל אטיאס:
חבר הכנסת טיבי, עדיין לא סיימתי ואתה תראה באיזה כבוד ויראה אני אתייחס לערבים בסיום דבריי. 

אני בא ואומר, מדוע עשו צמצום כזה גדול. רצו, קודם כל, לעשות את ההבדלים. אתה יודע שיש היום 50% לקרן קיימת לישראל במינהל, כשהיחס שלהם בכמות של הקרקע הוא 13%. אז נכון שבערך הכספי שלו הוא קצת יותר, אבל זה שיש 50% לקרן קיימת ו-50% למדינה, זה היה קצת כנראה לא סביר, אז מנסים לסדר את האיזון. פעם שנייה, לצמצם. אנחנו דיברנו ברפורמה לוועדת שרים שכל הנושא הזה של מתי מרחיבים ואיך וכמה, זה הכל תלוי בחלקים של ההתקדמות. אני אתן לך דוגמה, אין כרגע נציג של הגנת הסביבה.  אתה חושב שלא יהיה? יהיה. למה זה לא עכשיו? זה תלוי בכל המשחק של המועצה, קרן קיימת לישראל, שמצמצמים אותם, האם יש איתם הסכמה, האם אין איתם הסכמה. המטרה הסופית לא לפגוע, לא בערבים, לא בהגנת הסביבה, לא באנשי ציבור, לא באף אחד, אבל המטרה כרגע היא שנוכל להתחיל להתנהל ולהזיז את העסק הזה, כי אם אנחנו נקים עוד פעם גוף כזה גדול וכזה מסורבל, שהשר הממונה צריך במשך חודשים לגבש הסכמה וקואליציה בגלל איזה חתיכת החלטה, שהיא סותרת גם החלטה קודמת, אי אפשר להתנהל ככה. אבל ברור דבר אחד, חבר הכנסת טיבי וגם אחרים ששומעים אותי, אין שום כוונה לפגוע, לא במגזר הערבי, לא בחקלאים, לא בהגנת הסביבה ולא בירוקים. בסוף אנחנו נצטרך למצוא את הדרך שיעבדו כולם ביחד.

נחמן שי:
לא ענית על קרן קיימת לישראל וההסכם---

השר אריאל אטיאס:
כרגע יש בג"צ, כמו שאתה יודע על אם הם ידעו מה הם מצביעים, או לא ידעו על מה הם מצביעים. בסוף הבג"צ הזה יאמר את דברו, כרגע אנחנו לא מכניסים את ההסכם איתם כאן מאחר והוא עדיין לא מאושר באופן סופי. אני חושב שחשוב לעשות את ההסכם עם קרן קיימת לישראל, גם היום יש החלפה של קרקעות, זו לא איזה המצאה, רק זה עושה יותר שכל ויותר מסודר ולא פרטני, שכל קרקע צריך להתחיל להתמקח עליה.

הארץ לא תימכר לצמיתות – אני פניתי למרן הרב עובדיה יוסף, שהוא פוסק הדור בעיניי, ושאלתי אותו 'האם יש לנו בעיה עם הארץ הזאת לא תימכר לצמיתות' והוא ענה לי בזה הלשון 'מאחר ולא נוהג יובל בזמן הזה, אין בכלל שאלה ואין פקפוק לגבי הנושא הזה, שלא חל הארץ לא תימכר לצמיתות'. הרב הראשי לישראל, הרב עמאר, כתב פסק הלכה מנומק וכתוב, הוא מופיע שם, לפחות כמה שורות, שמתייחסות לנושא הזה. אם הייתי יודע שאתה שואל על זה, הייתי מראעה את זה. 

שלי יחימוביץ:
זה נמצא אצלי. 

השר אריאל אטיאס:
אז את יכולה להקריא גם את הקטע הזה, שמופיע במפורש שאין עם זה בעיה. 

שלי יחימוביץ:
אגב הוא גם מזהיר אזהרה חמורה מפני הפזיזות. אזהרה חמורה. 

השר אריאל:
כן, אין ספק. נאמר לי על ידי חבר הכנסת גפני, ששאל בעצמו את הרב אלישיב והוא אמר לו אותו דבר. מה אמר הרב מצגר, אני לא יודע, פעם ראשונה שאני שומע את זה וקטונתי מלהסביר אותו. 

היו"ר כרמל שאמה:
תודה רבה, אדוני השר. 

אתי בנדלר:
לפסקה 3, בעמוד 1, החלפת סעיף 2. סעיף 2 החדש בחוק מינהל מקרקעי ישראל. לסעיף הזה הוגשו הסתייגויות כדלקמן: קבוצת מר"צ חדש, קדימה, בל"ד רעם תעל והאיחוד הלאומי הציעו למחוק את הסעיף. 

היו"ר כרמל שאמה:
מי בעד ההסתייגויות, בבקשה? ארבעה בעד. 

שלי יחימוביץ:
אני רוצה להוסיף הסתייגות. 

היו"ר כרמל שאמה:
יש הסתייגות שלך. 

היו"ר כרמל שאמה:
מי נגד? שבעה. 

ההסתייגות לא התקבלה. 

אתי בנדלר:
יש הסתייגות לחלופין של קבוצת בל"ד, האיחוד הלאומי, חדש וקדימה. 

אחמד טיבי:
ורעם תע"ל, כמה פעמים אני אגיד? כל מה שקשור בקבוצה הזאת רע"ם תע"ל בפנים. 

היו"ר כרמל שאמה:
מי בעד ההסתייגויות? ארבעה. מי נגד? ששה. ההסתייגות לא התקבלה. 

ההסתייגות לא התקבלה.

אתי בנדלר:
ההסתייגות של חברי הכנסת אחמד טיבי ונחמן שי. 

היו"ר כרמל שאמה:
מי בעד? מי נגד? שבעה. 

ההסתייגות לא התקבלה.

אתי בנדלר:
ההסתייגות של חברת הכנסת שלי יחימוביץ. 

היו"ר כרמל שאמה:
מי בעד? 

שלי יחימוביץ:
חבר הכנסת שאמה, אנחנו נקבל ממך את התשובה למה מגבלת השטח? 

היו"ר כרמל שאמה:
בטח, אנחנו נדון על זה. בהמשך, כשנגיע לסעיף הרלוונטי. 

שלי יחימוביץ:
ונקבל אותה בהפתעה כאילו? 

היו"ר כרמל שאמה:
לא בהפתעה, נדון על זה. 

מי נגד? ההסתייגויות לא התקבלו. 

ההסתייגות לא התקבלה. 

אתי בנדלר:
ההסתייגות של חבר הכנסת חיים אורון.

לאה ורון:
ההסתייגות של חבר הכנסת אורון - במקום 'ראש הממשלה והשרים ימנו', יבוא 'הממשלה'. 

היו"ר כרמל שאמה:
מי בעד ההסתייגות של חבר הכנסת אורון? ארבעה בעד. מי נגד? ההסתייגות לא נתקבלה. 

ההסתייגות לא התקבלה. 


כל עוד לא יהיה שינוי שנראה אותו בעיניים, אין צורך בספירה, התוצאה; שבע-ארבע. 

אתי בנדלר:
ההסתייגות של קבוצת בל"ד. 

היו"ר כרמל שאמה:
מי בעד? מי נגד? ההסתייגות לא התקבלה.

ההסתייגות לא התקבלה, שבעה נגד ארבעה.

אתי בנדלר:
ההסתייגות של חברת הכנסת חנין זועבי. 

היו"ר כרמל שאמה:
מי בעד? מי נגד? שבעה נגד שלושה. 

אתי בנדלר:
הסתייגות נוספת של חברת הכנסת שלי יחימוביץ. 

היו"ר כרמל שאמה:
מי בעד? מי נגד? שבעה נגד ארבעה. 

אתי בנדלר:
הסתייגות חבר הכנסת נחמן שי.

היו"ר כרמל שאמה:
מי בעד? מי נגד? שבעה נגד ארבעה. 

אתי בנדלר:
עוד הסתייגות של חבר הכנסת אחמד טיבי. 

היו"ר כרמל שאמה:
מי בעד? מי נגד? שבעה. 

אחמד טיבי:
שישה. 

היו"ר כרמל שאמה:
חבר הכנסת אמנון כהן, אני רואה את האצבע שלו. 

אחמד טיבי:
יש חילוקי דעות, רוויזיה. על הסעיף הזה בלבד. תקרא את הסעיף, אדוני. 

היו"ר כרמל שאמה:
על ההסתייגות של חברת הכנסת שלי יחימוביץ מבקש חבר הכנסת אחמד טיבי רוויזיה. מי בעד הרוויזיה? מי נגד? הרוויזיה לא נתקבלה. 

הרוויזיה לא התקבלה. 

אחמד טיבי:
זה חסר תקדים. הכישלון הזה הוא חסר תקדים. זה עוד לא קרה, כישלון כזה צרוף עוד לא קרה. 

היו"ר כרמל שאמה:
לא, אני בטוח שזה כבר קרה. 

אתי בנדלר:
הצעה נוספת של חברת הכנסת יחימוביץ. 

היו"ר כרמל שאמה:
מי בעד? מי נגד? ההסתייגות לא התקבלה, שבעה נגד ארבעה. 

אתי בנדלר:
הצעת חבר הכנסת חיים אורון. 

היו"ר כרמל שאמה:
מי בעד ההסתייגות של חיים אורון? מי נגד?   

אתי בנדלר:
כל ההסתייגויות לפסקה 3, מה שהיה במקור סעיף 69. בנוסח שלפניכם זה פסקה 3 לסעיף 1, הכל זה סעיף 2 החדש לחוק מינהל מקרקעי ישראל, שייקרא, אם החוק יתקבל 'חוק רשות מקרקעין'.  

לאה ורון:
ההסתייגות לא התקבלה. 

אתי בנדלר:
הסתייגות נוספת של קבוצת בל"ד. 

היו"ר כרמל שאמה:
מי בעד ההסתייגות? מי נגד? ההסתייגות לא התקבלה. 

אתי בנדלר:
ההסתייגות של חברי הכנסת אורון ושי. 

היו"ר כרמל שאמה:
מי בעד? חמישה. מי נגד? שבעה. לא נתקבלה ההסתייגות. 

אתי בנדלר:
הסתייגות נוספת של חבר הכנסת טיבי, ואני מודיעה שקיבלתי הודעה מחבר הכנסת אחמד טיבי שבכל ההסתייגויות שלו יופיעו השמות של כל חברי הסיעה, חברי הכנסת טיבי, צרצור, אלסנע וגנאים. 

היו"ר כרמל שאמה:
מי בעד? מי נגד? 

נחמן שי:
לפי השם של המגיש אני צריך לזכור על מה מצביעים? תגידו. 

שלי יחימוביץ:
בגלל זה ביקשתי בדיון הקודם לקיים כל הצבעה סמוך לדיון על הסעיף, אבל כיוון שמי שבא להצביע זה לא מי שהשתתף בדיונים ויש כאן אנשים שלא יודעים על מה הם מצביעים בכלל, אין להם שמץ של מושג, אז ככה זה גם נראה. 

היו"ר כרמל שאמה:
אני חוזר על ההצבעה של ההסתייגות של חבר הכנסת טיבי, לסעיף 2(ג) 2, שמציעה למחוק. מי בעד ההסתייגות? מי נגד? אני קובע שההסתייגות של חבר הכנסת טיבי לא עברה.

אתי בנדלר:
ההסתייגות האחרונה של חבר הכנסת אורון לסעיף הזה. 

היו"ר כרמל שאמה:
ההסתייגות של חבר הכנסת אורון לסעיף 2(ג)2, מי בעד? מי נגד? גם ההסתייגות הזו לא עברה, באותו רוב. 

אתי בנדלר:
סעיף 2 החדש לחוק מינהל מקרקעי ישראל, בפסקה 3, הוגשו הסתייגויות נוספות על ידי חבר הכנסת חסון בשם סיעת קדימה, שעדיין לא הוצגו בוועדה, אז ברשותך, אדוני היושב ראש. 

היו"ר כרמל שאמה:
תציג אותם, בבקשה. 

שלי יחימוביץ:
אגב, גם אני לא הצגתי את ההסתייגויות שלי. 

אתי בנדלר:
הם הוצגו בוועדה, כשאת לא היית. 

שלי יחימוביץ:
לא, הגשתי אותן בכתב ולא נימקתי אותן. 

ישראל חסון:

קודם כל תודה, אדוני היושב ראש. לסעיף 3(2)(ב)1. אני רוצה להוסיף את זה שייקבע מנגנון של ועדת איתור. זו הסתייגות, אורך קדנציה ומעמד של סגן. יש לנו ניסיון של המועצה לביטחון לאומי, יש לנו ניסיון ברשות המים. ההצעה לשנות ולקבוע 'ראש הממשלה והשרים ימנו מנהל לרשות, לא תחול חובת המכרז'. אז אמרתי שצריך להוסיף מנגנון של ועדת איתור, שזה לא יהיה---

אתי בנדלר:
אבל מה ההצעה? אתה מציע באופן כללי להוסיף, מה ההצעה הקונקרטית? תוקם ועדת איתור לצורך המלצה על מועמדים לפני--- 

ישראל חסון:
נכון. 

אתי בנדלר:
מי יקבע את אורך הקדנציה? 

ישראל חסון:
צריך לקבוע בחוק. 

אתי בנדלר:
מה ההצעה? 

ישראל חסון:
ההצעה שלי -  חמש שנים. 

היו"ר כרמל שאמה:
שאחרי חמש שנים חייבים להחליף ראש רשות, אני מבין. 

אתי בנדלר:
בהסתייגות שלך נאמר על סגן, מה הכוונה? 

ישראל חסון:
שהסגן תמיד ימונה מתוך מנגנון מינהל מקרקעי ישראל, כדי לשמר את הזיכרון הארגוני. 

אתי בנדלר:
ימונה סגן למנהל הרשות מבין עובדי הרשות. 

ישראל חסון:
יפה. 

היו"ר כרמל שאמה:
מצביעים על ההסתייגות שהוצגה על ידי חבר הכנסת חסון כרגע. מי בעד ההסתייגות? מי נגד? 

ישראל חסון:
למה אתם מתנגדים? 

שלי יחימוביץ:
כן, אפשר לחשוב מה הוא הציע. 

היו"ר כרמל שאמה:
שישה נגד, ארבעה בעד, ההסתייגות לא התקבלה.

ההסתייגות לא התקבלה. 

ישראל חסון:
רק תסביר לי למה מתנגדים לזה שיהיה אורך קדנציה ושתהיה ועדת איתור? 

היו"ר כרמל שאמה:
אני מעמיד להצבעה את נוסח החוק, פסקה 3. כל פסקה 3, נוסח הוועדה, שלא התקבלו שום הסתייגות בעניין. מי בעד הסעיף בנוסח הוועדה? שבעה בעד. מי נגד? ארבעה. אני קובע שפסקה 3 התקבלה. 

פסקה 3 התקבלה. 

אתי בנדלר:
יש הסתייגות של קבוצת בל"ד לסעיף. 

היו"ר כרמל שאמה:
מי בעד ההסתייגות של קבוצת בל"ד? 

אתי בנדלר:
כפי שהוצגה בישיבה בבוקר. 

שלי יחימוביץ:
אני לא יודעת מה היא, אני לא זוכרת. אני לא יכולה להצביע על משהו שאני לא יודעת מה כתוב בו. 

אתי בנדלר:
חבר הכנסת אורון הציע להפוך את הסעיף לסעיף מטרה ולהוסיף לו---

חיים אורון:
את המשפט על עתודה קרקעית. 

לאה ורון:
'שטחים פתוחים וחקלאיים ולהיות אחראים על שמירת העתודה הקרקעית של המדינה'. אגב, ייתכן שבשלב הנוסח אני אהפוך את זה בכל מקרה לסעיף מטרה, זה ממש ברמה של נוסח. 

חיים אורון:
אל"ף, לי חשוב מאוד שזה יהיה סעיף מטרה---

אתי בנדלר:
בשלב שאני אכין את הנוסח, אני אשב עם הנציגים ונראה את האפשרויות. אני לא רוצה להתחייב. לגבי התוספת---

היו"ר כרמל שאמה:
מי בעד ההסתייגות של חבר הכנסת אורון כפי שהוקראה על ידי מנהלת הוועדה? שלושה. מי נגד? שבעה. 

לאה ורון:
יש את ההסתייגות של חבר הכנסת נחמן שי, להוסיף אחרי הסביבה 'תוך שמירה על השטחים הפתוחים ביישובים ומחוץ ליישובים'. 

היו"ר כרמל שאמה:
מי בעד ההסתייגות של חבר הכנסת שי, כפי שהוקראה על ידי מנהלת הוועדה? מי נגד? ההסתייגות לא התקבלה. 

עד להודעה חדשה, לא סופרים. אלא אם מישהו מבקש באופן מיוחד. 

שלי יחימוביץ:
ההסתייגויות שלי רשומות?

היו"ר כרמל שאמה:
להצביע על ההסתייגויות של חברת הכנסת יחימוביץ, כפי שהוגשו בכתב. את רוצה לנמק באופן מיוחד? 

שלי יחימוביץ:
כרגע לא, בסעיף הבא אני ארצה לנמק. 

היו"ר כרמל שאמה:
מי בעד ההסתייגות של חברת הכנסת יחימוביץ? מי נגד? ההסתייגות לא התקבלה. 

אתי בנדלר:
אנחנו ב-2א' רבא או רבתי, תלוי לפי איזה גרסה. 

היו"ר כרמל שאמה:
חבר הכנסת סוייד, ההסתייגות שלו להוסיף את המלים 'לטובת כלל מגזרי הציבור'. מי בעד? מי נגד? ההסתייגות לא נתקבלה, למרות שחבר הכנסת אילטוב הצביע עם האופוזיציה. 

שלי יחימוביץ:
אכן מאוד מאוד מצחיק. 

היו"ר כרמל שאמה:
חבר הכנסת טיבי, אני מקריא את ההסתייגות שלך; להוסיף בסוף הסעיף 'והצדק החלוקתי בין האזרחים, לרבות האזרחים הערביים, ולפעול לקידום, ניהול והקצאה שקופה, צודקת ושוויונית של משאבי הקרקע במדינה, תוך התחשבות בהיבטים החברתיים של החלטותיה'. 

מי בעד ההסתייגות של חבר הכנסת טיבי? מי נגד? ההסתייגות של חבר הכנסת טיבי לא נתקבלה. 

אחמד טיבי:
אגב, ההסתייגות דיברה על שוויון וצדק, והיא נפלה. 

היו"ר כרמל שאמה:
כנראה שהצדק והשוויון לא כל כך מרוצים מאיך שהצגת אותם. 

אחמד טיבי:
אם יצביעו על מגילת העצמאות פה היום, בהרכב הזה, היא תיפול. 

שלי יחימוביץ:
אני רוצה להוסיף הסתייגות. 'הרשות תפעל במסגרת תפקידיה' וגו' ואחרי 'והדורות הבאים' ייאמר 'ותשמור על המקרקעין בבעלות המדינה'. 

היו"ר כרמל שאמה:
זה חדשני. מי בעד ההסתייגות של חברת הכנסת יחימוביץ? מי נגד? ההסתייגות לא נתקבלה. 

ההסתייגות לא התקבלה.

אתי בנדלר:
אם כך, לסעיף 2(א)1 המוצג יש הסתייגות של קבוצת בל"ד, של חבר הכנסת חיים אורון, של חברי הכנסת טיבי, סוייד ושל חבר כנסת שאמה. 

היו"ר כרמל שאמה:
ההסתייגות לסעיף 2(א)1 של קבוצת בל"ד, הקצאת קרקעות למטרות מגורים, תעסוקה, שטחים פתוחים, מטרות אחרים וכולי. 

מי בעד? מי נגד? ההסתייגות לא התקבלה. 

ההסתייגות של חבר הכנסת אורון לפסקה 2, מי בעד? מי נגד? חבר הכנסת מוזס, נגד. 

שלי יחימוביץ:
חבר הכנסת מוזס, האם אתה יודע בעד מה הצבעת נגד עכשיו?

היו"ר כרמל שאמה:
אתה לא חייב לענות. 

שלי יחימוביץ:
אני יודעת, הוא לא חייב לענות, אני יכולה לשאול, נכון? הוא לא חייב לענות ואני יכולה לשאול. 

אליעזר מוזס:
אני כן רוצה לענות. ברשות היושב ראש, מהישיבה הראשונה שהייתי כאן אמרתי שהבעיה היום של מינהל מקרקעי ישראל שזה פיקוח נפש, זוגות צעירים לא מצליחים להגיע לדירה, ולאו דווקא חרדים שגרים כבר בדיור תת קרקעי ובמחסנים ובחניונים שנסגרו בירושלים, אשדוד, בית שמש---

שלי יחימוביץ:
חבר הכנסת מוזס---

אליעזר מוזס:
רק רגע, מה הקשר היום? וזה זוגות צעירים חילוניים שהם אומרים כך, לנו, הזוגות הצעירים, יהיה קשה לשרוד במדינה הזאת---

היו"ר כרמל שאמה:
אז תצביע עכשיו בעד ההסתייגות שלי. 

אליעזר מוזס:
חייבים להבין שיעזבו את הארץ בגלל ההשתעבדות לנושא הזה---

שלי יחימוביץ:
איך זה קשור לרפורמה? 

אליעזר מוזס:
איך זה קשור לרפורמה? אני אסביר לך. 

שלי יחימוביץ:
איך זה קשור לרפורמה? זה לא ברור שהדירות יעלו יותר? אדוני היושב ראש, אני חושבת שחבר הכנסת מוזס הוטעה וצריך להסביר לו. 

אדוני היושב ראש, אני חושבת שחבר הכנסת מוזס לא מעודכן בפרטים וצריך לעדכן אותו קצת על מה הוא מסביר, כיוון שהנאום שהוא נשא הוא נאום מצוין, הוא אינו קשור כלל ועיקר לעיקרי הרפורמה ויכול להיות שבתום לב הוא באמת סבור שהוא מצביע לעניין מסוים והוא מצביע לעניין אחר.  
היו"ר כרמל שאמה:
האם אתה יודע על מה הצבעת, חבר הכנסת מוזס?

אליעזר מוזס:
אני יודע בדיוק. אני מצביע על פיקוח נפש דוחה את הכל, אפילו 'והארץ לא תימכר לצמיתות'. 

נחמן שי:
האם ראית את חוות הדעת של הרב מצגר? 

אליעזר מוזס:
אני ראיתי ואני קראתי אותה בכובד ראש ואני יכול להביא לך את כל הרמב"ם---

היו"ר כרמל שאמה:
חברי הכנסת יחימוביץ ואורון, אני רוצה להציע לסעיף 2א' רישא---

חיים אורון:
אדוני היושב ראש, לכבוד כולנו אולי עכשיו תקבלו---

חנין זועבי:
זה לא רציני, הדיון לא רציני, ההסתייגויות לא רציניות, אופן הדיון בהסתייגויות לא רציני, באים ומצביעים---

היו"ר כרמל שאמה:
נכון, זה הדיון שלכם. 

חיים אורון:
אדוני היושב ראש, אני מציע, על דעת רוב חבריי באופוזיציה, לא על כולם, ההסתייגויות הוגשו, אני מדבר עד הסעיף שהגענו פה בדיון, שיעלו כולם למעלה, אלא אם כן מישהו עומד על כך שיש לו הסתייגות מאוד מיוחדת שהוא רוצה להצביע עליה פה, ונשאיר את הזמן לדיון על כמה הפתעות שאתה מבטיח לנו בהמשך ועל כמה נושאים מאוד מהותיים שעוד לא התקיים סביבם דיון ולא נבזבז את זמננו כולנו על דברים מהסוג הזה. אם תסכימו להעלות אותם למעלה למליאה---

היו"ר כרמל שאמה:
לא מתחייב מה להעלות ומה לא. הצהרנו על 104---

שלי יחימוביץ:
מה זאת אומרת? כל מה שנופל עולה אוטומטית. 

היו"ר כרמל שאמה:
לא, לא. 

זאב אלקין:
הוא אמר בתחילת הדיון שהוא מפעיל 104ד', שכל דבר מהותי יעלה וכל דבר שהוא לא מהותי, יעלה רק חברי הוועדה הזו. 

שלי יחימוביץ:
יש מספיק הסתייגויות של חברי ועדה, זה בסדר, לא זה מה שמטריד אותנו. 

חיים אורון:
אתם דואגים לפיליבסטר למעלה? תפעילו 131, תפסיקו לבלבל את כל הכנסת בתכנון---

היו"ר כרמל שאמה:
חבר הכנסת אורון, לא צריך להפעיל 131, בוא נגיע להסכמות לגבי סדרי הדיון למעלה. אפשר לגבי לוחות הזמנים? 

חיים אורון:
לא, יש תקנון. 

שלי יחימוביץ:
זה מצוין, זה לא קשור לרפורמה. 

אליעזר מוזס:
זה כן קשור. 

שלי יחימוביץ:
לא, אתה פשוט לא מכיר את הרפורמה. 

אליעזר מוזס:
זה כן קשור, 700 עובדים יעבדו עכשיו בשיווק קרקעות. כן, ראש המינהל? 

חיים אורון:
בטח, מחר בבוקר. 

אליעזר מוזס:
עד היום הם מתעסקים כל---

חיים אורון:
די, באמת, מכרו לך את הסיפור הזה ואתה קונה אותו. 

היו"ר כרמל שאמה:
חבר הכנסת מוזס, אני מבקש אותך. די. 

חברים, אני מבין שהאופוזיציה מוותרת על ההקראה של ההסתייגויות? 

שלי יחימוביץ:
תלוי איזה, סליחה. 

היו"ר כרמל שאמה:
אז תחליטו, אל תשגעו אותנו. 

שלי יחימוביץ:
מה זה תחליטו? מה, אנחנו קולקטיב? אנחנו באותה מפלגה? 

חיים אורון:
אני מדבר בשם האופוזיציה, שלי יחימוביץ בקואליציה, היא תחליט מה היא רוצה. 

היו"ר כרמל שאמה:
אני רוצה להציע הצעה לגבי סעיף 2א' רישא, שאחרי המלים 'והדורות הבאים' יבוא 'ובכלל זה להשארת עתודות קרקע מספיקות לצרכיה ולפיתוחה של מדינת ישראל בעתיד'. 

שלי יחימוביץ:
מה זה מספיקות? נחמדות? יפות? חמודות? 

היו"ר כרמל שאמה:
אתם נגד האמירה הזאת? תצביעו נגד. 

שלי יחימוביץ:
מה זה מספיקות? 

היו"ר כרמל שאמה:
מספיקות זה אומר מספיקות. מי בעד? מי נגד? 

שלי יחימוביץ:
ברצינות, חבר הכנסת שאמה, למה אתה מתכוון? כשאתה מציע את זה, ואתה מציע את זה כנראה בטוב ובתום לב, תסביר למה אתה מתכוון 'מספיקות'. כמה אתה רוצה שיישאר? 5 דונם?

היו"ר כרמל שאמה:
לא, את הכמות נגדיר בנפרד. בסעיף תפקידי הרשות 2א', אחרי המלים 'והדורות הבאים' יבואו המלים 'ובכלל זה להשארת עתודות קרקע מספיקות לצרכיה ולפיתוחה של מדינת ישראל בעתיד'. 

שלי יחימוביץ:
אני לא מבינה את הסעיף. 

היו"ר כרמל שאמה:
אוקי. מי נגד? אין נגד. 

נחמן שי:
תסביר את המלה 'מספיקות'. 

היו"ר כרמל שאמה:
ההצעה נתקבלה. 

שלי יחימוביץ:
מספיק, יהיה בסדר, יהיה בסדר. זה שם החוק – 'יהיה בסדר'.

היו"ר כרמל שאמה:
שום דבר כנראה לא ירצה אתכם. 

שלי יחימוביץ:
אגב, אני רוצה לשאול את ראש המינהל, מה לדעתו של ראש המינהל הן עתודות מספיקות? 

היו"ר כרמל שאמה:
אנחנו נגיע לדיון הזה. את לא פותחת דיון, אני מבקש לא להשיב, מר ירון ביבי. 

שלי יחימוביץ:
הוא בטח יודע מה מספיק. 

היו"ר כרמל שאמה:
בבקשה, ההסתייגות של חבר הכנסת נסים זאב. 

נסים זאב:
'אמרתי שיהיה כתוב אחרי 'הסביבה' - 'העם היהודי, לרבות יהדות התפוצות'. 

היו"ר כרמל שאמה:
יש לכם הערות לגבי זה? חבר הכנסת נסים זאב רוצה להוסיף את העם היהודי... יש לך הערה? תגיד עכשיו. 

חנין זועבי:
כבר מדובר ביהודים בכל מקום. הרי זו מדינה יהודית. 

אחמד טיבי:
וואלה, זה טוב אם אתם תקבלו את זה. 

היו"ר כרמל שאמה:
משרד המשפטים טוען שזה יכול לגרום ל---

אתי בנדלר:
במסגרת תפקידי המינהל, בסעיף המטרה ובסעיף ההצהרה, שהרשות תפעל גם לפיתוחה של הארץ כמשאב לטובת הציבור, הסביבה, יהדות התפוצות. 

היו"ר כרמל שאמה:
חבר הכנסת זאב, תוריד את זה. 

ארז קמינץ:
אין איזה החלטה בממשלה. אני אסביר בקצרה, אנחנו יודעים שתפקידי המינהל באופן כללי ותפקידי הרשות החדשה הם תפקידים כלליים שנוגעים לכל אזרחי מדינת ישראל והאמירה המיוחדת בהקשר הזה יכולה ליצור בעיות לכאן או לכאן, צריך לבחון את זה. הרשות תוכל לספק את הצרכים במסגרת תפקידיה, אני חושב שאין צורך להכניס את המעמסה של הדיון---

נסים זאב:
אני רוצה את זה בשתי הסתייגויות נפרדות; העם היהודי בנפרד, ובמידה והממשלה תקיים את זה, זה בעיה, זה עלול להוריד את ההסתייגות. 

היו"ר כרמל שאמה:
אז ההסתייגות למליאה. יש לך שתי הסתייגויות למליאה.

שלי יחימוביץ:
הוא רוצה שזה יעבור עכשיו.

נסים זאב:
התופסת 'לרבות יהדות התפוצות', לא קשור לעם היהודי. 

היו"ר כרמל שאמה:
אבל הוא אומר לך שגם עם זה יש לו בעיה. 

נסים זאב:
לא תהיה לו בעיה עם זה. 

אתי בנדלר:
אז אלה הסתייגויות חלופיות? זאת אומרת שבכל מקרה אתה רוצה שהרשות תפעל לפיתוח הארץ לטובת יהדות התפוצות. 

היו"ר כרמל שאמה:
חבר הכנסת זאב, לאור ההערה של משרד המשפטים, לא נוכל להצביע בעד זה. הוא אומר לך שגם עם התפוצות יש לו בעיה. 

חיים אורון:
יכול להיות שהממשלה במחשבה שנייה תתנגד. אם תאיימו עליה, היא תסכים. 

אתי בנדלר:
שהאדמה כאן תפעל כמשאב לטובת יהדות התפוצות? מה המשמעות של זה? 

היו"ר כרמל שאמה:
מי בעד ההצעה של חבר הכנסת נסים זאב, להוסיף את המלים 'עבור העם היהודי, לרבות יהדות התפוצות'? מי בעד? מי נגד? חברת הכנסת יחימוביץ, את לא נגד ההצעה? 

שלי יחימוביץ:
לא, אני לא נגד העם היהודי. 

חיים אורון:
אל תצביעו נגד. 

אחמד טיבי:
לא מצביעים נגד. 

נסים זאב:
ההסתייגות עברה. 

היו"ר כרמל שאמה:
לא, מי נגד? 

חיים אורון:
עכשיו נראה מי אמיץ פה. 

היו"ר כרמל שאמה:
ראיתי את ההצבעה העניינית שלכם, חברי האופוזיציה. אסור לכם להתלונן מרגע זה על כלום.

שלי יחימוביץ:
אתה אל תגיד לנו מה מותר לנו ומה אסור לנו. 

היו"ר כרמל שאמה:
אז גם אתם אל תגידו. 

שלי יחימוביץ:
זה בושה מה שאתה עושה פה. חרפה. חרפה. 

היו"ר כרמל שאמה:
עשית פה מבחן לחבר הכנסת מוזס. 

שלי יחימוביץ:
אתה תשלם עוד, אתה תעשה חשבון נפש על מה שאתה עושה כאן עכשיו. אז אל תטיף מוסר. 

היו"ר כרמל שאמה:
אני לא מטיף מוסר, אני אומר על משקל דברכם. 

ההסתייגות לא נתקבלה. 

ההסתייגות לא נתקבלה. 

שלי יחימוביץ:
זאב, אני לא מאמינה שהצבעתם נגד העם היהודי. אופיר, אני בהלם.  

היו"ר כרמל שאמה:
חבר הכנסת זאב, יש לך עוד הסתייגות? 

חיים אורון:
הגולה הדוויה עוד יותר טוב. 

שלי יחימוביץ:
חבר הכנסת אלקין, הצבעת נגד העם היהודי. 

אחמד טיבי:
אם העם היהודי היה יודע שהצבעתם נגדו. 

היו"ר כרמל שאמה:
עכשיו ההסתייגות היא 'לרבות יהדות התפוצות', מי בעד ההסתייגות של יהדות התפוצות? 

אחמד טיבי:
לא, בלי 'יהדות', סליחה. 

היו"ר כרמל שאמה:
לא, הוא מציג את ההסתייגות שלו. מי בעד? שלושה. מי נגד? הסתייגות לא התקבלה. לא הראשונה ולא המפוצלת. 

חיים אורון:
היא עולה למעלה, במליאה יש סיכוי יותר טוב. 

אחמד טיבי:
יש יותר יהודים במליאה. 

אתי בנדלר:
לפסקה 1 יש הסתייגות של חבר כנסת אורון---

חיים אורון:
לא, גב' בנדלר, ויתרנו על ההשמעה של ההסתייגויות. 

היו"ר כרמל שאמה:
בהתאם לאמירה לגבי סעיף 104 ד', יוחלט איזה מהם יעלו להצבעה. לפי קריטריונים שייקבעו וינומקו.

אני מתעקש על ההצעה שלי, לגבי סעיף קטן 2, 'רכישת קרקעות וסיוע למדינה בהפקעת קרקעות לפי כל דין', זה בנוסח הקיים, ולהוסיף 'לרבות למטרות סביבתיות'. מי בעד ההצעה? מי נגד? 

שלי יחימוביץ:
וואו, ממש הגנתם עכשיו על איכות הסביבה. איזה שטויות באמת. 

היו"ר כרמל שאמה:
ההצעה נתקבלה. 

שלי יחימוביץ:
הם אמרו 'איכות סביבה', הם פתרו את כל הסוגיות של איכות הסביבה.איכות סביבה, שוויון, צדק. 

היו"ר כרמל שאמה:
סעיף 5. 

אלדר דוכן:
פסקה 5, אלה תיקונים טכניים בלבד. בסעיף 3, במקום 'יפעל המינהל' יבוא 'תפעל הרשות', במקום 'פעולות המינהל', יבוא 'פעולות הרשות', ובמקום 'תקציבו', יבוא 'תקציבה'.

היו"ר כרמל שאמה:
בוא נצביע על סעיף 5, כי אין עליו מחלוקת. 

אתי בנדלר:
לא מצביעים, אז אני רוצה שזה יהיה בפירוש בפרוטוקול שאתה ביקשת לא להצביע על הסתייגויות---

היו"ר כרמל שאמה:
מאחר וחבר הכנסת שנלר לא נמצא, ביקשתי לא להצביע על ההסתייגויות שלו. יש למישהו התנגדות להחלטה הזו? חבר הכנסת שנלר הגיש הסתייגויות והוא לא נמצא. 

פסקה 5 הוקראה כרגע, חברים. אנחנו נצביע עליה לאישור כנוסח הוועדה, מאחר ואין הסתייגויות. מי בעד הסעיף כנוסח הוועדה? מי נגד? הסעיף אושר ועבר, כנוסח הוועדה.

אלדר דוכן:
פסקה 6, אחרי סעיף 3 יבוא: סעיף 3א' רבתי שכותרתו 'קידום התחרות ומניעת ריכוז קרקעות בידי יחידים'. 3א' – 'המועצה והרשות יפעלו במטרה לקדם את התחרות בשוק המקרקעין ולמנוע ריכוז קרקעות בידי יחידים'. 

אתי בנדלר:
שימו לב שמדובר כאן בסעיף חדש שלא היה בהצעת החוק הכחולה, הוא הוסף כאן בהתאם להערות של חברי הוועדה שנשמעו במהלך הדיונים. 

שלי יחימוביץ:
אז אולי אנחנו צריכים דיון חדש על זה. דיון חדש במועד חדש, על סעיף חדש, לא? 

היו"ר כרמל שאמה:
למי יש הסתייגות? 

אחמד טיבי:
'המועצה והרשות יפעלו במטרה לקדם את' במקום 'התחרות', 'השוויון'.

היו"ר כרמל שאמה:
אנחנו מצביעים על ההסתייגות של חבר הכנסת טיבי. 

אלדר דוכן:
פרקטית, איך אתה מתכוון... מה יעשו בשביל לקדם את השוויון? 

אחמד טיבי:
יתייחסו בצורה שווה---

שלי יחימוביץ:
יחלקו את הקרקעות שווה בשווה בין כולם. 

היו"ר כרמל שאמה:
מי בעד ההסתייגות של חבר הכנסת טיבי, נציג השוויון? מי נגד? 

אחמד טיבי:
למה נגד השוויון? 

אופיר אקוניס:
אדוני, אתם בונים בנגב בכל הקרקעות שם---

חנין זועבי:
אלה קרקעות שלהם, הם לא לקחו, אתם לקחתם. אלה האדמות של הערבים. 

היו"ר כרמל שאמה:
ההסתייגות לא התקבלה. 

חנין זועבי:
אלה האדמות של הפלסטינים. 

אופיר אקוניס:
איפה זה כתוב?  

חנין זועבי:
מלפני 40 שנה ולפני---

אמנון כהן:
הם באים מעזה ומתיישבים בנגב. 

חיים אורון:
אין לכם מושג על מה אתם מדברים. 

חנין זועבי:
אתם גירשתם עם שלם מכל האדמות שלהם. בשיא החוצפה אתם פה באים---

היו"ר כרמל שאמה:
חברת הכנסת זועבי, חבר הכנסת אקוניס. 

חנין זועבי:
יש גבול לשחצנות, יש גבול לעיוות ההיסטוריה. 

אחמד טיבי:
חשוב לומר היות וההצעה שלי היא שנפלה, אדוני היושב ראש, שכל מה שהצעתי זה מלה אחת, שוויון. לא אמרתי שוויון בין יהודים לערבים, לא בין דתיים לחילוניים, לא בין גברים לנשים, אמרתי מלה אחת ובכוונה אמרתי מלה אחת. שוויון, זה כל מה שאמרתי, ותראו איך הקואליציה כולה התגייסה כדי להפיל את המלה 'שוויון'. אתם פשוט חסרי בושה. 

שלי יחימוביץ:
אנחנו מדברים עכשיו בסעיף מהותי, אני מציעה שלא נעשה ממנו קרקס. קודם כל אני מציעה שמר ירון ביבי ייכנס ויענה לנו. אנחנו מדברים באמת על סעיף שהוא משמעותי. הסעיף הזה הוא סעיף מעטפת, סעיף הצהרתי, אנחנו מדברים על קידום התחרות ומניעת ריכוז קרקעות בידי יחידים. 

גם אני לא חסידת השוק החופשי, חבר הכנסת טיבי, כמו אתה יודע, אבל דווקא במקרה הספציפי הזה אני כן מאמינה שהתחרות כן מייצרת מידה מסוימת, מוגבלת, של שוויון, ולכן למשל אם נחזור לאותם 1,800 דונם בפי גלילות, אם אתה מחלק אותם למכרזים של 5 דונם, אתה כן מייצר סוג של תחרות שעשוי להביא לשוויון יותר מאשר אם תשווק את כל ה-1,800 במכה אחת. לכן כאן חייבת לבוא, וזאת ההסתייגות שלי, המגבלה שלא להוציא מכרזים בגודל של יותר מ-5 דונם, ואז גם קבלנים קטנים ולא רק בעלי הון עתק יכולים להתמודד על מכרז כזה, ואז אתה גם מעודד תחרות וגם מייצר שוויון מסוים. לא מספיק, לטעמי, אבל מסוים. 

אני מניחה שלמי שהוסיף את הסעיף הזה, את סעיף המעטפת הזה, היו רעיונות משלו איך לצקת בו תוכן ולכן אני אשמח ממך, אדוני היושב ראש, מה הרעיונות שלך ביציקת תוכן, מה אתה חושב צריכה להיות מגבלת הדונמים לאדם אחד. לא רק לחלק למכרזים של 5 דונם, אלא גם לקבוע איזה שהוא גבול, הגבלה, לכמות המגרשים של 5 דונם שאדם אחד יכול לרכוש, כי אחרת יבוא בעל הון אחד ופשוט ירכוש עוד דונם ועוד דונם ועוד דונם ועוד דונם ותהיה לו שליטה בלתי מוגבלת על קרקעות המדינה. זה דבר שאף אחד מאיתנו לא רוצה בו, אני משוכנעת. גם מצדדי הרפורמה. לכן בואו באמת נתייחס לסעיף הזה ברצינות, ומעבר ל'מסכים', 'לא מסכים', בעד ונגד, ננסה לצקת בו תוכן אמיתי. שאני מבינה שהממשלה בדיונים שלה כן ניסתה לצקת בו תוכן, אבל איכשהו העניין הזה התעמעם בתהליך החקיקה. 

אליעזר מוזס:
בפי גלילות 5 דונם, רק העשירים ביותר יכולים ללכת---

שלי יחימוביץ:
יש שם 1,800 דונם. 

דרור שטרום:
אני מופיע פה בשם מכון שאני מנהל, שהוא מכון מחקר כלכלי, ועסקנו מזה כמה שנים בנושא של הרפורמה בקרקעות. אנחנו עוסקים בכמה מהמקרים היותר מהותיים של הרפורמה, משום שהניסיון מלמד שבכל פעם שיש רפורמה מהסוג הזה, ומפריטים משאב לאומי, תמיד קיימת הסכנה המאוד מאוד גדולה, שכאשר נפתחים הסכרים והמשאב הזה יוצא לשוק, נתחים מאוד מאוד גדולים ממנו יכולים למצוא את מקומם ביד אחת או בידי מעטים. זה בעצם הסעיף שהוא סעיף שקוראים לו אנטי מונופוליזציה והחשיבות הדרמטית שלו היא לאור העובדה, ואני מדגיש את זה, שחוק ההגבלים העסקיים שאמור לחלוש על המעטפת הזאת לא מכסה תופעות של אנטי מונופוליזציה. דהיינו חגורת ההגנה היחידה שיש בפני מונופוליזציה של קרקעות, בהנחה כמובן שלוקחים את הצעת החוק ברצינות, ואכן יקרה מה שכולנו מחכים שיקרה, שקרקעות ישווקו בצורה יותר מואצת, ולכן הסעיף הזה כפי שהוא, הוא חשוב ביותר. 

אלא מה? שמה שכתוב בו כנראה נכתב עם הרבה כוונות טובות, אבל למרבה הצער לא יכול לבוא ולהגן על דבר. מדוע? אני יכול לעבור מלה מלה על הסעיף הזה. ראשית, אין דבר כזה שקוראים לו שוק מקרקעין. כל מי שמכיר את נושא הנדל"ן יודע שנושא הנדל"ן מורכב משורה של שווקים  אזוריים. שוק הנדל"ן ברמלה ולוד לא דומה לשוק הנדל"ן במעלות תרשיחא, ולכן לבוא ולהגיד 'שוק מקרקעין' זה כמו להגיד קבוצת חיתוך 0 והדבר הזה מחויב הגדרה והדבר הזה חוזר על עצמו גם בעוד ועוד הקשרים. למשל מה היא מניעת ריכוז קרקעות בידי יחידים? מה הוא שיעור הסף שממנו ריכוז קרקעות הופך להיות מסוכן לתחרות? הרי אין ספק שאם אדם מהיישוב מחזיק במגרש ועוד מגרש, זה כשלעצמו לא ריכוזיות פסולה, לא לזה התכוון מי שכתב את המשפט הזה. 

עכשיו טלו קורה מבין עיניכם בעניין הזה. בכל חוק בא המחוקק והגדיר ברמה אריתמטית מה הוא שיעור הסף שממנו ואילך יש סכנה ברורה ומיידית. בחוק ההגבלים העסקיים, למונופול נקבע למשל 50%. בתקנות וכללים אחרים, נקבעו 30%, 25%. אפשר לבוא ולבחון את הדברים האלה, אבל בלי הגדרה וזה העיקר, בלי הגדרה מוחשית קונקרטית, ולא ברמת הסיסמאות. אי אפשר להגן מכח הסעיף הזה על התחרות. 

נקודה שלישית, כדי להשלים, כדי שיהיה ברור עד כמה הסעיף הזה מתיימר, מכח הפראזה שלו להגן על המון דברים, אבל הוא בעצם לא מגן על כלום. כאשר אנחנו רוצים לבוא ולהגן, אנחנו לא אומרים שהמטרה היא לפעול לקידום התחרות. רבותיי, הנושא של הגנת תחרות מחייב הסמכה מפורשת להגביל חופש עיסוק וחופש קניין. והסיסמא הזה 'יפעלו למטרות' מחזירות את כולנו לשנה ב' בבית ספר למשפטים, כשמלמדים אותנו להפריד בין סמכויות להכוונת פעילות. לפני שמכוונים אותי כרשות למה לפעול, צריך שתהיה לי סמכות להטיל מגבלות כאלה, להגנת התחרות, למניעת מונופוליזציה. והדברים האלה צריכים להיות מפורשים ברחל בתך הקטנה. 

יש לי ניסוח, אני גם העברתי אותו מבעוד מועד, אבל לצערי בים הניירות שישנו שם, זה---

היו"ר כרמל שאמה:
הוא מול עינינו. 

דרור שטרום:
ואם אפשר עוד משפט אחד, אני באתי בדברים גם עם נציגי הממשלה ואני נוכחתי, לפחות משיחות איתם, שהם לא מתנגדים למטרה עצמה. ההיפך, הם חושבים שהיא מטרה ראויה וטובה, אבל הרעיון הוא, או המחשבה היא להשאיר את הדברים האלה להחלטות מועצת מקרקעי ישראל---

היו"ר כרמל שאמה:
בוא ניתן למנהל המינהל להשיב. 

דרור שטרום:
רק להשלים משפט. המחשבה הטובה, להשאיר את הדברים האלה למועצת מקרקעי ישראל היא לא מחשבה טובה מבחינה אפקטיבית. רבותיי, אנחנו בקרב עמנו יושבים ואנחנו מבינים היטב מה יהיו טיב הלחצים שיופעלו על אותו גוף מהרגע שייצאו קרקעות לשוק. אל תעמידו גוף במבחן. לא לחינם בכל מקום בחקיקה קבעו את זה בחקיקה ראשית. 

חיים אורון:
מה שעולה למי שקורא את המסמך פה שהתחרות היא כלי בכדי למנוע ריכוז קרקעות בידי יחידים. אני כופר בזה מכל וכל. זה מה שכתוב פה. כשמישהו קורא את מה שכתוב פה, זה מה שמובן. ואם האלטרנטיבה שלא יהיה כתוב כלום, או מה שיהיה כתוב פה, אני מעדיף שלא יהיה כתוב כלום. אם ישנה אופציה שתתקבל נוסחה מהסוג שדרור דיבר עליה... אגב, זה לא סעיף יחידי שהוא בעצם סעיף סל שהוא קצת מכסה אביזר מסוים בגוף ובעיקר הוא אומר לכולם בסדר, יהיה כתוב סביבתי, לא כתוב מה עושים בסביבתי, הרי רובו של החוק הוא זה. חוץ מהאמירה 'אנחנו עכשיו נמכור', רובו של החוק הוא מן סעיפים כאלה. היות וכאן במפורש, מי שקורא אותו, גם בשנה א' במשפטים וגם בשנה 14 ללוגיקה, מבינים שהמחוקק חושב שהכלי למניעת ריכוז קרקעות בידי יחידים הוא התחרות. אני כופר בכך מכל וכל. יכול להיות שגם תחרות, אבל גם מכרז וגם הגבלה כמותית וגם רגולטור שמונע ועוד ועוד כלים שהם כמובן לא מוזכרים פה. ברגע שמוזכר כלי אחד בלבד, זו המשמעות שלו, אז עדיף שלא יוזכר בכלל, משום שהכלים המהותיים בשביל להתמודד, אם הם בכלל קיימים בריכוז בידי יחידים, חוץ מהעניין שהיחיד היחיד והמיוחד שראוי שיחזיק את הקרקעות, זה המדינה. כל יחיד אחר הוא הרבה פחות טוב. עכשיו רוצים פה בעצם להוציא את זה מידי היחיד הזה לידי יחידים אחרים ואומרים לנו 'התחרות תסדר את זה'. מה פתאום? חברת הכנסת יחימוביץ, אין שום משמעות לקרקע בבאר שבע, לא רק בבאר שבע, אפילו מול קרקע בבית"ר, או מול קרקע בעומר, או מול קרקע בלהבים, למרות שזה כאילו אזור אחד. אני אחזיק קרקע פה ולא שם. 

לכן, לסיכום, אם לא הולכת להתקבל הצעה, ואני חושב שלא הולכת להתקבל הצעה מהסוג שמר דרור שטרום מגיש אותה, של קביעת כמויות, אני בעד שהסעיף יימחק. 

ירון ביבי:
אני מסכים עם הניתוח של מר שטרום. שוק המקרקעין זה לא על כל מדינת ישראל, שיש שווקים אזוריים ואי אפשר להגיד לביקושים 'תנדדו לעיר אחרת', או למחוז אחר, ולכן צודק מר שטרום בניתוח שלו שהשוק הזה מורכב מהרבה מאוד שווקים. 

אני גם מסכים, אני לא חושב שהממשלה דנה בזה, אבל דעתי האישית היא שכן צריך לקבוע הגבלה כמותית, אגב לא לפי גושים, כי גוש הוא לא מינוח, גוש יכול להיות גדול או קטן, אבל אני חושב שכן אפשר להגדיר אזורי הערים ובזה לעשות את המגבלה---

היו"ר כרמל שאמה:
השאלה אם לעשות את זה בחקיקה או בהחלטה של מועצת הרשות? 

ירון ביבי:
מה שאמר פה מר שטרום זה שאם לא תהיה הסמכה... יש פה איזה פגיעה בחופש תחרות. הרי מה אנחנו באים ואומרים? מסף מסוים שאדם מחזיק בקרקע באיזה שהוא מקום, אז אנחנו לא נאפשר לו לגשת למכרז הבא. אני מסכים גם לעניין הזה, שאם לא תהיה הסמכה בחוק ראשי, תהיה בעיה לעשות את זה באמצעות תקנות משנה, או החלטות מועצה. 

שלי יחימוביץ:
אתה יכול לתת לנו נוסח שנתכנס סביבו? מר שטרום הגיש נוסח. 

היו"ר כרמל שאמה:
העברתי אותו לחברי הכנסת. 

שלי יחימוביץ:
הבן אדם המקצועי מספר אחת, מנהל מינהל מקרקעי ישראל אומר שזה צריך להיות בחקיקה ראשית, אני שואלת למה זה לא קיים בחוק? במקרה? מישהו שכח? מישהו רוצה שזה יישאר עמום? 

חיים אורון:
מחלקים לנו צ'ופרים, כמו בכמה חוקים נוספים---

שלי יחימוביץ:
לא, לא---

ארז קמינץ:
רק לציין שהנושא הזה לא היה על ידי נציגי הממשלה, כשהתחילו הדיונים, הדברים נשמעו על ידי חברי הכנס), התביעה בהקשר הזה נפלה על אוזניים קשובות, אנחנו מנסים להגיע להסכמה בעניין, ואני מקווה שנוכל להציג אותה. 

אתי בנדלר:
היום? באיזה כיוון? 

היו"ר כרמל שאמה:
היום או ב-20 לחודש. 

אתי בנדלר:
השאלה אם אתם חושבים שראוי להציג כבר עכשיו את השיעור שיהיה מותר באחזקות לאדם אחד, כי זה בכל זאת---

ארז קמינץ:
אני דיברתי על הגבלה בהקצאה הממשלתית---

היו"ר כרמל שאמה:
לא ניתן להסמיך את מועצת הרשות לקבל החלטה כזו ובאישור ועדת הכלכלה? 

שלי יחימוביץ:
לא, אומר לך מר ירון ביבי שהסדרים---

היו"ר כרמל שאמה:
אוקי, אנחנו נקבע את ההסדר הראשוני. לא נצביע על הסעיף הזה כרגע. 

שלי יחימוביץ:
אולי ירון יתייחס לגבי גודל המגרשים. 

היו"ר כרמל שאמה:
הוא לא יכול להתייחס כרגע. 

אמנון כהן:
הם עוד לא גיבשו עמדה, איך הוא יגיד את המספרים פה? 

היו"ר כרמל שאמה:
הוא אומר לך שהם עוד דנים בזה, אז אנחנו לא נצביע על זה כרגע ונחזור לזה. 

ירון ביבי:
אנחנו נציע בהמשך. 

היו"ר כרמל שאמה:
אמרתי לך שאין לו מה להגיד יותר בשלב זה. 

אלדר דוכן:
בסעיף 4 במקום מנהל המינהל יבוא 'מנהל הרשות', ובכל מקום במקום 'פעולות המינהל' יבוא 'פעולות הרשות'. 

היו"ר כרמל שאמה:
אני חושב שעל הסעיף הזה, שהוא סעיף טכני, אין מחלוקת. 

נחמן שי:
הוספנו תפקיד לרשות.

דוברת:
להוסיף את עניין הדיווח. 

היו"ר כרמל שאמה:
סליחה, את לא מציגה פה שום דבר. יש לך משהו להציג בפסקה 7? 

נחמן שי:
אני חושב שכן. 

היו"ר כרמל שאמה:
אתה חושב שכן. 

היו"ר כרמל שאמה:
אני קורא את סעיף 7: בסעיף 4 במקום 'מנהל המינהל', יבוא 'מנהל הרשות', זה משהו טכני. אז אני רוצה שנצביע על זה---
אתי בנדלר:
ברשותך, אני רוצה להציע תיקון נוסף לסעיף 4 לחוק העיקרי. סעיף 4 לחוק העיקרי כנוסח היום אומר 'מנהל המינהל יגיש למועצת מקרקעי ישראל לפחות אחת לשנה דין וחשבון על פעולות המינהל והממשלה תגיש לכנסת, לפחות אחת לשנה, דין וחשבון על פעולות המינהל'. התיקונים המוצעים כאן הם תיקונים טכניים כתוצאה מהשמות. בפועל, אינני יודעת אם הממשלה אכן הגישה אחת לשנה לכנסת---

ירון ביבי:
התשובה היא כן, הופץ בין חברי הכנסת. 

אתי בנדלר:
כשמדובר על 'הכנסת', זה הכנסת במליאתה, וכתוצאה מכך אני לא בטוחה שנערך דיון, כיוון שזה משהו אמורפי שהופץ ב---

חיים אורון:
אבל מונח דוח שנתי של המינהל בין חברי הכנסת. 

אתי בנדלר:
אז השאלה אם לא היה ראוי להגיש את זה לוועדה מוועדות הכנסת, דהיינו לוועדת הכלכלה, כדי שיהיה דיון---

אמנון כהן:
כל חבר כנסת יכול לבקש דיון בוועדה. 

אתי בנדלר:
כדי שיהיה דיון בנושא הזה בוועדה. מניסיון אני יודעת שכשזה מוגש לוועדה, אז נערך גם דיון הרבה מאוד פעמים. מספיק פעם בשנה, אבל לא לכנסת, כי זה איזה שהוא דוח שמונח בתאי חברי הכנסת. במקום לכנסת, יהיה לוועדת הכלכלה, כדי שניתן יהיה לערוך דיון בוועדה. 

נחמן שי:
ומה עם דוח חצי שנתי? בתקופה הראשונה, עד שהחוק הזה ייכנס לתוקף וכולנו נרגיש שהוא---

היו"ר כרמל שאמה:
פעם בשנה או פעמיים? 

אתי בנדלר:
פעם בשנה. 

נחמן שי:
למה פעם בשנה?  

שלי יחימוביץ:
בהתחלה לפחות. 

היו"ר כרמל שאמה:
פעמיים בשנה, מקובל? פעמיים בשנה, נגמר הוויכוח. 

אתי בנדלר:
אני מניחה שאני אכתוב את כל סעיף 4 מחדש, אבל השינויים בנוסף לתיקונים הטכניים שהוצעו על ידי הממשלה יהיו 'והממשלה תגיש לוועדת הכלכלה של הכנסת אחת לשישה חודשים דין וחשבון על פעולות הרשות'. 

היו"ר כרמל שאמה:
בוא נצביע פה אחד על ההצעה כנוסח הוועדה, עם התיקון של דיווח פעמיים בשנה ולוועדת הכלכלה. מי בעד ההצעה כנוסח הוועדה? אני מכריז שההצעה עברה פה אחד, ומזל טוב, כן ירבו הצעות כאלה היום. 

חנין זועבי:
לא, אני לא הצבעתי.  אני נגד כל הרפורמה. 

היו"ר כרמל שאמה:
סליחה, ההצעה לא התקבלה פה אחד. חברת הכנסת חנין זועבי---

אחמד טיבי:
נוכחת, אך לא מצביעה. 

היו"ר כרמל שאמה:
פסקה 8, בבקשה. 

אלדר דוכן:
בפסקה 8 אני רוצה להקריא את מה שהגשנו ולהסביר למה. בנוסח שמונח כרגע להקראה נכתב שבמועצה יהיו רק 12 נציגים אבל הממשלה רשאית להגדיל את החברים ???. בעקבות הבקשה של הקרן הקיימת לישראל וההקטנה של הממשלה, אנחנו רוצים להקריא שיהיו חמישה נציגים, אבל הממשלה תוכל להקטין את זה לשניים. במקום שיהיו שניים והממשלה תוכל להגדיל לחמישה, יהיו חמישה והממשלה תוכל להקטין את זה לשניים.

שלי יחימוביץ:
זה מותנה באישור ההסכם? 

אלדר דוכן:
כן. 

שלי יחימוביץ:
זה איום. 

אלדר דוכן:
הקריטריון שעומד מאחורי הדברים האלה, שאם ההסכם בין המדינה לבין הקרן הקיימת לישראל לא יאושר,  אז הממשלה תפחית את הנציגים שלה במועצה. 

אוהד יכיני:
המגבלה הכמותית או נקטין את המגבלה הכמותית אם קרן קיימת לישראל לא תסכים?

אלדר דוכן:
זאת התשובה. 

שלי יחימוביץ:
זה איום. 

אלדר דוכן:
לא, זה לא איום, זה חלק מתנאי ההסכם. 

שלי יחימוביץ:
לא, זה איום. 

אחמד טיבי:
ומה, אסור לאיים? 

היו"ר כרמל שאמה:
מר דוכן, אני מבקש שתקרא את הפסקה וכשתסיים לקרוא את הפסקה, מי שמחברי הכנסת ירצה להגיש הסתייגויות, יגיש ונצביע על כך. 

שלי יחימוביץ:
לא, אני רוצה לדעת מה יקרה אם ההסכם לא יאושר. 

היו"ר כרמל שאמה:
הממשלה תהיה רשאית להקטין לשניים. 

אלדר דוכן:
'(א) במועצה יכהנו השר, שיהיה היושב ראש וכן 11 חברים נוספים שתמנה הממשלה, מהם 6 נציגי הממשלה ו-5 נציגי הקרן הקיימת לישראל, כמפורט להלן: 1. נציג ראש הממשלה, נציגי עובדי משרד ראש הממשלה. 2. סגן הממונה על התקציבים במשרד האוצר. 3. נציג שר הפנים, מקרב עובדי משרדו. 4. נציג שר החקלאות, מקרב עובדי משרדו. 5. נציג שר הבינוי והשיכון, מקרב עובדי משרדו. 6. נציג שר המשפטים, מקרב עובדי משרדו. 7. חמישה נציגי הקרן הקיימת לישראל, מקרב חברי דירקטוריון הקרן הקיימת לישראל או מקרב עובדי הקרן הקיימת לישראל'. 

'(א)1: נציגי הממשלה במועצה יהיו כפופים למדיניות הממשלה (כפי שבאה לידי ביטוי בהחלטותיה)'. 

'(א)2: היתה הצבעה בישיבת המועצה והיו הדעות שקולות בה, יהא ליושב הראש קול נוסף באותו עניין'.

'(א)3: הממשלה רשאית למנות ממלא מקום לחבר המועצה בדרך שבה היא ממנה חבר מועצה ובלבד שלא ניתן יהיה למנות לממלא מקום מי שלא ניתן למנות אותו לחבר המועצה'. 

'(א)4: על אף האמור בסעיף קטן (א), הממשלה רשאית להחליט על הפחתת מספר נציגי הקרן הקיימת לישראל לשניים בלבד; החליטה הממשלה כאמור, יהיו מספר חברי המועצה תשעה'. 

היו"ר כרמל שאמה:
לי יש הצעה להוסיף בסעיף זה, 'נציג השר להגנת הסביבה, מקרב עובדי משרדו'. ובפסקה 7, במקום חמישה נציגי הקרן הקיימת לישראל, שישה נציגי הקרן הקיימת לישראל. ובנוסף לכך, השר להגנת הסביבה, יחד עם שר הבינוי והשיכון ימנו משקיף להתייעצות עם הארגונים הסביבתיים. 

נסים זאב:
אבל זה שישה מול שישה. 

היו"ר כרמל שאמה:
לא, הוספנו אחד להגנת הסביבה, זה עוד אחד לממשלה והוספנו עוד אחד לקרן הקיימת. המאזן נשמר. 

אתי בנדלר:
הוא חייב להיות מבין הארגונים הסביבתיים? 

היו"ר כרמל שאמה:
הכוונה כמובן שהוא ממנה, לאחר שהוא מתייעץ איתם, אדם שהוא חלק מהארגונים האלה. 

אתי בנדלר:
אולי אדם שהומלץ על ידם? 

היו"ר כרמל שאמה:
אז אפשר 'מתוך מומלצים שהומלצו לו על ידי הארגונים הסביבתיים'. 

הסעיפים האלה נועדו לענות על כל מי שאמר שהדיונים בפרק הזה היו ונטילציה. 

שלי יחימוביץ:
אה, בזה פתרנו את בעיות---

היו"ר כרמל שאמה:
שום דבר לא יפתור. חוץ מזה שניקח את החוק הזה ונזרוק אותו לפח, שום דבר לא ירצה אותך. 

שלי יחימוביץ:
לא, זה לא נאמר וזה לא נכון. 

שלי יחימוביץ:
למרות שאני מתנגדת לרפורמה, יש דברים שאפשר להכניס בהם שינויים. 

היו"ר כרמל שאמה:
אחרי סעיף 7 יבוא סעיף נוסף, 8(א), 'מוקמת בזה קרן לשמירת השטחים הפתוחים במסגרת הרשות, (להלן: הקרן). (ב) מטרת הקרן תהיה סיוע במימון שימורם, טיפוחם ופיתוחם של השטחים הפתוחים אשר מחוץ למרחב העירוני הבנוי, לרבות שטחים פתוחים שלהם חשיבות לשמירה על המגוון הביולוגי והמערכות האקולוגיות במדינת ישראל, פארקים, אזורי נופש ופנאי וכן חיזוק גורמי הביצוע הפועלים להגשמת מטרת הקרן. (ג) השר יתקין תקנות בדבר סדרי הפעלת קרן ותפקידיה, בהסכמת שר האוצר והשר להגנת הסביבה. (ד) הקרן תפעל למימוש מטרותיה על פי תכנית רב שנתית אשר תאושר על ידי הממשלה. (ה) כספי הקרן יועדו למטרותיה בלבד ויוצאו לפי הוראות השר ובהסכמת שר האוצר. (ו) כספי הקרן יבואו מהפרשה של שיעור מכלל ההכנסות השנתיות של הרשות ומכספי תרומות וממקורות אחרים. השר ידווח לוועדת הכלכלה של הכנסת בסוף כל שנת תקציב על פעולות הקרן, הכנסותיה והוצאותיה. כספי הקרן יבואו מההפרשה של שיעור 1% מכלל ההכנסות השנתיות של הרשות'. כמה כסף זה, אדוני? 

ירון ביבי:
היום זה 40 מיליון. 

היו"ר כרמל שאמה:
40 מיליון שקלים, שזה סכום לא מבוטל. 

חנא סוייד:
אולי לשנות את שם החוק להצעת חוק להקמת קרן---

חיים אורון:
יש מקומות שלקרנות כאלה קוראים 'דמי לא יחרץ'.  

היו"ר כרמל שאמה:
אני לא הייתי מזלזל בסעיף הזה. 

חיים אורון:
אני מאוד מזלזל. אתמול העברנו בוועדת כספים חוק בריאות, אז היינו מקבלים מהבלו של הסיגריות, 30 מיליון שקלים לחלוקה של---

היו"ר כרמל שאמה:
תודה רבה. זו ההצעה שלי. אני חושב שהמכלול של הסעיפים האלה מאזנים, הופכים את ההצעה הזו הרבה יותר סביבתית וכולם צריכים לברך על כך. 

שלי יחימוביץ:
קודם כל, אדוני היושב ראש, למה צריך כסף כדי לשמור על השטחים הפתוחים? אפשר פשוט לא למכור אותם. 

היו"ר כרמל שאמה:
לא, מדובר על לשחרר שטחים פתוחים שלא קיימים היום בידי המדינה. כמו שתיארו לנו פה מצב שיש פארק... מנהל המינהל, אתה רוצה להסביר בבקשה? 

חיים אורון:
מר ביבי, אל תסתבך.

היו"ר כרמל שאמה:
אני רוצה להבין, את רוצה להוריד את הקרן? לבטל אותה? 

חיים אורון:
אני רוצה לבטל אותה ואני רוצה להסביר גם למה. 

היו"ר כרמל שאמה:
אז תתנגדו. 

חיים אורון:
רגע, זה נושא חדש, אפשר לדבר עליו. 

שלי יחימוביץ:
לא, תסביר לנו למה צריך כסף כדי לשמר שטחים פתוחים. אפשר לעגן את מעמדם. 

היו"ר כרמל שאמה:
זה לא במקום, זה בנוסף. 

חיים אורון:
יש שני מיליארד לביוב, יש 800 מיליון שקל לייעור, מה זה 40 מיליון שקלים? יש אין סוף כסף לניקוז. נתנו למישהו צעצוע עם 40 מיליון שקלים? ככה הממשלה הולכת לעבוד? מר גמבשו, זה המודל החדש של הממשלה, צעצועים של 40 מיליון שקלים, העיקר תשתקו? 

שרון גמבשו:
ממש לא. 

חיים אורון:
בנושא השטחים הפתוחים יש כספים עצומים, בצדק, לביוב ולמים ולניצול שופכין וכולי וכולי. יש כספים גדולים, חלקם באים דרך הקרן הקיימת לייעור, יש כספים שנמצאים במשרדי הממשלה השונים, שכל עיקרם להגן על המרקם הכולל, הסביבתי, וכולי וכולי. יצרתם קרן של 40 מיליון שקל, אני מבין, בשביל לסתום למישהו את הפה. מה המשמעות שלה, בהבדל מכל הכספים האחרים? יושב פה המנהל הכללי של משרד החקלאות, הוא יספר לך שהוא יכול, עם 40 מיליון השקל האלה, לטהר רפתות שמזהמות ולולים שמזהמים וביוב שזורם לוואדי. זה מזה? לזה הולך הכסף? או שיצרו פה משהו לשני שרים, שיחלקו אותו. אבל חבר'ה, בחייכם, 4 מיליארד, הייתי  אומר 'כל הכבוד'. 40 מיליון שקל? את זה מחלקים לעניים בוועדת כספים. 

ישראל חסון:
אני רוצה להבין למה במועצת המינהל אין נציגות לנגב ולגליל. זה אחד. הדבר השני, זה הנושא של נציגי ציבור. העובדה שאנחנו מחזיקים פה מחסנית שברצותה הממשלה תמנה מהקרן הקיימת לישראל, ברצותה היא תגרע מהקרן הקיימת, לא משנה באיזה כיוון אתה מסתכל על זה, כשאין נציגות ציבור אני לא אוהב את זה. 

הדבר השלישי, למה מנהל רשות המקרקעין הוא לא זהה בזכויות ההצבעה שלו למנהל הרשות למים? כשנכון שלמנהל רשות המים יש לו שני קולות, אבל רק בהצבעה החוזרת יום למחרת. כל החוק הזה, אני יכול להגיד לכם, שזה ממש בוחן למאבטח בשירות הביטחון הכללי. אם אתה שולף,  תוך שנייה הוא מוציא שלושה כדורים. 

ההסתייגות שלי היא שני נציגי ציבור, ההסתייגות שלי שזה חייב להיות נציג של נגב וגליל וההסתייגות שלי זה שליושב ראש יש זכות לקול כפול רק בהצבעה חוזרת ויום למחרת, כמו בחוק רשות המים. 

חיים אורון:
אמרתי את דעתי על הקרן ואני מתכוון למה שאני אומר. ואם יש פה טרייד אוף, אז אני מוכן, זה לא במחיר יקר. אני חושב שנציג הגופים הירוקים צריך להיות חבר בוועדה, כאחד מנציגי ציבור ואני חושב שצריך להגדיל את משקל נציגי הציבור לשניים או לשלושה, האחד צריך לבוא מתוך המעגל שקוראים לו הארגונים הירוקים, השני מתוך המעגל שקוראים לו המעגל האקדמי. יש שורה של אנשים שלא בעיה פה להזכיר את שמם, אני לא אזכיר פה שמות, שעוסקים בנושא הזה שנים ארוכות מתוך ראייה מאוד רחבה, עם הכרת מה שקורה בעולם בתחום הזה. אני מבין שנציגי השרים כולם מכירים את הכל... אגב, אני בכלל לא בטוח לאיזה כיוון האנשים האלה ייקחו את העניין, אבל אני חושב שהממד הזה צריך להיות. אני חושב שהגורם השלישי צריך לייצג את המישור המוניציפלי. אני כמובן הייתי מעדיף שהנציג הזה יהיה מהנגב או מהגליל, אבל אני מבין שיש מגבלה ואני יודע שמה שאמרתי פה עכשיו מעלה את הרכב הוועדה ל-15 או ל-12 בהתאמה, זה לא מועצה שלא יכולה לתפקד, ממילא לממשלה יש סמכות להגדיל אותה---

היו"ר כרמל שאמה:
חבר הכנסת אורון, מה ההסתייגות שלך? להקריא. 

חיים אורון:
אבל לא היה פה דיון על זה. 

היו"ר כרמל שאמה:
אין דיון על זה. דנו כבר בהרכב הרשות, מה ההסתייגות? 

חיים אורון:
ההסתייגות שלי, להוסיף שלושה נציגים. הליך המינוי – הם יציעו והשרים יאשרו, אבל אחד מתוך הארגונים הירוקים, אחד מהאקדמיה ואחד מהמגזר המוניציפלי. 

חנין זועבי:
הרכב הוועדה, שישה נציגי ממשלה, חמישה נציגי ציבור, מהם שני נציגי מרכז השלטון המקומי, שני נציגי ועד ראשי המועצות המקומיות הערביות ונציג של לשכת עורכי הדין. 

אחמד טיבי:
שני נציגים של הציבור הערבי. הצעה שנייה של ההסתייגות, 50% מההרכב יהיו נשים. 

נחמן שי:
אני רוצה להסתייג מסעיף (א)1, נציגי הממשלה והמועצה יהיו כפופים למדיניות הממשלה, אני מבקש למחוק את המלים 'כפי שבאה לידי ביטוי בהחלטותיה. 

היו"ר כרמל שאמה:
ההצעה -  למחוק את הסוגריים. 

נחמן שי:
זה לא בובות, אלה נציגים. 

שלי יחימוביץ:
בעקבות ההצעה של אדם טבע ודין, אני מציעה שיהיה נציג של הגופים האלה וגם נציג של רשות שמורות הטבע והגנים הלאומיים. 

רוברט אילטוב:
אני מסכים עם חבר הכנסת ישראל חסון בנוגע לנגב והגליל. בנושא של משרד התשתיות, אני מסכים גם כן. 

חנא סוייד:
אני מתייחס לנוסח המקורי בהצעה ואני מציע ככה: במועצה יכהנו השר שיהיה היושב ראש, וכן 17 חברים נוספים שתמנה הממשלה ושני נציגי הקרן הקיימת לישראל. ואחרי פסקה 7 אני מוסיף: 'שלושה נציגי מיעוטים, שלושה נציגי רשויות מקומיות ושלושה נציגי מוסדות אקדמיים, חברתיים וסביבתיים'. ו-(א)4 למחוק. 

אתי בנדלר:
לגבי המשקיף, אני רוצה להבין האם תהיה חובה להזמין אותו ואם כן, צריך לומר את זה במפורש, להזמין אותו לכל ישיבות המועצה. 

דבר שני, בהתאם לחוק העיקרי, המועצה תבחר, מבין חבריה, ועדות קבועות כלהלן; ועדה לענייני קרקע עירונית, ועדה לענייני קרקע חקלאית, ועדת תקציב ו-ועדת ביקורת, וכן רשאית היא למנות ועדות נוספות, קבועות או לעניין מסוים. נדמה לי שבסעיף הזה אין שינוי, תתקנו אותי אם אני טועה. 

היו"ר כרמל שאמה:
אין שינוי. 

אתי בנדלר:
האם המשקיף יהיה משקיף גם בוועדות האלה? כי זה רק 'מבין חבריה'. 

היו"ר כרמל שאמה:
שיבחר שתי ועדות מהוועדות שתוקמנה. 

אתי בנדלר:
שיהיה משקיף בשתיים מהוועדות, לפי בחירתו.  

אמנון כהן:
אדוני, בדרך כלל בוועדות מי שיושב כמשקיף, יושב בדרך כלל בוועדה הכללית. בוועדות משנה לא יושבים משקיפים. 

היו"ר כרמל שאמה:
אנחנו נתנו לו. מה זה מפריע? 

אמנון כהן:
לא יודע אם צריך, תוקעים דברים, כל אחד בא, שם לך משהו ואתה לא יכול להתקדם. זו המטרה. 

היו"ר כרמל שאמה:
אבל הכל ממילא שקוף ופתוח. 

אתי בנדלר:
אני מוכרחה לומר שאת סעיף הקרן לא ראיתי, אלא עכשיו. מאוד ייתכן שיהיו לי הערות בהמשך. 

היו"ר כרמל שאמה:
להסיר בבקשה את הדברים של חבר הכנסת אילטוב. אני מברך על כך, תודה. 

חנין זועבי:
משפט אחד. 4(א)  במקום תוך הגדלת נציגי הקרן הקיימת לישראל, למחוק, 'תוך הגדלת נציגי ציבור'. 

היו"ר כרמל שאמה:
אנחנו עוברים להצבעה. הצעה של חבר הכנסת חסון. מי בעד? 

לאה ורון:
היו לחבר הכנסת חסון שתי הצעות, גם לגבי הרכב המועצה וגם לגבי הקול הכפול של היושב ראש, רק אם התקיימה הצבעה חוזרת ורק למחרת. 

היו"ר כרמל שאמה:
מי בעד? אחד. מי נגד? ההצעה של חבר הכנסת חסון לא התקבלה.

לאה ורון:
ההסתייגות הבאה של חבר הכנסת אורון, שהנציג של הירוקים לא יהיה כמשקיף במועצה. בסך הכל שלושה נציגים, אקדמיה, מגזר מוניציפלי וירוקים. 

היו"ר כרמל שאמה:
מי בעד? מי נגד? ההצעה לא עברה. 

לאה ורון:
הצעתה של חברת הכנסת חנין זועבי; חמישה נציגי ציבור, שניים מרכז השלטון המקומי, שניים ועדות של מועצות ערביות, אחד נציג לשכת עורכי הדין. ולסעיף 4(א), במקום 'תוך הגדלת נציגי הקרן הקיימת לישראל', יבוא 'תוך הגדלת נציגי ציבור'. 

היו"ר כרמל שאמה:
מי בעד? מי נגד? ההצעה לא עברה. 

לאה ורון:
הצעתו של חבר הכנסת טיבי, שני נציגי המגזר הערבי מוועדת המעקב ו-50% מהרכב המועצה יהיו נשים. 

היו"ר כרמל שאמה:
מי בעד? מי נגד? לא עברה. 

לאה ורון:
הצעתו של חבר הכנסת נחמן שי, למחוק את הסיפא ב-(א)1. 

היו"ר כרמל שאמה:
מי בעד? מי נגד? לא עברה. 

לאה ורון:
הצעתה של חברת הכנסת יחימוביץ; נציג ל ארגונים הסביבתיים, נציג לשמורות הטבע והגנים. 

היו"ר כרמל שאמה:
מי בעד? שלושה. מי נגד? לא עברה. 

לאה ורון:
חבר הכנסת אילטוב הסיר את הצעתו, לפיכך אנחנו עוברים להצעתו של חבר הכנסת חנא סוייד. בנוסח המקורי, אחרי פסקה 7; שלושה נציגי מיעוטים, שלושה נציגי רשויות מקומיות, שלושה נציגי מוסדות אקדמיים, ארגונים חברתיים וסביבתיים וכן לבטל את (א)4. 

היו"ר כרמל שאמה:
מי בעד? מי נגד? ההצעה לא נתקבלה. 

היו"ר כרמל שאמה:
הצעה שלי – להוסיף נציג למשרד להגנת הסביבה. מי בעד? מי נגד? רק חברי הכנסת שי וזועבי. ההצעה עברה. 

להחליף את המלה 'חמישה' בפסקה 7, במלה 'שישה, לגבי נציגי הקרן הקיימת לישראל. מי בעד? שבעה. מי נגד? ארבעה. ההצעה עברה. 

אתי בנדלר:
משקיף, עם התוספות, דהיינו משקיף שימנו השר להגנת הסביבה ושר הבינוי והשיכון, ימונה בהתייעצות עם הארגונים הסביבתיים, מתוך רשימת מומלצים שהגישו לו אותם ארגונים. המשקיף הזה יוזמן לכל ישיבות המועצה ויהיה רשאי להשתתף, כמשקיף, בשתיים מתוך ועדות המועצה. 

היו"ר כרמל שאמה:
ההצבעה כרגע היא על ההצעה לגבי המשקיף, לרבות התיקונים של היועצת המשפטית. מי בעד? מי נגד? אין נגד. ההצעה נתקבלה. 

מי בעד סעיף 4(א), לרבות התיקונים שלי? 

לאה ורון:
גם הצעתו של עורך דין דוכן, לגבי כך שהממשלה רשאית להחליט על הפחתת מספר נציגי הקרן הקיימת לישראל לשניים בלבד. החליטה הממשלה כאמור יהיו מספר חברי המועצה תשעה ולא אחד עשר. 

היו"ר כרמל שאמה:
מי נגד? 

לאה ורון:
חבר הכנסת שי, מה שהציע עורך דין דוכן, בסעיף 4(א) 'על אף האמור בסעיף קטן (א) הממשלה רשאית להורות בצו על הפחתת מספר נציגי הקרן הקיימת לישראל לשניים בלבד' ואז בהתאמה יתקנו את מספר חברי המועצה. 

היו"ר כרמל שאמה:
הצבענו בעד. אני שואל שוב, מי נגד? רק שלושה נגד. ההצעה עברה. 

הסעיף הבא – נושא הקרן. ההצעה שלי לגבי קרן סביבתית. מי בעד? שבעה. מי נגד? שלושה. ההצעה עברה. 

אלדר דוכן:
פסקה 9 - בסעיף 4י"ב במקום 'המינהל' יבוא 'הרשות'. 

פסקה 10 - בסעיף 4ט"ו 

(א) במקום 'המינהל ינהל', יבוא 'הרשות תנהל', במקום 'של המינהל', יבוא 'של הרשות', במקום 'שבניהולו', יבוא 'שבניהולה', והמלים 'המתנהלים לפי חוק המקרקעין (התשכ"ט-1969)' יימחקו. 

(ב)  הסעיף 4ט"ו רבתי, סעיף קטן (ב). 

(1) בפסקה (2)במקום 'המינהל' יבוא 'הרשות', ובמקום 'מרשם המקרקעין, כמשמעותם בסעיף 123 לחוק המקרקעין (התשכ"ט-1969)' יבוא 'המקרקעין'.  

(2). בפסקאות 3 ו-4 בכל מקום במקום 'למינהל' יבוא 'לרשות'. 

(ג) אחרי סעיף קטן (ב) יבוא

'(ב1)  אין במידע שבמאגר כדי להוות אישור מוסמך המעיד על מצב הזכויות לגבי מקרקעי ישראל'.

אתי בנדלר:
אני מבקשת שתסביר את זה, עורך דין דוכן, לעניין מאגר המידע. 

אלדר דוכן:
לפי תקנות מאגר המידע, המינהל מנהל מאגר מידע, המידע במאגר זה לא מהווה אישור על זכויות.

היו"ר כרמל שאמה:
פסקה 9 עם הסתייגויות, אנחנו נצביע עליה כנוסח הוועדה. מי בעד פסקה 9? מי נגד? אין מתנגדים. הפסקה אושרה. 

אתי בנדלר:
פסקה 10 היא הפסקה שדנה במאגר המידע ולגביה אני מניחה שיש לך הסתייגות. 

ישראל חסון:
ההסתייגות שלי זה שחשוב מאוד שהוועדה תקבע... אנחנו לא קובעים למינהל תאריך שבו המידע שלו יהיה רלוונטי, זמין, אמין ושקוף. 

יעקב קוינט:
המידע רלוונטי. פלט המחשב יוצא מהאינטרנט, אתה מדפיס אותו, אתה מכניס שאילתא, לא ניתן ל---

ישראל חסון:
אם פלט המחשב שלי לא רלוונטי, אז---

יעקב קוינט:
לא משהו לא רלוונטי. 

אתי בנדלר:
האם לא דובר על זה שבפלט אין כדי להוות... אבל זה לא מה שנאמר כאן, אתם אומרים שאין במידע שבמאגר כדי להוות אישור מוסמך. זאת אומרת שאם מישהו פונה לא באמצעות שאילתא במחשב, אלא פונה אליכם בצורה מסודרת ואתם מזמינים את התיק---

יעקב קוינט:
פונה בצורה מסודרת, נשלח לביתו תוך שלושה ימי עבודה. 

אתי בנדלר:
אז זה לא מתוך המידע שבמאגר? 

יעקב קוינט:
לא מתוך המידע שבמאגר. 

ישראל חסון:
ההסתייגות שלי זה לקבוע תאריך שבו המידע שיהיה מידע עדכני ומחייב. כבר עשר שנים מינהל מקרקעי ישראל טוען טענות כאלה ואחרות לגבי הזמינות של המידע אצלו במחשב, החל מכח אדם וכולי וכולי וכולי. 

יעקב קוינט:
אני חושב שאחת ממטרות הרשות עונה על הדרישה שלך. 

היו"ר כרמל שאמה:
נציג המינהל, יש לכם בעיה לקבוע תאריך? 

יעקב קוינט:
קודם כל לגבי המידע עצמו, יש בתקנות את האפשרות של מנהל המאגר להגדיר את המידע שנמצא במאגר. אין לזה קשר לפלט המחשב שלא מהווה איזה שהוא... לגבי אמינות המידע שבמאגר, האמינות לא מלאה. המידע שבמינהל נמסר לפי חוקי המינהל ולא לפי המידע שנמצא במאגר---

ישראל חסון:
אני פשוט לא מבין למה אנחנו צריכים לשים את הסטפל'ה ולקבל את המצב הקיים. 

נחמן שי:
התשובה היא 'ככה'. אמרתם שאתם רוצים לשפר את השירות לאזרח, הנה השירות לאזרח, זה לא מרפסת. 

היו"ר כרמל שאמה:
מי בעד ההסתייגות של חבר הכנסת חסון, לקבוע תאריך? מי נגד? ההצעה לא התקבלה. 

אתי בנדלר:
זאת אומרת שתוקפה של הפסקה הוא לפרק זמן מוגבל. 

היו"ר כרמל שאמה:
לא, הוא רצה כל תאריך. לא הסכימו לשום תאריך.

אליעזר מוזס:
זה יעבור לשר לשיפור השירות לאזרח. 

היו"ר כרמל שאמה:
פסקה 10 עולה להצבעה כנוסח הוועדה. פסקה טכנית. מי בעד אישור פסקה 10 כנוסח הוועדה? מי נגד?  סעיף 10 אושר כנוסח הוועדה, לרבות סעיפים א', ב' ו-ג'. 

אלדר דוכן:
פסקה 11, סעיף 4י"ז 

(א) בכותרת השוליים, במקום 'הקניית בעלות בדירה בבניין רווי – הוראת שעה' יבוא 'הקניית בעלות בנכס מקרקעין'; 

'(ב) בסעיף קטן (א)

(1) ברישא, לאחר המלים 'בסעיף זה' יבוא 'ובסעיף 4כ''.

(2) במקום הגדרת 'בניין רווי' יבוא: 'בניין רווי' – בניין הבנוי על מקרקעי ישראל, בן שתי קומות לפחות, שיש בו לא פחות מארבע דירות, דירה אחת לפחות בכל קומה'. 

(3) במקום ההגדרה 'דירה', 'חכירה', 'לשכת רישום'---

שלי יחימוביץ:
אני מתנצלת, אדוני, יושב ראש הוועדה יצא עכשיו עם נציגי המגזר הקיבוצי החקלאי החוצה, אני מציעה שאנחנו לא נקיים את הדיון הזה בהיעדרם. 

היו"ר כרמל שאמה:
מה זה קשור?

שלי יחימוביץ:
זה קשור, כיוון שהסעיפים האלה קשורים אליהם. 

היו"ר כרמל שאמה:
הם יכולים להיכנס. זה עניין שלהם, לא שלנו. 

שלי יחימוביץ:
לא, מי שהוציא אותם החוצה זה יושב ראש הוועדה אופיר אקוניס. 

היו"ר כרמל שאמה:
חבר הכנסת אקוניס כרגע לא יושב ראש הוועדה. 

שלי יחימוביץ:
למה הם לא נמצאים פה? 

היו"ר כרמל שאמה:
אני מבקש לא להפריע להקראה. תמשיך. 

אלדר דוכן:
אנחנו רוצים להתייעץ כדי להגיע למשהו שיהיה מקובל על כולם. 

היו"ר כרמל שאמה:
אני מבקש ממך להמשיך בהקראה. 

אלדר דוכן:
אני ממשיך: (3)  במקום ההגדרה 'דירה', 'חכירה', 'לשכת רישום', 'פנקס הבתים המשותפים', 'רישום', 'רשם', 'שטר עסקה' – כמשמעותם לפי חוק המקרקעין; 

(4) במקום ההגדרה 'הקניית בעלות' יבוא

'
 הקניית בעלות' – הקניית בעלות בנכס מקרקעין, בתמורה או בלא תמורה, מהבעלים לחוכר של אותו נכס מקרקעין.

שלי יחימוביץ:
כאן מתחיל הסיבוך. 

היו"ר כרמל שאמה:
הוא יסיים לקרוא, תגישי הסתייגויות. 

אלדר דוכן:
חוזה חכירה מהוון---

שלי יחימוביץ:
לא, 

היו"ר כרמל שאמה:
אל תפריעי לו לקרוא, אנחנו עוד לא עושים כלום, אנחנו רק שומעים הקראה, מה הבעיה? 

אלדר דוכן:
'חוזה חכירה מהוון' –  חוזה חכירה שדמי החכירה לפיו, עבור יתרת תקופת החכירה, שולמו מראש בהתאם להוראותיו או להחלטת המועצה, או חוזה חכירה שלפי החלטת המועצה ניתן לשלם מראש את דמי החכירה שלפיו.

'חוזה חכירה מהוון למטרת מגורים או תעסוקה' – למעט אחד מאלה: 

(1) חוזה חכירה מהוון שבין מטרותיו כלולה גם מטרת עיבוד חקלאי, פרנסה ממשק חקלאי או גידול בעלי חיים (להלן – מטרה חקלאית);

(2) חוזה חכירה מהוון למטרה שאינה מטרה חקלאית, אשר קבועה בו זיקה אל מקרקעין שהוקצו בהם זכויות למטרה חקלאית;

(3) חוזה חכירה מהוון שהחוכר לפיו הוא גוף ציבורי, לעניין זה-

'גוף ציבורי' – חברה ממשלתית, חברת בת ממשלתית או חברה מעורבת כהגדרתם בחוק החברות הממשלתיות, התשל"ה-1975ף או תאגיד כאמור בסעיף 60 לחוק האמור, או תאגיד שהוקם בחוק או לפיו או רשות מקומית או תאגיד עירוני. 

 פסקה 5 – במקום ההגדרה 'חוכר' יבוא:

'חוכר' – מי שרשום או זכאי להירשם בפנקסי המקרקעין, ובכלל זה פנקס הבתים המשותפים, כחוכר של נכס מקרקעין על פי חוזה חכירה מהוון למטרת מגורים או תעסוקה, למעט-

(1) חוכר משנה;

(2) חוכר שהפר את חוזה החכירה עם הרשות, ולא תיקן את ההפרה;

(3) חוכר של נכס מקרקעין שנבנה שלא כדין, או שלא בהסכמת הרשות;

 פסקה 6 – אחרי ההגדרה 'חוק התכנון והבנייה' יבוא:

'נכס מקרקעין' – מקרקעין ממקרקעי ישראל שהם קרקע עירונית, כהגדרתה בחוק מקרקעי ישראל, התש"ך-1960;

'נכס מקרקעין שהקניית הבעלות בו פטורה מתשלום' – נכס מקרקעין אשר בהתחשב, בין היתר, בסוגו, מיקומו והיקף שטחו, החליטה לגביו המועצה כי על הרשות להציע את הקניית הבעלות בו בלא תמורה, לרבות דירה בבניין רווי;

'נכס מקרקעין שהקניית הבעלות בו כפופה לתשלום' – נכס מקרקעין אשר בהתחשב, בין היתר, בסוגו, מיקומו והיקף שטחו, החליטה לגביו המועצה כי על הרשות להציע את הקניית הבעלות בו בתמורה, כמפורט באותה החלטה;

'שומה פרטנית' – אומדן שוויין של זכויות בנכס מקרקעין מסוים אשר נערך על ידי השמאי הממשלתי הראשי, או שמאי מקרקעין מטעמו.

אתי בנדלר:
אתה גמרת לקרוא את כל ההגדרות החדשות, ולפני שמתחילים עם ההוראות האופרטיביות, אתה צריך להציג קצת את המשמעות של הדברים שקראת. 

אלדר דוכן:
חלק מההגדרות אלה התאמות טכניות שנובעות מכך שהזזנו סעיפים. בנוסף לדברים הטכניים, יש מספר הגדרות שהיינו צריכים להתאים אותן בשביל הסעיפים המהותיים שיבואו בהמשך. עיקר ההגדרות החשובות זה נכס מקרקעין שהקניית הבעלות בו פטורה מתשלום, וזה נכס שבעיקרו של דבר מועצת המקרקעין תחליט שהיא תציע את הבעלות בו ללא דרישת תשלום תמורה לחוכר. ההגדרה העקרונית החשובה הבאה זה נכס מקרקעין שהקניית הבעלות בו כפופה לתשלום וזה נכס ששוב המועצה בהחלטת מועצה תחליט כי הרשות תציע את ההקניה של הבעלות בו בכפוף לתשלום תמורה. אלה שתי ההגדרות העיקריות. 

(קובץ רביעי)

אתי בנדלר:
הגענו לפסקה 11, סעיף 4 י"ז. הפסקאות הוקראו על ידי עורך דין דוכן. 

אלדר דוכן:
לפני ההפסקה ביקשה ממני היועצת המשפטית להסביר את עיקרי הדברים. אני הסברתי שתי הגדרות, אבל ראוי להזכיר שיש עוד כמה הגדרות חשובות. החשיבות של ההגדרות, שהמשך הסעיפים המהותיים חלים רק על מה שכלול בתוך ההגדרות. 

אני הזכרתי את ההגדרה של נכס מקרקעין שהקניית הבעלות כפופה לתשלום ושהיא פטורה מתשלום, שניהם ייקבעו על פי החלטות המועצה.

הגדרות חשובות נוספות זה גם ההגדרה של חוכר, כי רק מי שהוא חוכר, המינהל יפנה אליו, ועוד הגדרה חשובה מאוד זה חוזה חכירה מהוון למטרת מגורים או תעסוקה, כי בעצם חוכר של נכס שהוא לא למטרת מגורים או תעסוקה, כל הסיפור הזה לא יחול עליו. 

היו"ר כרמל שאמה:
בהצעה שהקראת, מי לא נכלל? 

אלדר דוכן:
לא נכלל קודם כל מי שלא חוכר מקרקעין, לא נכלל מי שהוא חוכר של קרקע שההסכם שלו הוא לא למטרת תעסוקה או מגורים. למשל קרקע חקלאית. 

היו"ר כרמל שאמה:
על זה אין מחלוקת. בית המגורים ב מושב איפה נופל כאן? 

אלדר דוכן:
בית המגורים במושב על פי ההגדרה הנוכחית, במתכונת שאני הקראתי, צריך לחלק; יש את חלקת המגורים שממנה אפשר יהיה לפצל את כל מה שיהיה עליו תכנית מפורטת, אבל בית אחד של מושבניק, מתוך כל חלקה של 2.5/3 דונם, עליו זה לא יחול, מכיוון שיש לו זיקה. 

היו"ר כרמל שאמה:
מכלל היחידות, יחידה אחת תהיה חייבת להישאר זיקה לקרקע חקלאית והחקלאי לא יקבל עליה בעלות. 

אלדר דוכן:
בקיבוץ יש זיקה לכל בית שהוא בתוך שטח המחנה ולכן בקיבוץ זה נכון שהמצב קצת יותר בעייתי. הוא לא יוכל לקבל בעלות לפי הנוסח שהקראתי. 

היו"ר כרמל שאמה:
אז מה הפתרון בקיבוצים? 

ישראל חסון:
אדוני היושב ראש, אני מבין שנציגי הקיבוצים נמצאים במשא ומתן בדלת האחורית, אז אולי כדאי שלא נעשה פרסה מחברי הכנסת, נחכה לשמוע מה הם סיכמו ונבוא לשמוע את זה פה? כי אנחנו עושים מעצמנו צחוק. 

היו"ר כרמל שאמה:
אנחנו לא נצביע ולא נחליט. 

ישראל חסון:
אני אומר לך ברמה הכי הגונה שיש, זה קצת מבזה. לשבת פה, אנחנו יושבים בצורה הכי ממושמעת מהבוקר עד הלילה, איתך, אבל אם מנהלים את המשא ומתן מאחורינו, אז שיגמרו את המשא ומתן ויבואו. 

היו"ר כרמל שאמה:
אני רק רוצה שתי שאלות הבהרה. 

שלי יחימוביץ:
מה דעתך לדחות את זה למחר בבוקר? 

היו"ר כרמל שאמה:
לא, אני אומר בשיא הרצינות שלא. אין שום סיבה כרגע לדחות את זה למחר בבוקר. 

ישראל חסון:
יש סיבה, משום שיש איזה שהיא מידה מסוימת של סבירות. לי יש עוד מעט שלוש התחייבויות שאני לא יכול לבטל אותן. 

אלדר דוכן:
יש פה הרבה דברים שלא קשורים לקטע החקלאי. 

היו"ר כרמל שאמה:
בואו נעבור על כל מה שלא קשור לקטע החקלאי. כל מה שקשור לקטע החקלאי, נשאיר לרגע בצד, או שנקיים על זה דיון במועד מאוחר יותר, או שנספיק עוד לדון בזה היום. 

לאה ורון:
אדני היושב ראש, אני מציעה לעבור ל-ג'. 

אתי בנדלר:
לפני ג', ברשותכם, אני מבקשת להפנות את תשומת הלב לכך שההגדרה של נכס מקרקעין, כפי שמופיעה בפסקה 6 כאן, אומרת 'מקרקעין ממקרקעי ישראל שהם קרקע עירונית, כהגדרתה בחוק מקרקעי ישראל'. בעמוד 13 יש תיקון עקיף לחוק מקרקעי ישראל, שאנחנו נגיע לשם בהמשך, אבל בעצם כל הנושא של העברת בעלות במקרקעין לפי חוק מינהל מקרקעי ישראל או רשות מקרקעי ישראל יחול רק לגבי קרקע עירונית כהגדרתה בחוק מקרקעי ישראל. ההגדרה כאן, כפי שאתם תראו, בדף 13, הגדרה של קרקע עירונית, היא קרקע שעובדה לפי תכנית מפורטת, כמשמעותה בחוק התכנון והבנייה, למגורים או לתעסוקה. ותעסוקה כולל תעשייה, מלאכה, משרדים, מסחר, תיירות או מלונאות וכיוצא בזה, ולמעט חקלאות, זאת אומרת ייעוד לחקלאות, או גידול בעלי חיים. זאת אומרת שבעצם כל הנושא של העברת בעלות במקרקעין יחול לגבי קרקע עירונית כהגדרתה כאן. שזה למטרות בנייה ותעשייה ומלאכה וכולי, וזה מאוד חשוב לדעת, בלי שאנחנו מדברים כרגע על חקלאות. 

אלדר דוכן:
בקיבוץ, אותו חלק, למעט יחידה אחת. אם תהיה עליהם תכנית מפורטת והם יפוצלו---

שלי  יחימוביץ:
אני רוצה להבין, הרשות סוברנית להחליט בלי שום גוף מעליה שהנכס יועבר בלא תמורה? 

אתי בנדלר:
לא, יש הגדרות במסגרת ההגדרות שעורך דין דוכן קרא, הגדרה של נכס מקרקעין שהקניית הבעלות בו פטורה מתשלום, או נכס מקרקעין שהקניית הבעלות בו כפופה לתשלום. בנוסח המקורי היה לגמרי פתוח, בנוסח הנוכחי הוספו כאן אמות מידה לשיקול דעתה של המועצה, מתי רשאית המועצה לקבוע מתי נכס המקרקעין יהיה ללא תשלום, שהבעלות בו תועבר ללא תשלום, ומתי בתשלום. 

שלי יחימוביץ:
אבל עדיין הסמכות היא של הרשות. 

אלדר דוכן:
אבל זה מוגבל---

שלי יחימוביץ:
למה להשאיר לה טווח כל כך נרחב לרשות? 

היו"ר כרמל שאמה:
זו התפיסה של החוק הזה. 

שלי יחימוביץ:
אני יכולה לקבל תשובה יותר רצינית? 

היו"ר כרמל שאמה:
התשובה רצינית, היא אולי לא מספקת. 

אלדר דוכן:
אני רוצה להזכיר, שיקול הדעת של הרשות מוגבל אך ורק לנכס, כמו שאמרה היועצת המשפטית, שהוא מיועד. הייעוד של הנכס לא קשור. זה לפי תכניות שאושרו לפי חוק התכנון והבנייה. 

שלי יחימוביץ:
למה לא להביא לאישור לממשלה, באישור ועדה---

היו"ר כרמל שאמה:
לא, הממשלה החליטה. 

יואב שגיא:
זה מעוגן בתכנית מתאר? זה לא מעוגן בתכנית מתאר, זה מעוגן בחוזה חכירה. 

אלדר דוכן:
לא, בעקבות ההערה שלכם, אנחנו תיקנו את זה. זה אחד מהדברים הדי רבים שתיקנו, ותיקנו בחוק מקרקעי ישראל את ההגדרה של קרקע עירונית, מה שמיועד על פי תכנית מפורטת. תכנית מפורטת זה לפי חוק התכנון והבנייה, כך שאין יותר שיקול דעת, אתם אפילו לא יכולים לחשוש מהחשש, שמא המינהל יפעל בניגוד לחוק. גם זה היה לא סביר, אבל עכשיו זה נוטרל. 

שלי יחימוביץ:
תכנית מפורטת ומאושרת? 

אלדר דוכן:
חברת הכנסת יחימוביץ, לא כתבנו 'מאושרת', גם בחוק התכנון והבנייה. לכתוב את זה זה לא כל כך מקצועי. גם בחוק התכנון והבנייה כתוב 'לא יוצא היתר בנייה אלא לפי תכנית'. לא כתוב תכנית מאושרת. יש כאילו גבול לחששות. לא יוצא היתר בנייה אלא לפי תכנית, לא כתוב שם תכנית מאושרת, אז מה, יעלה על הדעת שיוציאו היתר בנייה לפי תכנית לא מאושרת?  

שלי יחימוביץ:
כן, אם זה לא כתוב. 

דוברת:
אם זה כל כך ברור, למה לא לכתוב? 

אלדר דוכן:
כי זה עושה בלגן. ואז מה יגידו בחוק התכנון והבנייה? שאפשר להוציא תכנית על פי תכנית לא מאושרת? יש גבול לפרנויה. 

אתי בנדלר:
בנושא הזה, ברשותכם, אני עוסקת בהם אחרי שהוועדה מאשרת, הצעת חוק לקריאה שנייה ושלישית, אני עובדת הרבה מאוד על הנוסח, בין היתר במסגרת הזאת אני בודקת גם דפוסי חקיקה אחידים. אני בודקת כיצד הדברים באים לידי ביטוי בחקיקה אחרת, ואם בחקיקה מקובל לומר בתכנית מאושרת, יהיה כתוב בתכנית מאושרת. אם כתוב בתכנית, כשהכוונה היא, ואני אבדוק את זה, שהתכנית היא תכנית מאושרת, אז אין צורך להוסיף. 

שלי יחימוביץ:
תכנית יכולה להיות מפורטת, אבל לא לעבור הליכי אישור עדיין. 

אתי בנדלר:
אז אני לא יודעת אם היא נחשבת לתכנית מפורטת. 

היו"ר כרמל שאמה:
אז היא לא קיימת. 

חנא סוייד:
אם כתוב תכנית מפורטת על פי חוק התכנון והבנייה, אז היא מאושרת סטטוטורית. יש מקרים שבהם כאשר אפשר להוציא היתר שהתכנית לא מאושרת, אז דווקא כותבים שהתכנית בהפקדה. אבל אם אומרים 'תכנית מפורטת', הכוונה היא לתכנית מאושרת. 

אתי בנדלר:
כך גם אני מבינה את הדברים, אבל כמובן שהדברים ייבדקו בהמשך. 

היו"ר כרמל שאמה:
אני מציע שנעבור לכל מה שלא קשור כרגע בחקלאות. 

אלדר דוכן:
אני רק רוצה לציין שמה שקשור בחקלאות היה בתוך סעיף ההגדרות, קראנו את זה ובעצם נציגי החקלאים והמושבים---

היו"ר כרמל שאמה:
נמשיך כשהם יחזרו. 

נחמן שי:
לא הבנתי את המלה 'תעסוקה'. אם אני קורא נכון את כוונת המחוקק, אז היו איקס בתי אב בישראל שנקלעו לקשיים בעבודה השוטפת שלהם מול מינהל מקרקעי ישראל, והגיעה העת לשחרר אותם מכבלי הביורוקרטיה ולתת להם חופש. מה בין זה לבין תעסוקה והחופש, שאחר כך אנחנו קוראים הגדרות מאוד יפות, תעשייה, מלונאות וכן הלאה. כל הזמן דובר שזה שירות ל-800,000 או קצת יותר אפילו בתי אב, שלא עלינו כל יום צריכות לבוא למינהל מקרקעי ישראל ולבקש לסגור מרפסת, ועכשיו אני רואה שדרך חור המנעול הזה מעבירים גם האופציה של תעסוקה ומגדירים את זה בהגדרה רחבה מאוד כדי שאפשר יהיה כמובן לנפק אדמות ללא מעצורים. אני מבקש שהעניין של תעסוקה לא יופיע שם, שיופיע 'מגורים', כמו שכך הובן---

היו"ר כרמל שאמה:
סליחה, אבל דובר כל הזמן שהרפורמה חלה גם על מקרקעין למפעלים וחנויות. 

שלי יחימוביץ:
גם היה ברור לנו מלכתחילה, חבר הכנסת שי, למרות תמימותך, שהליבה של הרפורמה, בסופו של יום, זה לא החלוקה של הדירות לעמך, אלא השיווק. בסופו של דבר השיווק יביא לזה שמעט מאוד אנשים יחזיקו בהרבה מאוד קרקע. אנחנו יודעים שזאת תהיה התוצאה. 

נחמן שי:
זה מביא אותי לדאגה השנייה שלך, שאני מכיר אותה, אבל עדיין אני בדאגה הזאת לגבי הפונקציה של התעסוקה והשימוש הנרחב שאתם עושים בה, ואני קפצתי לעמוד 13 וראיתי מה אתם מגדירים שם, כל מיני הגדרות חמקמקות כאלה, מלונאות הוא לא דבר תמיד הכי ברור, תיירות, חופי ים וכל מיני מקומות כאלה שאפשר להגדיר אותם בכל מיני דרכים לא ברורות. 

היו"ר כרמל שאמה:
הערות לפסקה שהוקראה, שלא קשורות לחקלאות? 

שלי יחימוביץ:
דרך אגב, לפי הנתונים שמראים לי עכשיו, הפועל היוצא של זה יהיה ש-5% מהחוכרים ייהנו מ-25% מהשטח. זאת השוויוניות בהתגלמותה. 

היו"ר כרמל שאמה:
ומה עכשיו קורה עם אותם 5% מהחוכרים? כמה שטח יש להם? 

שלי יחימוביץ:
אנחנו הולכים להעביר את זה לבעלותם. 

היו"ר כרמל שאמה:
אבל יש להם חכירה מהוונת. 

שלי יחימוביץ:
לא בהכרח, אתה עוסק כאן גם בשיווק. אתה לא הופך רק חכירה לבעלות, אתה גם עושה---

היו"ר כרמל שאמה:
על המצב הקיים, כן. מה יהיה לעתיד, זה משהו אחר. 

שלי יחימוביץ:
איפה אנשי המינהל? 

אחמד טיבי:
הם מתייעצים בחדר הסמוך, כולם. 

חנין זועבי:
על הקניית בעלות בנכס מקרקעין, יש לי שתי הסתייגויות. לפסקה 11, 4, בעמוד 6, אחרי סעיף קטן 3. איזה נכסי מקרקעין אי אפשר למכור. להוסיף להגדרה של חוזה חכירה מהוון, שאי אפשר למכור - חוזה חכירה של נכס שהוא במקור נכס נפקדים וחוזה חכירה של נכס שבמקור הופקע מאזרח. 

נחמן שי:
אני רציתי להשמיט את המלה 'תעסוקה' מסעיף 11(4). ובהמשך בהתאם, זה מייתר גם את ההגדרה הרחבה של תעסוקה. 

חנא סוייד:
ראשית כל, 11(ב) 2, הגדרה של בניין רווי. אני חושב שההגדרה של בניין רווי היא לא כל כך מוצלחת, היא מטעה, לדעתי. אם ניקח מקרה של בניין טורי או מדורג שמורכב משתי קומות, אחת קומת עמודים ואחת 4 דירות מעליה, אין לפחות דירה אחת בקומה הראשונה. 

היו"ר כרמל שאמה:
רק עמודים זה לא קומה. 

חנא סוייד:
אוקי. בקשר לעניין של להחריג סוגים של נכסים, סעיף 6, נכס מקרקעין, אני מציע את החריגים האלה; שבסוף יבוא למעט 1. מקרקעין שנמצאים בתהליך הסדר או שיש עליהם תביעות בעלות או זכויות אחרות כלשהן שמתבררות בהליכים משפטיים. 2. מקרקעין שנרכשו מבעליהם בכפייה על ידי רשויות המדינה לצרכי ציבור בתמורה או ללא תמורה, לפי פקודת הקרקעות או חוק התכנון והבנייה, או לפי כל חוק הפקעה אחר. 3. מקרקעי רשות הפיתוח, שבמקור היו נכסים נפקדים, או נכסים מוקנים, נכסים מוחזקים ונכסי הקדש מסוג מקרקעין, כהגדרתם בחוק נכסי נפקדים 1950. 

אחמד טיבי:
היועצת המשפטית בנדלר, ברשות חבר הכנסת סוייד, נא לצרף אותי להסתייגות שלו. 

ישראל חסון:
אחרי ההגדרה של 'חוזה חכירה למטרת מגורים או תעסוקה', עמוד 6, אני מצטרף בקטע הזה להסתייגות של חבר הכנסת שי, אבל אני מבקש להוסיף שהכללים והתנאים הכספיים החלים על המגזר העירוני למגורים ולתעסוקה--- 

אתי בנדלר:
אתה מחקת תעסוקה.

ישראל חסון:
מחקתי ואני משאיר אותה בהתאם למה שיחול. זאת אומרת, אם ההתנגדות שלנו לתעסוקה נופלת, אז אני דורש שהתעסוקה תהיה קיימת גם כאן. 

אני מדבר איתכם ברצינות, פשוט מספיק. אם אין פה דיון, לכו תקבלו החלטות ותודיעו לנו מה ההחלטות שלכם.

היו"ר כרמל שאמה:
על איזו הערה ענית? 

ישראל חסון:
הוא אמר שיכול להיות שיש הסכמה. אמרתי שאם מתנהל פה דיון בשיטת האורקל, לכו תודיעו לנו מה החלטתם ונגיע לפגרה הבאה. אפילו לא נגיע להצבעה. 

שלי יחימוביץ:
לא, אולי לא נגיש הסתייגויות שקשורות למגזר החקלאי. 

היו"ר כרמל שאמה:
אין מצב כזה. 

ישראל חסון:
'לעניין היוון הזכויות, הכללים והתנאים הכספיים החלים על המגזר העירוני למגורים ותעסוקה, לעניין היוון הזכויות, יחולו על השטחים שבהם בעלי ייעוד למגורים ולתעסוקה במגזר הכפרי'. בסוגריים אני אומר לך שאלה חוכרים בתנאי נחלה ואגודות שיתופיות חקלאיות. 'לא יחול כל שינוי לעניין זה בקשר לשטחים שהם בעלי ייעוד חקלאי'. 

שלי יחימוביץ:
אני מצטרפת להסתייגות הזאת של חבר הכנסת חסון. 

חיים אורון:
קודם כל אני מצטרף להצעות הקודמות של יחימוביץ וחסון, בלי לדעת מה כתוב בהן. אבל אני מבקש הסתייגות שמבחינה בין מגורים לבין תעסוקה. אני מדבר על עסקאות של הקצאת קרקעות לתעסוקה בעתיד. המנגנון יהיה בשלב הראשון הסכם פיתוח, ורק כאשר החוזה ממומש, הוא יהפוך לבעלות. עכשיו תכניסו את זה למסגרת משפטית, אני לא יודע איך עושים את זה. אני לא חושב שיש הצדקה לחלק חלקות לתעסוקה לאנשים שיאספו את החלקות הללו. קיבלת לשלוש שנים, אתה לא ממש אותו, נגמר חוזה הפיתוח. אתה רוצה לממש? תפדאל. 

אתי בנדלר:
ההתחלה של הדברים שלך, לא לגבי עסקאות שהתנאי להן הוא חוזה פיתוח וכולי, ההערה הראשונה שלך, לגבי תעסוקה ומגורים, מה היא היתה? 

חיים אורון:
שאני לא מקבל את הזיווג שנוצר פה בין תעסוקה למגורים ובהמשך בין תעסוקה ל---

אתי בנדלר:
וההבחנה מתבטאת במה? 

חיים אורון:
שבהסכמים לתעסוקה יש שלב ראשון שהם קוראים לו 'הסכם פיתוח' ורק כאשר הוא ממומש, הוא הופך להסכם בעלות. לא המצאתי שום דבר חדש, אגב, זה כבר הומצא בציונות לפני איזה שנתיים וחצי. 

אחמד טיבי:
סעיף 5, חוכר, 'מי שרשום או זכאי להירשם בפנקסי המקרקעין ובכלל זה פנקס הבתים...', למעט 1. חוכר משנה. 2. חוכר שהפר את חוזה החכירה עם הרשות ולא תיקן את ההפרה. כלומר ניתנת לו האופציה, אם הוא הפר את החוזה, לתקן את ההפרה ואז הוא הופך להיות חוכר. בסעיף 3. 'חוכר של נכס מקרקעין שנבנה שלא כדין, או שלא בהסכמת הרשות', אבל כאן אין לו חלון של מפלט כדי לתקן, ולכן אני רוצה להוסיף, אלא אם הסדיר את הנושא תוך שנתיים. 

חבר הכנסת אמנון כהן, אני בטוח שכל הסתייגות של חברי האופוזיציה, לא הקשבת לנקודה או פסיק ממנה. אתה מצביע באופן אוטומטי. לא כל מה שבא מאיתנו צריך לפסול אותו על הסף, לא כל דבר הוא משהו לאומי שאתם צריכים לקפוץ. 

אמנון כהן:
חבר הכנסת טיבי, אתה יודע שאי אפשר להשיג את הדברים האלה פה. אם היה לך משהו מהותי, היית יושב, מסביר , משכנע והיית יכול לסגור בלי להגיע לפה. אתה ותיק פה, לכן אני יכול להגיד לך שאנחנו אפילו לא נקשיב למה שאתה אומר, כי אוטומטית זה ייפול, כי לא עושדים את זה פה. ואתה ותיק, אתה יודע. 

אחמד טיבי:
אתה טועה, אני חבר ועדת כספים, ובדיונים שינינו מספר רב של סעיפים. 

שלי יחימוביץ:
חבר הכנסת כהן, האם אתה מתכוון שהדיון שלנו פה הוא מיותר? 

אחמד טיבי:
אתה מסכים, אדוני היושב ראש, למה שאמר חבר הכנסת אמנון כהן? 

היו"ר כרמל שאמה:
לדעתי, אמנון כהן לא התכוון למה שהוא אמר. אני מכיר את אמנון כהן טוב ואני לא מאמין שהוא אמר דבר כזה---

אמנון כהן:
אני משנה פה דברים, וגם בוועדות. 

היו"ר כרמל שאמה:
הוא התכוון להגיד שהדרך היעילה יותר לשנות דברים ולהשפיע היא לפני הדיון, בשיחות ובסיכום של הדברים. 

שלי יחימוביץ:
לא, הוא אמר דבר אחר, הוא אמר שהדיון כאן מיותר. הוא אמר 'אנחנו לא מקשיבים לך עכשיו, כי ממילא אנחנו יודעים איך תיגמר ההצבעה', כלומר הוא מייתר לחלוטין את הדיון הפרלמנטרי, הוא הופך אותנו---

אמנון כהן:
אני לא מייתר---

היו"ר כרמל שאמה:
הוא התכוון שאם היית עובד על התיקון הזה שבוע לפני כן, היה לך יותר סיכוי מאשר להשקיע בזה שתי דקות עכשיו. זו הכוונה שלו. 

חיים אורון:
אני עבדתי על תיקונים בכל החוקים פה חודש לפני כן, לא התקבל בדל תיקון של האופוזיציה. רק דילים בתוך הקואליציה, ויש כבר תעריף, 40 מיליון, 35 מיליון, 60 מיליון. זה התעריף, אנחנו נפרסם אותו אחר כך, עם לוח התעריפים הזה. ככה זה מתנהל. תמורת הקואליציה, חברת כנסת אחת מקבלת בעוד שנתיים 300 מיליון, אחת 200... לא התקיים בכל הדיון הזה פעם אחת דו שיח אמיתי שכוונתו לתקן את החוק. 

חנא סוייד:
יחידות המטבע יכולות להיות מיליונים של שקלים או של דונמים.

היו"ר כרמל שאמה:
מאחר ואתם גולשים לפרופגנדה של בחירות, אז הזמן הכי אפקטיבי לקבוע ולקבל השפעה זה בזמן הבחירות, ואנחנו אחרי הבחירות. 

שלי יחימוביץ:
כל הדיון שלנו כאן הוא מיותר? 

היו"ר כרמל שאמה:
לא, אמרתי הכי אפקטיבי, הכי אפקטיבי. 

שלי יחימוביץ:
אתם שמעתם? הדיון מיותר, כי התוצאה---

היו"ר כרמל שאמה:
לא, חברת הכנסת יחימוביץ, את עדיין לא הדוברת שלי. 

נחמן שי:
איך קפצת למסקנה הזו? כמו קנגורו קפצת. 

שלי יחימוביץ:
הכרעות הוכרעו בבחירות לכנסת. 

היו"ר כרמל שאמה:
זה נכון, יש על זה מחלוקת? 

שלי יחימוביץ:
כלומר כל הדיון עכשיו הוא מיותר. 

היו"ר כרמל שאמה:
'קדימה' אמנם חולקת על זה עד היום, אבל---

שלי יחימוביץ:
כל הדיון עכשיו הוא מיותר. 

היו"ר כרמל שאמה:
כן, אוקי, את רוצה ממני גם תצהיר לבג"צ על זה, חברת הכנסת יחימוביץ? 

שלי יחימוביץ:
הפרוטוקול יספיק. 

היו"ר כרמל שאמה:
אז אני שוב אגיד, שאת לא הדוברת שלי ואת לא מוסמכת לדבר בשמי. 

שלי יחימוביץ:
הפרוטוקול ידבר בשמך, זה בסדר. 

היו"ר כרמל שאמה:
יש לכם הרבה פרוטוקולים, אתם מוזמנים להמשיך איתם הלאה לאן שאתם רוצים. 

אחמד טיבי:
אני שב ומסביר ואני מבקש הקשבה, אולי גם הבנה להסתייגות שאני הולך לומר. בסעיף 5 (2) בהגדרה של חוכר, כתוב 'חוכר שהפר את חוזה החכירה עם הרשות ולא תיקן את ההפרה', כלומר מותר להתייחס אל חוכר שהפר, אם הוא מתקן את ההפרה. יש לו מפלט של תיקון ההפרה. בסעיף (3) לעומת זאת, חוכר של נכס מקרקעין שנבנה שלא כדין, או שלא בהסכמת הרשות, אני מבקש להשוות את סעיף (3) ל-(2) מבחינת המפלט, 'ואשר הסדיר את העניין תוך שנתיים'. 

רוברט אילטוב:
אבל אם הוא בנה שלא כדין, למה אתה רוצה להשאיר אותו? 

אחמד טיבי:
אפשר להסדיר את העניין תוך שנתיים. 

היו"ר כרמל שאמה:
חבר הכנסת טיבי, ההסתייגות שלך הסתיימה? 

אחמד טיבי:
אני פניתי, ברשותך, כי אתה אמרת שיש לזה סיכוי מסוים של השפעה. 

היו"ר כרמל שאמה:
סיכוי גדול. 

אחמד טיבי:
מסוים. הם שאלו שאלה, אז אני הסברתי, האם זה מקובל עליהם? אם זה מקובל, אז אפשר להצביע. 

היו"ר כרמל שאמה:
אתה ביקשת להוסיף לסעיף 3, לגבי חוכר שהפר, טווח של שנתיים לתיקון הטעות. -

אחמד טיבי:
או שנה, או שלוש, מה שהם רוצים. 

היו"ר כרמל שאמה:
מה בעד. מה הסיבה שזה לא יהיה? 

רוברט אילטוב:
האם הכוונה היא להכשיר את כל הדברים שנבנו שלא כדין? 

אתי בנדלר:
ממש לא, אבל אם משהו יוכשר, אז זה לא---

ירון ביבי:
מכשירים בנייה בנגב---

היו"ר כרמל שאמה:
לא, לפי מה שהבנתי לא מדובר פה על להכשיר בנייה של אף אחד. אם אדם הלך ותיקן---

ירון ביבי:
בני אדם כשרים מעצם היוולדם. 

היו"ר כרמל שאמה:
מר ביבי, אם אדם עכשיו נמצא במצב שלא כדין, המבנה שלו לא כדין---

רוברט אילטוב:
אבל הוא לא יושב מטעם החוק, הוא לא חכר, הוא בנה---

היו"ר כרמל שאמה:
לא, לא. 

רוברט אילטוב:
אתה רוצה להכשיר את זה? 

היו"ר כרמל שאמה:
חבר הכנסת אילטוב, עזוב אותי בנגב או במקום אחר, יש חוכרים גם ברמת גן, שבנו עם חריגת בנייה. הם היום---

אחמד טיבי:
לא מדברים על הנגב, אגב לא התכוונתי, מדברים על רמת גן. 

שמואל דוד:
על ההוא שסגר את המרפסת? הוא זה שנתקע בסוף. 

אחמד טיבי:
חבר'ה, אל תהיו סגורים מראש, תקפצו על כל הצעה בגלל זהות המציע. 

היו"ר כרמל שאמה:
פה אתה אומר 'חוכר שהפר את חוזה החכירה עם הרשות, למעט', ולא תיקן את ההפרה, צריך לתת לו גם אפשרות לתקן את ההפרה. אני בעד שאנשים יתקנו, זה יכניס אגרות בנייה, יסדיר את כל המבנים האלה. 

יואב שגיא:
אם הוא תיקן, אז זה מתוקן, לא צריך לציין את זה. 

שמואל דוד:
רק אם הוא יושב על פי הסכם חכירה. 

אחמד טיבי:
זה מה שאני אומר. 

היו"ר כרמל שאמה:
הרי מה כתוב פה? 'חוכר שהפר את חוזה החכירה שלו', כלומר שיש לו חוזה חכירה. זה חוכר שהפר את חוזה החכירה. 

ירון ביבי:
אנחנו מסכימים לזה שיהיה כתוב 'בנוי שלא כדין', ואז זה מסדיר את זה. 

אתי בנדלר:
בפסקה 3, אני אקרא את זה בנוסח המתוקן 'חוכר של נכס מקרקעין, הבנוי שלא כדין, או שלא בהסכמת הרשות', במקום שנבנה בעבר. 

אחמד טיבי:
נגיד שיש מבנה, אדוני, והוא בנה מרפסת שלא כדין---

היו"ר כרמל שאמה:
הלכת והכשרת? 

אחמד טיבי:
אין, לא נותנת לי אפשרות. בתקופה הזאת הוא בנוי שלא כדין, המרפסת. 

אתי בנדלר:
אז בתקופה הזאת לא ניתן יהיה ל---

היו"ר כרמל שאמה:
לא ניתן. 

אחמד טיבי:
אז אני רוצה שיתוקן. 

היו"ר כרמל שאמה:
אז נותנים לך פה אפשרות לתקן. 

אחמד טיבי:
סליחה, למה לשחק את המשחק הזה סחור סחור? למה לא לתת מפלט? כמו בסעיף 2, לתת לסעיף 3? 

היו"ר כרמל שאמה:
אז הנה, תקשיב 'חוכר נכס של מקרקעין, שבנוי שלא כדין', רק הוא לא כלול. אם הוא בנוי בזמן הווה, לא אם בנית בעבר, ויש לך עדיין בעיה, לך תתקן את זה מול הרשויות, קיבלת היתר, הכל בסדר. זה יותר ממה שביקשת, נותנים לך זמן בלתי מוגבל. ובוא תוכיח לחבר הכנסת אמנון כהן שמשפיעים גם בתוך הוועדה, מקבלים אפילו יותר ממה שרוצים. 

שלי יחימוביץ:
תגיד תודה. 

אחמד טיבי:
תודה רבה. 

היו"ר כרמל שאמה:
בבקשה, התקבל. גם זה בפרוטוקול, לבג"צ. 

אמנון כהן:
אני אומר שהוא יכול היה לעשות את זה לפני כן גם. 

היו"ר כרמל שאמה:
אני יודע, אני הבנתי אותך. 

אמנון כהן:
הוא היה בא, יושב עם חבר הכנסת טיבי, היה מסביר לו, יש לו היגיון, היה עושה. זו המטרה. 

היו"ר כרמל שאמה:
אני הבנתי. 

ישראל חסון:
לא, זו לא המטרה. זה מתבסס על זה שלמינהל, על אף ההתייעלות, לא תהיה יכולת אכיפה. 

היו"ר כרמל שאמה:
אז אתם רואים שחלק פירשו את חבר הכנסת אמנון כהן לא נכון. 

ישראל חסון:
זה ממש להיפך. 

שמואל דוד:
להיפך הגמור. הנחת העבודה היא שיש לך המון אנשים שנמצאים במצב המרפסת השבורה, כי לא סגרו להם ולא אפשרו להם, עכשיו הם תקועים ואתה תעשה הלבנה של זה, תפתור לעצמך בעיה בתור מינהל---

ישראל חסון:
אבל הוא לא עושה הלבנה. 

שמואל דוד:
זו הלבנה. 

היו"ר כרמל שאמה:
אין פה הלבנה. 

ישראל חסון:
להיפך, עכשיו, אחרי שהוא ישחרר לו 30% ומשהו מהלקוחות שיפסיקו לבוא אליו, הוא יהיה פנוי להתחיל להפעיל את האכיפה כמו שצריך על כאלה שבנו לא כמו שצריך, ויש לו 60,000 תיקים כאלה, והלוואי. והלוואי. אני בעד, מר ביבי. 

חיים אורון:
חבר'ה, כל הסעיף הוא למי יש אפשרות לעבור מהיוון לבעלות. זה ההקשר. והם אמרו, כולם, חוץ מאחת, שתיים, שלוש. חבר הכנסת טיבי הציע שגם יוכל מי שהיה מפר חוק ועבר משלוש לשתיים, עלה קומה, תיקן את ההפרה, יוכל לעבור מהיוון לבעלות. 

היו"ר כרמל שאמה:
נכון, וחבר הכנסת טיבי ביקש תקופה של שנתיים לתיקון ונתנו לו לצמיתות. 

חיים אורון:
תודה, פעמיים. 

אחמד טיבי:
תודה על רוחב הלב. 

היו"ר כרמל שאמה:
בבקשה. אני מקווה שמעכשיו האופוזיציה תמשוך את ההסתייגויות. 

ישראל חסון:
לא, אבל אתה יודע שבזה יש לך בשורה טובה ובשורה רעה, דר' טיבי. 

אחמד טיבי:
אל תמשיך, בבקשה. 

ישראל חסון:
הרעה זה שאנחנו מתכוונים להיות פה לצמיתות. 

(החלפת יושב ראש)

שלי יחימוביץ:
לפני ההסתייגות יש לי בקשה. לטובת בקשתי אני אחשוף צפונות מתוך מפלגת ה עבודה. כפי שאתה רואה, אנחנו עדים כאן לקבוצה שהיא קרבן של הפוליטיקה הפנימית במפלגת העבודה. מדובר בקרבן קשה. למרות שיש היגיון רב בתביעות שלהם, והן תביעות צנועות, אגב, הם ויתרו על עניין הבעלות, הם בכלל לא נמצאים בשיח הזה, הם מבקשים פתרון הולם לעניינים שלהם, וכיוון שהם הופקרו לנפשם היום, אני חושבת שחלק מהאנשים פה בחדר יודעים את זה, וכיוון שמחר מתקיימת ישיבת סיעה של העבודה, שבה הם מתכוונים לבוא על טפם ובאלפיהם לישיבת הסיעה ולבקש שייעשה איתם צדק---

ישראל חסון:
לא, בעיקר לקיים בירור. 

שלי יחימוביץ:
אני מבקשת שבעניין הספציפי של ההתיישבות הכפרית, לדחות את ההצבעה עד אחרי ישיבת סיעת מפלגת העבודה מחר, שמתקיימת בשעה 14:00. 

היו"ר אופיר אקוניס:
נתייעץ ונודיעך בעניין. אני מבין את הבעיה, אני מבין טוב מאוד את הבעיה. 

שלי יחימוביץ:
אם היה מדובר באיזה עניין פוליטי קטן ופנימי, לא הייתי מעלה אותו, אבל מדובר בגורלה של ההתיישבות העובדת, לא פחות מזה. 

היו"ר אופיר אקוניס:
אני מכיר את הסוגיה ויש הרבה היגיון בדבריה של חברת הכנסת יחימוביץ.  

יעקב בכר:
אני רק רוצה להוסיף עוד שני משפטים. אדוני היושב ראש, כדאי שתדע שגם נפתחה הידברות עם הגורמים הפקידותיים, זה לא סתם שנעדרנו מהישיבה, ובאמת אנחנו נמצאים בסד של זמנים בלתי אפשרי, שאלה כבדה מאוד על סדר היום, לפי דעתנו קיום בירור יסודי מחר במפלגה, דבר ראשון, לחשוף את זה לכל חברי הכנסת במפלגה, את הלאקונה הזאת מבחינת התנועה הקיבוצית בהתיישבות. לפי דעתנו אנחנו נבוא לפה הרבה יותר בשלים ועם הרבה יותר הסכמות פנימיות, כך שיאפשרו להעביר את זה די בקלות. אז רק לפרק הזה, אם אפשר, לקבל את הצעתה של חברת הכנסת יחימוביץ. 

נחמן שי:
מדובר על אנשים חשובים מאוד. 

היו"ר אופיר אקוניס:
אני מסכים שהמגזר הוא חשוב והמגזר הוא מאבני היסוד של הציונות ואתם לא חייבים להיות ציניים בכל דבר. 

נחמן שי:
מי ציני? 

היו"ר אופיר אקוניס:
אני אמרתי שהמגזר הוא מאבני היסוד של הציונות והתכוונתי לכך, לא אמרתי את זה בלשון סגי נהור, ואנחנו נשיב לך, חברת הכנסת יחימוביץ. 

אמנון כהן:
אנחנו מצטרפים לבקשתה של חברת הכנסת שלי יחימוביץ. הנושא מאוד חשוב וראוי לדיון ואם תסגרו את זה שם, אנחנו כמובן נשמח. 

היו"ר אופיר אקוניס:
מר גמבשו, ישנה הידברות כרגע? אתה יודע שזה הולך לעלות לרמה מאוד גבוהה במפלגת העבודה, שותפינו הקואליציוניים. זה התחיל ברמות נמוכות, עלה עד למעלה, עד לקודקודים הגבוהים ביותר ופתאום ירד מחדש למטה, וזה הדבר שמעכב. 
ישראל חסון:
אדוני היושב ראש, השארתי הסתייגויות, אם אפשר, להצביע עליהן בהיעדרך. 

היו"ר אופיר אקוניס:
אנחנו נקיים את הנוהג שהיה עד עכשיו. 

שלי יחימוביץ:
אני רוצה להוסיף עוד הסתייגות בעניין הזה. אני מדברת על חוכר משנה. 

אתי בנדלר:
לדעתי אין הגדרה של חוכר משנה. ברור שלא, הכוונה היא שאין מעבירים בעלות למי שהוא חוכר משנה. 

שלי יחימוביץ:
יש גם חוכרי משנה שיש להם זכות חכירה מהוונת, קיימת חיה כזאת. באגודות שיכון למיניהן. למה להוציא אותם מן הכלל? 

אלדר דוכן:
מכיוון שאי אפשר להקנות את הבעלות גם לחוכר וגם לחוכר המשנה. למי נקנה את הבעלות? אנחנו מקנים לחוכר ואי אפשר להקנות לשניהם. 

שלי יחימוביץ:
ואם יש לך חוכר משנה שהוא חי בנכס מקדמת דנא. 

אלדר דוכן:
חוכר המשנה יונק את כל הזכויות שלו מההסכם שיש לו עם החוכר הראשי, ולכן אי אפשר לדלג על החוכר הראשי. 

שלי יחימוביץ:
אגודות שיכון שהיו קיימות, הוא נשאר במעמד של חוכר משנה, אבל אין לו חוכר מעליו. הוא עדיין מכונה חוכר משנה. אם הדבר הזה לא קיים, אז מה אכפת לך להכניס את זה? 

אלדר דוכן:
קודם כל ברמה העקרונית אי אפשר להחכיר גם לחוכר וגם לחוכר המשנה. 

שלי יחימוביץ:
אנחנו מתארים לך סיטואציה שכבר לא קיימת. 

אלדר דוכן:
אז קודם כל הסיטואציה הזאת היא חריג רחוק, בשבילה לא שווה כל הבלגן, אבל כשקורה החריג הרחוק הזה, מה שקורה זה שחוכר המשנה פונה, גם אלינו כאוצר פונים לפעמים, אומרים שיש איזה אגודה או חברה שהתפרקה ומבקשים לבטל את הזכות שלה. זה ההליך. חוכר המשנה צריך לפנות ואז זה שפונים אליו צריך לבדוק שבאמת הטענה היא נכונה והוא צריך לקבל החלטה אם למחוק---

שלי יחימוביץ:
אבל מה קורה בנקודה הזו בזמן שהוא בא אליכם, הוא אומר שהאגודה התפרקה, החוכר כבר לא קיים, האם הוא מקבל את הזכויות? 

אלדר דוכן:
אם הוא מצליח להוכיח שהחוכר הראשי לא קיים יותר

שלי יחימוביץ:
האם הוא מקבל בעלות? 

אלדר דוכן:
התהליך המשפטי שהוא צריך לעשות - הוא צריך להפוך לחוכר ראשי. רק אחרי שהוא יהפוך לחוכר ראשי, הוא יקבל את הבעלות. הוא לא יכול לקבל בעלות, כל עוד---

שלי יחימוביץ:
באיזה צורה הוא הופך לחוכר ראשי? 

אלדר דוכן:
הוא צריך לפנות למינהל ולהגיד שהחוכר הראשי כבר לא קיים.

ירון ביבי:
בדרך כלל מה שעושים זה שהולכים לצו שיפוטי שאומר שהחוכר הראשי כבר לא קיים ורק אחר כך עושים הסדרת זכויות לחוכר המשנה. 

שלי יחימוביץ:
ואז הוא יהיה זכאי לכל הזכויות שמוקנות בחוק, על פי החוק הזה? 

ירון ביבי:
זה תלוי בנסיבות של העניין, תלוי איזו חכירה זו. צריך לבדוק מה הזכויות של החוכר הראשי. יכול להיות למשל שהחכרנו קרקע לחוכר ראשי, שהיא אגודה חקלאית, כדי לעבד מטע והאגודה הזאת התקשרה עם חוכרי משנה---

שלי יחימוביץ:
אני לא מדברת על זה, אני מדברת על דייר בדירה. 

ירון ביבי:
דייר בדירה, בדרך כלל הוא יקבל את כל הזכויות. 

שלי יחימוביץ:
מעולם זה לא נבדק, אין פה בדרך כלל. הרפורמה הזאת היא חדשה. 

ירון ביבי:
לא, אבל גם היום אנשים באים ואומרים, 'אין כבר יותר חוכר ראשי, לכן אנחנו מבקשים להיות החוכר הראשי', יש מצבים כאלה. בעקבות הרפורמה הם יוכלו לקבל בעלות. הוא יצטרך להפוך קודם לחוכר ראשי. 

שלי יחימוביץ:
אז מה הבעיה לכתוב את זה? למה אי אפשר לרשום 'למעט'. מה אכפת לכם לעגן את זה, אם זה כל כך פשוט וברור? 

ירון ביבי:
לעגן את מה? שחוכר משנה יוכל לקבל בעלות בחקיקה? 

שלי יחימוביץ:
והיה ויוכיח שהחוכר אינו קיים, הוא יקבל את מלוא הזכויות. 

ירון ביבי:
אבל יש הליך כזה, אז בשביל מה לכתוב את זה? 

שלי יחימוביץ:
אבל אין הליך כזה, מעולם לא היה הליך כזה, מר ביבי. 

היו"ר רוברט אילטוב:
זה לא דיון. אתה לא עונה יותר לשאלות, בוא ונמשיך. אנחנו לא בדיון פה. 

שלי יחימוביץ:
זה לא דיון, אני רוצה שההסתייגות שלי תתקבל. 

היו"ר רוברט אילטוב:
אנחנו משאירים את ההסתייגות עד שתהיינה תשובות. אין להם תשובות. 

שלי יחימוביץ:
אני רוצה לדון בזה בוועדה הדנה ברפורמה במינהל מקרקעי ישראל. זה מה שאני עושה עכשיו כחברת כנסת. באמת, יש גבול. הם גם מבינים על מה אני מדברת, זה לא משהו הזוי. זו גם לא הסתייגות שקוראת תגר, זו הסתייגות מעשית והיא רלוונטית לאנשים מסוימים. 

היו"ר רוברט אילטוב:
תגידי את ההסתייגות. 

שלי יחימוביץ:
אני רוצה שתעגנו את העניין של חוכר משנה, ברגע שיוכח שהאגודה שלו אינה קיימת, שהוא ייהנה מכל הזכויות. זה הכל. תמצאו דרך לכתוב את זה במשפט אחד. אם אתם אומרים שאין בעיה, אז מה הבעיה? 

ירון ביבי:
צריך לזכור שאנחנו עוסקים בחוק מסגרת ואחר כך הדברים נקבעים בהחלטות מועצה והם מיישמים אותו. בהגדרה אין בעלות לחוכר משנה, כי יש מישהו שהוא מעליו, וזה מה שכתוב כאן בחוק. הפרקטיקה, כשיתבטל החוכר הראשי, או כשהוא לא קיים, איך עובר הבן אדם להיות חוכר ראשי בעצמו, קיימת בהחלטות מועצה, קיימת בהוראות נוהל ותמשיך להתקיים. אתה לא יכול לכתוב בחוק שחוכר משנה, כשהתבטלה החכירה הראשית, הוא יהיה בעלים. 

שלי יחימוביץ:
למה? 'חוכר משנה (למעט חוכר משנה שהוכח שהחוכר ראשי אינו קיים).'

היו"ר רוברט אילטוב:
סליחה, אני מציע שאתם תשבו, תנסחו בדיוק את מה שאתם רוצים ותבואו לוועדה. הרי מה שקורה פה זה דיון. אנחנו הפסקנו את החקיקה ויש איזה שהוא דיון. אני מציע---

שלי יחימוביץ:
לא, אנחנו לא דנו בדבר הזה מעולם. זאת הפעם הראשונה שאנחנו דנים בו. אנחנו עכשיו דנים בהסתייגויות. ההליך שאנחנו מקיימים עכשיו, קוראים לו דיון בהסתייגויות. ברגע זה אני דנה בהסתייגות. אני לא מבינה, הדברים לא קורים בתוך הוועדה? 

ישראל חסון:
זה לא מוכר בוועדת כלכלה, חברת הכנסת יחימוביץ. 

היו"ר רוברט אילטוב:
קודם כל זה מוכר, אבל זה הפך לאיזה שהוא פינג פונג פה וזה לא מקובל. 

ישראל חסון:
הדבר היחיד שלא מתקיים פה זה דיון. 

היו"ר רוברט אילטוב:
ומה זה היה עכשיו? 

ישראל חסון:
עכשיו, סוף כל סוף, יש דיון. 

היו"ר רוברט אילטוב:
אז תנסחו את ההצעה ובואו נצביע עליה. 

שלי יחימוביץ:
אני מציעה 'לא יחול על חוכר משנה (למעט חוכר שהוכח שהחוכר הראשי אינו קיים)'. 

ירון ביבי:
כמו שהסברתי, יש מצבים שהחכירה הראשית היא גדולה יותר מכל חוכרי המשנה, והיא ניתנה בדיוק מהסיבה שתהיה חכירה ראשית גדולה יותר. כשאת קובעת דבר כזה בחקיקה, עוד עשוי לבוא מישהו ולהגיד שזה חל גם עליו. דווקא בגלל מקרי הקצה.

שלי יחימוביץ:
אם החוכר הראשי קיים, אז זה לא חל עליו. 

ירון ביבי:
לא, אבל גם אם החוכר הראשי לא קיים, ועדיין אנחנו רוצים---

שלי יחימוביץ:
ואם נסייג את זה לדיור בלבד? 

היו"ר רוברט אילטוב:
חברת הכנסת יחימוביץ, את הופכת את זה למשא ומתן בתוך הוועדה, וזה לא מקובל. תשמעי את ההצעה שלי, אני רוצה כן לעזור לך. 

שלי יחימוביץ:
אני יודעת שאתה רוצה לעזור לי, אבל אתה חייב להכיר בזה שהליך פרלמנטרי תקין מתרחש בחלק הארי שלו בכל זאת סביב שולחן הוועדה, ולא בחדרים אפלים. יש מן הליך כזה, מוזר כזה, שקוראים לו דיון בוועדה. והנה, כעת מתקיים דיון בוועדה. אני לא שמעתי עוד מעולם שאומרים לי שאין---

היו"ר רוברט אילטוב:
בבקשה תמשיכי. 

שלי יחימוביץ:
אני שומעת את זה כבר פעם שלישית היום, שבעצם הדיונים בוועדה הם נטולי ערך והדברים בעלי הערך מתקיימים בחדרים מאחור וכל מה שקורה כאן, זה---

אמנון כהן:
לא דיברו ככה, אל תסלפי דברים. אמרו שאפשר לבוא בהידברות---

שלי יחימוביץ:
אני לא דיברתי אליך. 

אמנון כהן:
את אומרת שלוש פעמים, מי זה שלוש פעמים? אז אני אומר עוד פעם, יש דברים שאפשר להעלות. אדוני היושב ראש, אתה צודק, פה נעשה פינג פונג. אני חושב שהיא צריכה להעביר את ההסתייגות שלה בכתב, הוא ייתן את ההערה שלו ונקבל כן או לא, אבל פה על כל מלה מדברים. אני מבקש שהיא תכתוב הסתייגות---

שלי יחימוביץ:
אני רוצה לדעת מה היועצת המשפטית---

ירון ביבי:
אם אפשר עוד מלה אחת.

אמנון כהן:
לא, אתה לא צריך לענות. שתכתוב את זה בכתב, מה היא רוצה. אי אפשר ככה. 

שלי יחימוביץ:
אני מבקשת שהיועצת המשפטית תגיד האם ההליך---

אמנון כהן:
תגישי בבקשה את זה כתוב. כל פעם מוסיפה עוד משפט, עוד מלה, אני כבר לא מבין מה היא רוצה. 

היו"ר רוברט אילטוב:
חבר הכנסת אמנון כהן. חברת הכנסת יחימוביץ, אני מציע---

אמנון כהן:
שתכתבי מה את רוצה. 

היו"ר רוברט אילטוב:
אני רוצה שיהיה משהו מסודר. 

אמנון כהן:
אני רוצה לדעת מה את רוצה. אני לא מבין מה את רוצה. 

שלי יחימוביץ:
תקשיב, אז תבין. 

אמנון כהן:
מה להקשיב? כל פעם את משנה מינוח. 

אתי בנדלר:
אני חייבת להיחלץ בנושא הזה לחלוטין להגנתה של חברת הכנסת שלי יחימוביץ. היו דיונים כלליים ובמהלך הדיונים הכלליים נאמר מפורשות שהדיון בסעיפים הפרטניים ייעשה תוך כדי קריאת הסעיפים. אנחנו בשלב קריאת הסעיפים, יש כאן הגדרה לחוכר. מבקשת חברת הכנסת שלי יחימוביץ, כדי לדעת אם להגיש בכלל הסתייגות, לדעת אם להגיש הצעה לתיקון, היא מבקשת להבין מדוע ממעטים כאן חוכר משנה ואני חושבת שעד עכשיו לא ניתנה על זה תשובה ממצה. 

אלדר דוכן:
סליחה, אי אפשר משפטית ברמה---

אתי בנדלר:
אתה לא צריך לשכנע אותי. אתם צריכים לענות כדי שהנושא יובהר ואז אפשר יהיה להפעיל שיקול דעת אם להגיש הצעה לתיקון או לא. 

ירון ביבי:
אם יש למשל לחוכר הראשי שעבודים. הוא לקח משכנתאות או שעבד את החכירה הראשית שלו לעוד מישהו. עצם זה שהוא נפטר לא מאדה את השעבודים ולכן אי אפשר לבוא באמירה כללית כזאת בחקיקה, כי יכול להיות שהחוכר הראשי התקשר עם צדדים שלישיים ורשם שעבוד. הנוסח הזה שמופיע פה הוא נוסח שמספק---

שלי יחימוביץ:
אבל בנוסח הזה אתה מחריג לחלוטין את כל חוכרי המשנה. אתה מחריג אותם לגמרי, אתה לא כותב ש---

ירון ביבי:
אלא אם כן הם הופכים להיות חוכרים ראשיים. בבית משפט, כשעושים את זה ועושים את זה כדבר שבשגרה, הולכים ומבקשים צו שיפוטי שאומר ש'אין יותר חוכר ראשי ואני הופך להיות החוכר הראשי' וזה נעשה ואז הוא הופך להיות חוכר ראשי. אם אנחנו ניתן זכות לכל חוכר משנה, אנחנו עושים פה, לדעתי, כאוס גדול מאוד. 

שלי יחימוביץ:
אני לא מבקשת ממך לתת זכות לחוכר משנה, אלא לחוכר משנה שהפך בהליך משפטי לחוכר ראשי. 

ירון ביבי:
אז הוא כבר חוכר ראשי, וזה בדיוק העניין. 

שלי יחימוביץ:
אוקי קיבלתי, אני מורידה את ההסתייגות. 

אתי בנדלר:
קוראים את סעיף קטן (ב), עמוד 7. 

אלדר דוכן:
לסעיף 4 י"ז הראשי של החוק. עמוד 7. במקום סעיף קטן (ב) יבוא '(ב) הרשות תשלח לכל חוכר של נכס מקרקעין, שהקניית הבעלות בו פטורה מתשלום הודעה בדואר רשום על כוונתה להקנות לו בעלות בנכס בלא תמורה (בסעיף זה הודעה לחוכר הפטור מתשלום), ויחולו לעניין זה הוראות אלה;' 

'פסקה 1 – הסכים החוכר בכתב להקניית הבעלות, על סמך ההודעה לחוכר הפטור מתשלום, בסעיף זה כתב הסכמה, או לא הודיע לרשות בתוך 60 ימים מיום משלוח ההודעה האמורה על התנגדותו להקניה כאמור, וזכותו בנכס נרשמה בפנקסי המקרקעין ביחס לכל המקרקעין, או לחלק בלתי מסוים מהם, תגיש הרשות ללשכת הרישום בקשה, בחתימת נציג הרשות, לרישום הבעלות על שם החוכר על סמך ההודעה לחוכר הפטור מתשלום. בסעיף זה 'בקשה לרישום'. היתה זכות החוכר בנכס רשומה בחלק מסוים מהמקרקעין, או שלא היתה רשומה כלל, תוגש הבקשה לרישום במועד שבו ניתן יהיה לרשום את זכות הבעלות בשל אותה חכירה ובלבד שהרשות תהא רשאית להגיש בקשה לרישום זכות הבעלות כאמור לפי כל דין'.

'פסקה 2 – הגישה הרשות ללשכת רישום בקשה לרישום לפי הוראות פסקה 1, יחולו הוראות אלה;' 

'פסקת משנה (א). הרשם ירשום בפנקסי המקרקעין את הבעלות בנכס על שם החוכר ובלבד שבבקשה לרישום ייכלל אישור מאת הרשות ולפיו נשלחה הודעה לחוכר הפטור מתשלום והחוכר הסכים להקניית הבעלות או לא הודיע לרשות על התנגדותו להקניה כאמור בתוך התקופה האמורה בפסקה 1'. 

'פסקת משנה (ב). לא יידרשו כתנאי לרישום הבעלות על שם החוכר מסמכים או אישורים נוספים על האישור האמור בפסקה משנה (א) ובכלל זה שטר עסקה, ייפוי כח מאת החוכר, וכל 

מסמך או אישור המהווה הוכחה לכך ששולמו תשלומי החובה, למעט לעניין תשלומי החובה שהיו נדרשים לצורך רישום החכירה בנכס, ככל שמדובר בחכירה שלא היתה רשומה'. 

אני רק רוצה להסביר: מה שהקראתי עכשיו זה ההליך, שהחוק קובע שיתרחש כאשר מדובר בנכס שהוא פטור מתשלום, לפי החלטות המועצה. מכאן ואילך מתואר התהליך של העברת הבעלות בנכס שהוא כפוף לתשלום. 

לאה ורון:
תעצור פה ויתייחסו לנושא של נכס שפטור מתשלום, לפחות בנייה רוויה. 

אלדר דוכן:
התהליך הזה הוא תהליך זהה לתהליך שכבר כיום, לפי החוק הקיים, חל לגבי דירה בבניין רווי ובעצם מה שהסעיף הזה עושה, הוא מרחיב את זה לא רק לגבי דירה אלא לגבי נכס למטרות מגורים או תעסוקה, שהוא פטור מחובת תשלום. 

היו"ר כרמל שאמה:
הפסקאות שהקראת עכשיו מדברות כבר על תהליך הרישום בטאבו? מה קורה אם למישהו יש עיקול או שעבוד על החכירה? זה גם עובר אוטומטית על הבעלות שלו? 

אלדר דוכן:
כן. 

היו"ר כרמל שאמה:
לא תצטרך שטרות מהבנק, למשל, שמשעבד.  

אלדר דוכן:
 יש סעיף בהמשך שכל הזכויות יהיו כפופות לזכויות של צדדים ג' שהיו על החכירה. 

היו"ר כרמל שאמה:
כלומר באופן אוטומטי, בלי פרוצדורה, הם עוקבים אחרי המעבר. 

אלדר דוכן:
כן, אם למישהו היה שעבוד על החכירה, מחר יהיה לו שעבוד על הבעלות. 

היו"ר כרמל שאמה:
מה קורה לדוגמה, אם מישהו עשה הסכם, אני לא יודע אם יש כאלה הסכמים, שבתום תקופת החכירה הוא מתחייב למכור את החכירה למישהו. ברגע שאתה נותן לו בעלות, אתה בעצם מייתר... נניח חוזה שמסתיים ב-2025, חכירה, אני הגעתי להסכם עם האחיין שלי שבסוף התקופה מעביר לו את החכירה. מוכר לו את החכירה. ברגע שאתה נותן לו בעלות, קשה לך לעקוב אחרי זה. 

אלדר דוכן:
קודם כל יכולים להיות מצבים קיצוניים. יש מצבים שבהם רשמת המקרקעין תוכל לרשום איזה שהיא הערה, הערה על הצורך בהסכמה. יש לפי חוק המקרקעין כל מיני הערות שאפשר לרשום גם על הבעלות. ייתכן שזה פתרון למצב קיצון כזה. במצב שבו שאין תשובה, היא 

תפנה לאותו אחד, זאת אומרת היא לא תדע מה לעשות, אז היא תפנה בשאלה והיא לא תיקח על עצמה את האחריות. 

היו"ר כרמל שאמה:
יכול להיות שהיא תראה הערת אזהרה על הבעלות, אבל בעצם להערת האזהרה כבר אין תוקף. 

אלדר דוכן:
בהערת אזהרה, יש לה מה מהות הערת האזהרה. הם בודקים את זה. אם היא רואה הערה מסוג , שאני לא חושב עליה כרגע, אבל אם היא תראה הערה---

היו"ר כרמל שאמה:
למציאות יש אין סוף אפשרויות שאנחנו לא יכולים בכלל לחשוב עליהן. 

אלדר דוכן:
נכון, לכן קודם כל חשוב להבהיר שאנחנו מדברים פה על מצבי קיצון ובמצבי קיצון, או שהיא תמצא תשובה לפי חוק המקרקעין, בדרך של רישום זיקת הנאה לטובת מישהו, או רישום הערה, שהיא לא הערת אזהרה, אלא הערה על הצורך בהסכמה, או הערה על זכות קדימה. ואם היא לא תמצא פתרון, היא פשוט תצטרך---

רון רוגין:
אנחנו נמצאים עכשיו בנכסים שבהם העברת הבעלות נעשית ללא תמורה וכאן שאלה, העירה מנהלת הוועדה, הכוונה מן הסתם לבנייה רוויה ואני רוצה להפנות את תשומת הלב שהכוונה לכך שלגבי בנייה רוויה יש כבר תיקון חקיקתי מינואר 2006, ומה שאנחנו מדברים עכשיו זה על הווילות, כאשר, וצריך להדגיש---

היו"ר כרמל שאמה:
סליחה, מי שמסביר את החוק זה הפקידים. אנחנו לא ביקשנו שכבודו יסביר לנו את החוק. אתה רוצה להעלות איזה שהיא הצעה אחרת, איזה שהיא הסתייגות, תיגש לנקודה. 

רון רוגין:
אז אני אומר את הדברים הבאים כך; בעוד שבקיבוצים, באזורי עדיפות לאומית, כבודו, אני מדבר עכשיו, כמו עמק בית שאן, כמו גליל מערבי, כמו עוטף עזה, נדרשים חברי קיבוצים לשלם לפי המצב היום בין 13% ל-18% מערך הקרקע, פה יקבלו העברת בעלות על וילות באותם אזורים, ללא תמורה בכלל. שימו לב לזה.

היו"ר כרמל שאמה:
עורך דין רוגין, כבודו יודע שאנחנו גם לא קובעים שרבעי הדונם בעירוני יקבלו את זה ללא תמורה. מי שקובע את זה, זה מועצת הרשות, אם תקבע את זה.  

רון רוגין:
סליחה, אדוני, אני רוצה לתקן. מכיוון שיש כבר החלטת ממשלה שמוזכרת פה בדברי ההסבר, וכיוון שמועצת הרשות נשלטת לחלוטין בידי נציגי הממשלה, צריך לדעת שהמשחק מכור מראש, ובמיוחד אני רוצה להסב את תשומת לב היועצת המשפטית הנכבדה, שלהבנתי, המצב הזה שכאן ניתן קארד בלאנש מי יקבל נכסים, למשל שלושה או ארבעה דונם מגורים, וילות, ללא תמורה בכלל, פועל בניגוד לעיקרון היסוד של קביעת הסדרים ראשוניים. שלושה דונם בבית צמוד קרקע, באזור עדיפות לאומית, אפשר לפצל אותו לעשרה מגרשים, ללא תמורה. 

היו"ר כרמל שאמה:
זה לא בחוק. 

רון רוגין:
זאת בדיוק הבעיה, שהוא יכחיש את זה, שזה לא נכון. עומד פה נציג משרד המשפטים--- 

אתי בנדלר:
אני רוצה לענות. במסגרת הדיונים וכתוצאה מהם ההצעות לתיקון שאושרו על ידי הממשלה, נעשה שינוי קטן בהגדרה של נכס מקרקעין שהקניית הבעלות בו פטורה מתשלום ונכס מקרקעין שהקניית הבעלות בו כפופה לתשלום, כשלפחות ניתנו איזה שהן אמות מידה לקביעת המועצה אם ההעברה תהיה כרוכה בתשלום או תהיה פטורה מתשלום. אני מפנה אתכם לקטע המסומן בהגדרות האלה, בעמוד 6, כשבשתי ההגדרות נאמר 'אשר מתחשב בין היתר בסוגו, מיקומו והיקף שטחו, החליטה לגביו המועצה' וגומר. 

שלי יחימוביץ:
זה גם מאוד אמורפי. 

אתי בנדלר:
אני לא יכולה לומר באופן חד משמעי שההסדר הזה הוא הסדר ממצה, אבל לפחות הוא נותן קריאת כיוון, אמות מידה למועצה. זאת אומרת, המועצה תצטרך לשבת ולהחליט ולא להסתמך אך ורק על החלטות הממשלה, משום שאכן הם צריכים לפעול בהתאם להחלטות הממשלה, אבל עדיין זה כרוך בהחלטות מועצה והמועצה תצטרך לבדוק אם אכן ההחלטות שהיא עומדת לקבל בדבר פטור מתשלום ובדבר חיוב בתשלום, ואיזה תשלום, עומדים באמות המידה שנקבעו כאן בהגדרה. דהיינו יהיה צורך להביא בחשבון לצורך העניין הזה גם את סוג הנכס, גם את מיקומו, גם את היקף שטחו. ובהתחשב באמות המידה האלה, יהיה צורך לעשות ביקורת על החלטות הממשלה. 

שלי יחימוביץ:
מה שאת מתארת זה סוג של סל שאנחנו לא מודעים למה יהיו השיקולים לגבי שווי הנכס, הקרקע וכן הלאה, ואני שואלת אותך אם אנחנו לא נותנים כאן כר פעולה---

היו"ר כרמל שאמה:
יש לי שאלה, חברת הכנסת יחימוביץ, תגידי לי אם זה משפר את המצב. אם לדוגמה נקבע, אני לא יודע אם יש לזה רוב בוועדה, שלא שיעורי התשלום, אלא רק מקרה של פטורים, כשמועצת הרשות תרצה לפטור אנשים מתשלום לגמרי, יצטרכו את אישור ועדת הכלכלה. רק על הפטור, לא ניכנס למי צריך לשלם 20% או 10%. 

שלי יחימוביץ:
כן, מצוין. אני רוצה שנכס שהוא פטור מתשלום, שזה יבוא אלינו לבקרה שלנו. שאנחנו לא ניתן קארד בלאנש להחלטה טוטאלית וגורפת. 

חיים אורון:
אנחנו חוזרים פה למהות העניין. אנחנו נותנים חוק סל, אנחנו נותנים קארד בלאנש. מה המשמעות של רק בפטור מוחלט? בואו נאמר שמגרש של דונם בצהלה הוא לא פטור מוחלט, יש עליו 10 שקלים, אז זה כבר לא פטור מוחלט. לפעמים המתנה באיפה שאין פטור מוחלט היא הרבה יותר גדולה, כי אני יודע מה יגידו לנו, קו העימות, אביבים, מי מתווכח על אביבים? יירדו קצת נמוך יותר, לכפר ורדים, יגידו 'יאללה בסדר', יירדו עוד יותר נמוך אני לא יודע לאן. 

אלדר דוכן:
בדיוק בגלל זה אנחנו חושבים שזה צריך לבוא למועצה ו--- 

חיים אורון:
אבל זה בדיוק הוויכוח שהיה בבוקר, ואתם טוענים שאנחנו עכשיו בהצבעה על הסעיפים. אם היו באים לפה ואומרים 'תאשרו את הקריטריונים של החלטת הממשלה', מה הם אומרים? מגרש עד 100,000 דולר, פטור, מעל 100,000 דולר, לא מעניין אותי איפה הוא נמצא, יש עליו 20%... אני לא ממציא שום דבר חדש, ישבתי עם יענקל'ה גדיש ז"ל בצמודי קרקע, הצעתי אותה הצעה, ויענקל'ה אמר 'ג'ומס, אני מסכים איתך, אין לזה סיכוי לעבור', עכשיו מה אתם אומרים לנו פה? אנחנו אפילו לא יודעים, אנחנו קוראים את החלטת הממשלה, מופיע 250 מטר מרובע, אצלי בשכונה 250 מטר מרובע לא שווה הרבה. יש כמה מקומות בארץ, אלוהים ישמור, 250 מטר מרובע זה המון המון כסף, המון כסף. איך אנחנו יודעים? 

רון רוגין:
ויש להם סמכות להגדיל בעוד 25%, חבר הכנסת אורון.  

חיים אורון:
ויש להם סמכות אחר כך לעשות את המדרגות כמו שהם חושבים, ואנחנו ככה, טראח!

שלי יחימוביץ:
האם הדבר הזה, גב' בנדלר, לא צריך להיות מחוקק כהסדרים ראשוניים? אנחנו צריכים לשחרר את זה לדרך ככה, על עיוור? 

אתי בנדלר:
ניסיתי לברר את הנקודה הזאת, כפי שאתם יודעים, הנושא הזה מאוד הטריד אותי. מה שהוסבר לי זה שלמעשה יש כאן עשרות, אם לא יותר, החלטות מועצה, בעניין הזה, כשלכל החלטה למעשה  יש השלכה כלכלית וזה אומר שכל החלטות המועצה, אם כך, תצטרכנה לבוא לאישור ועדה מוועדות הכנסת. האמת היא שלא הצלחתי למצוא לזה פתרון אינטליגנטי. 

היו"ר כרמל שאמה:
המצב שכל דבר יבוא לכאן לכנסת לא פחות בעייתי.  

שלי יחימוביץ:
אני לא רוצה שזה יבוא לכנסת, אני רוצה שזה יהיה בהסדרים ראשוניים בחקיקה. 

חיים אורון:
לא, שתקבעו פה קריטריונים. 

אתי בנדלר:
מה שאת אומרת זה שהחלטות הממשלה בעניין הזה תקבלנה תוקף של חקיקה ראשית, ואם לא, לפחות חקיקת משנה. 

היו"ר כרמל שאמה:
דברים כאלה פרטניים? 

שלי יחימוביץ:
זה בכלל לא פרטני, קריטריונים לדבר כזה זה פרטני? 

אתי בנדלר:
הקריטריונים קיימים כאן, אבל זה לא אומר הרבה. 

חיים אורון:
להתחשב במרחק ובגובה ובריח, זה לא קריטריונים. קריטריונים ברורים זה מ- עד. לא נקבע פה מ – עד כמה בדיוק, אבל מ – עד יש מדרגה, אחר כך יש מדרגה שנייה ואחר כך שלישית ונעים על המדרגות על פי הגיאוגרפיה ועל פי שווי השוק. זה מורכב, ללא ספק. מה שניתן פה הוא מנדט מוחלט בחקיקה ראשית, בהסדר ראשוני, כמו שנאמר פה, שלא אחת בג"צ העיר עליו. תמיד אומרים בג"צ רובינשטיין, לא נעים להגיד, אני שם הופעתי שני, אחריו. אבל הבג"צ אמר בבירור, הסדרים ראשוניים צריכים להיות אצל המחוקק. פה זו אפילו לא תקנה משנית, פה זו החלטת מינהל. 

שלי יחימוביץ:
נכון. מה שמתחזק כאן לקריטריונים הוא הנחיות מה צריך להיות בקריטריונים. זה פחות או יותר מה צריך להיות בקריטריונים, אבל זה בוודאי לא מתקרב לדרג של קריטריונים. 

רון רוגין:
עורכת דין בנדלר, אני רוצה להסב את תשומת לב גברתי שעוד לא היה כדבר הזה מבחינת ההיקף. 

יעקב קוינט:

זו קביעת זכויות מגורים בחלקה ביישובים חקלאיים, זו החלטה שנדרש להגיע אליה לחברי כנסת או לא? אני לא יודע. החלטה של מבצע היוון במגזר העירוני---

אריאל אבלין:
לא ברור מה ההבדל בין בעלות לחכירה לעניין אישור הסדר ראשוני או לא. 

אתי בנדלר:
אנחנו נקבע כאן לגבי החלטות שקובעות איזה סוג מקרקעין יהיו טעונים בתשלום ואיזה סוג לא יהיו טעונים בתשלום להקניית הבעלות. 

אריאל אבלין:
גם בחכירה. 

אתי בנדלר:
אנחנו מדברים כרגע על הקניית בעלות. 

אריאל אבלין:
מה הבדל בין הקניית בעלות לבין החלטה של המועצה עכשיו למכור שטח או להעביר שטח בחכירה לדורות באזור מסוים? גם זאת החלטה שצריכה להגיע לכנסת. 

רון רוגין:
מכיוון שלא היה שום אירוע בתולדות מינהל מקרקעי ישראל, בהיקף ההטבות שניתן כאן. לא היה שום אירוע, ואתם לא מביאים פה את הכימות, שאנחנו מדברים פה במיוחד לבעלי וילות באזור המרכז, בין  ארבעה לשבעה מיליארד שקל, נטו, וזה המספר---

יעקב קוינט:
על מה אתה---

רון רוגין:
אם יש לכם כימות אחר, תביאו את הכימות האחר. לא הבאתם את הכימות מעולם, תציגו את הכימות. כי השמאים אומרים בין ארבעה לשבעה מיליארד שקלים.  

אריאל אבלין:
זה מראה לך ששמאות זה מדע מדויק. 

אלדר דוכן:
ראשית, האמירות של עורך דין רוגין מקודם, שהולכים להקצות פה במרכז הארץ שלושה וארבעה דונם ללא תשלום---

רון רוגין:
לא אמרתי את זה, אמרתי באזור עדיפות לאומית.  

שלי יחימוביץ:
היושב ראש, היתה כאן הערכה של ראש לשכת השמאים לשעבר, עדי צביקל, הוא מעריך את זה בסכומים שעורך דין רוגין מדבר עליהם. 

היו"ר כרמל שאמה:
חברת הכנסת יחימוביץ, היו לו גם כמה טעויות בסיסיות, שהוא הטעה את הוועדה ותיקנו אותו, אז יכול להיות שההערכה הזו התבססה על טעויות.  

רון רוגין:
אז תציגו את הכימות, אריאל.  

שלי יחימוביץ:
לא יכול להיות שאין לכם הערכה משלכם. 

אתי בנדלר:
השאלה לא אם בפועל אתם הולכים לעשות את זה, נניח שכולנו צדיקים, כולנו יודעים את התורה, השאלה היא אם הנוסח מאשר לקבל סוג כזה של החלטות. זו השאלה. 

אלדר דוכן:
להגיד שאין שום מגבלה על זה, זה לא מדויק, כי הרשות, כמו כל גוף מנהלי, כפופה לפרמטרים של סבירות ושל שוויון ושל היגיון ובג"צ כבר הוכיח שהוא פסל, אגב דווקא את המגזר שמר רוגין מייצג, החלטות שייטיבו איתו. נגד ההחלטות האלה, אגב, לא שמענו שהמגזר החקלאי ומי שאתה מייצג יצא בטענות. 

רון רוגין:
מעולם לא עסקתי בהחלטות האלה.  

אלדר דוכן:
אז בג"צ פסל את החלטה 717, 727, 737, שהעניקו הטבות, לטענת הבג"צ, בלתי סבירות למגזר מסוים. 

רון רוגין:
ואכן מאות פרויקטים נתקעו. 

אלדר דוכן:
ולכן להגיד שאין שום מגבלה, זה קצת לא מדויק. יש מגבלות של סבירות ואלה הבקרים שיעמדו כנגד החלטות מהסוג הזה. 

רון רוגין:
בעיניי הבקר הוא הרשות המחוקקת, לא הסבירות של בית המשפט העליון. זה תפקיד הכנסת.  

אלדר דוכן:
על ניהול מקרקעין, אתה מתאר לעצמך שכל החלטה של המינהל, אתה ודאי מכיר את---

יעקב קוינט:
לפי התפיסה שלך למעשה אתה לא צריך מועצת מקרקעי ישראל, כי אתה אומר שכל הסדר שהמועצה קובעת, צריך להגיע לכנסת.  

שלי יחימוביץ:
לא כל החלטה.  

אלדר דוכן:
לכל החלטה יש השלכות חלוקתיות כאלה ואחרות, לכל החלטה של המועצה יש השלכות על כסף ויש להן השלכות על זכויות בנייה ועל הטבות, אז אתה אומר שכל החלטה צריכה להגיע לכנסת. 

רון רוגין:
לא, חלילה. יש הגדרה משפטית של מה הוא הסדר ראשוני. הסדר ראשוני מוגדר, למשל בבג"צ רובינשטיין, שאמר חבר הכנסת  אורון, או בבג"צ ועדת המעקב, של אזורי עדיפות לאומית בחינוך שנפסל שם, על הסדר ראשוני, מוגדר בתור סוגיה בעלת חשיבות ציבורית מרכזית. יש מישהו שחולק שזאת סוגיה בעלת חשיבות ציבורית מרכזית? 

היו"ר כרמל שאמה:
זה הזמן לשים על הנושאים האלה הסתייגויות. 

אלדר דוכן:
בג"צ ועדת המעקב הגדיר למועצת מקרקעי ישראל, הגוף היחיד שמותר לו לפעול לפי... בג"צ הכיר בסמכות של המועצה לקבוע---

רון רוגין:
נפסלה החלטת ממשלה 222, ש--- 

היו"ר כרמל שאמה:
אתם לא הייתם פה, עלתה הצעה שרק פטור מתשלום, לא קביעת סוג של תשלום, כשפוטרים סוג מסוים של נכסים, רק הנושא הזה יבוא לאישור ועדת הכלכלה. 

אלדר דוכן:
כל החלטה היא פטור, כי אם מגולמת בה הנחה, זה בעצם פטור. 

שרון גמבשו:
המצב הקיים היום זה שכל החלטה שקשורה בכסף, צריך לאשר אותו.

היו"ר כרמל שאמה:
הם רוצים גורם פרלמנטרי.  

שרון גמבשו:
זה המצב הקיים היום. 

דובר:
בחוק הדיור הציבורי שמו הגבלה של 750,000 שקל.  

שרון גמבשו:
היום, בכל פטור שמגיע לאישור הכנסת, שר האוצר צריך לאשר את ההיבטים הכלכליים של כל הצעה. אם יש תוספת של הוצאה או ויתור על הכנסה. כל הרפורמה הזאת עוסקת בהתייעלות ובקיצור ביורוקרטיה, פה אנחנו מאריכים ביורוקרטיה. בכל דבר כזה, ויש לא מעט דברים כאלה---

אתי בנדלר:
מה זה בכל דבר כזה? כשמדברים על החלטות עקרוניות של סיווג סוגי מקרקעין שיהיו טעונים תשלום או שיהיו פטורים מתשלום. לכאורה המועצה רשאית לקבל החלטה לפטור מתשלום וילה במרכז הארץ שערכה כמה מיליונים. 

שרון גמבשו:
היא עושה את זה היום. 

רון רוגין:
המטרה של החוק לשפר את המצב.  

ארז קמניץ:
המצב כרגע הוא שמועצת מקרקעי ישראל, ובית משפט העליון אמר את זה מספר פעמים, יכולה לקבל הסדרים ראשוניים. תישאל השאלה מדוע דווקא החוק הזה, בהחלטה כזו או החלטה אחרת, פטור או לא פטור, במה הוא זכה שבו המועצה אינה רשאית לקבוע בו הסדרים ראשוניים ואילו החלטות שהיא תקבל בעתיד  -נעזוב רגע את החלטות העבר, מעשה עשוי וכולי וכולי-  החלטות שהיא תקבל בעתיד, בסדר גודל כזה או אחר, פחות יותר, גבוה יותר מבחינה ציבורית, ומבחינה ציבורית זה בעיני המתבונן, אז בסדר, אנחנו רוצים להמשיך עם הקו הזה שמועצת מקרקעי ישראל יכולה לקבוע הסדרים ראשוניים, עד שנחשוב אחרת. אנחנו לא באנו לכאן כדי לשנות את ההיבט הזה של פעולת המועצה. אם אנחנו נכניס לכאן סוג אחד של החלטות שהוא יהיה בצורה מאוד קונקרטית, קבוע בצורה מוגדרת, יבואו המאה, מאתיים החלטות באות של המועצה ויגידו, גם איתן צריך לבוא לכנסת. בהקשר הזה אנחנו לא יכולים להתפשר, כי זאת המשמעות של מה שנאמר פה כרגע. 

אתי בנדלר:
אומר עורך דין קמניץ, ויש טעם בדבריו, אין בכלל ספק בעניין, שמאחר שהצעת החוק הזאת לא עוסקת בכל קשת הנושאים שלגביהם רשאית המועצה לקבל החלטות, ואותן החלטות הן ודאי בגדר הסדרים ראשוניים שאינם טעונים אישור של ועדה מוועדות הכנסת, לא רוצים בעצם לגבי סוג מסוים של החלטות, שהצעת החוק עוסקת בהן, והיא העברה ללא תמורה או עם תמורה, מהיוון לבעלות, לא רוצים רק בנושא הזה להכפיף את החלטות המועצה לאישור ועדה מוועדות הכנסת, כי אז יבוא מאן דהו ויעלה על דעתו רחמנא ליצלן לדרוש שגם החלטות אחרות תהיינה---

רון רוגין:
כל החלטה בשבעה מיליארד שקל צריך באמת להביא.  

ירון ביבי:
זאת אומרת שאת הסדר ההיוון עם החקלאים צריך גם להביא. 

רון רוגין:
יכול להיות. היה צריך לעשות אותו בכלל בכנסת.  

אתי בנדלר:
תשובתי לכך היא מאוד פשוטה. אכן אני מכירה את כל פסקי הדין ונדמה לי שבישיבה הראשונה או השנייה התייחסתי לנושא של ההסדרים הראשוניים, אולי לא מספיק בהרחבה, אבל התייחסתי לנושא הזה, וגם היום, לפי החלטת בג"צ עדיין תיתכן הסמכה מפורשת, לפי החלטת בית המשפט העליון, הסמכה מפורשת בעניינים מסוימים שגוף אחר יקבע הסדרים ראשוניים, ודאי כשאנחנו עושים את זה בעיניים פקוחות, והייתי אומרת שבמקרה מאוד מאוד חריג שיש מועצה שדנה ומנהלת את כל מדיניות המקרקעין במדינת ישראל. זו טענה שאפשר לטעון אותה, ואינני בטוחה שהבג"צ לא יקבל אותה. מאידך גיסא אני חייבת לומר שהעובדה שאתם מפחדים מכך שמאן דהו יבוא ויטען שגם החלטות אחרות תהיינה טעונות בעתיד אישור ועדה מוועדות הכנסת, ככל שהחוק יתוקן בעניין הזה, אותי היא לא ממש מרתיעה. מה שברור הוא שבהתאם למצב החוקי הקיים, החלטות שהמועצה רשאית לקבל, שהחוק המתקן לא עוסק בהן, בוודאי שלא תהיינה טעונות אישור ועדה מוועדות הכנסת, הן תידרשנה לעמוד בכל הקריטריונים האחרים לקבלת החלטות מינהליות. 

באשר לחקיקה חדשה, יש טעם רב כן לדרוש אישור ככל שמדובר בהחלטות כל כך משמעותיות. על כך תחליט הכנסת. 

ארז קמניץ:
אני לא מדבר על חקיקה, אני מדבר על החלטות מועצה חדשות.  

אתי בנדלר:
החלטות מועצה חדשות, בדיוק כך, בנושאים שהצעת החוק עוסקת בהן.  

ארז קמניץ:
זה בוודאי שאנחנו לא נמצאים שם. אני לא חושב שמישהו רצה שהחלטות מועצה, שיהיה מאוד קשה להגדיר מה הן החלטות שמשפיעות ובעלות משמעות ציבורית רחבה, ומה הן לא. אנחנו יודעים מה יקרה, כל החלטת מועצה יבוא העותר שההחלטה אינה מוצאת חן בעיניו ויגיד 'הייתם צריכים ללכת לכנסת ואין תוקף להחלטה הזו'. 

אתי בנדלר:
לא, רק ככל שמדובר בהחלטה באשר לסיווג המקרקעין, אם זה מקרקעין---

ארז קמניץ:
לא, זה את אומרת בחקיקה כעת, זה בוודאי. אני אומר שגם לגבי החלטות עתידיות, שלא יובנו מהחקיקה הזאת, יבואו העותרים ויאמרו שההחלטה התקבלה בחוסר סמכות משום שאין חקיקה שמסמיכה. זה מה שייאמר. אנחנו מבינים מה יקרה בעתיד במצב כזה, כי אנחנו יודעים לצפות ברמת סבירות כזו או אחרת את מה שחושב בג"צ בעניין הזה.  אני משער, אני אף פעם לא יודע מה הוא חושב, אבל אני אומר שאם יבוא אדם בשלב עותר, בשלב אחרי קבלת החוק הזה, ויתייחס להחלטת מועצה עתידית שתתקבל, הטיעון שלו יהיה כדלקמן, 'ראו נא, החלטות שהתקבלו ביחס להפיכה מהיוון לבעלות, המחוקק התייחס אליהן בחקיקה מפורשת ונתן את ההסמכה למועצה לפעול. משכך, המועצה אינה יכולה לפעול. עד שלא יהיה הסדר של המחוקק היא לא תוכל לפעול ולא תוכל לקבל גם החלטות אחרות, עד שלא יהיה חוק מפורש שיסמיך אותה לעשות את זה'. המשמעות היא שכל החלטת מועצה, מכאן ואילך, בסופו של יום תהיה לגביה עתירה שתאמר 'החלטת המועצה הזאת ניתנה בחוסר סמכות משום שהיה צריך להיות חוק שיסמיך לתת אותה'. 

שלי יחימוביץ:
על אחת וכמה, זה מאשר את הטענה שלנו שצריך להיות הסדר ראשוני. זה היה הסבר מצוין למה אנחנו צריכים לחוקק את זה בחוק. אתה עכשיו נותן טיעונים בידי כל מי שיעתור. אנחנו לא רוצים להגיע למצב כזה. 

ארז קמניץ:
לכן אנחנו רוצים להשאיר את היכולת למועצה לקבוע הסדרים ראשוניים, זאת הסיבה שאנחנו לא רוצים לקבוע פה בחוק שההסדר הראשוני שתקבע המועצה, הכנסת תצטרך לאשר אותו. זאת הסיבה. 

נסים זאב:
שאלה למינהל, מכיוון שהיום במציאות אנחנו מכירים ששינו דמי היוון, שזה 91% ו-9% נשאר בידי המינהל, למה אי אפשר לקבוע קריטריון אחיד לכולם שבעצם המינהל יקבל את ההפרשים האלה וזה לא משנה באיזה אזור ובאיזה מקום, כשלא מדובר בקרקעות לצרכי ציבור ששם אולי אפשר יותר להתחשב, ואז אולי נמנע את החששות שאולי יקבלו מתנות. למשל אני מבין שאם באזור מסוים שהוא יוקרתי יש פנטהאוז, האם מבחינת העברה מוחלטת לבעלות למחזיקים---

ירון ביבי:
אני הסברתי את זה באחד הדיונים---

נסים זאב:
ועוד דבר שמטריד אותי מאוד ואני באמת צריך את עזרתך. אמנם אני בתנועת ש"ס ואני צריך לדעת מדוע לא היה אפשר למצוא את הנוסחה של להעביר 99%, להשאיר 1% ידי המינהל ולוותר על כל הביורוקרטיה של להביא תכניות ואני מכיר את הגיהנום הזה, כי לי יש גם אדמה בחכירה של מוסד. אם היה ניתן להעביר 99% זה היה גם פותר לנו את הבעיה ההלכתית, שהיא בעיה קיימת, עם כל הזהירות. 

שלי יחימוביץ:
שמענו שהיא לא קיימת. 

אדוני היושב ראש, נאמר כאן קודם שלא נשמעה שום הערכה של שמאי מקרקעין. מתברר שבדיון שהיה בוועדה הזאת ב-25.6---

ירון ביבי:
אבל הוא הודיע שזאת לא שומה. 

היו"ר כרמל שאמה:
אני זוכר שהוא אמר, ושאל אותו מנהל המינהל האם זה שומה והוא אמר לא.  

שלי יחימוביץ:
בסדר, אף אחד לא אמר כאן את המלה שומה, אז אל תכחישו דבר שלא אמרתי ממילא. 

היו"ר כרמל שאמה:
נכון, הוא אמר, שאל אותו מנהל המינהל, 'האם אתה מציג לנו שומה?' הוא אמר, 'ממש לא'. 

שלי יחימוביץ:
אני מזכירה, מר עדי צביקל הוא היה יושב ראש לשכת שמאי המקרקעין והוא אומר ש'בבדיקת אצבע ממש ראשונה, אני חושב שאם במקום להחליט להעביר את זה במתנה, ואני לא מדבר על החכירות העתידיות, אלא אני מדבר על ה-504,000 חוכרים בבנייה רוויה, שזה 121,737 חוכרים בבנייה נמוכה, 144,000 בבנייה נמוכה בהנחה של 70%, 7,000 ועוד 31,000 חוכרים בתעסוקה, רבותיי, 16 מיליארד שקלים, לדעתי, המדינה יכלה לגבות כאן', והוא חוזר על המספר הזה. הוא אומר, אולי לא הובנתי נכון, ה-16 מיליארד שאני ספרתי זה הכסף שאפשר לקבל אם מוכרים את הבעלות במקום לתת אותה במתנה או בהנחה. 

אני חושבת שזה מאוד משמעותי. נכון שהיועצת משפטית, ובצדק, מדברת כאן על העניין העקרוני, אבל גם ברגע  שאנחנו מדברים בסכומי עתק כאלה, על אחת כמה וכמה. על העניין העקרוני נוסף העניין כבד המשקל הזה של הסכומים האלה. 

היו"ר כרמל שאמה:
חברת הכנסת יחימוביץ, כשאת מאשרת תקציב לדוגמה למשרד התחבורה, מיליארדים בשביל פיתוח כבישים, את חושבת בכל החלטה אם להשקיע 5 מיליארד בכביש בצפון או בדרום, ומגיעה לוועדת הכלכלה בחזרה? 

שלי יחימוביץ:
כן, אני מסתכלת על חוברת התקציב של משרד התחבורה, אני מסתכלת על התקנות ועל סעיפי התקציב, אני רואה את הצבע---

היו"ר כרמל שאמה:
את רואה את סעיף הסל. 

שלי יחימוביץ:
חוברת תקציב מורכבת מעמודות עמודות של סעיפים צבועים, לאיזה יעד הם הולכים. נגיד תקציב משרד החינוך הולך---

היו"ר כרמל שאמה:
יעד כן, אבל עדיין את לא נכנסת להחלטה על שיקול הדעת באיזה כביש להשקיע ובאיזה לא. 

רון רוגין:
אבל אדוני היושב ראש, פה יש מתן הטבות לאנשים.  

שלי יחימוביץ:
להיעדר רזולוציה כזה אנחנו מגיעים לעתים מאוד רחוקות. 

היו"ר כרמל שאמה:
אני הבנתי שזה נושא מהותי ואני שוב שואל, להעביר רק את הנושא של פטורים מתשלום? למה ההתנגדות העיקשת הזאת? 

ארז קמניץ:
כי גם היום, במצב הנוכחי, נניח שאין רפורמה בכלל, כשאנחנו מביאים פטורים להחלטת המועצה, מי שמאשר זה שר האוצר שהוא אמון על תקציב המדינה, לרבות נושא ההכנסות. מה שמוצע פה זה להביא את זה לאישור כנסת, במעמד של סוג של חקיקה, לצורך העניין חקיקת משנה. הדבר הזה יאריך את הביורוקרטיה ולא יקצר אותה. כל הרפורמה הזאת, או רובה, נועדה לקצר תהליכים ולהסיר את הביורוקרטיה ומה שאנחנו מציעים לעשות פה עכשיו זה להחזיר את המצב כמה צעדים לאחור. 

חנין זועבי:
יש לך הצעה של חבר הכנסת אורון, רק לקבוע קריטריונים בתוך החוק הזה, בלי להביא אותם כל פעם לאישור הכנסת. 

ארז קמניץ:
זה מה שאנחנו עושים כרגע. 

חנין זועבי:
אבל אין פה קריטריונים. 

שלי יחימוביץ:
יש פה מתי צריך להיות קריטריונים. 

יעקב קוינט:
קודם כל כבר היום, לפי החוק הקיים, המועצה תקבע את המדיניות הכלכלית. גם היום כל שנדרשנו לבוא לתיקון החוק הוא לצורך המסלול המקוצר של פטור ממסים, לצורך היישום של הרפורמה והעברת הבעלות. אין סיבה לשנות וליטול ממועצת מקרקעי ישראל את המדיניות הקרקעית. אני לא חושב שבדיון אחד של המועצה עולים עשרה נושאים שהם בעלי חשיבות דומה לנושא הזה. אני מדבר על שיעורי התשלום וגודל המגרשים. אם מדובר על החלטות לגבי הרחבות במושבים חקלאיים, אם מדובר על החלטות לגבי תעסוקה ביישובים חקלאיים, אם מדובר על החלטות של שינויי ייעוד. רוב החלטות המועצה הן בעלות היקפים כלכליים---

שלי יחימוביץ:
אף פעם לא קיבלתם החלטה דרמטית כזאת. 

רון רוגין:
במיוחד בצירוף העובדה שכתוב 'נציגי הממשלה במועצה יהיו כפופים למדיניות הממשלה, כפי שהיא באה לידי ביטוי בהחלטותיה'. הצירוף הזה--- 

ירון ביבי:
אני רוצה להתייחס לתחשיבים. אגב, חברת הכנסת יחימוביץ, אם היית קוראת עוד שני דפים בפרוטוקול של הדיון עם ראש לשכת השמאים לשעבר, או בדימוס, אז היית רואה שהוא עשה הערכה כמה אדם יהיה מוכן לשלם עבור העברת הבעלות. למשל יש 504,000 בתים שיושבים בחוזה חכירה, בתי קומות, שאין הפרש כלכלי אמיתי בין החכירה לבין הבעלות, כי הרי מה ההפרש הכלכלי? זה כמה הבן אדם יצטרך לשלם עוד מעבר למה שהוא שילם, ושם אין תשלום. הם פטורים בהחלטות מועצה דרמטיות מ-90' ו... 

שלי יחימוביץ:
צדקת, וצדק מר רון רוגין כשאפיין לגבי מי זה כן רלוונטי. 

ירון ביבי:
ואז הוא בא ואמר 'להערכתי אדם כזה יהיה מוכן לשלם 1,000 שקלים'. כל אחד מאיתנו יכול להעריך הערכה כזו או אחרת והנה לך 5 מיליארד שקל, אם אני לא טועה, מתוך החשבון שלו, מה שכמובן לא סביר כלכלית, ולא הגיוני. 

דבר שני,  כשהוא הבין את ההחלטה לגבות 31% כאילו זה 31% מתוך ה-31% שהמינהל צריך לגבות וכשאנחנו העמדנו אותו על הכוונה, אז הוא בא ואמר 'אני לא רואה בזה הנחה', זה ה-70% הנחה. 

כשאתה בא לחשב את השווי של ההטבה, אתה צריך לראות מה זרם התשלומים שאותו אדם עתיד לשלם וזה ההפרש בין החכירה לבין הבעלות. אז לגבי הדירות המהוונות, הרוויות, אין הפרש שווי. גם לעתיד לבוא הם לא צריכים לשלם, אמרה את זה ועדת גדיש, ועדת רונן לפניה. זה לגבי הדירות האלה. 

למגרשים הקטנים – אנחנו מניחים, מכיוון שהיום עד בנייה של 240 מטר, גם חוכר בבנייה נמוכה פטור גם היום, ולכן כשאתה לוקח מגרש לבנייה נמוכה, שהוא על 250 מטר, אתה אומר 100% בנייה, אין דבר כזה שהוא בנייה נמוכה, כי תמיד יש איזה חצר קטנה וב-100% בנייה אין תופעה כזו, לכן גם שם אין הפרש כלכלי אמיתי, להערכתנו. 

נסים זאב:
במקרים האלה אתה מגביל את האחוזים, או שזה יכול להשתנות ל-200% ואז אותו מגרש של רבע דונם, יכול לבנות 500 מטר.  

ירון ביבי:
אני לרוב לא ראיתי מגרשים כאלה. בדרך כלל זה הולך עד 60% בנייה, 70% מקסימום. 

היו"ר כרמל שאמה:
מגרש של 999 מטר בבורסה ברמת גן, לייעוד תעסוקה, אתה רוצה לגבות ממנו 6%, אתה מעביר לו בעלות. יש מגרשים שהיום הזכויות הקיימות הן 5 קומות תעשייה, מלטשות היהלומים לדוגמה, או אפשר לקבל היום בבורסה, אם מאחדים שתי חברות צמודות כאלה, ולקבל 40 ו-50 קומות, ההבדל בשווי עשרות מיליוני דולרים בערך קרקע. איך אנחנו מתמודדים עם מצב כזה של מקרה קיצון, אמנם אין הרבה מקרים כאלה ברחבי הארץ--- 

ירון ביבי:
אני לא חושב שיש יותר מ--- 

היו"ר כרמל שאמה:
בהרבה מקומות, גם אולי בסיטי של תל אביב, כשיש לך מגרשים שהם עד דונם ושזכויות הבנייה בהם היום נמוכות, יכול להיות אפילו עד חמש, שש, שבע קומות והיום אתה יכול לקבל עשרות קומות. 

ירון ביבי:
ההפרש הכלכלי במגרש כזה, מה שהיום גובה מינהל מקרקעי ישראל זה  31% מתוספת השווי.

היו"ר כרמל שאמה:
היום, לפני הרפורמה, מה שנגבה מהם זה 31%, בלי קשר לרפורמה.  

ירון ביבי:
אני מבקש ממך, מר רוגין, לאפשר לי לדבר, כי אחרת כל פעם שתדבר אני אזכיר את שפיים ואת רשפון ואת המקומות הנהדרים האלה.  

יעקב בכר:
בשמחה.  

היו"ר כרמל שאמה:
דרך אגב, נשמח לשמוע על שפיים ורשפון. 

יעקב בכר:
אין להם לא חוזה חכירה ולא בעלות, אין לך מה לשמוח, אדוני היושב ראש. אין להם שום דבר. הם נאחזים כל היום בפארק המסחרי הזה ועל זה תוקעים תנועה קיבוצית מדן ועד קטורה, על ה-3,000 מטר פארק הזה תוקעים 300 יישובים. נמאס כבר לשמוע את זה. מספיק. שיתקעו את שפיים. אתה יודע מה? שיתקעו את שפיים. מה הבעיה? יש בעיה עם שפיים? שיתנהלו מול שפיים.  

היו"ר כרמל שאמה:
היינו במגרש של הדונם. 

ירון ביבי:
מה שהוא ישלם היום זה 31% מהפרש השווי של הקרקע. בחדש הוא משלם 6% מערך הקרקע המלא, כולל ציפיות. 

היו"ר כרמל שאמה:
זה בשומה פרטנית? 

ירון ביבי:
עד דונם לא, ומעל דונם--- 

היו"ר כרמל שאמה:
עד דונם לא, אז איך תדע מה הציפיות בלי שומה פרטנית? 

ירון ביבי:
למשל עשיתי של גבעתיים, אין שם מגרשים כאלה קטנים אבל נגיד, אז אתה הולך ולוקח את כל התב"עות הקיימות  וגם את התב"עות שאתה צופה. זה הרי אותו אזור, ואתה יודע מה הגובה שמאשרים היום באזור הזה. 

היו"ר כרמל שאמה:
כלומר גם כשאתה מכין טבלה, אתה עושה שומה כללית כזו שתשווה גם עסקאות מהזמן האחרון, שהן בדרך כלל מגלמות גם את הציפיות. 

ירון ביבי:
זו בדיוק הכוונה לעשות. לכן ההפרש הוא לא בין 6% לבין לא יודע מה, אלא אם רוצים להשוות, אז אם למשל על מגרש היו 100% זכויות, ומחר בבוקר אפשר לבנות 200%, אז ה-6% שווה ל-12% וזה ההפרש שצריך לחשב. במגרשים הגדולים לתעסוקה ולמגורים אנחנו מתכוונים לעשות שומה פרטנית שתיקח את כל הפרש השווי.

היו"ר כרמל שאמה:
אני רוצה לחדד. הרפורמה יצאה לדרך ואני לא עובר לבעלות. עברו חמש, שש, שבע שנים, עם תשלום. בעוד עשר שנים אני רוצה לעבור לבעלות, יש לי טבלה מעודכנת חדשה, או אני עדיין? 

ירון ביבי:
בוודאי, הטבלה מעודכנת. בטווח של עשר שנים, בוודאי. 

היו"ר כרמל שאמה:
למישהו יש הסתייגויות לגבי הסעיפים האלה? 

חיים אורון:
ההסתייגות שאמרתי אותה קודם, שבמקום מה שמופיע פה, שיופיעו קריטריונים. 

דובר:
הערה טכנית. הגדרה של רשות מקומית, אני מבקש שההגדרה תהיה לפי חוק הפרשנות. ולגבי תאגיד עירוני, תאגיד שהרשות המקומית מחזיקה במניות בו או בזכויות הצבעה. 

אתי בנדלר:
הוספה של שתי הגדרות נוספות שהוועדה מתבקשת לאשר. 

היו"ר כרמל שאמה:
אנחנו צריכים להצביע על ההסתייגות של חבר הכנסת אורון? 

חיים אורון:
המועצה תגבש אמות מידה לגובה התשלום או לפטור מתשלום ותביאן לאישור ועדת הכלכלה של הכנסת. 

הגעת סוף סוף אולי לאחד הקטעים הכי רצינים, בין רבע לשמונה לשמונה ורבע, שני חברי כנסת גמרו לדבר עליו. יכול להיות שהעמדה של הממשלה נכונה. תראה מה שקרה פה. אתה בעצמך חושב שזה נושא כבד, ככה מקבלים החלטה? יכול להיות שהעמדה של הממשלה נכונה, שלא צריך לעשות נורמות וצריך להשאיר את הכל למועצה. הכנסת לא צריכה להגיד את זה פעם אחת בחקיקה ראשית כשמתחיל התהליך? ואתם קוראים לזה דיון? ואומרים 'העיקר תביא הסתייגות', מי בעד, מי נגד, ייכנסו כולם פנימה. אני לכן מתחנן, אל תצביע על ההסתייגויות שלי, תעלה אותן ישר למעלה, זה יותר מכובד, מאשר שיבואו לפה אנשים שאין להם אפילו מושג על מה אתה דיברת עכשיו, עזוב מה שאני דיברתי. ככה זה מתנהל וזה החוק שיוצא מהכנסת. 

היו"ר כרמל שאמה:
חבר הכנסת אורון, לא ניהלנו עכשיו דיון ענייני? 

חיים אורון:
כן, רבע שעה, רבע שעה עם שני חברי כנסת, כשאין פה אף אחד. בבוקר היו פה בכל זאת 12, 14 חברי כנסת. ככה אתם עושים חקיקה. ורימיתם אותנו שזה פוצל מחוק ההסדרים. תסלח לי, מחר מתחילים שלושה ימים בכנסת רצופים, אתה משוחרר מהם, כי אתה בקואליציה. אני צריך לעבוד פה עכשיו שלושה ימים יום ולילה. 

היו"ר כרמל שאמה:
אתה יכול לתת לי את השחרור בכתב? 

חיים אורון:
ואם אני אתן לך, זה משנה לך? 

היו"ר כרמל שאמה:
מה אתה אומר שאני משוחרר? אני בדיוק כמוך. 

חיים אורון:
אתה משוחרר לגמרי, אתם תבואו להצבעות בסוף על פי פקודת זאב אלקין. זה מה שיקרה בדיוק, ואנחנו נקשקש ברמקולים. מה אני לא יודע מה יהיה פה? אתם אפילו לא מתייחסים אל עצמכם, כבר לא אלינו, בחוק מהסוג הזה. אז מה בוער לך? תבקש אישור מיושב ראש הכנסת, תקיים ישיבה ביום שני ושלישי במשך היום. מתנהל דיון במליאה, כל אחד עולה ויורד ויתקיים פה דיון ברצינות. אותו דבר ביום רביעי כל היום. אז אתם מביאים פה בכח להצביע על סעיפים? הרוב מובטח לכם, מה אתם דואגים? גם הרוב וגם אין בחירות ב-15 לחודש. יש לכם את זה בכתב מאיתנו. אנחנו לא נפיל ממשלה בפיליבסטר, אבל תעשו חקיקה רצינית. 

אתי בנדלר:
הוועדה לא הצביעה על כל הסעיף הזה, לבקשתך, כי אמרת שאתה לא רוצה להצביע עד שייפתר הנושא החקלאי, אז אנחנו רק רשמנו את כל ההסתייגויות. 

מפסקה 11, כל התיקון מסעיף 4י"ז לחוק העיקרי, לא הצביעו. 

אלדר דוכן:
אפשר להשאיר בצד כרגע רק את המגזר החקלאי, שזה חוזה חכירה מהוון למטרת מגורים או תעסוקה, זה מה שממעט את החקלאים. את זה אפשר להשאיר בצד כרגע ולהצביע על היתר. 

היו"ר כרמל שאמה:
אפשר להצביע מפסקה 5 לדעתי. 

חיים אורון:
בשם האופוזיציה אתה יכול להצביע על כולם בהצבעה אחת. אני הכי רציני שיכול להיות. להצביע על כל ההסתייגויות לפרק הזה ביחד. 

אתי בנדלר:
זה לא כל הפרק, אנחנו מדברים על תיקונים לסעיף 4י"ז, כולל את ההגדרות וכולל את מה שקראנו עכשיו, סעיף קטן (ב1). 

חיים אורון:
לזה התכוונתי. 

היו"ר כרמל שאמה:
אנחנו מתחילים את ההצבעה, בבקשה. 

אתי בנדלר:
אני מפנה את כולם לתיקונים לסעיף 4י"ז, פסקה 11. (א), (ב) 1, 2, 3 – עד כאן אני מציעה, כי ב-4 יש כבר בעיה. 

היו"ר כרמל שאמה:
אני מעמיד את הסעיפים הבאים להצבעה. 

אתי בנדלר:
ככל שהוגשו הסתייגויות, אני מבינה שאתה מוותר על ההצבעה ושיעלו ישר למליאה. 

היו"ר כרמל שאמה:
מאחר שהאופוזיציה ביקשה להעלות את ההסתייגויות שלה להצבעה, אנחנו מעמידים להצבעה כנוסח הוועדה את הסעיפים 4 י"ז, א, ו-ב  עד פסקה 3 בעמוד 5, כנוסח הוועדה. מי בעד? מי נגד? הסעיפים עברו והתקבלו כנוסח הוועדה.

הסעיפים התקבלו, כנוסח הוועדה

אתי בנדלר:
בפסקה 4 הגדרה 'הקניית בעלות' ו'חוזה חכירה מהוון', אין איתו בעיה. הגדרה 'חוזה חכירה מהוון למטרת מגורים או תעסוקה, למעט...' כבר יש בעיות. 

נסים זאב:
 אני מבקש שהחכירה לא תהיה מעבר ל-99% בהקניית בעלות. 

היו"ר כרמל שאמה:
אתה רוצה לבטל את הסעיף של הקניית בעלות.  

נסים זאב:
אני רוצה להשאיר אחוז בידי המינהל. 

היו"ר כרמל שאמה:
זה לבטל את הקניית הבעלות. 

אתי בנדלר:
אין לזה משמעות. אין דבר כזה, אחוז אחד בבעלות. חבר הכנסת זאב, למשל דירת המגורים שלי, אין דבר כזה שאני אהיה בעלים של 99% מהדירה.  

נסים זאב:
היום בחכירה היא 91% דמי היוון.  אני אומר, אפשר להגדיל את דמי ההיוון ל-99%. 

היו"ר כרמל שאמה:
חבר הכנסת זאב, אתה מתעקש להגיש הסתייגות בסעיף הזה?  

נסים זאב:
אני רוצה שאחוז אחד יישאר בידי המינהל, כבעלים. 

היו"ר כרמל שאמה:
הסתייגותו של חבר הכנסת נסים זאב, להשאיר בכל מקרה אחוז אחד של בעלות בידי המינהל. מי בעד ההסתייגות של חבר הכנסת זאב? 

אתי בנדלר:
רגע, זה לא קשור לעניין. חוזה חכירה מהוון, זה חוזה חכירה ששולמו עבורו מראש דמי החכירה. 

חיים אורון:
אתי, הכי קצר זה להצביע. תאמיני לי. את מסבירה ומסבירה ומסבירה. 

היו"ר כרמל שאמה:
מי בעד ההסתייגות של חבר הכנסת זאב? מי נגד ההסתייגות של חבר הכנסת זאב? ההצעה לא נתקבלה. 

שלי יחימוביץ:
אני רוצה רוויזיה על ההצעה של חבר הכנסת זאב. 

היו"ר כרמל שאמה:
חברת הכנסת יחימוביץ מבקשת רוויזיה על ההצעה של חבר הכנסת זאב. מי בעד הרוויזיה? 

אני שואל שוב פעם, כנראה שלא---

שלי יחימוביץ:
לא, הצבענו, הצבענו בעד הרוויזיה. 

היו"ר כרמל שאמה:
אני לא שאלתי מי נגד הרוויזיה, שאלתי מי בעד הרוויזיה? למרות שזה חבר הכנסת נסים זאב, מי בעד הרוויזיה? אחת, שתיים---

שלי יחימוביץ:
רגע, היתה הצבעה. 

היו"ר כרמל שאמה:
לא היתה. עכשיו מתקיימת ההצבעה. מי בעד הרוויזיה? חמישה בעד. מי נגד הרוויזיה? אחד. ההצעה שלך עולה מחדש. 

מי בעד ההסתייגות של חבר הכנסת זאב? שלוש. מי נגד? ארבעה, ובא לציון גואל.  

אתי בנדלר:
חבר הכנסת זאב, לרשום לך הסתייגות בכל זאת? 

נסים זאב:
ודאי. 

היו"ר כרמל שאמה:
ודאי, שחבר הכנסת זאב יוותר על זכותו לעלות על דוכן ה---

אתי בנדלר:
זה שחוזה חכירה מהוון יהיה חוזה ששולמו עבורו דמי חכירה עד 99% מערכו?  

היו"ר כרמל שאמה:
אתה מוכן להגיש לנו את זה בכתב? 

נסים זאב:
לא, יש לנו יועצת משפטית שיודעת לנסח את זה. 

היו"ר כרמל שאמה:
אנחנו עכשיו מצביעים על ההגדרות של 'הקניית בעלות ו'חוזה חכירה מהוון' בפסקה 4, כנוסח הוועדה. מי בעד? מי נגד? ההגדרות התקבלו כנוסח הוועדה. 

ההגדרה התקבלו כנוסח הוועדה.

אנחנו מצביעים על ההגדרה 'גוף ציבורי'. מי בעד ההגדרה של גוף ציבורי כנוסח הוועדה? מי נגד? אין נגד. ההגדרה התקבלה, כנוסח הוועדה. 

ההגדרה התקבלה, כנוסח הוועדה.

אתי בנדלר:
פסקה 6. 

היו"ר כרמל שאמה:
אני רוצה להכניס הסתייגות, שכל פטור מתשלום יועבר לוועדת הכלכלה. 

חברים, אני מעלה הצעה, שהיא הצעה פרטית שלי, לא הצעה של הקואליציה, כל אחד יוכל להצביע כרצונו. ההצעה לפסקה 6. 

אתי בנדלר:
זה מתייחס להגדרה 'נכס מקרקעין שהקניית הבעלות בו פטורה מתשלום'. 

היו"ר כרמל שאמה:
אני מציג הסתייגות. 

זאב אלקין:
לממשלה יש עמדה בנושא? 

היו"ר כרמל שאמה:
הממשלה מתנגדת ואין לי בעיה שתצביעו נגד. אני אשמח אם תצביעו בעד. ההצעה שכל החלטה, בסוגי הנכסים שיהיו פטורים מתשלום, שתקבל מועצת הרשות יצטרך לבוא לאישור ועדת הכלכלה. מי בעד ההצעה? מי נגד? יש שוויון - ההצעה לא עברה. 

שלי יחימוביץ:
אני מבקשת רוויזיה. 

היו"ר כרמל שאמה:
אני לא רוצה רוויזיה. 

שלי יחימוביץ:
אני רוצה רוויזיה. 

היו"ר כרמל שאמה:
רוויזיה. מי בעד הרוויזיה? מי נגד? אין רוויזיה. 

אנחנו מצביעים על ההגדרות. נכס מקרקעין. נכס מקרקעין שהקניית הבעלות בו פטורה מתשלום ונכס מקרקעין שהקניית הבעלות בו כפופה לתשלום ושומה פרטנית. כל החלק התחתון של עמוד 6, למעט השורה האחרונה בו. מי בעד ההצעה כנוסח הוועדה? מי נגד? אני קובע שההצעה עברה ברוב קולות, כנוסח הוועדה. 

ההצעה עברה ברוב קולות, כנוסח הוועדה. 

אני מעלה להצבעה את כל עמוד 7, כנוסח הוועדה. 

אתי בנדלר:
כדי למנוע ספק, סעיף 4 י"ז סעיף קטן (ב) החדש, המוצע בסעיף 4 י"ז, כולל סעיף קטן (ב) שבו יש פסקה 1 ו-2, ובפסקה 2 יש שתי פסקאות משנה (א) ו-(ב). 

היו"ר כרמל שאמה:
מי בעד סעיף קטן (ב) בסעיף 4 י"ז החדש? מי נגד? אושר כנוסח הוועדה. 

אלדר דוכן:
סעיף קטן (ב) שקראנו קודם דן בפרוצדורה על העברת הבעלות בנכס פטור מתשלום וזה עוסק בפרוצדורה להקניית הבעלות בנכס מקרקעין שיהיה כפוף לחובת תשלום:

(ב1) 'הרשות תשלח לכל חוכר של נכס מקרקעין שהקניית הבעלות בו כפופה לתשלום, הודעה בדואר רשום, על כוונת הרשות להקנות לו בעלות בנכס בכפוף לתשלום כפי שיפורט בה, הכוללת את התמורה בעד הקניית הבעלות וכן תשלום מס רכישה כמשמעותו בסעיף 9 לחוק מיסוי מקרקעין (שבח ורכישה), התשכ"ג-1963, בשיעור שנקבע בסעיף האמור או לפיו, לגבי אותה תמורה (בסעיף קטן זה – הודעה לחוכר החייב בתשלום), ויחולו הוראות אלה:

(1) היתה זכותו של החוכר בנכס רשומה בפנקסי המקרקעין, למעט אם היתה זו זכות חכירה בחלק מסוים במקרקעין, יצורף להודעה לחוכר, החייב בתשלום, שטר עסקה החתום על ידי הרשות, לרישום הבעלות בנכס על שמו של החוכר, בכפוף לביצוע מלוא התשלום כמפורט בהודעה לחוכר (להלן – שטר העסקה); לא היתה זכותו של החוכר בנכס רשומה בפנקסי המקרקעין, או שהיתה רשומה כזכות חכירה בחלק מסוים במקרקעין, תשלח הרשות לחוכר את שטר העסקה במועד שבו ניתן יהיה לרשום את זכות הבעלות בשל אותה חכירה, ובלבד שהרשות תהא רשאית להגיש בקשה לרישום זכות הבעלות כאמור, לפי כל דין.

(2) הגיש החוכר ללשכת הרישום את שטר העסקה להעברת הבעלות בנכס על שמו, כאמור בפסקה (1), יחולו הוראות אלה:

(א) הרשם ירשום בפנקסי המקרקעין את הבעלות בנכס על שם החוכר, ובלבד שצורפו לבקשה שטר העסקה כאמור בפסקה (1), כשהוא חתום גם בידי החוכר, וכן הוכחה לכך שהתשלום שולם לרשות במועד, כמפורט בהודעה לחוכר.

(ב) על רישום הבעלות כאמור בפסקת משנה (א) יחולו הוראות חוק המקרקעין והתקנות שלפיו, ואולם לא יידרשו כתנאי לרישום הבעלות על שם החוכר, ייפוי כח מאת הרשות, וכל מסמך או אישור המהווה הוכחה לכך ששולמו תשלומי החובה, למעט לעניין תשלומי החובה שהיו נדרשים לצורך רישום החכירה בנכס, ככל שמדובר בחכירה שלא היתה רשומה. 

(ב2) המועצה תקבע תנאים שלפיהם יהא חוזה חכירה למטרת מגורים או תעסוקה, כהגדרתה בחוק מקרקעי ישראל, לחוזה חכירה מהוון.

(ד) סעיף קטן (ג) – בטל. 

אתי בנדלר:
(ב2) זה כבר שוב קשור לנושא החקלאים, אז עד (ב2). 

היו"ר כרמל שאמה:
אני רוצה לשאול את נציגי הממשלה, על כל הוראות התשלום האלה יש מנגנון של ערר? למי שהחיוב לא מוצא חן בעיניו? 

ירון ביבי:
לגבי שומה פרטנית יש זכות ערעור.  

היו"ר כרמל שאמה:
זה ברור, אני מדבר על ההודעות האוטומטיות. 

ירון ביבי:
לגבי ההודעות האוטומטיות, מי שמערער עובר לשומה פרטנית. והוא לא יכול לחזור.  

היו"ר כרמל שאמה:
כלומר 'תיקחו סיכון'. כלומר, אזרח שרוצה לערער, צריך כדור אומץ. 

נסים זאב:
זה יכול להיות גם כלפי מעלה. 

היו"ר כרמל שאמה:
הערר נמצא בחוק או בהחלטות המועצה?  

ירון ביבי:
החלטות המועצה.  

אתי בנדלר:
ואם הוא רוצה לערור על השומה הפרטנית שנעשתה לו? 

ירון ביבי:
הוא יכול לערור.  

היו"ר כרמל שאמה:
למה שזה לא יהיה בחוק? אני לא מבין. 

ירון ביבי:
יש לנו מנגנון של ערר על שומה. כמו שמערערים של שומה של מס שבח. 

היו"ר כרמל שאמה:
מס שבח קבוע בחוק. 

ארז קמניץ:
השומה כוללת מי שהחלטת המועצה הזאת לא תמצא חן בעיניו באופן כולל, דרכו פתוחה בפניו לפנות ל---

היו"ר כרמל שאמה:
ואם מועצת הרשות לא תחליט על ערר? 

ירון ביבי:
יש החלטה קיימת. 

היו"ר כרמל שאמה:
אז אפשר לכתוב בחוק שיש זכות ערר על פי החלטת מועצה שקיימת? 

אתי בנדלר:
הייתי מעדיפה להתעלם מזה ולא להתנות את הערר בהחלטות של מועצה. 

היו"ר כרמל שאמה:
נכתוב שלחוכר תעמוד זכות ערר?  

אתי בנדלר:
אני לא יכולה לכתוב זכות ערר בעלמא, בלי לכתוב מתי. זה הסדר חסר, כי אם רוצים להעניק זכות ערר בחוק, צריכים לכתוב למי, תוך כמה זמן, למי עוררים. אני לא אעשה הסדר לקוי. 

היו"ר כרמל שאמה:
תוך כמה זמן יש לו להגיש ערעור, אדוני מנהל המינהל?  

ירון ביבי:
בשומה פרטנית אפשר להגיש ערעור תוך 30 יום. לגבי טבלה, יבוא בן אדם ויחליט שעכשיו הוא רוצה לעבור לבעלות, מסתכל, יגיד 'זה לא מתאים לנכס שלי' ויגיש ערר. הוא לא מוגבל.  

היו"ר כרמל שאמה:
הוא לא מוגבל בזמן?  

ירון ביבי:
לא.  

ארז קמניץ:
צריך להבין את המנגנון. אתה שולח לחוכר ש---

היו"ר כרמל שאמה:
כמה זמן מרגע שקיבלתי---

ארז קמניץ:
לא קשור זמן. 

היו"ר כרמל שאמה:
זה מה שאני רוצה לשמוע, שלא חשוב זמן. 

ארז קמניץ:
אם הוא לא רוצה לעבור לבעלות, אז הוא לא הולך לשלם את השטר ומבקש שומה פרטנית. 

אתי בנדלר:
מדלגים על סעיף קטן (ב2). 

אדלר דוכן:
(ד) סעיף קטן (ג) בטל. בעצם העברנו אותו, לאור בקשה של חברי כנסת.

(ה) – בסעיף קטן (ד):

(1) ברישא, אחרי 'הודעה לחוכר' יבוא 'או תשלום לפיה';

(2) בפסקה (1) אחרי 'התשכ"ג-1963' יבוא 'לגבי נכס מקרקעין שהקניית הבעלות בו לידי החוכר פטורה מתשלום'. 

(ו) בסעיף קטן (ה):

(1) לפני 'הוראת כל דין' יבוא 'בכפוף להוראות סעיפים קטנים (ב)(2)(ב) ו-(ב1)(2)(ב)'. 

לאה ורון:
אדוני היושב ראש, אני מציעה להצביע מסעיף (ב1) ועד עמוד 9 למעלה (ב), עד המלים 'שלא היתה רשומה'.  

היו"ר כרמל שאמה:
זו ההצבעה שתתקיים עכשיו, לפי מה שהקריאה מנהלת הוועדה, עד סעיף (ב) בעמוד 9. 

שלי יחימוביץ:
כיוון שאנחנו הולכים להצביע על סעיפים שהערנו לגביהם, ואם עוד לא הערנו לגבי חלק מהם, אז אני אעיר שוב, שהם חייבים הסדרים ראשוניים ואין להשאיר אותם לידי מתקין התקנות ולשלוח אותו עם קארד בלאנש לדרכו. אני רוצה לצטט כאן את הנחיות היועץ המשפטי לממשלה בעניין הזה: 'באופן עקרוני רצוי שהמחוקק עצמו יקבע, במידת האפשר ונסיבות העניין, את העקרונות הכלליים ואת ההסדרים הראשוניים ולא יניח עניין זה למתקין התקנות. המשטר הדמוקרטי, על פי מהותו, מחייב שהעקרונות הכלליים, הקובעים את אורח החיים, ייקבעו דרך כלל בחקיקה ראשית, על ידי בית הנבחרים ולא בחקיקה משנית, על ידי המינהל הציבורי'. 

אתי בנדלר:
במלוא הכבוד ליועץ המשפטי לממשלה, הקביעות האלה הן פרי החלטותיו של בית המשפט העליון ולא בפסק דין אחד. במקרה הזה, היועץ המשפטי לממשלה לא רק שאישר את נוסח ההצעה, אלא יושב כאן נציגו שמתעקש להשאיר את זה. 

היו"ר כרמל שאמה:
מתעקש להשאיר את ההסדרים הראשוניים וגם אני התעמקתי בעניין ואלה התשובות שקיבלתי מהגורמים המוסמכים במשרד היועץ המשפטי לממשלה. 

אנחנו מצביעים, כאמור, על סעיף קטן (ב1) 4 י"ז. מי בעד ההצעה כנוסח הוועדה? ארבעה, מי נגד? שתיים. הסעיף עבר כנוסח הוועדה. 

אתי בנדלר:
סעיף קטן (ב2) הקובע שהמועצה תקבע תנאים שלפיהם חוזה חכירה למטרת מגורים או תעסוקה, כהגדרתה בחוק מקרקעי ישראל לחוזה חכירה מהוון, אני מציעה להשאיר כי זה קשור לעניין החקלאי. 

אלדר דוכן:
(ה) בסעיף קטן (ד) –
(1) ברישא, אחרי 'הודעה לחוכר', יבוא 'או תשלום לפיה'. 

(2) בפסקה (1) אחרי 'התשכ"ג-1963' יבוא 'לגבי נכס מקרקעין שהקניית הבעלות בו לידי החוכר פטורה מתשלום'.

אלה בעצם התאמות שנדרשות מהשינויים שעשינו בסעיפים הקודמים. סעיף קטן (ד) של סעיף 4 י"ז לחוק מינהל מקרקעי ישראל בעצם מכיל כמה הוראות לעניין המסלול של העברת הבעלות לפי החוק הקיים, רק על בניין רווי, ופה אנחנו מרחיבים את זה על כל הקניית בעלות שתיעשה על פי הסעיפים, איך שהם תוקנו. בעצם מה שהקראתי זו הטכניקה של העיקרון הזה. פסקה (1) של סעיף קטן (ד) נותנת איזה שהיא הטבה במיסוי, והתיקון שהקראתי אומר שהעברת הבעלות לא תיחשב לעניין חוק מיסוי מקרקעין כמכירת זכות במקרקעין. אני רק רוצה לחדד, התיקון שהקראתי מרחיב את הפטור ממיסוי להעברה פטורה מתשלום. רק לגבי העברה שהיא פטורה מתשלום, והיא לא תיחשב כהעברה לעניין חוק מיסוי מקרקעין. 

ברישא של הסעיף, הודעה לחוכר, כתב הסכמה. מה שהיה קודם, לפני התיקון שלנו, היה רק את המונחים 'הודעה לחוכר', 'כתב הסכמה' ו'רישום בעלות', ולפי הסעיף שהכנסנו יש מונח חדש 'תשלום לפיה'. קודם, בבניין רווי, לא היה נדרש בכלל תשלום, זה היה פטור מכל תשלום. לפי התיקון שלנו יהיו העברות פטורות מתשלום והעברות שכפופות לתשלום. 

לעניין הפסקה הראשונה והשנייה של סעיף קטן (ד), שזה הפטור ממיסוי, הרחבנו את זה. מוצע להרחיב את זה לא רק על בניין רווי, אלא על כל הקניית בעלות פטורה מתשלום. 

היו"ר כרמל שאמה:
אפרופו היטל השבחה שהזכירו, העברות הבעלות האלה עכשיו, זה לא ייצור בעיה בחישוב היטל השבחה עתידי, שיגידו שהיתה העברת בעלות, שמפסיקה את---

אלדר דוכן:
לא, כי יש סעיף אחר, שמדבר על---

היו"ר כרמל שאמה:
שזה לא ייחשב העברת בעלות לצורך...? 

אלדר דוכן:
לא, לגבי הקרן הקיימת לישראל זה לא ייחשב כהעברת בעלות. 

ארז קמניץ:
אני רוצה להסביר. החוק הקיים כיום לגבי בנייה רוויה פטר מתשלום מס רכישה ומתשלום היטל השבחה, לעצם העסקה שהיא מחוזה מהוון לבעלות. כרגע אנחנו מבקשים, לעניין מס רכישה, להרחיב את הפטור הזה גם ליתר ההעברות הפטורות מתשלום וגם להעברה הכפופה לתשלום ושנאמר אכן 'התשלום לפיה'. היא תהיה פטורה ממס רכישה ולא מהיטל השבחה. 

היו"ר כרמל שאמה:
שאלה - מישהו עם חצי דונם אדמה, שכבר יש לו תכנית בתוקף לתוספת יחידה. הוא חייב בהיטל השבחה, אבל כל עוד הוא לא מימש, אף אחד לא בא אליו בדרישה. אתם מעבירים לו עכשיו בעלות. עכשיו. הוא ירצה מחר לקנות את היחידה הנוספת, תבוא אליו הרשות ותגיד 'בבקשה היטל השבחה' והוא יגיד 'סליחה, כבר עברה הבעלות מהמדינה אליי, אחרי שהתכנית היתה בתוקף' והרי העברת בעלות פוטרת מהיטל השבחה---

ירון ביבי:
זה לא נחשב ל--- 

היו"ר כרמל שאמה:
לא נחשב? איפה זה כתוב? 

ירון ביבי:
עוד לא קראנו את הסעיף הזה. לא ויתרנו על זכותן של הרשויות המקומיות.  

היו"ר כרמל שאמה:
הצבעה על סעיפים (ד) ו-(ה) כנוסח הוועדה. מי בעד? מי נגד? ההצעה עברה, כנוסח הוועדה. 

אלדר דוכן:
(ו) בסעיף קטן (ה) – 

(1) לפני 'הוראות כל דין' יבוא 'בכפוף להוראות סעיפים קטנים (ב)(2)(ב) ו-(ב)(1)(2)(ב)'. 

(2) במקום 'בעלות בדירה' יבוא 'בעלות בנכס מקרקעין' ובמקום 'זכויות בדירה' יבוא 'זכויות בנכס מקרקעין'.

אני אסביר. בעצם סעיף קטן (ה) של סעיף 4 י"ז הקיים פוטר את ההעברה הזאת מהצורך להציג לרשם המקרקעין כל מיני אישורים לצורך רישום העסקה בטאבו. בסעיפים החדשים שהוספנו יש אמירות שחלק מהדברים יהיו בהתאם לנוהלי הטאבו, ולכן הכפפנו את הפטור מהצורך באישורים לטאבו בצורך באישורים שדרשנו במפורש בסעיפים החדשים. 

הפסקה השנייה היא התאמה טכנית, כי עד היום הפטור מהאישורים הללו התייחס רק לדירה בבניין רווי, וממחר הם יתייחסו לכל ההקניות שיהיו לפי הסעיפים האלה, שזה גם לצרכי תעסוקה ומגורים, לא רק דירה בבניין רווי. 

רון רוגין:
שאלה לידע. העברה בנכס לא פטור, בנכס שכפוף לתשלום, העברה זו מהווה מימוש זכויות?  

ירון ביבי:
אתה לא מבין את הנוהג שמי שלא חבר כנסת לא מדבר?  

אתי בנדלר:
בדיון שלראשונה הוקרא הסעיף, רשאים כל הנציגים לשאול שאלות ולהשמיע את דבריהם. 

היו"ר כרמל שאמה:
אני מבקש לא להפריע להקראה. הוא שאל אותו שלא ברשות דיבור. סיים את ההקראה, בבקשה. 

אלדר דוכן:
(ז) בסעיף קטן (ו) – במקום 'דירה בבניין רווי' יבוא 'נכס מקרקעין', במקום 'בדירה' יבוא 'באותו נכס מקרקעין' ובמקום 'המינהל יביא' יבוא 'הרשות תביא'.

אלה שינויים טכניים שנובעים מהתיקונים שעשינו. המינהל יביא זה הרשות תביא, זה ברור, ובמקום 'דירה בבניין רווי', שעל זה חל הסעיף לפני תיקונו, זה יחול על כל נכס מקרקעין, כפי שתוקן, גם כפוף לתשלום וגם פטור. 

שלי יחימוביץ:
העברת בעלות כרוכה בהיטל השבחה, או לא כרוכה בהיטל השבחה? 

אריאל אבלין:
כן. החוק אומר שהעברת בעלות מכח החוק לא תיחשב כמימוש זכויות לעניין התוספת השלישית לחוק התכנון והבנייה. 

היו"ר כרמל שאמה:
אין חיוב כעת, זה שומר את אופציית החיוב לעתיד. 

ירון ביבי:
התשובה היא שהיטל השבחה חל בעת מימוש זכויות; או מכירה או בנייה נוספת. מכיוון שיושב חוכר היום על קרקע וכל מה שאנחנו עושים, אנחנו הופכים אותו לבעלים, החוק אומר שהחובה של ההיטל לא מתבטלת, רק התשלום לא יחול בעת העברת הבעלות מהחוכר שיהיה בעלים, אלא כשהוא ימכור את זה הלאה.  

שלי יחימוביץ:
זה ממילא, זה לא קשור. הוא ממילא יהיה חייב בהיטל השבחה כשהוא ימכור. אני שאלתי על משהו אחר, האם בעת העברת הבעלות לעצמו הוא יהיה חייב בהיטל השבחה? 

ירון ביבי:
לא.  

דוכן אלדר:
(ח) בסעיף קטן (ח2), במקום 'מהמינהל' יבוא 'מהרשות', ובמקום 'בדירה בבניין רווי' יבוא 'בנכס מקרקעין'. שוב, זו התאמה טכנית.

(ט) אחרי סעיף קטן (ח) יבוא – 

(ט) קבעה המועצה לגבי נכס מקרקעין כי הקניית הבעלות בו לחוכר כפופה לתשלום, כשהתמורה תיקבע לפי שומה פרטנית בלבד, ללא אפשרות לתשלום על פי שומה כללית, תציע הרשות לחוכר להקנות לו בעלות לגבי אותה חכירה, בהתאם להוראות לפי חוק המקרקעין, והוראות סעיף זה לא יחולו'. 

אתי בנדלר:
צריך להגדיר - שומה כללית אלה לוחות שומה כמשמעותם בתוספת השלישית לחוק התכנון והבנייה. 

היו"ר כרמל שאמה:
איפה שאין שומה פרטנית, עושים שומה כללית על אזור מסוים וקובעים מחיר פחות או יותר אחיד, על נכסים דומים, ועל בסיס זה מוציאים הודעות תשלום.

אלדר דוכן:
המשמעות של סעיף קטן (ט) לגבי נכסים שהם יהיו כפופים לחובת התשלום, אבל התשלום זה לפי שומה פרטנית, אזי כל ההוראות של הסעיף הזה, שמקנות מסלול מקוצר בטאבו ופוטרות את הצורך מהצגת כל מיני אישורים לצורך העברת הבעלות, כל זה לא יחול. גם הפטור ממס והפטור מהיטל השבחה, גם זה לא יחול. 

היו"ר כרמל שאמה:
מי בעד הסעיפים (ו) עד (ט), כנוסח הוועדה? ארבעה בעד. הסעיפים עברו ברוב קולות, כנוסח הוועדה. 

דוכן אלדר:
(12) אחרי סעיף 4 י"ז יבוא: 

4 י"ח, שכותרתו 'פטור מתשלומי חובה להעברת קרקע בין המדינה, רשות הפיתוח והקרן הקיימת לישראל'. 

אני רק רוצה לציין כאן שעל פי בקשת הקרן הקיימת לישראל הממשלה הסכימה לשנות את הניסוח שהוצג הבוקר. בניסוח שהצגנו בבוקר היה כתוב 'הממשלה תהא רשאית לקבוע כי העברת בעלות במקרקעי ישראל, בין המדינה לרשות הפיתוח והקק"ל תהיה פטורה', ועל פי בקשת הקרן הקיימת לישראל והסכמה של הממשלה, אני רוצה לקרוא ש'העברת בעלות במקרקעי ישראל בין המדינה, רשות הפיתוח והקק"ל לבין עצמם תהא פטורה מתשלום חובה כלשהו, זולת אם החליטה הממשלה על הפחתת מספר נציגי הקק"ל במועצה, כאמור בסעיף 4א' רבתי סעיף קטן (א4)'. 

היו"ר כרמל שאמה:
אם אתם חושבים שהחוק הזה חשוב, אל תפריעו לנו לעבוד עליו. 

שלי יחימוביץ:
אל תפריעו לנו למכור את המדינה במכירת חיסול מהירה ומיידית.  

אלדר דוכן:
אני אסביר. הממשלה נותנת שני דברים לקרן הקיימת לישראל; מספר חברי המועצה וגם פטור ממיסוי על העברה. הזולת אומר שאם בעצם הקרן הקיימת לישראל לא מאשרת את ההסכם, רק אז הממשלה תפחית את מספר הנציגים של הקרן הקיימת לישראל מ-5 ל-2, וגם הקרן הקיימת לא תקבל את הפטור הגורף ממס. 

שלי יחימוביץ:
אבל הפטור ממס הזה מתייחס לחילופי הקרקעות. 

אלדר דוכן:
אבל גם היום יש חילופי מקרקעין בין הקרן הקיימת לישראל למדינה במימון נמוך יחסית---

ירון ביבי:
אפשר לתקן אותך.  

היו"ר כרמל שאמה:
אני רוצה לשמוע את היועצת המשפטית לוועדה. 

אתי בנדלר:
אני רוצה להעיר את תשומת הלב שלדעתי יש קושי בסעיף הזה משום שהוא בעצם נותן פטור גורף להעברת מקרקעין, כשלא יודעים בעצם מה היקף הסכומים שמדברים עליהם כאן. אנחנו לא יודעים מה היקף המקרקעין שבגינן ניתן פטור ומה המשמעות הכספית של העניין הזה, והוועדה מתבקשת לאשר את זה בהרמת אצבע, בלי להבין מה המשמעות. 

נסים זאב:
אני הבנתי שהפטור הוא רק מהמס, אבל כשמדובר בחילופי קרקעות, פחות או יותר, הוא בא במקביל---

היו"ר כרמל שאמה:
רק מס, מדברים פה רק על מס. 

שלי יחימוביץ:
אולי בהזדמנות נגלה באמת מה ההיקף של---

היו"ר כרמל שאמה:
אני רוצה להוסיף הצעה שלי, שכל פטור שתרצה, יהיה כפוף לאישור ועדת הכלכלה. כמה עסקאות כאלה יש לך ? 

אריאל אבלין:
בכל הסדר חילופי הקרקעות המתגבש, מדובר על עסקאות רבות של חילופי מקרקעין, ולכן בעצם זה שיוטל מס שייכנס לקופת המדינה... אני אבהיר. לא ייתכן שקרן קיימת לישראל תיפגע כתוצאה מחילופי קרקעות עם המדינה, מבחינה כלכלית. 

שלי יחימוביץ:
היא כבר נפגעת פעם אחת, כשהיא מוותרת על אדמות יקרות ערך. 

אריאל אבלין:
אני בטוח שאנשי המקצוע---

היו"ר כרמל שאמה:
אני לא מוכן לוותר, יש לי גם את חוות הדעת של היועצת המשפטית של הוועדה, אלא אם כן מישהו ייתן פה הסבר מנומק ומלומד. 

אלדר דוכן:
צריך לחדד את הנקודה. לקרן הקיימת לישראל יש כבר שורה של פטורים מכל מיני מסים, שמעוגנים בחוק הקק"ל, באמנות שאומצו כחקיקה ראשית ובחקיקת המסים. 

שלי יחימוביץ:
הפטור שואב מאתוס מסוים ומכך שלקרן הקיימת לישראל יש מעמד מיוחד, כמי שאחראית על שמירת קרקעות העם היהודי. זאת מטרתה של קרן קיימת לישראל ולכן היא קיבלה פטורים מהמדינה, לאורך שנים, על דברים שאנשים פרטיים או גופים פרטיים לא קיבלו, אבל כיוון שקרן קיימת לישראל הפכה לסוחרת קרקעות, בעקבות הסכם החילופים הזה, יכול להיות שצריך לשנות את הגישה. 

אתי בנדלר:
אני רוצה להבהיר, אני לא מנסה להעיר הערה כלשהי מבחינה ערכית. אינני מתייחסת בכלל לממד הערכי, האם ראוי או לא ראוי. ייתכן מאוד שראוי, אני לא באה לטעון נגד העניין הזה, אני רק חושבת שכשחברי הכנסת מתבקשים לאשר פטור, הם צריכים לדעת מה היקף הפטור שמדובר עליו. 

חנין זועבי:
אני מבקשת למחוק כליל, את כל הסעיף הזה, ובמקומו יבוא 'קרן קיימת לישראל תיסגר וכל נכסיה יועברו לניהול מדינה'. 

היו"ר כרמל שאמה:
ההסתייגות שלי: בסוף הסעיף יבוא 'באישור ועדת הכלכלה'. 

ארז קמניץ:
לענות לשאלה שנשאלה קודם. אני לא אתייחס לעניין הסכומים, אני רוצה להתייחס מבחינה עקרונית. עקרונית ברור שעוברות קרקעות בשיעורים משמעותיים ולכן השאלה היא האם לצורך קיום הוראות חוק זה, כל העברה כזו, שלמעשה היא העברה ש נועדה לממש את החוק, וזו לא העברה שמייצגת עסקת מקרקעין אמיתית, אלא העברה שמייצגת רצון של הממשלה לממש את החוק---

שלי יחימוביץ:
אבל זה עוד לא אושר. 

ארז קמניץ:
אם זה לא יאושר, אז הפטור הזה לא ייכנס לתוקף. כמו שחברי ציין קודם, לקרן הקיימת לישראל יש מסכת שלמה של פטורים שבאמת הגיעו לקרן הקיימת ממקומות אחרים, על אתוס אחר, בלי לציין היבטים ערכיים כאלה ואחרים. הפטור שנקבע כאן הוא פטור שנובע ממקור אחר לחלוטין, הוא פטור שנועד לסייע לצורך מימוש החוק. 

שלי יחימוביץ:
לי זה נשמע כמו עונש. הרי אתם משנים עכשיו את כל ההסדרים. זה שזה היה נוהג עד היום, זה יפה מאוד, אבל החל מהיום אנחנו בעידן חדש בתחום המקרקעין ואתם מבקשים להחיל על קרן קיימת לישראל עונש, להחריג אותה מהמקובל אם היא לא תחתום על ההסכם. המקובל החדש, לא מהמקובל הישן. 

ארז קמניץ:
 לא, רק זה רק בהעברה בין המדינה לבין קרן קיימת לישראל.

שלי יחימוביץ:
זה פטור שלא קיים, אבל הוא יהיה קיים. 

ארז קמניץ:
לא, זה לא מבטל פטורים אחרים שקיימים בחקיקה אחרת.  

שלי יחימוביץ:
אבל אתם אמרתם שעסקאות כאלה היו תמיד בשוליים וימשיכו ככל הנראה להתקיים, גם אם לא יהיה הסכם עם קרן קיימת לישראל.  

ארז קמניץ:
הם לא יהיו פטורות. 

שלי יחימוביץ:
אבל אנחנו מדברים על עידן חדש וכללים חדשים, אז למה לא להחיל עליהם את הכלל החדש? אתם רוצים לייצר עוד איום? כבר יש לנו כמה איומים על קרן קיימת לישראל, שנשמעו היום. 

ארז קמינץ:
יש הסכם עקרונות בין המדינה לקק"ל.

שלי יחימוביץ:
או שיאושר או שלא יאושר. אתם לא עונים לי על השאלה שלי, אתם בעצמכם אמרתם שמעבר לעסקה הגדולה שאתם מייחלים למימושה ואני מייחלת שהיא לא תמומש, על חילופי הקרקעות בין הקרן הקיימת לישראל והמדינה, נעשים כל הזמן מעשי שגרה בשוליים, לא בהיקפים גדולים, של חילופי קרקעות כאלה. זה מה שאמרתם.  

ירון ביבי:
נכון. כחברת ועדת כספים, את צריכה להכיר אותם. 

שלי יחימוביץ:
נכון, זה הגיע אלינו מדי פעם ואישרנו את זה גם. 

אני שואלת, הרי אנחנו מדברים עכשיו על כללים חדשים שאנחנו מקימים. אתם אומרים, אנחנו פשוט נמשיך את הנוהל הקיים, אבל אתם מייסדים כאן נוהל חדש. אני שואלת, למה לא לפטור אותם בעסקאות הקטנות שנעשות, גם אם ההסכם לא יאושר? ואני לא מצליחה לקבל תשובה על השאלה שלי. 

ירון ביבי:
הנוסח הזה של החוק מאפשר גם את העסקאות הקטנות האלה, לפטור. זה מה שכתוב כאן. כתוב כאן שהממשלה תהא רשאית לקבוע כי העברת בעלות למקרקעי ישראל--- 

היו"ר כרמל שאמה:
אם אני מציע שזה יהיה באישור ועדת הכלכלה, מה הבעיה? 

שלי יחימוביץ:
אני לא אוהבת, אנחנו בערך כל שלושה סעיפים נתקלים באיום לקרן קיימת לישראל. 

היו"ר כרמל שאמה:
אף אחד לא יכול לאיים פה על קרן קיימת לישראל. 

שלי יחימוביץ:
לא, תאמין לי, זה כל כך שקוף, 'אם לא יהיה ההסכם, נעשה לכם ככה ולא נעשה לכם ככה ולא ניתן לכם ככה'. 

היו"ר כרמל שאמה:
לא, כל הסכם הבנות שמגיעים אליו, אם הוא לא יוצא לפועל, אז כל אחד חוזר עם החלק שלו הביתה. 

שלי יחימוביץ:
זה בדיוק העניין, שהסעיף הזה בכלל לא קשור להסכם, אם הוא יושג או לא יושג.  

ארז קמניץ:
הוא כן קשור, אם ההסכם לא ייצא לפועל, לא תהיה העברת קרקעות מאסיבית כזו.  

שלי יחימוביץ:
אבל תהיה העברת קרקעות מסוימת. 

ארז קמניץ:
אז ככל שהיא היתה פטורה במקומות מסוימים, היא תמשיך ותהיה פטורה, אבל לא להכל. 

שלי יחימוביץ:
אבל אנחנו משנים את המצב הקיים. למה לא תפטרו אותם? למה, אם ההסכם לא יעבור, לא תפטרו אותם מחילופי הקרקע? 

אלדר דוכן:
כל הסעיף הזה נולד בעקבות ההסכמה עם הקרן הקיימת לישראל. זה כמו שאמרנו, יש הסכם, יש סעיף. 

נסים זאב:
יש לי הסתייגות בסעיף הזה. זה צריך להיות גם בין הרשויות המקומיות לבין המינהל. שלא יהיו מסים ביניהם. 

היו"ר כרמל שאמה:
מה זה קשור? 

נסים זאב:
אני הייתי בעירייה ואני יודע. יש עסקאות בין המינהל לבין הרשויות המקומיות, שרוצים למשל שטח לבית ספר, ויש שטח מינהל, עושים חילופין. אז אם אני בא ואומר, על שטחים כל כך רבים, יש עסקת פטור, גם בעניין הזה, כשמדובר באופן יחסי בקרקע כל כך מצומצמת, לאפשר את הפטור גם ברשויות המקומיות. 

ארז קמניץ:
עם רשויות מקומיות זה לא חילופי שטחים, זה הקצאת קרקע ויש פטורים כאלה ואחרים להקצאת קרקעות. 

היו"ר כרמל שאמה:
לדעתי זה לא קשור לעניין.

נסים זאב:
אז תקשור אותו. 

היו"ר כרמל שאמה:
יש את ההסתייגות של חברת הכנסת חנין זועבי. אני רוצה שגם ההסתייגות שלי תירשם.

אנחנו מצביעים על ההסתייגות של חנין זועבי. מי בעד ההסתייגות של חנין זועבי? מי נגד? ההסתייגות לא התקבלה. 

מי בעד ההסתייגות הפרטית שלי, בניגוד לעמדת הקואליציה, כך שהיא לא מחייבת את חברי הקואליציה, שאומרת להוסיף את המלים 'באישור ועדת הכלכלה', מי בעד? מי נגד? ההסתייגות לא התקבלה. 

אנחנו מצביעים על ההסתייגות של חבר הכנסת זאב. מי בעד? מי נגד? החזרתי לך. ההסתייגות לא עברה. 

אפשר להצביע על סעיף 4 י"ח כנוסח הוועדה. מי בעד סעיף 4 י"ח כנוסח הוועדה, בתוספת של עורך דין דוכן. מי נגד? שניים. הסעיף עבר ברוב קולות. אני לא הצבעתי בעד הסעיף כנוסח הוועדה. 

אלדר דוכן:
4 י"ט, שכותרתו 'הגנה על מקרקעי ישראל'.

(א) הרשות רשאית, בין היתר בשל חשיבותם המיוחדת של מקרקעי ישראל להתנות את הקניית הבעלות בנכס המקרקעין לפי הוראות סעיף 4 י"ז או 4 כ' בתנאים ובהגבלות, לרבות לעניין הקניית זכויות בו בעתיד, או התחייבות להקניה כאמור, מידי החוכר או מידי אדם אחר שיהיה בעל זכויות לגבי אותו נכס מקרקעין, ובלבד שלא ייקבעו סוגי תנאים או הגבלות שלא חלו על נכס המקרקעין או על העברת הזכויות בו, למועד משלוח הודעה לבוחר כאמור בסעיפים קטנים 4 י"ז (ב) או (ב1) או במועד עריכת ההסכם על הקניית הבעלות לפי העניין.

(ב) קבעה הרשות תנאי או הגבלה כאמור בסעיף קטן (א), תציין זאת בבקשה לרישום או בשטר העסקה לפי העניין, והרשם ירשום הערה על כך בפנקסי המקרקעין. נרשמה הערה כאמור, וכל עוד לא נמחקה, לא תירשם בפנקסים עסקה הסותרת את תוכן ההערב. 

בעצם סעיף קטן (ג) שמקודם הקראתי אותו ואמרנו שסעיף קטן (ג) בטל, זה הסעיף שהקראתי עכשיו בשינוי מסוים. זה הסעיף שבעצם מקנה למינהל את הזכות להתנות את העברת הבעלות בנכס בתנאים ובהגבלות וצוין במפורש בסעיף, לרבות לעניין הקניית הזכויות בו בעתיד. 

שלי יחימוביץ:
מה ההבדל בין חוכר לבין אדם אחר שיהיה בעל זכויות לגבי אותו נכס? 

אלדר דוכן:
שזה לא חל רק בפעם הראשונה, זה לא רק להקנות את הבעלות לחוכר הראשון, אלא גם יחול על מי שאותו חוכר שיקבל את הבעלות ירצה להעביר את הלאה. 

ירון ביבי:
לבעלים אחר.  

שלי יחימוביץ:
כמו חוכר משנה. זה גם מובן מאליו, למה לכתוב את זה? או שזה היה מובן מאליו בחוכר משנה. 

אלדר דוכן:
לא, זה משהו אחר לגמרי. 

שלי יחימוביץ:
אם אדם אחר שהוא בעל זכויות לגבי אותו נכס, שהזכויות שלו נובעות מהחוכר הראשוני, הרי ברור שהוא כפוף לכל מה שמחויב בו החוכר הראשוני. 

אלדר דוכן:
זה לא אותו דבר בכלל, כי קודם מה שביקשת זה שאפשר יהיה להקנות בעלות גם לחוכר וגם לחוכר משנה, דבר שלא ייתכן ביחד. 

שלי יחימוביץ:
ואז אמרתם לי שאין צורך לכתוב את זה, כי ממילא ברור לחלוטין שהוא חוכר משנה וביום שהוא יהפוך לחוכר ראשי, זה יעבור ממילא הליך משפטי כלשהו והכל מובן מאליו ואין צורך להביא את זה בכתובים. גם כאן. אין לי בעיה עם זה, יש לי בעיה עם ההוא. 

ירון ביבי:
עדיין? אחרי שהסברנו? 

אלדר דוכן:
זה לא דומה. שוב, אם אני עושה עסקה עם מישהו ואני מתנה תנאי בעסקה ביני ובינו, זה לא אומר שאותה מגבלה שעשיתי איתך בהסכם תחול בהסכם שאת עושה עם צד ג'. זה משהו שונה לגמרי מהסיפור של חוכר משנה. 

שלי יחימוביץ:
זה סעיף טוב, יחסית, הסעיף הזה כולו. כן מאפשר שליטה מסוימת של המדינה בנכס. 

אלדר דוכן:
בשביל זה שמנו אותו והוצאנו אותו מסעיף קטן (ג). 

יעקב קוינט:
הסעיף זה מאפשר את המגבלה על העברה לזרים.  

יעל מליק:
מה קורה בהקצאות חדשות?  

אלדר דוכן:
בהקצאות חדשות את לא צריכה להגיד את זה. על ההקניות הישנות יש סעיף שאומר במפורש 'תקנה בעלות' ולכן בא הסעיף הזה ואומר 'כן, אבל איפה שתקנה בעלות, תזכרו, זה כפוף לתנאים ולמגבלות'. בסעיפים חדשים ממילא אין כל חיוב על הרשות לעשות שום דבר, ממילא לא היה צריך להגיד 'אבל', לא היה צריך לסייג את זה. 

יעקב קוינט:
בהקצאות חדשות אנחנו מחתימים על שטרות שהם כפופים לתנאי הזה. בדיוק אותו נוסח של מגבלה אנחנו מכינים בהקצאות חדשות. 

שלי יחימוביץ:
הוא כרגע אמר משהו אחר לגמרי. אתם ממש לא מתואמים. הוא אמר שאין צורך בזה, אתה אומר שזה קיים בשטרות. 

אלדר דוכן:
לא, אין צורך לייצר סעיף חקיקה שאומר 'על אף היותו חוכר כזה או אחר'. 

שלי יחימוביץ:
אתם מבולגנים, זה פשוט נורא. זה פשוט נורא. 

היו"ר כרמל שאמה:
הצבעה. מי בעד הסעיף כנוסח הוועדה? מי נגד הסעיף כנוסח הוועדה? הסעיף עבר, כנוסח הוועדה. 

אלדר דוכן:
סעיף 4 כ'

היו"ר כרמל שאמה:
לא רלוונטי, זה קשור לחקלאות. 


גם בסעיף 1 ו-2 לא דנו.

זאב אלקין:

אנחנו בעמוד 12, הוראות מעבר, סעיף 9.

היו"ר כרמל שאמה:


לא, אני רוצה להוסיף סעיף לפני כן. דובר כאן בכל מיני הקשרים, סעיף על הגבלה על הקניית בעלות. הסעיף אומר כך:

הסעיף ייקרא 4כא.

על אף הוראות סעיפים 4יז ו-4כ:

(א)
הרשות לא תקנה בעלות בנכס מקרקעין ששטחו עולה על 20 דונם, אלא אם כן קבעה המועצה כי קיימות נסיבות  מיוחדות בשלן ניתן להקנות את הבעלות כאמור.

שלי יחימוביץ:

זאת המגבלה שלך?

היו"ר כרמל שאמה:


אחת המגבלות שלי.

שלי יחימוביץ:

כאשר דיברנו על מגבלת חמשת הדונם, היא עלתה למגבלת 20 דונמים?

היו"ר כרמל שאמה:


לא. יש לך שני מישורים. יש בעל נכס קיים היום, עליו חלה המגבלה של ה-5 דונם. על הנכסים הקיימים היום שהם חוזים, חוכרים. 

שלי יחימוביץ:
כן, אבל אני ביקשתי להתייחס ספציפית.

היו"ר כרמל שאמה:


רגע, אני אומר. זה לשיווק. השיווק שאתם כל כך מפחדים ממנו, מוגבל עד מתחמים של עשרים דונם.

שלי יחימוביץ:

אני לתומי סברתי שבשיווק זה צריך להיות מוגבל לחמישה דונם.

היו"ר כרמל שאמה:


לא, החמישה דונם זה על חוכרים קיימים.

שלי יחימוביץ:

עשרים דונם זה שטח ענק.

היו"ר כרמל שאמה:


במונחים של מקרקעין?

שלי יחימוביץ:

במונחים של אצטדיון כדורגל. עשרים דונם זה אצטדיון כדורגל.

יעקב קוינט:

המגבלה בחוק היום הוא מאה דונם. 

שלי יחימוביץ:

בסדר, אבל אנחנו משנים כאן. אנחנו מעבירים לבעלות.

יעקב קוינט:

יש נסיבות מיוחדות.


היו"ר כרמל שאמה:


אני הוספתי.

יעקב קוינט:

זה לא נוסח שאנחנו הצענו.

היו"ר כרמל שאמה:


חברים, זאת ההצעה. את רוצה להציע מאה דונם, את רשאית להציע.

שלי יחימוביץ:

לא. 

היו"ר כרמל שאמה:


אני חושב שזה מאזן.

שלי יחימוביץ:

לא.  אני חושבת שעשרים דונם זה יותר מדיי. אני חושבת שעשרים דונם זה שטח עצום. 

היו"ר כרמל שאמה:


למונחים של מקרקעין?

שלי יחימוביץ:

כן. ברגע שאתה תוחם את זה לעשרים דונם, אתה כבר לא מאפשר לקבלנים קטנים ובינוניים להתמודד על שטח כזה. אתה באמת משאיר בעצם את המגרש רק לבעלי הון גדולים ואתה מונע תחרות בין קבלנים קטנים יותר.

היו"ר כרמל שאמה:


היו מתחמים של תעסוקה ומסחר כמו הום סנטר, ביג, כל אלה, איך את רוצה לשווק את זה, רק לכמה אנשים שייקנו את זה ביחד?

שלי יחימוביץ:

לא.

היו"ר כרמל שאמה:


אלה הנסיבות המיוחדות.

שלי יחימוביץ:

נכון. אלה הנסיבות המיוחדות.

היו"ר כרמל שאמה:


את רוצה להקים מתחמים כאלה, תצטרכי לשווק את זה עדיין לאדם אחד שיפתח את זה כי אחרת יהיו כאן בעיות של שיתופי פעולה.

שלי יחימוביץ:

כן, אבל אתה מדבר על עשרים או בנסיבות מסוימות יותר.

היו"ר כרמל שאמה:


לא. העשרים.

שלי יחימוביץ:

העשרים בנסיבות מיוחדות?

היו"ר כרמל שאמה:


לא, עד עשרים זה הסטנדרט.

שלי יחימוביץ:

אתה רגיל רוצה לשווק.

היו"ר כרמל שאמה:


עד עשרים. לפעמים גם יצטרכו לשווק מתחמים טיפה יותר גדולים.

שלי יחימוביץ:

לא. עשרים, תאמין לי שזה מספיק גם להום סנטר וגם לאיקיאה.

אריאל:


דרך אגב, המספר עשרים מעוגן בהחלטות מועצה ויש כבר היום החלטות מועצה שמאפשרות.

שלי יחימוביץ:

הוא מעוגן אבל לא בבעלות אלא בחכירה.

אריאל אבלין:


כן, בבעלות. יש החלטת מועצה שמדברת על זה.

זאב אלקין:

לפי הנסיבות שייקבעו על פי המועצה, כי אחר כך יהיה ויכוח אם הנסיבות הן מיוחדות או לא.

שרון גמבשו:


נוכל להקריא בקשה של שר השיכון בעניין הזה?

היו"ר כרמל שאמה:


כן, בבקשה.

שרון גמבשו:


הוא מבקש להחליף את נסיבות מיוחדות בנסיבות בשלן ניתן להקנות את הבעלות כאמור.

אתי בנדלר:

הסעיף מיותר במקרה כזה. תמיד יש נסיבות. זה שום דבר, זה לא אומר.

שלי יחימוביץ:

לא נסיבות מיוחדות אלא נסיבות.

שרון  גמבשו:


גם היום יש בחוק נכסי המדינה ובחוק מינהל מקרקעי ישראל סעיף שאומר שהממשלה במכירת קרקע של מעל מאה דונם תצטרך את אישור המועצה. גם כאן חייבו אישור מועצה לחריגה ממגבלה שקבועה בחוק. זה קיים.

שלי יחימוביץ:

בוא נחשוב מה אנחנו רוצים למנוע. אנחנו רוצים ליצור מצב - ובוא נדבר במונחים שלכם, קפיטליסטים – של תחרות בשוק. ברגע שאתה סוגר את האופציה להתמודדות על מגרשים של עשרים דונם, אתה מוציא מהמשחק קשת מאוד גדולה של מי שיכול להתמודד על פרוייקטים של בנייה ועל כל מיני דברים כאלה ואתה משאיר את הזירה רק לטייקונים הגדולים. עשרים דונם, לא יכול להתמודד במכרז קבלן שהוא קטן או בינוני.

קריאה:

ואם זה בחכירה?

שלי יחימוביץ:

אנחנו כבר לא בחכירה. אנחנו במשחק חדש. כל הזמן אתם מתרפקים על החכירה.

היו"ר כרמל שאמה:


אבל האלמנט שאת מדברת עליו, הרפורמה לא משנה אותו. גם כאשר הקצו מעל 20 דונם בחכירה מהוונת, עניין התחרות – אני לא מדבר לעניין בירוקרטיה או האצת תהליכים – גם אז יכלו להיכנס.

שלי יחימוביץ:

הקרקע תהיה יותר יקרה עכשיו?

היו"ר כרמל שאמה:


לא.

שלי יחימוביץ:

לא?

היו"ר כרמל שאמה:


לא.

שלי יחימוביץ:

הקרקע לא תהיה יותר יקרה מקרקע בחכירה?

היו"ר כרמל שאמה:


לא. היא תהיה יותר יקרה אולי באחוז או שני אחוזים או שלושה אחוזים. לא יותר מזה. לא יכול להיות פער חריג. זה אני אומר לך באחריות, על פי התיאוריה. על פי התיאוריה אין הבדל בין השווי של חכירה מהוונת לשווי בבעלות. אני אתן לך דוגמה. 

ירון ביבי:

גם היום כאשר אנחנו מחכירים עם כל הזכויות העתידיות, גם היום במכרזים של המינהל ומ-2006, רוב המכרזים הם עם כל הזכויות העתידיות.

היו"ר כרמל שאמה:


תשאל אותה שאלה פשוטה. אם את היום באה לקנות דירה, זה משנה לך אם היא בבעלות או בחכירה מהוונת?

שלי יחימוביץ:

לא.

היו"ר כרמל שאמה:


את משלמת את אותו מחיר.

שלי יחימוביץ:

זה בדיוק העניין. אנחנו כל הזמן אומרים שדיירים בשיכונים, אין לזה משמעות לכולם אבל בשיווק יש משמעות. 

היו"ר כרמל שאמה:


גם הקרקעות שהיום משווקות, הן משווקות למכירה מהוונת עם כל הזכויות כמו שאמר מנהל המינהל. ההפרש שלהן, בינן לבין קרקע פרטית, הוא זניח ושולי ומתבטא באחוז או שני אחוזים בודדים. 

שלי יחימוביץ:

אני רוצה להוסיף. זה נראה לי ראוי לדיון העשרים דונם כי אנחנו קודם כן דיברנו על חמישה דונם.

היו"ר כרמל שאמה:


לא. חמישה דונמים זה להפוך את הקיימים.

שלי יחימוביץ:

נכון. בבוקר כאשר דיברנו, דיברתי על חמישה דונם וזה לא נראה מופרך לאף אחד. 

אריאל:

דרך אגב, יש החלטת מועצת מקרקעי ישראל שמאפשרת שיווק בבעלות בתעסוקה עד 20 דונם. זאת אומרת, המספר הזה מתבסס על החלטת מועצה.

שלי יחימוביץ:

כן, אני מבינה שזה נהיה מספר מהתורה פתאום העשרים דונם האלה.

ירון ביבי:

אין הרבה מגרשים.

היו"ר כרמל שאמה:


זה לא מספר גדול בשוק הזה. 

שלי יחימוביץ:

קודם כל, אני מברכת על זה שזה קיים כי זה יותר טוב מכלום. אז תודה רבה. באמת, אני רצינית עכשיו. אני מברכת על זה שלפחות יש מגבלה אבל לדעתי היא לא מספיקה והיא יוצרת את אותה בעיה שכבר הסברתי למה.

אני רוצה להוסיף קודם כל הסתייגות שזה יהיה חמישה דונם. 

היו"ר כרמל שאמה:


עשרה דונמים זה דבר שיקשה מאוד על פעולת המינהל. אני לא חושב שזה סביר. את רוצה להגיש הסתייגות?

שלי יחימוביץ:

אני רוצה להגיש הסתייגות.

ירון ביבי:

זה יקשה מאוד.

היו"ר כרמל שאמה:


אתה מוכן להתפשר?

ירון ביבי:

אין הרבה מגרשים.

היו"ר כרמל שאמה:


לצורך העניין, אתה מוכן להוריד טיפה את המספר?

ירון ביבי:

אני כן, אבל החברים שלך בממשלה לא.

שלי יחימוביץ:

ירון הוא איש המקצוע. 

היו"ר כרמל שאמה:


מאחר שמנהל המינהל אומר שזה לא יקשה עליו, אנחנו נוריד את המספר הזה ל-16 דונם.

שלי יחימוביץ:

סגרנו.

היו"ר כרמל שאמה:


סגרנו.

שלי יחימוביץ:

עכשיו יש לי עוד סוגיה שהיא אפילו עוד יותר קריטית. איך אנחנו מונעים מבעל הון אחד לרכוש אלף יחידות של 16 דונם.

היו"ר כרמל שאמה:


אנחנו עוד נחזור לסעיף הזה.

זאב אלקין:

אם אנחנו משנים את המספר, אני מבקש לקבל את ניסוח הסעיף.

היו"ר כרמל שאמה:


אין בעיה. מקובל עלי.

שלי יחימוביץ:

מתי נגיע לזה?

היו"ר כרמל שאמה:


נגיע.

שלי יחימוביץ:

אני רוצה להוסיף גם להצעה שלך עוד משהו: "ובלבד שבמכרז אחד לא יצאו מספר מגרשים תכנוניים ביחד".

היו"ר כרמל שאמה:


אבל זה  לא פה.

שלי יחימוביץ:

לא, זה בדיוק פה.

לאה ורון:


יש טרמינולוגיה כזאת של מגרשים תכנוניים?

ירון ביבי:

מגרש, כהגדרתו בחוק התכנון והבנייה.

שלי יחימוביץ:

שלא יאחדו לי פתאום כמה מגרשים.

היו"ר כרמל שאמה:


מגרש זה מושג תכנוני.

שלי יחימוביץ:

מה אתה אומר על זה?

היו"ר כרמל שאמה:


אנשי המקצוע יאמרו את דעתם. האמת שלא ירדתי לסוף דעתך.

שלי יחימוביץ:

ירון, מה אתה אומר על זה?

היו"ר כרמל שאמה:


ירון, אתה מוכן לקבל את זה?

ארז קמיניץ:

זה אומר שלמשל מגרשים בהרחבה – סתם אני שואל לצורך הדיון – נניח שאדם זוכה בשני מגרשים בהרחבה, אז אנחנו לא נאפשר את הזכייה הזאת?

רון רוגין:


לא, הוא לא יכול לקבל.

ארז קמיניץ:

בטח שהוא יכול. 

ירון ביבי:

בהרחבה יש לו בעיה כי הוא צריך לגור רק באחד.

שלי יחימוביץ:

זאת דוגמה לא טובה. חפש דוגמה אחרת. תחשוב על דוגמה אחרת. ירון, מה אתה אומר על זה?

ירון ביבי:

אני אומר שמצד אחד זה מעודד את התחרותיות ומצד שני יש מקומות בהם יש יתרון לאיחוד מגרשים. למשל, אם יש מפלס של קרקע שהוא מאוד תלול ויש יתרון לפיתוח של שלושה מגרשים ביחד כדי להשוות את זה. הכלל צריך להיות שזה יהיה מגרש, אבל לא צריך להיות איזה וטו מוחלט.

שלי יחימוביץ:

הוא אומר שני דברים הפוכים. מצד אחד הוא אומר שזה מעודד תחרות.

ירון ביבי:

אני מסביר את הדילמה.

שלי יחימוביץ:

מצד שני הוא אומר שיש מקרים שזה טוב שהם יימכרו ביחד. אולי נמצא איזה ניסוח שהוא משקף את שני הדברים.

היו"ר כרמל שאמה:


קשה להגיע להבחנה בין המקרים האלה בחקיקה. זה מורכב.

שלי יחימוביץ:

אפשר לומר: "ובלבד שבמכרז אחד לא יצאו מספר מגרשים תכנוניים ביחד אלא אם הדבר דרוש מנסיבות כאלה ואחרות". תאמרו אתם.

ירון ביבי:

שינומקו על ידי מנכ"ל הרשות.

קריאה:

לא. אתה לא מנמק.

שלי יחימוביץ:

רגע, תנו ללבן משהו. מציעים כאן משהו, ואתם מיד קופצים. אני מציעה משהו טוב. 

קריאה:

ההנהלה אבל לא המועצה.

ירון ביבי:

הנהלת הרשות תנמק למה היא מוציאה ביחד. מנהל הרשות.

שלי יחימוביץ:

זה נשמע לי מצוין. זה טוב. זה מעודד תחרות.  כל הניאו-ליברלים כאן. 

יוסי ישי:


ככלל לא ניתן אלא אם כן החליטה ההנהלה.

ירון ביבי:

אלא אם כן החליטה הנהלת הרשות. מנהל הרשות.

אתי בנדלר:

אלא אם כן החליט מנהל הרשות.

ירון ביבי:

בנסיבות שינומקו.

אתי בנדלר:

בנסיבות שינומקו. מיוחדות או לא מיוחדות?

ירון ביבי:

לא מיוחדות. 

אתי בנדלר:

למעלה לא צריך לנמק? אני מבקשת לחזור על כל ההצעה כי אני לא הבנתי אותה לחלוטין.  אני לא מבינה מה כתוב כאן. אני לוקה בהבנת הנקרא. הסעיף אומר:


"הרשות לא תקנה בעלות בנכס מקרקעין ששטחו עולה על 16 דונם אלא אם כן קבעה המועצה כי קיימות נסיבות שבשלן ניתן להקנות את הבעלות כאמור", וכאן באה התוספת שאומרת: "ובלבד שבמכרז אחד" – לא מדובר כאן בכלל במכרזים בסעיף קטן (א).

היו"ר כרמל שאמה:


כן, במכרז. בהקצאה אחת.

אתי בנדלר:

"ובלבד שלא יוקצה בהקצאה אחת".

לאה ורון:

היא אמרה "ובלבד שלא יוקצה בהקצאה אחת". זה לא בסדר?

יוסי ישי:


ובשתי הגרלות אפשר לעשות את זה?

אתי בנדלר:
 
אני לא מבינה. אני רוצה להבין מה אפשר למנוע ואז אפשר יהיה לתת לזה את הניסוח הנכון. את אומרת שאם ההליך למשל נעשה במכרז, את לא רוצה שיפצלו את זה למספר מכרזים.

שלי יחימוביץ:

לא, להפך. אני לא רוצה שיאחדו כמה מגרשים שונים שהם יחידות תכנוניות שונות לכלל מכרז אחד גדול. אמר כאן ירון שזה טוב, שזה מעודד תחרותיות.

אתי בנדלר:

איך זה מתקשר לעשרים דונם?

קריאה:

16 דונם.

אתי בנדלר:

ל-16 דונם.

היו"ר כרמל שאמה:


היא אומרת שב-16 הדונם, אם משווקים אותו, שזה יהיה מגרש אחד.

אתי בנדלר:

שלא יהיו שמונה מגרשים.

היו"ר כרמל שאמה:


כן. שלא יהיו שמונה בנייני מגורים. לא ימכרו שכונה בבת אחת.

שלי יחימוביץ:

למשל.  בדיוק. הגורמים המקצועיים חושבים שזה טוב.

לאה ורון:


היא לא רוצה שיקנו אלף פעמים 16 דונם.

היו"ר כרמל שאמה:


לא, לא זה לא זה.

לאה ורון:


אז באה ההצעה של ירון שלפעמים זה כן כדאי.

אתי בנדלר:

אני רוצה להבין אם זה קשור ל-16 דונם. אני לא מבינה את הקשר בין הדברים.

שלי יחימוביץ:

ה-16 דונם האלה הם 16 יחידות תכנוניות שונות.

ארז קמיניץ:

אני מצטער שכמו אתי, גם אני לא מבין בדיוק מה רוצים להגביל.

שלי יחימוביץ:

זה יפה שאתה פתאום מסכים עם אתי.

ארז קמיניץ:

בסדר, אני לא אתערב. השאלה היא מה רוצים להגביל. 

שלי יחימוביץ:

אני הייתי מאוד ברורה במה שאמרתי.

אתי בנדלר:

אני באמת לא הבנתי. 

שלי יחימוביץ:

קודם כל, סיכמנו על ה-16 דונם. 

היו"ר כרמל שאמה:


שלי, תנסחי את זה כי אחרת לא נגמור עם זה.

שלי יחימוביץ:

אני אנסח את זה.

היו"ר כרמל שאמה:


זה כבר לא דיון.

אתי בנדלר:

אין לי בעיה לנסח את זה אבל אני צריכה להבין.

זאב אלקין:


יש לי הצעה. בלי התוספת הזאת הסעיף הוא ברור. אני מציע שבינתיים נצביע עליו בניסוח הזה ואם בהמשך הדיון שלי תנסח תוספת, אנחנו נצביע.

שלי יחימוביץ:

לא, אנחנו ננסח אותה ברגע זה.

זאב אלקין:

לא, ברגע זה אנחנו כבר עשר דקות מנסחים אותה.

היו"ר כרמל שאמה:


כן, אנחנו עשר דקות סביב הניסוח של זה.

שלי יחימוביץ:

אז בואו נגמור את זה.

זאב אלקין:

תנסחי הצעה להסתייגות.

שלי יחימוביץ:

לא רוצה הסתייגות. אני רוצה שזאת תהיה החלטה של הוועדה.

היו"ר כרמל שאמה:


בבקשה, אבל עכשיו נגמור את זה.

זאב אלקין:

תציעי.

שלי יחימוביץ:

בואו ננסח את זה. ירון, תעזור לי בבקשה. 

אתי בנדלר:

אני מתחילה עם הרישא.


"הרשות לא תקנה בעלות בנכס מקרקעין ששטחו עולה על 16 דונם אלא אם כן קבעה המועצה כי קיימות נסיבות שבשלן ניתן להקנות את הבעלות כאמור".

שלי יחימוביץ:

כאן הלכנו לקראת השר. "ובלבד".

היו"ר כרמל שאמה:


"ואולם".

שלי יחימוביץ:

שבהקצאה אחת לא יוקצו מספר מגרשים תכנוניים ביחד.

ארז קמיניץ:

לאותו אדם את מתכוונת?

שלי יחימוביץ:

לא.

היו"ר כרמל שאמה:


באותה הקצאה.

קריאה:

איזו הגנה על התחרות יש כאן?

היו"ר כרמל שאמה:


זאת לא הגנה על התחרות.

דרור שטרום:

נניח שיש לי מכרז שבו אני רוצה להקצות שני מגרשים?

היו"ר כרמל שאמה:


אני לא פותח את זה לדיון. את מציעה את ההצעה, יהיה לה רוב, יהיה, לא יהיה לזה רוב, לא יהיה. 

אתי בנדלר:

אדוני היושב-ראש, אני לא יכולה לחתום על נוסח הצעת חוק שאני לא מבינה את המלים הכתובות בה. אני מצטערת, אני לא מבינה את הרעיון של ההצעה. אין לי בעיה לנסח, אני אנסח את זה, אני מספיק מיומנת בדבר, אבל אני צריכה להבין.

היו"ר כרמל שאמה:


מנהל המינהל עכשיו ניסח.

ירון ביבי:

הרעיון הוא שכאשר אתה עושה למשל מכרז, אתה מוציא בכל מכרז מגרש אחד ולא תמיד מגרש אחד. זה הרעיון.

אתי בנדלר:

מכרז אחד לא יכלול יותר מאשר מגרש אחד.

היו"ר כרמל שאמה:


לא יותר גדול מ-16 דונם ולא יותר ממגרש אחד.

זאב אלקין:

אדוני היושב-ראש, אני בכל זאת עומד על הצעתי. אני לא רואה שיש כאן נוסח מוכן. 

היו"ר כרמל שאמה:


יש נוסח מוכן או לא? אין נוסח מוכן.

שלי יחימוביץ:

אנחנו מוכרחים לפתור את זה.

היו"ר כרמל שאמה:


ניסיתי, אבל את רואה שאי אפשר. 

שלי יחימוביץ:

כי הם מהתחלה לא רצו את זה. אני יכולה עכשיו לנסח את זה.

היו"ר כרמל שאמה:


אז תנסחי. אני אתן לך אפשרות להוסיף את זה בכל מועד כהסתייגות או כתוספת.  אנחנו נוסיף את זה. אם תגיעי לנוסח מוסכם עד סיום חקיקת החוק, אני אתן לך להוסיף את זה. הנה, אני אומר לך את זה. תגיעי לנוסח.

זאב אלקין:

לא עושים רביזיה על הסעיף הזה.

היו"ר כרמל שאמה:


אני מצביע  בלי התוספת על סעיף (א) בנוסח שהוסכם עליו. מי בעד נוסח הסעיף?

חנין זועבי:


הייתה לי הסתייגות, למחוק את הסעיף.

היו"ר כרמל שאמה:


קודם כל מצביעים על ההסתייגות.

ה צ ב ע ה

בעד – 2

נגד –
ההסתייגות לא התקבלה

אנחנו עוברים להצבעה על סעיף (א) בנוסח עליו החליטה הוועדה.

ה צ ב ע ה

סעיף (א) – אושר

ניתנה אפשרות לחברת הכנסת שלי יחימוביץ להציג השלמה לסעיף.

חנין זועבי:


יש לי שאלה. עכשיו אפשר להעביר לבעלות עד חמישה דונם. 

קריאה:

זה לגבי חוכר קיים.

היו"ר כרמל שאמה:


כן, לגבי חוכר קיים.

נדיה רם:


כשאתה אומר תקנה בעלות, גם היום זה לשון קיים.  

היו"ר כרמל שאמה:


לא.

נדיה רם:


אתה צריך לציין שזה לא להיום כי לגבי היום לא עובדת ההגבלה של 5 דונם כמו שאמרת. אתה אומר תקנה בעלות, היום הקניית בעלים זה מהחוכרים לבעלים.

היו"ר כרמל שאמה:


זאת אותה הגדרה? חוכר קיים, גם אמרנו שאנחנו מקנים לו בעלות?

נדיה רם:


כן.

היו"ר כרמל שאמה:


הבנו את הנקודה ואנחנו בודקים אותה. את מדברת על הגדרת הקניית בעלות?

נדיה רם:


לא, עכשיו על הצמצום כאשר אמרו שלא תקנה בעלות אלא על שטח של עד 16 דונם. אבל הקניית בעלות היום זה מהחוכר.

היו"ר כרמל שאמה:


היא מתכוונת שהסעיף הזה לא יהיה מעקף להגבלה של החמישה דונם בנכסים מסחריים.

ארז קמיניץ:

לא, היא מדברת על זה שבשירותים עתידיים.

היו"ר כרמל שאמה:


לא. תקשיב לי. יש הגבלה היום בהחלטות הממשלה, לא בחוק, שאומרת עד חמישה דונם, לדוגמה, בתעסוקה.  נותנים הרשאה בחוק להקנות בעלות על 16 דונם. 

ארז קמיניץ:

הכוונה שזה לא יהיה מעל.

היו"ר כרמל שאמה:


לא יהיה מעל. בסדר, אבל אנחנו גם לא רוצים שזה יעבוד עד חמישה בחוכר קיים. היא אומרת שלפי הסעיף הזה אפשר גם להקנות בעלות לחוכר קיים בעשרה דונמים או ב-11 דונמים. 

ארז קמיניץ:
הסעיף לא אוסר לעשות את זה. החלטת ממשלה קובעת מה ייעשה. אנחנו לא עשינו הבחנה בין חוכר קיים למצב העתידי לאורך כל החוק, אז דווקא כאן נעשה את ההבחנה? זה נראה לי קצת מוזר.

אלדר דוכן:

רק לצורך הזה. זה הגיוני.

ארז קמיניץ:

לא, אני לא עוקב אחרי החלטות הממשלה. לא הכנסתי את כל החלטות הממשלה לתוך זה.

אלדר דוכן:

אבל על עסקאות שייערכו יחולו.

ארז קמיניץ:

לא ייאמר שום דבר על הקצאות ישנות? בהקצאות ישנות יש לנו את ההגבלות של החלטות הממשלה.

היו"ר כרמל שאמה:


אנחנו מתקנים את הסעיף:


"הרשות לא תקנה בהקצאות עתידיות".

אתי בנדלר:

אין דבר כזה "עתידיות".

אלדר דוכן:

מיום תחילת חוק זה.

אתי בנדלר:

"בהקצאות שניתנו לאחר יום". על איזה יום אנחנו מדברים?

היו"ר כרמל שאמה:


ה-1 בינואר 2010.

ארז קמיניץ:

לא, את פעולת ההקצאות מתחילים ב-15 לאוגוסט.

היו"ר כרמל שאמה:


אנחנו נבדוק את סעיף התחילה.

אתי בנדלר:

לאחר ה-15 באוגוסט? בהקצאות שלאחר ה-15 באוגוסט.

אלדר דוכן:

אם החקיקה תעבור ב-1 באוגוסט, זה צריך להידחות ל-1 לספטמבר, לדעתי. אנחנו צריכים חודש. בסדר, אחר כך.

אתי בנדלר:

לא, הוועדה צריכה להחליט.

היו"ר כרמל שאמה:


לאחר תחילת חוק זה.

אתי בנדלר:

אני אכניס את המועד לנוסח.

היו"ר כרמל שאמה:


אנחנו מצביעים על התיקון בהמשך לדבריה של חברת הכנסת חנין זועבי.

ה צ ב ע ה

התיקון אושר פה אחד

אני ממשיך לקרוא את ההצעה.

(ב)
בהתאם לכללים שתקבע המועצה, הרשות תהיה רשאית לקבוע כי הקניית בעלות בנכס מקרקעין בישוב קהילתי קטן או בישוב חקלאי, טעונה הסכמת האגודה השיתופית או הסוכנות היהודית לארץ ישראל או ההסתדרות הציונית העולמית לפי העניין שתימסר בכתב לרשות.

לעניין פסקה זו – 

ישוב חקלאי, ישוב חקלאי לרבות הרחבה למגורים של הישוב החקלאי שבו חוכרים  שנכסי המקרקעין שבתחומו מאוגדים באגודה שיתופית שהיא מושב עובדים, כפר שיתופי, קיבוץ, או מושב שיתופי כהגדרתם לפי פקודת האגודות השיתופיות.

זאב אלקין:

אנחנו לא מדלגים על זה?

היו"ר כרמל שאמה:


זאת הצעה שלי. זה לא קשור לעניין של הקניית הבעלות אלא זאת הגבלה שתהיה בכל תוקף. זה לא קשור לאלמנט. 

"ישוב קהילתי קטן, ישוב קהילתי בו חוכרים שנכסי המקרקעין שבתחומו מאוגדים באגודה שיתופית".

יוסי ישי:


אתה קורא מהטקסט של החוק.

היו"ר כרמל שאמה:


כן.

קריאה:

אתה קורא את 4(כ).

זאב אלקין:

אנחנו לא מדלגים עליו.

היו"ר כרמל שאמה:


מה שאני קורא עכשיו, לא מדלגים עליו. אני קורא מעמוד 11.

שלי יחימוביץ:

דילגת על ישוב חקלאי?

היו"ר כרמל שאמה:


לא, קראתי את ישוב חקלאי. 

שלי יחימוביץ:

אנחנו מתעסקים בישובים החקלאיים?

היו"ר כרמל שאמה:


לא. זה רק לעניין ההסכמות. זה לא לעניין הזכויות בו.

אתי בנדלר:

זה לא הסעיף הזה?

היו"ר כרמל שאמה:


כן.

קריאה:

סעיף 4(כ).

היו"ר כרמל שאמה:

'ישוב קהילתי קטן, ישוב קהילתי שבו החוכרים שנכסי המקרקעין שבתחומו מאוגדים באגודה שיתופית שהיא ישוב קהילתי כפרי כהגדרתו לפי פקודת האגודות השיתופיות ומספר בתי אב בישוב אינו עולה על 500 או על מספר אחר שייקבע על ידי המועצה'.

הסעיף הזה בא בסך הכל לעגן את זכותה של האגודה השיתופית לקבוע מי היא רוצה כחבר או  מי היא לא רוצה כחבר. 

שמוליק דוד:


סעיף לעידוד אפליה באופן שיטתי שילך על בג"צים חוזרים שמנסים להילחם באפליה הזאת.

היו"ר כרמל שאמה:


תודה רבה לאדוני שהאיר את עינינו. 

ארז קמיניץ:

העירו קודם וזה נכון, צריך להוסיף הגדרות נוספות גם ביישוב חקלאי. בישוב חקלאי צריך להוסיף לא רק כפר שיתופי, קיבוץ או מושב שיתופי אלא גם ישוב קהילתי כפרי וגם אגודה שיתופית להתיישבות קהילתית. 
גם בישוב קהילתי קטן צריך להוסיף אגודה שיתופית להתיישבות קהילתית. זה לפי ההגדרות בתקנות האגודות השיתופיות. 

היו"ר כרמל שאמה:


אני מעלה את זה להצבעה כנוסח הוועדה.

חנין זועבי:


הסתייגות. למחוק.

היו"ר כרמל שאמה:


אנחנו מצביעים על ההסתייגות של חברת הכנסת חנין זועבי, למחוק את ההקראה שהקראתי. מי בעד? מי נגד? 

ה צ ב ע ה

ההסתייגות לא התקבלה.

אנחנו מצביעים על אישור סעיף (ב) בנוסח שהוקרא, בתוספת דבריו של נציג משרד המשפטים, עורך דין קמניץ. מי בעד? מי נגד? אין אף אחד נגד. הנוסח שהוקרא, התקבל. 

ה צ ב ע ה

סעיף (ב) – אושר פה אחד

אתי בנדלר:
מה שמציעה חברת הכנסת יחימוביץ, מדובר על פרסום מכרזים, לא על הקצאה, 'ובלבד שבמכרז אחד לא יוקצו מספר מגרשים ביחד, מנהל הרשות יהיה רשאי להחליט לחרוג מהוראה זו מטעמים שיירשמו בסעיף'. 

היו"ר כרמל שאמה:
נשאיר את זה לסוף. ממשיכים הלאה. 

אלדר דוכן:
אחרי סעיף (7) לחוק, יבוא (8) הוראות מעבר:

(א) בכל פעולה, הסכם להתקשרות או עסקה שנעשתה על ידי מינהל מקרקעי ישראל, או שמינהל מקרקעי ישראל היה צד בה, לרבות בשם בעליהם של מקרקעי ישראל, ערב מועד הקמת הרשות, תבוא הרשות במקום מינהל מקרקעי ישראל. ואולם אם נקבע בהחלטת הממשלה או לפי חוק כי... מינהל מקרקעי ישראל לעניין פעולה, הסכם התקשרות או עסקה מסוימים, יבוא אותו הגוף כאמור. 

(ב) בסעיף זה, מינהל מקרקעי ישראל כמשמעותו בחוק זה בנוסחו ערב מועד הקמת הרשות. מועד הקמת הרשות, ט"ו בטבת התש"ע, 1 בינואר 2010. 

שלי יחימוביץ:
תסבירו לי מה קורה לעובדים בתקופת המעבר. הסיכום שהושג היום הוא שהרשות מוקמת אבל לא מופעלת עד שמושג הסכם עם העובדים. אני רוצה לדעת מה קורה בתקופת המעבר, שבה הרשות מוקמת אך לא מופעלת. למי העובדים שייכים? הוקמה הרשות, כבר אין מינהל מקרקעי ישראל---

שרון גמבשו:
אבל עוד לא הגענו להסכם קיבוצי עם עובדים, ולכן הרשות לא מופעלת. אם הרשות לא מופעלת בגלל שלא הגענו להסכם קיבוצי, העובדים נשארים עובדי המינהל, הם עובדי מדינה לכל דבר. 

שלי יחימוביץ:
זה מספק אתכם? 

קריאות:
לא, לא, לא. 

יאיר אלגאוי:
אדוני היושב ראש, לגבי הוראות המעבר. אנחנו אומרים את זה באופן חד משמעי, זה רק לאחר הסכם קיבוצי, ואני אומר את זה בפה מלא. לכאורה לפי הסעיף הזה, לפי הסיפא שלו, יכולים עכשיו לרוקן את כל הפעילות של מינהל מקרקעי ישראל ולהעביר אותה לגורמים אחרים. זה מה שכתוב פה. 

היו"ר כרמל שאמה:
אני רוצה להבין, אתם סיכמתם היום על סעיף שאומר שהרשות לא תחל לפעול אלא לאחר שייחתם הסכם קיבוצי. איזה מצב יש שהממשלה תוותר על הפעלת הרשות כדי לפגוע בכם? אני לא רואה את זה. 

באמת, חברת הכנסת יחימוביץ, היגיון. את יודעת כמה הפעלת הרשות הזו חשובה לממשלה. 

שלי יחימוביץ:
אתה יודע איך תמנע את זה? אם תקבע שבתקופת המעבר הם יהיו עובדי הרשות. 

שרון גמבשו:
אבל הרשות עוד לא קמה בתקופת המעבר. 

שלי יחימוביץ:
היא כן קמה, אך לא מופעלת. 

יאיר אלגאוי:
על פי הסיכום איתנו---

גיל אייזנשטיין קנה:
זה שני דברים שונים. דבר ראשון, הוראות המעבר, שזה מתייחס לעד הקמת הרשות, שבתקופה הזו, בלי הסכם קיבוצי הם יכולים להוציא פעולות ועבודות למשרדי ממשלה אחרים, או לגופים אחרים, בלי הסכם. זאת אומרת שעובד יישאר בלי עבודה. 

היו"ר כרמל שאמה:
המטרה שלכם זה לא החודשיים האלה של המעבר. המטרה שלכם זה העתיד, מהרגע שהרשות---

שלי יחימוביץ:
זה מהותי, הדבר הזה. 

היו"ר כרמל שאמה:
אני רוצה שתתאר לי, בדקה, מה המצב עולם שאתה מפחד ממנו? 

יאיר אלגאוי:
בהוראות המעבר נקבע בסיפא 'ואולם אם נקבע בהחלטת הממשלה או לפי חוק כי גוף אחר יבוא במקום מינהל מקרקעי ישראל, לעניין פעולה, הסכם התקשרות או עסקה מסוימים, יבוא אותו גוף כאמור'. זה פרקסלנס מיקור חוץ. אפשר לבוא ולתת הסברים שיעשה את זה גוף ממשלתי או גוף ציבורי או גוף אחר. 

ירון ביבי:
אתה יודע מה המשמעות של הסעיף הזה? 

יאיר אלגאוי:
אני לא יודע מה המשמעות, אני יודע שאתה יכול לעשות פרשנות אחרת ואנחנו סיכמנו דברים, היום, שאין מיקור חוץ. 

היו"ר כרמל שאמה:
אני לא רואה פה מיקור חוץ. 

יאיר אלגאוי:
כתוב 'ואולם, אם נקבע בהחלטת ממשלה, או לפי חוק, כי גוף אחר יבוא במקום מינהל מקרקעי ישראל לעניין פעולה, הסכם התקשרות או עסקה', זאת אומרת שגוף אחר יבצע את הפעולה במקום---

היו"ר כרמל שאמה:
הכוונה פה לרשות, רק לרשות. 

שלי יחימוביץ:
לא בהכרח, אפשר גם לקחת חברת כח אדם בינתיים. 

היו"ר כרמל שאמה:
אני מבין שהכוונה לרשות. 

שרון גמבשו:
החשש שלהם אומר שאם מחר בבוקר הממשלה, כמו שהיא יכולה לעשות בכל מקום, מעבירה יחידה מגוף לגוף, העובדים נשארים עובדי מדינה וכולי, יש להם טענה לעניין הזה, אבל זה לא רלוונטי להקמת הרשות. גם אתמול העבירו את מנהלת הבדווים ממינהל מקרקעי ישראל למשרד השיכון, בלי כל קשר לרפורמה, בלי כל קשר לשום דבר---

יאיר אלגאוי:
שרון, אל"ף, תדייק. בי"ת, בדברי ההסבר---

שרון גמבשו:
זה לא מה שנעשה לפני חודשיים? 

יאיר אלגאוי:
סליחה? מה זה 'העבירו'? עדיין לא סגור שם שום דבר, יש שם התחייבויות שאתם לא נתתם עדיין. 

היו"ר כרמל שאמה:
ההתרגשות אצל העובדים אולי עוד מוקדמת. 

שלי יחימוביץ:
אני דווקא רואה את האוצר מאוד מתרגש. אין הסכם קיבוצי, יש התניה בהפעלת הרשות אם ייחתם הסכם קיבוצי. ממה הם חוששים? ובצדק, שלא ייחתם הסכם קיבוצי, הרשות כבר תוקם, יחזיקו אותם באוויר בלי הסכם קיבוצי ובינתיים, בתקופת המעבר, יכולים לקרות אלף דברים; יכולים להשאיל אותם למשרד השיכון, יכולים לקחת חברת כח אדם שהיא תחזיק בעובדים בינתיים---

שרון גמבשו:
לא יכולים, זה כתוב בצורה מפורשת. 

שלי יחימוביץ:
לכן אני אומרת, אתה פותר את זה בצורה כל כך פשוטה אם אתה רק אומר 'עובדי המינהל יהיה עובדי הרשות עד לחתימת ההסכם הקיבוצי'. זה פותר לך את כל הבעיה, ואם יש כאן תום לב אמיתי, אז אתם צריכים בכלל לא להתנגד לדבר הזה. 

שרון גמבשו:
זה לא מה שהם רוצים. מה שאמרת הרגע זה במקרה שהרשות, לצורך העניין, קמה, אבל העובדים לא עברו. אז זה לא רלוונטי מה שאת מציעה. את מציעה שהם יהיו עובדי הרשות גם אם לא נחתם הסכם קיבוצי. מזה הם חוששים, ולזה ניתן מענה. 

שלי יחימוביץ:
אז מה אתה רוצה? שהם יהיו בלי כלום עד שייחתם הסכם קיבוצי? 

שרון גמבשו:
לא, הם עובדי מדינה לכל דבר ועניין בהסכם הקיבוצי של המינהל.  

שלי יחימוביץ:
עובדים של מי? 

שרון גמבשו:
של המינהל. 

יאיר אלגאוי:
אדוני היושב ראש, אני רוצה רק להבהיר שבדברי ההסבר כתוב שעד הפעלת הרשות יהיו כל העובדים עובדי המינהל.

היו"ר כרמל שאמה:
סליחה רגע, אתה מוכנים שיהיה כתוב שהם עובדי המינהל? 

שרון גמבשו:
כן. 

שלי יחימוביץ:
אבל המינהל לא קיים כבר. 

שרון גמבשו:
הוא יהיה קיים, הוא לא נעלם. 

שלי יחימוביץ:
אז יש לכם שני גופים שפועלים במקביל? 

יאיר אלגאוי:
כל עוד הרשות לא קמה, המינהל ממשיך לפעול. 

שרון גמבשו:
ברגע שהרשות קמה, המינהל ימשיך לפעול, אלא אם כן ייחתם הסכם קיבוצי.

יאיר אלגאוי:
אם נפנה לדברי ההסבר, לפסקה 12, נכתב שם כך: כדי להבטיח את הרציפות במעבר בין המינהל לבין הרשות מוצע לקבוע הוראת מעבר ולפיה הרשות תבוא במקום המינהל לכל דבר ועניין. ואולם בהחלטת הממשלה ולפי דין ניתן יהיה להעביר תחומים, פעולות, הסכמים, התקשרויות או עסקאות לאחריותו של גוף אחר, וזה למעשה סעיף עוקף מיקור חוץ, ואם באתם בידיים נקיות והתחייבתם, ונתתם את מה שהתחייבתם, תעמדו מזה ותוותרו על זה. 

שרון גמבשו:
מר אלגאוי, יכול להיות שאפשר להפנות לסעיף הזה של הוראות המעבר, לומר 'ובלבד שזה לא יסתור את הסעיף הפרטני שסיכמנו איתכם'. 

יאיר אלגאוי:
ובלבד שייחתם הסכם קיבוצי. זאת אומרת גם זה יהיה חלק מלאחר ההסכם הקיבוצי. 'ובלבד שייחתם הסכם קיבוצי'. אין לי בעיה עם הנוסח, ובסופו יבוא 'ובלבד שייחתם הסכם קיבוצי'. 

נסים זאב:
אם יש הסכם על העיקרון, ושלא תהיו באוויר בין לבין, אז צריך למצוא את הנוסח המתאים. 

שרון גמבשו:
אני פותח פה סוגריים לרגע, עסקת החבילה שנחתמה, למיטב זיכרוני, עם העובדים---

גיל אייזנשטיין קנה:
לא, עם העובדים לא נחתמה עסקה. 

שרון גמבשו:
עם יושב ראש הסתדרות העובדים, אומצה החלטת הממשלה והחלטת הממשלה קבעה גם שיעברו הנושא של תכנון וכולי למשרד השיכון. אז אם זה מה שמטריד אתכם, הסכמתם על זה מראש, אז עכשיו אתם אומרים שאתם פותחים את ההסכם המקורי? 

גיל אייזנשטיין קנה:
הסכמנו על זה מראש? 

שרון גמבשו:
עופר עיני הסכים, לא אתם. בסדר? 

שלי יחימוביץ:
רגע, יושב פה נציג של מר עופר עיני. 

היו"ר כרמל שאמה:
סליחה, אתם רוצים לפתוח הסכמות שהיו? חבל. 

יאיר אלגאוי:
לא, מישהו מנסה פה לעקוף הסכמות. אנחנו שמנו הסכמות במסגרת. היה פה היום מר עופר עיני, דיבר עם מר שרון גמבשו, והוא יודע בדיוק, וגם אתה חבר הכנסת שאמה, יודע בדיוק מה עופר עיני סיכם. היית חלק מהסיכום הזה. אפשר לקרוא את זה. 

היו"ר כרמל שאמה:
רגע. יש לי רעיון. אנחנו הרי מכניסים את הסעיף שסיכמתם כסעיף בחוק, נכון? 

יאיר אלגאוי:
נכון. 

היו"ר כרמל שאמה:
אוקי. נוסיף בהמשך להוראות המעבר, 'הוראות מעבר... אין בהן כדי לפגוע בסעיף...'. מקובל? 

יאיר אלגאוי:
מה זה 'אין בהם כדי לפגוע'? 

שלי יחימוביץ:
אני לא רואה איפה בסיכום כתוב שעופר עיני הסכים לדבר הזה. 

שרון גמבשו:
זה מה שסוכם. 

שלי יחימוביץ:
אני רואה מה סוכם, זה גם נגד העיניים שלי. 

זאב אלקין:
שישה חברי כנסת, שניים מצביעים נגד בכל מקרה, האם לארבעה שמצביעים בעד מפריעה ההצעה שלך או לא מפריעה? בוא נבדוק. 

היו"ר כרמל שאמה:
אני אומר מה ההצעה שלי ומכאן אנחנו מתקדמים. בהמשך להוראות המעבר, שאתם חוששים מהן, ייקבע סעיף שאומר שהוראות מעבר אלה, אין בהן כדי לפגוע בסעיף ש... מספר הסעיף שלכם. מה  אתה אומר? 

שלי יחימוביץ:
כרגע הנוסח של החוק מאפשר להם להוציא עבודה, לעשות עם העובדים מה שהם רוצים. 

יאיר אלגאוי:
אדוני היושב ראש, יהיה כתוב בסוף הוראת המעבר אותו סעיף שכתבנו, ובלבד שייחתם הסכם קיבוצי עם ארגון העובדים. שזה למעשה מביא את הממשלה בידיים נקיות לסיכום שהיא סיכמה איתנו היום. 

שלי יחימוביץ:
חבר הכנסת שאמה, למה חשוב להם הניסוח של 'להעביר לגופים אחרים'? 

שרון גמבשו:
כשאני חותם על סיכום, אני מכבד אותו. 

שלי יחימוביץ:
אני רואה את הסיכום, הוא לא סותר את מה שהם אומרים. 

שרון גמבשו:
לשיטתי כן, אני חתמתי עליו. 

שלי יחימוביץ:
סליחה, אני חברת כנסת ואני שואלת אותך שאלה עכשיו, כרשות המבצעת. למה כל כך חשוב לכם שיישאר כתוב שם 'גופים אחרים'? מי זה הגופים האחרים? 

שרון גמבשו:
אחת, זו החלטת הממשלה. שתיים, זה סוכם עם מר עופר עיני בעסקת החבילה. שלוש, יש פה אפשרות להעברת יחידות בתוך הממשלה, מבלי לפגוע בעובדים או בזכויות שלהם. 

גיל אייזנשטיין קנה:
מה זאת אומרת? אם אין להם עבודה, נשארים עובדים בלי עבודה, זה לא פוגע בזכויות? יש לנו זכות גם לעבודה, לא רק לשבת בחיבוק ידיים. 

שלי יחימוביץ:
יש פה בעיה ממש חמורה. 

היו"ר כרמל שאמה:
יש בעיה, אבל אין פתרונות. 

יאיר אלגאוי:
יש פתרונות. 

היו"ר כרמל שאמה:
למרות שאתה לא חבר כנסת, מה אתה רוצה להציע? 

יאיר אלגאוי:
אני אומר 'ובלבד שייחתם הסכם קיבוצי', שבסוף הוראות המעבר יהיה כתוב שהסעיף הוא 'ובלבד...'. 

היו"ר כרמל שאמה:
אבל אנחנו קבענו את הסעיף שקבענו, שהמינהל יוכל להמשיך ולהקים את הרשות, עד להסכמת ההסכם הקיבוצי. להקים. אתם רוצים עכשיו למנוע גם את זה. 

יאיר אלגאוי:
לא. אדוני היושב ראש, אנחנו רוצים למנוע מצב שבו ירוקנו את הגוף מתוכן. כלומר יוציאו עוד פעולה ועוד פעילות ועוד פעילות, ישאבו מהמינהל את כל הפעולות שלו, ואז מה יעשו עובדי המינהל? אנחנו אומרים, תחתמו איתנו הסכם קיבוצי ואחרי זה נזוז קדימה. אני חושב שזה שיא ההגינות. 

שלי יחימוביץ:
הוא אומר דברים מאוד הגיוניים. 

יאיר אלגאוי:
יש מכתב אפילו. 

היו"ר כרמל שאמה:
אנחנו מצביעים על נוסח החוק. 

יאיר אלגאוי:
רגע, אדוני היושב ראש, במכתב, אני יכול להראות לך את המשפט, זה לא סוד, הם חתומים עליו---

היו"ר כרמל שאמה:
יש לי את המכתב. 

גיל אייזנשטיין קנה:
נו, אז מה שהם עושים מרוקן מתוכן את המכתב. אם מוציאים את העבודה החוצה, אז מה יישאר להסכם קיבוצי? 

יאיר אלגאוי:
במכתב הזה, שהם חתומים עליו, הם אומרים מפורשות 'לא תופעל, לרבות באמצעות קליטת עובדים מכל סוג שהוא, ו/או התקשרות לקבל שירותים מכל סוג שהוא'. זאת המשמעות. 

היו"ר כרמל שאמה:
אתם חתומים על מכתב. 

ירון ביבי:
נכון. המכתב, מבחינתי, יכול להיות גם בתוך החוק. 

יאיר אלגאוי:
זה הסעיף לחוק. כתוב בכותרת, הסעיף מוסכם לחוק מינהל מקרקעי ישראל. 

היו"ר כרמל שאמה:
לא, זה מכתב אחר. המכתב אומר שמשמעות הוראות החוק כי הרשות לא תופעל בטרם חתימה על הסכם קיבוצי. זה ברור מהסעיף שאנחנו מכניסים. 'הרשות לא תופעל, לרבות באמצעות קליטת עובדים מכל סוג שהוא, או התקשרות לקבלת שירותים---

דובר:
לא נקלוט ולא נתקשר. 

היו"ר כרמל שאמה:
מה יותר ברור מזה, חברת הכנסת יחימוביץ? אני לא מבין. 

ירון ביבי:
יותר ברור מזה לא יכול להיות. 

שלי יחימוביץ:
לא, זה לא פותר את הבעיה בכלל. אתה אומר שהרשות לא תופעל באמצעות קליטת עובדים מכל סוג שהוא, אבל זה לא פותר את הבעיה של הגורל של העובדים הנוכחיים. 

היו"ר כרמל שאמה:
שמה? הרשות תישאר בלי עובדים? 

שלי יחימוביץ:
הרשות יכולה בינתיים. אני לא מאמינה לרגע שהם יכולים לעשות דבר כזה, אבל הם יכולים בינתיים, בתקופת המעבר, לרוקן מתוכן את כל התפקידים הקיימים של העובדים ו---

היו"ר כרמל שאמה:
ולא יהיה רשות מקרקעין ולא מינהל? 

שלי יחימוביץ:
אתם תביאו במיקור חוץ---

ירון ביבי:
כתבנו שלא. 

שלי יחימוביץ:
יש דרך נורא פשוטה לפתור את זה. אני הצעתי 'עובדי המינהל יהיו עובדי הרשות עד לחתימת ההסכם הקיבוצי'. נורא פשוט. אם הידיים של כולם נקיות, אין להם בעיה לקבל את זה.

אלדר דוכן:
קודם כל צריך להגדיר מי זה עובדי המינהל, מאיזה תאריך עד איזה תאריך---

שלי יחימוביץ:
אחר כך אם אתם רוצים לפטר אותם, תפטרו אותם מהרשות. 

היו"ר כרמל שאמה:
מר ביבי, תגובתכם להצעה. 

שרון גמבשו:
אני חושב שמה שאתה הצעת אמור להסיר את כל החששות. 

היו"ר כרמל שאמה:
תוסיפי את ההצעה שלי. 'בהוראות מעבר אלה, אין לפגוע---

שלי יחימוביץ:
היושב ראש, זה לא קשור לעובדים האלה, זה קשור לעובדים חדשים שלא ייקלטו. זה לא קשור לעובדים הישנים. 

היו"ר כרמל שאמה:
'בהוראות מעבר אלה, אין בהן לפגוע בסעיף', האמור, מספר, אנחנו לא יודעים מה המספר שלו אבל אנחנו נוסיף. סעיף הגנה על העובדים. 

גיל אייזנשטיין קנה:
אתם יכולים לקרוא לזה הגנה על העובדים, אבל זו לא הגנה, נשארים עובדים---

היו"ר כרמל שאמה:
אנחנו לא יודעים לייצר יותר מזה. אני אומר לכם. 

יאיר אלגאוי:
לגבי הוצאת הפעילות, יש הסכמה שלא מוציאים פעילות מהמינהל, וזה בדיוק מה שכתוב בהוראות המעבר. 

היו"ר כרמל שאמה:
אז אני אומר שהוראות המעבר האלה לא יכולות לפגוע בהסכמות שקיבלתם. מה אתם רוצים יותר מזה? 

הצבעה בבקשה – מי בעד ההצעה של חברת הכנסת שלי יחימוביץ? 

שלי יחימוביץ:
למה קשה להם להסכים להצעה שלי? למה? למה? תסבירו לי. 

שרון גמבשו:
הסברנו, שהיו לנו הסכמות. 

שלי יחימוביץ:
לא קיבלתי תשובה, רק אני שומעת אותך חוזר על זה שהיו הסכמות. הם לא עונים לי על השאלה, למה אתם מתעקשים על זה. 

נסים זאב:
בהסתייגות שלך יש הגנה ויש הבטחה, כשמעבירים את הקרקעות, מעבירים גם את העובדים יחד. 

גיל אייזנשטיין קנה:
לא, אין פה הגנה על עובדים. כבודו אמר לפני שתי ישיבות שלא תיפול אף שערה ו---

נסים זאב:
האם בהסתייגות שלך יש ביטחון שלא ייפגע עובד ואכן במעבר הזה, מהמינהל לרשות, העובדים האלה יעברו עם כל הזכויות שלהם עד כה? 

היו"ר כרמל שאמה:
ההסכם שסוכם עם העובדים זה שהרשות לא תופעל עד שיהיה להם הסכם קיבוצי. הסדר קיבוצי זה הסדר שהם חותמים מרצון, לא שמישהו כפה עליהם. אם הם חתמו על הסדר, ואין דבר שהממשלה יותר רוצה מאשר להפעיל את הרשות הזו, יש להם טונה של כח ביד להשיג את מה שהם רוצים. 

שלי יחימוביץ:
איזה כח יש להם? 

היו"ר כרמל שאמה:
אם אתם יכולים לעכב את הפעלת הרשות... אתם לא מבינים מה יש לכם ביד. 

גיל אייזנשטיין קנה:
הטונה של כח נעלמת כשכתוב שבהחלטת ממשלה אפשר להוציא את כל העבודה החוצה, ועד שיגיע המועד של הרשות כבר כל העבודה ת---

היו"ר כרמל שאמה:
מה זה משנה? אז היא תחזור. אם אתם לא חותמים על ההסכם, הרשות לא מופעלת. אני לא מבין מה לא ברור פה. 

שלי יחימוביץ:
אבל בינתיים הם נעלמים. 

גיל אייזנשטיין קנה:
לנו גם יש זכות לא רק להגיע לעבודה---

היו"ר כרמל שאמה:
מי בעד ההצעה של חברת הכנסת יחימוביץ? 

גיל אייזנשטיין קנה:
רגע, מה זאת אומרת? 

היו"ר כרמל שאמה:
סליחה, אנחנו לא מתקדמים לשום מקום. אתם בשלכם, הם בשלהם. 

גיל אייזנשטיין קנה:
אבל היה סיכום וזה מנוגד לסיכום. וכבודו אמר, היינו ביום חמישי---

היו"ר כרמל שאמה:
מי בעד ההצעה של חברת הכנסת יחימוביץ? שניים. מי נגד? ההצעה ירדה. 

מי בעד ההצעה שאני הצעתי? מי נגד? ההצעה עברה. 

מי בעד הצעת חברת הכנסת זועבי? למחוק. מי נגד? ההסתייגות לא נתקבלה.

אנחנו מצביעים על הוראות המעבר כנוסח הוועדה, פלוס תוספת, הצעה שלי. מי בעד ההצעה? מי נגד? הוראות המעבר פלוס התוספת התקבלו. 

לעובדים, אם יש לכם הצעה אלטרנטיבית יותר טובה, אני עדיין פתוח לשמוע. אבל הצעה קונקרטית, תעבדו, תגבשו, תביאו אליי. לא הבאתם לי הצעה שיכולתי בכלל לשקול אותה. צאו החוצה, תכינו משהו כתוב שאפשר לגבש אותו, אנחנו פה ואנחנו איתכם. 

את סעיף העובדים נכניס עכשיו בפרק הזה? 

שרון גמבשו:
לא. נחכה עד הסוף, אנחנו רוצים לראות מה יהיה פה. יכול להיות שאנחנו נתנגד לזה. 

היו"ר כרמל שאמה:
תשאירי את זה. 

אתי בנדלר:
אם כך אין משמעות למה שהוספת, כי אתה אומר שאין בהוראות סעיף זה כדי לפגוע בהוראות סעיף שעדיין לא בראו אותו. 

היו"ר כרמל שאמה:
אם לא נאשר את זה עד סוף היום, נבטל את הסעיף הזה. הם רוצים עוד לסכם ביניהם. 

ההגדרות של מינהל מקרקעי ישראל במועד הקמת הרשות הוקראו? 

אתי בנדלר:
יש עוד את הסעיף של הגבלת בעלויות. 

אלדר דוכן:
הסעיף של התחרות. 

תיקון חוק מינהל מקרקעי ישראל, הוראת שעה.

(2) בתקופה שמיום כ"ו באב, התשס"ט, 16 באוגוסט 2009 עד יום י"ד בטבת התש"ע, 31 בדצמבר 2009 ייקרא סעיף 4 י"ז לחוק מינהל מקרקעי ישראל כך: 

אתי בנדלר:
אני מציעה שלא ייאמר 'בתקופה שמיום 16 באוגוסט', אלא מיום קבלתו של חוק זה. 

אלדר דוכן:
אני לא בטוח שאת צודקת. 

(1) בסעיף קטן (א) בהגדרת 'חוכר', 'נכס מקרקעין שהקניית הבעלות בו פטורה מהתשלום' ו'נכס מקרקעין שהקניית הבעלות בו כפופה לתשלום', בכל מקום, במקום 'הרשות', יבוא 'המינהל'.

(2) בסעיף קטן (ב) – 

(א) ברישא, במקום 'הרשות תשלח', יבוא 'המינהל ישלח', ובמקום 'כוונתה' יבוא 'כוונתו. 

(ב) בפסקה (1) במקום 'לרשות' יבוא 'למינהל', במקום 'תגיש הרשות', יבוא 'יגיש המינהל', במקום 'הרשות' יבוא 'המינהל', ובמקום 'שהרשות תהא רשאית', יבוא 'שהמינהל יהא רשאי'. 

(ג) בפסקה (2) במקום 'הגישה הרשות', יבוא 'הגיש המינהל', במקום 'הרשות' יבוא 'המינהל', ובמקום 'לרשות', יבוא 'למינהל'. 

(3) בסעיף קטן (ב1) – 

(א) ברישא, במקום 'הרשות תשלח' יבוא 'המינהל ישלח', ובמקום 'הרשות' יבוא 'המינהל'.

(ב) בפסקה (1) במקום 'הרשות' יבוא 'המינהל'. 

(ג) בפסקה (2) במקום 'לרשות' יבוא 'למינהל', ובמקום 'הרשות' יבוא 'המינהל'.

(ד) בפסקה (3) במקום 'תשלח הרשות' יבוא 'ישלח המינהל', ובמקום 'שהרשות תהא רשאית' יבוא 'שהמינהל יהא רשאי'. 

(4) בסעיף קטן ג' – 

(1) במקום 'הרשות רשאית' יבוא 'המינהל רשאי'. 

(2) במקום 'קבעה הרשות' יבוא 'קבע המינהל', ובמקום 'תציין' יבוא 'יציין'. 

(5) בסעיף קטן ו' – במקום 'הרשות תביא' יבוא 'המינהל יביא'.

(6) בסעיף קטן (ח2) במקום 'מהרשות', יבוא 'מהמינהל'. 

היו"ר כרמל שאמה:
טוב, אני מבין שלמעט ההסתייגות של חברת הכנסת זועבי, שהכל טכני, אין משהו אחר. 

מי בעד ההסתייגות של חסון? מי נגד? ההסתייגות של חסון נפלה. 

מי בעד ההסתייגות של חברת הכנסת זועבי? מי נגד? ההסתייגות של חברת הכנסת זועבי נפלה. 

אני מצביע על נוסח הסעיפים האלה כהצעת הוועדה. מי בעד נוסח הוועדה? מי נגד? ההצעה אושרה כנוסח הוועדה. 

אלדר דוכן:
(3) תיקון חוק מקרקעי ישראל. בחוק מקרקעי ישראל, התש"ך-1960 – 

(1) לסעיף 1 במקום 'הגדרת קרקע עירונית' יבוא 'קרקע עירונית – קרקע שניתן להוציא מכחה היתר בנייה על פי---

יש הערה של משרד הפנים לגבי הנוסח שהגשנו בבוקר. אנחנו כתבנו בנוסח שהגשנו לוועדה 'קרקע שייעודה לפי תכנית מפורטת, כמשמעה בחוק התכנון והבנייה, התשכ"ה-1965, למגורים או לתעסוקה'. היועץ המשפטי של משרד הפנים העביר לנו הערה שזה לאו בהכרח תכנית מפורטת כי יכול להיות גם תמ"א עם הוראות של תכנית מתאר מפורטת או תכנית מתאר מקומית עם הוראות של תכנית מתאר מפורטת, ולכן ההגדרה הנכונה יותר זו 'קרקע שייעודה לפי תכנית שניתן להוציא מכחה היתרי בנייה על פי חוק התכנון והבנייה, התשכ"ה-1965, למגורים או לתעסוקה'. כל מה שקראתי עכשיו זה במקום ההגדרה 'קרקע עירונית'.  

שלי יחימוביץ:
למה לא פשוט 'למטרת מגורים או תעסוקה'? 

אלדר דוכן:
כי יש פה הגבלה נוספת. כי יכול להיות למשל תכנית מחוזית למטרת מגורים, אבל עדיין לא ניתן להוציא מכוחה היתרי בנייה. 

היו"ר כרמל שאמה:
אבל אין תכנית מחוזית מפורטת. 

אלדר דוכן:
יש תכנית מתאר ארצית מפורטת. 

נסים זאב:
קרקע עירונית שמטרות השימוש שלה גם תעסוקה וגם מגורים? ממתי עיריות ורשויות עוסקות במגורים? 

היו"ר כרמל שאמה:
קרקע עירונית לא בבעלות עירונית, קרקע עירונית כהגדרה. לא קרקע ירוקה, פתוחה. לא קרקע שבבעלות עירונית, אלא קרקע במגזר העירוני. 

אתי בנדלר:
אגב, זה לא צריך להיות עיר בכלל. 

היו"ר כרמל שאמה:
קרקע שמיועדת לבנייה. 

אתי בנדלר:
גם בהתיישבות הכפרית. 

אלדר דוכן:
'תעסוקה – תעשייה, מלאכה, משרדים, מסחר, תיירות או מלונאות וכיוצא באלה, ולמעט חקלאות או גידול בעלי חיים'. 

נסים זאב:
אני רוצה להוסיף 'מוסדות חינוך, שמוכרים על ידי משרד החינוך'. 

היו"ר כרמל שאמה:
זה לא תעסוקה, זה מבני ציבור. זה מחוץ לרפורמה. 

נסים זאב:
אז אני רוצה להכניס את זה. 

היו"ר כרמל שאמה:
הם לא מתכוונים להעביר בעלות במבני ציבור. 

ארז קמניץ:
זה משהו שנמצא בפטור ממכרז, לא בבנייה מהוונת, בתנאים מועדפים? 

היו"ר כרמל שאמה:
לא, זה לא נמצא במשחק בכלל. 

נסים זאב:
אז נכניס אותו למשחק. 

ארז קמניץ:
מה אנחנו רוצים? להעביר בעלות למישהו שיש לו בית ספר נניח? 

נסים זאב:
מי שקנה ושילם דמי היוון. 

ארז קמניץ:
הוא לא שילם, זה בדיוק העניין. 

אלדר דוכן:
אם הוא קנה ושילם דמי היוון, אז אין לו בית ספר, יש לו מבנה מסחרי. 

נסים זאב:
לא, אדוני, אז אתה לא מכיר את המאטריה. אני אומר לך, מוסדות ציבור קנו שטחים ממינהל מקרקעי ישראל, שילמו דמי היוון 91% ואת המוות מראים להם. רוצים תוספת? ובשביל תוספת הכי קלה הם צריכים לבוא למינהל ולשלם את הכתובה של אמא שלהם. על מה? אני לא יודע. אלה העובדות.אני לא באתי ואמרתי לפתוח את זה בצורה גורפת. אני מגדיר מוסדות חינוך שמוכרים על ידי משרד החינוך. זה בתי ספר וזה מוסדות חינוך. אני לא רוצה לכלול בפנים את הכנסיות ולא רוצה להיכנס למקומות אחרים, שלא הייתי רוצה איתם. 

היו"ר כרמל שאמה:
בוא נשאיר את זה כהסתייגות ונבדוק את זה. רוצה להוסיף בתי ספר, מוסדות חינוך ותרבות, שמוכרים על ידי הרשויות המדינה. 

מי בעד ההסתייגות של חבר הכנסת זאב? מי נגד ההסתייגות של חבר הכנסת זאב? ההסתייגות נפלה. 

איריס האן:
יש הגדרה של תיירות. יש הגדרה של מלונאות. אנחנו יודעים מה זה מלונאות, יש לזה גם הגדרות של משרד התיירות. אבל תיירות לא מוגדרת בשום מקום, מדובר באטרקציות---

היו"ר כרמל שאמה:
תמשיך בהקראה, בבקשה. כשיבוא מנהל המינהל נבהיר איתו את המונח מלונאות. אין מי שיבהיר את זה כרגע. 

אריאל דוכן:
סעיף (2א) לפסקה 6, הסיפא, החל במלים 'ואולם העברת הבעלות תימחק'. 

אתי בנדלר:
סעיף 2 אומר ברישא שלו 'ואלה סוגי העסקאות שסעיף 1 לחוק היסוד לא יחול עליהם. סעיף 1 לחוק היסוד, כזכור, אוסר העברת בעלות במקרקעי ישראל, למעט במקרים שהותרו בחוק, ועל כך נאמר בסעיף 2 לחוק מקרקעי ישראל, 'ואלה סוגי העסקאות שסעיף 1 לחוק היסוד לא יחול עליהם'. פסקה 6 בנוסחה הנוכחי אומר 'העברת בעלות מקרקעי ישראל בין המדינה, רשות הפיתוח והקרן הקיימת לישראל לבין עצמם, ואולם העברת בעלות במקרקעי המדינה או במקרקעי רשות הפיתוח לקרן הקיימת לישראל טעונה אישור ועדת הכספים של הכנסת'. דהיינו, היום כל דונם העברה מהמדינה לקרן קיימת לישראל, טעונה אישור של ועדת הכספים של הכנסת. כאן מוצע בפסקה (א) פטור גורף מפיקוח פרלמנטרי לכל העברת מקרקעי ישראל. זה לפי ההסכם שנחתם או שייחתם בעתיד.  

היו"ר כרמל שאמה:
למה דרוש לכם פטור כזה גורף? 

שלי יחימוביץ:
יותר חמור מהמצב הקיים? כי במצב הקיים ועדת הכספים מאשרת. 

אריאל אבלין:
מדובר פה על הסדר שמתגבש מול הקרן הקיימת לישראל, שמדבר על חילופין של קרקעות בהיקף נרחב ולכן אנחנו סבורים שלבוא על כל עסקה ועסקה פרטנית לאישור של ועדת הכספים---

ירון ביבי:
ההסדר שמתגבש עם הקרן הקיימת אומר שלגבי הבעלות בקרקעות של הקרן הקיימת, שתועבר ללא תמורה, אנחנו מניחים שזה ייעשה באיזה שהוא פרק זמן קצר יחסית. באותם מקומות שאנשים יצטרכו לשלם אז כל אחד יבוא ומתי שהוא יבחר לעצמו לשלם, זה יהיה המועד שבו הוא יקבל את הבעלות, וזה מייצר לפעמים אפילו נגיד על כל מגרש שהוא מגרש קטן בפריפריה, שנצטרך לבוא לוועדת הכספים. לדעתי זה פשוט לא יעיל וגם  ---

שלי יחימוביץ:
כן, אבל בין לכל מגרש קטן לבין לא לבוא על כלום, יש מרחב מאוד מאוד גדול. 

היו"ר כרמל שאמה:
הפטור הגורף הזה לא מוצא חן בעיניי ואני לא נגדכם. איך אנחנו עושים שבכל זאת העסקאות הגדולות יבואו לפיקוח פרלמנטרי? איפה הקו שאתה חושב שהוא סביר שכן תבואו וכן ראוי שאנחנו גם נבזבז את הזמן שלנו כאן בוועדה לפקח על העסקה הזו. 

שלי יחימוביץ:
אני מוכנה, אגב, לרוץ על כל מאה מטר. לי מתחשק לשבת על כל מאה מטר ולדון עליהם. 

היו"ר כרמל שאמה:
אז אנחנו נשלח אותך למינהל. 

שלי יחימוביץ:
במינהל מקרקעי ישראל יש עובדים מצוינים ואני בטוחה שאני לא מסוגלת להחליף אותם. 

ירון ביבי:
יש לי ידיעה יותר קרובה מזה, ואני יכול להגיד שזה נכון. 

היו"ר כרמל שאמה:
אדוני מנהל המינהל, יש איזה שהוא קו שאנחנו יכולים להתכנס עליו בנושא הזה ולא להשאיר את זה גורף לגמרי? 

שרון גמבשו:
אני חושב שפיקוח אחת לשנה.  אחת לשנה, בהתאם להסכם, אנחנו אמורים לעשות את החשבונות עם קרן קיימת לישראל. 

שלי יחימוביץ:
מה זה קשור? 

היו"ר כרמל שאמה:
אבל זה אומר שאנחנו נקבל דברים מוגמרים. 

שרון גמבשו:
היום זה מגיע באופן פרטני. 

שלי יחימוביץ:
מגיע ואנחנו עומדים בזה מצוין. הוא אומר לכם, אל תבואו על כל מאה מטרים. 

היו"ר כרמל שאמה:
אני אומר, אל תבואו על כל מאה מטרים, אבל תן לי מחסום. 

שלי יחימוביץ:
יש לי הצעה נדיבה בשבילם. מעל 16 דונם. 

היו"ר כרמל שאמה:
אוקי, מעל 16 דונם. 

שלי יחימוביץ:
זה היה נדיב מדי? קפצתם על זה מהר מדי.  אולי טעיתי, ממתי אתה מקבל את כל ההצעות שלי? תדחה את ההצעה שלי. 

היו"ר כרמל שאמה:
את מנצלת את העייפות שלי. 

אתי בנדלר:
זה לא יבוטל, אם כך, זה יהיה 'ואולם העברת בעלות במקרקעי המדינה, או במקרקעי רשות הפיתוח לקרן הקיימת לישראל בשטח העולה על 16 דונם בעסקה בודדת, יובא לאישור של ועדת הכלכלה'. 

שלי יחימוביץ:
היושב ראש, תשנה את ההצעה שלי. 

היו"ר כרמל שאמה:
הוסכם. 

שלי יחימוביץ:
מה הוסכם? אתה היושב ראש. 

היו"ר כרמל שאמה:
אני לא יכול להיות יותר קדוש מהאפיפיור, האפיפיור אמר 16. 

אנחנו מצביעים על הנוסח כפי שתוקן על ידי חברת הכנסת יחימוביץ. מי בעד ההצעה כנוסח הוועדה, כולל תיקון יחימוביץ? שהנושא יובא לאישור ועדת הכלכלה. 

סעיף (2ב) היא הצעה שלי – סעיף (ב) של הצעת הממשלה תימחק. אנחנו בעמוד 14 (2ב), אני מוסיף, זה לא רשום. בפסקה 7 במקום האמור 'העברת בעלות במקרקעי המדינה או במקרקעי רשות הפיתוח, שהם קרקע עירונית, ובלבד ששטח כל ההעברות מכל פסקה זו יחד לא יעלה על 800,000 דונם'. זו ההגבלה הכללית שמגבילה את רשות המקרקעין להמשיך ולהעביר בעלות עד לסך של 800,000 דונם, מקום המדינה ועד היום. 

שלי יחימוביץ:
למה כל כך הרבה? זה המון. 

היו"ר כרמל שאמה:
זה לא הרבה. הכנסת כבר אישרה 200. 

שלי יחימוביץ:
אגב, אנחנו לא יודעים כמה מה-200 הוצא כבר. אבל 800,000 זה המון. 

היו"ר כרמל שאמה:
אני מבין שאת רוצה כפי שהציע היום חבר הכנסת אורון, 250,000 דונם, וזו היתה הצעה מאוד ריאלית. 

שלי יחימוביץ:
קודם כל יש סוגיה אחת, והסוגיה הזאת זה שה-200,000 שכבר הוקצו להם, הם אפילו לא יודעים להגיד להם כמה מהם---

היו"ר כרמל שאמה:
זה לא קשור לעניין. הם הולכים להעביר עכשיו רק את השטחים הבנויים שהולכים לעבור אוטומטית. 

שלי יחימוביץ:
כמה מתוך זה בנוי? 

ירון ביבי:
לפי מה שהצגתי בוועדה בפתיחה של הדיונים, אנחנו אומדים את השטח בכ-250,000 דונם. זה על בינוי קיים. מקום המדינה אנחנו מעריכים שבין 60,000 ל-80,000 דונם. יש לנו קושי עם הנתונים של שנות השבעים. 

היו"ר כרמל שאמה:
אז אנחנו כבר ב-300,000. 

שלי יחימוביץ:
כמה זה משאיר לך לשיווק? 

ירון ביבי:
אחרי שאני מפחית את אלה? פחות מחצי מיליון דונם. 470. 

שלי יחימוביץ:
זה כל מרכז הארץ

ירון ביבי:
זה יותר ממרכז הארץ המתוכנן. סך הכל הקרקעות שבניהול המינהל הוא כ-19 מיליון דונם, סדר גודל של 3%. 

שלי יחימוביץ:
מר ביבי, עם יד על הלב, תגיד לי, זה לא מוגזם הכמות הזאת? 

היו"ר כרמל שאמה:
גם אם ירון מוכן להתפשר, אני לא מוכן להתפשר בנקודה הזו, כי זה לא המון. 

שלי יחימוביץ:
אני לא מנהלת איתו משא ומתן, אני שואלת את ירון כאיש מקצוע. 

היו"ר כרמל שאמה:
הכוונה היא להגיד שאי אפשר למכור את כל המדינה, והגבלנו את זה לפחות מ-4%, 97% כמעט מחוץ לרפורמה, בהגדרה. מה את רוצה יותר מזה? 

שלי יחימוביץ:
אני מפצירה בכם שתשקלו עוד פעם את היקף הקרקעות שאתם מאפשרים להפריט. 

היו"ר כרמל שאמה:
יש מספר אחר שאת רוצה להציע? 

נסים זאב:
אני מציע 400. 

שלי יחימוביץ:
אני מסכימה איתו. 

היו"ר כרמל שאמה:
אתה מוכן לדבר על זה עם השר אטיאס בטלפון? 

שלי יחימוביץ:
אמנם השעה מאוחרת, אבל אנחנו מחליטים כאן החלטה---

היו"ר כרמל שאמה:
צמצמתי להם בהחלטה אחת, מ-22 מיליון דונם, הורדנו להם, 21 מיליון דונם ו-200,000. למה להיות גרידי? 

זאב אלקין:
לכל אחד מותר להציע מספר? כי אז אולי אני אציע. 

שלי יחימוביץ:
אני יודעת שהשעה מאוחרת, הריכוז נמוך, אבל אנחנו מקבלים עכשיו החלטה דרמטית, בלתי הפיכה, היסטורית ואנחנו מקבלים אותה כלאחר יד. אני לא אחזור---

היו"ר כרמל שאמה:
את רוצה להשאיר את זה בלתי מוגבל? 

שלי יחימוביץ:
ואני שוב אומרת מה שאמרתי בבוקר, כשעוד היינו צלולים יותר, זאת החלטה הרת גורל שאף אחד מאיתנו לא יודע את כל המשמעויות שלה. לתת לה להתנהל בהיקפים אדירים כל כך, 800,000 דונם ללפחות 20 שנה, אתה אמרת, זה על סף אי ההפיכות, וכשאנחנו מקבלים החלטה כל כך דרמטית ומשמעותית לדורות הבאים, אנחנו צריכים לאפשר לעצמנו נקודה בזמן ונקודה במספר הדונמים שתאפשר לנו לעשות חושבים בעוד חמש שנים. מקץ חמש שנים ומקץ 350,000 דונם. זה לא הגיוני לבדוק את עצמנו? ואם זה יהיה כל כך טוב וזו תהיה הצלחה כל כך מזהירה, בואו נמשיך בזה, אבל למה לנעול את עצמנו ולקבל החלטה בלתי הפיכה של 800,000 דונם. אתה אומר לעשרים שנה. איזה היגיון יש בזה, גם למי שהם פנאטים, אוהדים ותומכי הרפורמה בכל לב? למה? למה לא לאפשר לך את האפשרות למקצה שיפורים בעוד חמש שנים? לעצמך, כמי שמאמין ברפורמה? למה לא לעשות את זה? למה להתחייב על משהו כל כך מרחיק לכת? 

נסים זאב:
אני מציע 400 לעשר שנים, ובעוד עשר שנים ניפגש פה. אז אני מבטיח לך שהשר אטיאס יכול להיות ראש ממשלה עד אז. 

היו"ר כרמל שאמה:
יש למישהו מספר אחר שהוא רוצה להעלות להצבעה? או מישהו רוצה בכלל להתנגד ולהשאיר בלתי מוגבל? זו גם אפשרות. 

שלי יחימוביץ:
אני מציעה כמו חבר הכנסת זאב, 400,000. 

היו"ר כרמל שאמה:
בואו נצביע על ההצעה של חבר הכנסת אורון, על 250,000 דונם. מי בעד? מי נגד? למה? לא צריך אף אחד נגד, אין אף אחד שבעד.

שלי יחימוביץ:
אתם עושים דבר חמור ונורא עכשיו, עם השלכות מרחיקות לכת, ואתם אפילו לא מוכנים לתת לעצמכם את החסד של לחזור בכם בעוד חמש שנים, אם זאת היתה שגיאה. אתם עושים עכשיו שגיאה לדורות. 

היו"ר כרמל שאמה:
תיקון לחוק, וזה משתנה. 

שלי יחימוביץ:
אבל אתה המחוקק, כשאתה מחוקק---

היו"ר כרמל שאמה:
אני אגיד לך מה ההבדל ביני לבינך; את בטוח תהיי פה גם בעוד עשר שנים, אני לא בטוח, אז לא יהיה לי את הכח להגדיל את זה, לך יהיה את הכח להקטין את זה. 

שלי יחימוביץ:
אם תבחר לא להיות פוליטיקאי, תוכל ללכת לקלפי ולבחור בבן אדם שיקבל את ההחלטות הטובות. וכרגע אתה נמצא בעמדת השפעה בהחלטה מאוד מאוד משמעותית ואתה עומד להחליט החלטה שאני חושבת שידיך צריכות לרעוד לפני שהן מורמות, וגם שלי רועדות לפני שהן מורמות---

היו"ר כרמל שאמה:
חברת הכנסת יחימוביץ, אני עסקתי בהחלטה הזאת יותר ממך, אני מבטיח לך. ונלחמתי על ההחלטה הזו מאוד.

שלי יחימוביץ:
אני לא אומרת שזה לא חשוב לך, אני אומרת, תן לעצמך את הצ'אנס לתקן אם עשית שגיאה. תן לעצמך את הצ'אנס הזה. למה ההחלטה הגורפת? 

היו"ר כרמל שאמה:
אני מוכן לדבר איתך על זה אחר כך, ולהסביר לך את כל---

שלי יחימוביץ:
אחרי שנצביע? 

היו"ר כרמל שאמה:
אני לא רוצה עכשיו לפרט. 

שלי יחימוביץ:
אתה יודע מה? אני הייתי רוצה כן לשמוע כמה אנשים פה. זו החלטה נורא דרמטית. אני רוצה לשמוע עוד עמדות, אני רוצה לשמוע מה אומר ראש המינהל. יש פה במקרה את ראש ועד העובדים, שהיא עובדת ותיקה של המינהל, אין לי מושג מה היא חושבת, היא מכירה את המינהל, תאמין לי שהיא מכירה את המינהל יותר טוב מכולנו. 

היו"ר כרמל שאמה:
ברור, אבל תני לה לדאוג לעניינים שלה, למה לבלבל אותה? היא לא צריכה להתפזר לנושאים האלה. 

שלי יחימוביץ:
נשמע את מר ירון ביבי. 

היו"ר כרמל שאמה:
מר ביבי כבר דיבר. גב' אייזנשטיין-קנה, יש לך משהו מיוחד להגיד? 

שלי יחימוביץ:
מר ירון ביבי העריך שזה 3% ומשהו אחוז, הוא לא אמר מה עמדתו. 

היו"ר כרמל שאמה:
מר ביבי, אתה רוצה פחות? בבקשה, מר ביבי אמר שהוא לא רוצה פחות. ביקשת את דעתו של מר ביבי---

ירון ביבי:
הצעת הממשלה המקורית היתה בלי מגבלה. אני חושב שהמגבלה של ה-800,000 דונם מכניסה את הדברים לפרופורציה, בטח כששמתם על זה עוד מגבלות, כי שמתם מגבלה על גודל מגרש שאפשר לשווק, ושמתם מגבלה לייעוד, שזו רק קרקע עירונית והוספתם מגבלה על התחרות. 

נסים זאב:
אם אנחנו נגביל את זה ל-400 לעשר שנים, זו לא אותה משמעות מבחינתכם? 

היו"ר כרמל שאמה:
400 לכל עשר שנים, יתחדש אוטומטית? 

נסים זאב:
כן, כן. 

היו"ר כרמל שאמה:
אוטומטי, בלי חקיקה? 

נסים זאב:
אוטומטי. 

היו"ר כרמל שאמה:
חברים, מי בעד ההסתייגות---

שלי יחימוביץ:
רגע, בואו נשמע את גב' גיל אלשטיין קנה מהמינהל. 

גיל אייזנשטיין קנה:
יש פה את זילפה, שהיא עובדת יותר ותיקה ממני והיא יודעת את הנתונים. 

זילפה אברישמצ'י:
אני הבנתי שעד כה מכרו בין 60,000 ל-80,000. זאת אומרת שלפי החוק הקודם עדיין נשארו עוד 120,000 למכור. במשך 40 וכמה שנים. 

ירון ביבי:
לא, לא, זילפה, מה שאת שוכחת זה---

גיל אייזנשטיין קנה:
לא, במשך שנתיים, לא 40.

היו"ר כרמל שאמה:
אבל לא היתה רפורמה, היינו במשטר של חכירות. 

ירון ביבי:
לא היתה מדיניות של העברת בעלות. 

היו"ר כרמל שאמה:
מי בעד ההסתייגות של חברת הכנסת יחימוביץ, המאוחדת עם הסתייגותו של חבר הכנסת זאב? מי נגד? ההסתייגות לא התקבלה.

ההסתייגות לא התקבלה.

מי בעד ההצעה של יושב ראש הוועדה, להגביל ל-800,000? מי נגד? חברת הכנסת יחימוביץ לא משתתפת בהצבעה. ההצעה עברה ברוב קולות. 

ההצעה נתקבלה, ברוב קולות. 

אנחנו מצביעים עכשיו על נוסח הוועדה, כפי שהתקבל לאחר הצעתי. מי בעד ההצעה? מי נגד? ההצעה עברה ונתקבלה כהצעתי.

ההצעה נתקבלה, כנוסח הוועדה.

מכאן ועד סוף החוק, זה הכל סעיפים של שינויים טכניים, 'במקום', 'יבוא'. אני מציע שנעשה הקראה רצופה של כל זה, אין הסתייגויות, ונצביע על זה כמקשה אחת. הכל זה באותו עניין, להתאים חוקים אחרים שקיימים בספר החוקים, שינויי המונחים, במקום 'מינהל', 'רשות' וכיוצא בזה. אין פה משהו מהותי כלל. 

אלדר דוכן:
תיקון חוק הסדרים חופשיים לייצור בישראל. בחוק הסדרים חופשיים לייצור בישראל, התשנ"ד-1994

(1) בסעיף 18 (א) במקום 'מינהל' יבוא 'רשות'. במקום 'המינהל' יבוא 'הרשות'. 

(2) בסעיף 20 (א) בכל מקום במקום 'המינהל' יבוא 'הרשות'. (ב) בסעיף קטן (ב2), במקום 'שיקבע המינהל' יבוא 'שתקבע הרשות'.

(3) בסעיף 23 (ד) במקום 'למינהל' יבוא 'לרשות', ובמקום 'שבינו' יבוא 'שבינה'.

(5) תיקון חוק איסור נהיגה ברכב בחוף הים. בחוק איסור נהיגה ברכב בחוף הים, התשנ"ז-1997 בסעיף 4(ב1) במקום 'מינהל' יבוא 'רשות'. 

(6) תיקון חוק בינוי ופינוי של אזורי שיקום. בחוק בינוי ופינוי של אזורי שיקום התשכ"ה-1965, בסעיף 6(א11) במקום 'מינהל' יבוא 'רשות'.

(7) תיקון חוק בית הספר החקלאי 'מקווה ישראל'; לחוק בית הספר החקלאי 'מקווה ישראל' התשל"ו-1976, בתוספת, ברישא, במקום 'מינהל' יבוא 'רשות'. 

(8) תיקון חוק בית חולים באשדוד, הקמה והפעלה. בחוק בית חולים באשדוד, הקמה והפעלה, התשס"ב-2002; 1. בסעיף 3(א) במקום 'ומינהל' יבוא 'ורשות'. 2. בסעיף 5 (א) במקום 'לחוק מינהל מקרקעי ישראל' יבוא 'לחוק רשות מקרקעי ישראל', ובמקום 'מועצת מינהל', יבוא 'מועצת'.

(9) תיקון חוק גנים בוטניים. בחוק גנים בוטניים, התשס"ו-2006, בסעיף 4(ב4) במקום 'מינהל', יבוא 'רשות'.

(10) תיקון חוק גנים לאומיים שמורות טבע, אתרים לאומיים ואתרי הנצחה. בחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998, לסעיף 2(א2) במקום 'מינהל' יבוא 'רשות'.

(11) תיקון חוק הדיור הציבורי (זכויות רכישה); בחוק הדיור הציבורי (זכויות רכישה), התשנ"ח-1998; 1. בסעיף (1) בהגדרה רכישה, במקום 'מינהל' יבוא 'רשות'. 2. בסעיף 3(ו) במקום 'מינהל' יבוא 'רשות'.

(12) תיקון חוק ההוצאה לפועל. בחוק ההוצאה לפועל, התשכ"ז-1967, בתוספת השנייה, בחלק א', 1. בסעיף 10, בכל מקום במקום 'מינהל' יבוא 'רשות'. 2. בסעיף 12, במקום 'מינהל' יבוא 'רשות'.

(13) תיקון חוק להסדרת הביטחון בגופים ציבוריים; בחוק להסדרת הביטחון בגופים ציבוריים, התשנ"ח-1998, בתוספת השנייה בסעיף 17, במקום 'מינהל', יבוא 'רשות'.

(14) תיקון חוק הסדרת הטיפול בחופי הכנרת; בחוק הסדרת הטיפול בחופי הכנרת, התשס"ח-2008, בסעיף 13(ח) בכל מקום במקום 'מינהל' יבוא 'רשות'.

(15) תיקון חוק ההתיישבות החקלאית; סייגים לשימוש בקרקע חקלאית ובמים. בחוק ההתיישבות החקלאית (סייגים לשימוש בקרקע חקלאים ובמים) התשכ"ז-1967; 1. בסעיף 4, במקום 'מינהל' יבוא 'רשות'. 2. בסעיף 10 בכל מקום במקום 'מינהל' יבוא 'רשות'. 3. בסעי 18, במקום 'מינהל' יבוא 'רשות'. 

(16) תיקון חוק יישום תכנית ההתנתקות; בחוק יישום תכנית ההתנקות, התשס"ה-2005, בסעיף 85(ד)(1) במקום 'מינהל' יבוא 'רשות', ובמקום 'אישורו' יבוא 'אישורה'.

(17) תיקון חוק יסודות התקציב. בחוק יסודות התקציב, התשמ"א-1985, בסעיף 40(ד), במקום 'חוק מינהל מקרקעי ישראל', יבוא 'חוק רשות מקרקעי ישראל'.

(18) תיקון חוק כביש ארצי לישראל. בחוק כביש ארצי לישראל, התשנ"א-1994, בסעיף 8(ג) בכל מקום במקום 'מינהל' יבוא 'רשות'.

(19) תיקון חוק מיסוי מקרקעין שבח ורכישה. בחוק מיסוי מקרקעין שבח ורכישה, התשכ"ג-1963; 1. בסעיף 19(3) במקום 'מינהל' יבוא 'רשות'. 2. בסעיף 39(9) במקום 'מינהל' יבוא 'רשות'.

(20) תיקון חוק מכר דירות; בחוק מכר דירות התשל"ג-1973, לפי 8(ב) במקום 'מינהל' יבוא 'רשות', במקום 'ידיו' יבוא 'ידיה', במקום 'מוכר' יבוא 'מוכרת', ובמקום 'קיבל' יבוא 'קיבלה'.

(21) תיקון חוק המכר דירות (הבטחת השקעות של רוכשי דירות'. בחוק המכר דירות (הבטחת השקעות של רוכשי דירות), התשל"ד-1974, בסעיף 2(ב1), בסעיף קטן (א3) בכל מקום במקום 'מינהל' יבוא 'רשות', ובמקום 'התחייב', יבוא 'התחייבה'.   2. בסעיף קטן (ב) בכל מקום במקום 'המינהל' יבוא 'הרשות'. 3. בסעיף קטן (ג) במקום 'חויב' יבוא 'חויבה', במקום 'הוא אחראי' יבוא 'היא אחראית' ובכל מקום במקום 'המינהל' יבוא 'הרשות'.

(22) תיקון חוק מקרקעי ציבור (סילוק פולשים). בחוק מקרקעי ציבור (סילוק פולשים) התשמ"א-1981, 1. בסעיף 1(א) במקום הגדרה 'המינהל' יבוא 'הרשות, רשות מקרקעי ישראל. (ב) בהגדרה 'הממונה' בכל מקום במקום 'המינהל' יבוא 'הרשות'.  2. בסעיף 2(א') במקום 'מחוז' יבוא 'מרחב'. 3. בסעיף 5(א) במקום 'במינהל' יבוא 'ברשות'. 4. בסעיף 5(ד)(ג2) במקום 'מינהל' יבוא 'רשות'.

(23) בחוק משק הדלק (קידום התחרות) התשנ"ז-1994; 1. בסעיף 1(א) במקום ההגדרה 'המינהל' יבוא 'הרשות, רשות מקרקעי ישראל'. (ב) בהגדרה חוזה בלעדיות במקום 'מינהל' יבוא 'רשות'. 2. בסעיף 5 במקום 'שיווק' יבוא 'שיווקה', במקום 'שעליו' יבוא 'שעליה', ובכל מקום במקום 'המינהל' יבוא 'הרשות', ובמקום 'ישווק' יבוא 'תשווק'.  3. בסעיף 6 במקום 'המינהל' יבוא 'הרשות'. 

(24) תיקון חוק נכסי המדינה. בחוק נכסי המדינה התשי"א-1951, בסעיף 6, בכל מקום במקום 'המינהל' יבוא 'הרשות'.

(25) תיקון חוק לעידוד בניית דירות להשכרה. בחוק לעידוד בניית דירות להשכרה, התשס"ז-2007, בסעיף 6(ב) בכל מקום במקום 'מינהל' יבוא 'רשות'. 

(26) תיקון חוק לקידום יישובם של מפוני גוש קטיף, חבל עזה וצפון השומרון. בחוק יישובם של מפוני גוש קטיף, חבל עזה וצפון השומרון, התשס"ח-2008, בסעיף 3. 1. בסעיף קטן (ד) במקום 'מינהל' יבוא 'רשות', במקום 'יהא' יבוא 'תהא' ובמקום 'ערוך' יבוא 'ערוכה'. 2. בסעיף קטן (ה1) במקום 'מינהל' יבוא 'רשות'. 

(27) תיקון חוק רשות הספנות והנמלים. בחוק רשות הספנות והנמלים, התשס"ד-2004, 1. במקום ההגדרה 'מינהל מקרקעי ישראל' יבוא 'רשות מקרקעי ישראל' כהגדרתה בחוק רשות מקרקעי ישראל. 2. בסעיף 26(ב) במקום 'מינהל' יבוא 'רשות'. 3. בסעיף 52(א) במקום 'מינהל' יבוא 'רשות'. 4. בסעיף 53 (ב1) במקום 'מינהל' יבוא 'רשות'.

(28) תיקון חוק הרשות לפיתוח הגליל. בחוק הרשות לפיתוח הגליל, התשנ"ז-1993, לסעיף 9(א2) במקום 'מינהל' יבוא 'רשות', ובמקום 'המינהל' יבוא 'הרשות'. 

(29) תיקון חוק הרשות לפיתוח הנגב. בחוק הרשות לפיתוח הנגב, התשנ"ב-1991, בסעיף 9(א2) במקום 'מינהל' יבוא 'רשות' ובמקום 'המינהל' יבוא 'הרשות'. 

(30) תיקון חוק רשות נאות מרפא. בחוק רשות נאות מרפא, התשל"ג-1973, בסעיף 2(א1) במקום 'מינהל' יבוא 'רשות'.

(31) תיקון חוק רשות פיתוח העברת נכסים. בחוק רשות פיתוח העברת נכסים, התש"י-1950, בסעיף 3(10) במקום 'מינהל' יבוא 'רשות'. 

(32) תיקון חוק שמירת הניקיון. בחוק שמירת הניקיון, התשמ"ד-1984, בסעיף 12(א9 במקום 'מינהל' יבוא 'רשות'. 

(33) תיקון חוק התכנון והבנייה. בחוק התכנון והבנייה, תשכ"ה-1965. 1. בסעיף 6א' רבתי, (א)10, במקום 'מינהל' יבוא 'רשות'. 2. בסעיף 7(א)10 במקום 'מינהל' יבוא 'רשות'. 3. בסעיף 18(ב2) במקום 'מינהל' יבוא 'רשות'. 4. בסעיף 33ג' (א7) במקום 'מינהל' יבוא 'רשות'. 5. בסעיף 259(ד) א', ברישא, במקום 'חוק מינהל מקרקעי ישראל' יבוא 'חוק רשות מקרקעי ישראל'. ב. בפסקה (2) במקום 'שהחכיר מינהל' יבוא 'שהחכירה רשות', במקום 'אליו' יבוא 'אליה', במקום 'בהסכמתו' יבוא 'בהסכמתה'. 6. בתוספת הראשונה לסעיף 2(9) במקום 'מינהל' יבוא 'רשות'. 7. בתוספת השנייה בסעיף 3(ד) במקום 'מינהל' יבוא 'רשות'.

אתי בנדלר:
אדוני היושב ראש, עורך דין אלדר גמר את תפילת מעריב. 

שלי יחימוביץ:
יש לי שאלה לעובדים, האם סעיף 22, במקום 'מחוז' יבוא 'מרחב', אני מניחה שהדבר הזה כרוך בענייני עובדים. 

גיל אייזנשטיין קנה:
אנחנו ביקשנו משתי סיבות להכפיף את הסעיף הזה לסעיף של הגנת העובדים. 

היו"ר כרמל שאמה:
למה זה פוגע בעובדים? 

גיל אייזנשטיין קנה:
בגלל שזה משנה. עד עכשיו יש שישה מחוזות ויש כוונה להעביר לארבעה מרחבים. 

היו"ר כרמל שאמה:
ההסדר הקיבוצי מגן עליכם. 

גיל אייזנשטיין קנה:
אבל מצד שני תדעו שאם לא יהיה הסכם קיבוצי ואם לא יהיה מרחב עד ה-1 בינואר, לא תוכלו להוציא צווי סילוק פולשים, כי אתם מבטלים את המחוזות. היועץ המשפטי של המינהל הלך להתייעץ בעניין הזה, הסבנו את תשומת לבו. 

היו"ר כרמל שאמה:
אנחנו לא נצביע על סעיף 22(2). למעט כל זה, יש הערות? 

אתי בנדלר:
כן. אני רוצה להעיר שבמסגרת חוק ההתייעלות הכלכלית בתיקונים של פרקים שונים, היתה התייחסות לחוק מינהל מקרקעי ישראל וככל הנראה היתה לנו התלבטות אם הם יכתבו הרשות שם או המינהל כי לא ידענו מה יהיה קודם. ככל הנראה הם כתבו שם מינהל, אז ייתכן שיהיה צורך לבצע תיקונים עקיפים נוספים. כך בפרק איגוד ערים תעשייתי, תיקון חוק איגודי ערים, כנ"ל בפרק הרשויות המקומיות המתייחס לתיקון חוק התכנון והבנייה, תיקון של פקודת המכרות ותיקון חוק האפוטרופוס הכללי. מה שאני מבקשת זה שלגבי כל אחד מהחוקים שהזכרתי, ככל שיהיה צורך לעשות תיקון עקיף, אני אבצע את התיקון העקיף הזה. 

היו"ר כרמל שאמה:
אנחנו מצביעים על הכל, 4 עד 33 למעט 22(2) כנוסח הוועדה. מי בעד? מי נגד? הסעיפים עברו. 

אתי בנדלר:
נשאר בסעיף 3 שני נושאים, חוץ מהנושא החקלאי. הסעיף של בעלויות, ריכוז בעלויות והנושא החקלאי וסעיף התחילה והסעיף שאתה הצעת כאן. בסעיף 3 מדובר על כך שיתוסף סעיף שעניינו הגבלת בעלויות, בתיקון לחוק מינהל מקרקעי ישראל. אני כתבתי איזה שהיא הצעה; 'השר, לאחר שהתייעץ במועצה ובאישור ועדת הכלכלה של הכנסת, יקבע כללים להגבלת הענקה במקרקעין, אם מהענקה יחזיק אדם במקרקעין המיועדים למגורים או לתעסוקה בשיעור העולה על השיעור שנקבע, לרבות מקרים שבהם יחויב אדם למכור החזקות במקרקעין כאמור, אם החזקותיו עלו על השימוש שנקבע'. 

שלי יחימוביץ:
את לא רוצה שנקבע? 

אתי בנדלר:
אני לא חושבת שיש איזה שהיא הצעה קונקרטית בפני הוועדה. 

היו"ר כרמל שאמה:
אני לא חושב שאפשר להיצמד להצעה הזו, דוגמה של 15% מקרקע בתחום רשות מקומית. אני לא יודע, לדוגמה, אם המתחם של אינטל בקרית גת הוא לא 15% מאזור התעשייה של קרית גת וכמובן שלא רצינו למנוע מאינטל... יש הרבה דוגמאות כאלה. דווקא באזורים היותר קטנים. לדוגמה יש מפעל אחד שהוא כמעט כל התעסוקה של אותו יישוב, במיוחד בפריפריה, ששם האזור יותר מצומצם. 

שלי יחימוביץ:
כמה החקיקה הזאת מחייבת את השר? 

אתי בנדלר:
זה תלוי, אם הוועדה תוסיף סעיף שתאמר שכללים ראשוניים יובאו לאישור הוועדה עד לתאריך מסוים, אז יש בזה איזה שהוא---

ארז קמניץ:
בתוך הדברים שנקראו היתה גם אמירה מפורשת שלפיה ניתן לחייב אדם למכור מקרקעין שבבעלותו, או שזכה בהם לצורך העניין בהקשר הזה. אני לא מכיר הסדרי חקיקה בעולם שנוגעים לעניין הזה. 

שלי יחימוביץ:
מה זאת אומרת? הגבלים עסקיים. 

ארז קמניץ:
הגבלים עסקיים לכן לא חלים על נכסי מקרקעין. אנחנו לא בדקנו את זה עדיין בצורה שאני יכול לומר שיש מודלים כאלה שקיימים בעולם ולכן הנוסח שאנחנו היינו מציעים הוא נוסח יותר כללי בהקשר הזה. מעבר לנקודה שהיא נקודת התקנות שאנחנו כן חושבים שצריכה להיות מדיניות של המועצה. יש פה הערה מהותית עקרונית אחת והיא כפי שאמרתי קודם, והערה יותר טכנית, וזה להיבט של התקנות. 

שלי יחימוביץ:
לא קיבלתי תשובה מספקת. 

אתי בנדלר:
אני אתייחס להערתו של עורך דין קמניץ. לגבי הנושא של חיוב למכור, אני חושבת שעורך דין קמניץ צודק ואני חושבת שצריכים לתקן את זה ושהוא יהיה רשאי לקבוע מקרים ולא בצורה קטגורית. זה אחד.

לגבי ההערה היותר עקרונית, האם ראוי שגם הנושא הזה יישאר בגדר מדיניות שקובעת המועצה בלבד, או שראוי שהדברים האלה ייקבעו בתקנות באישור הוועדה? אני לתומי הייתי חושבת שהדברים האלה צריכים להיקבע בחקיקה ראשית. אני בספק אם אפילו תקנות לצורך העניין מספיקות. יש כאן בכל זאת הגבלה על חופש עיסוק, יש כאן הגבלה על חופש קניין, ומן הראוי היה שההגבלה זאת בכלל תיקבע בחקיקה ראשית, אבל משאין בידי הוועדה כלים לקבוע הגבלות כאלה בזמן הנתון, אני חושבת שבנושא הזה אני חייבת ממש לעמוד על העניין הזה שבשום פנים ואופן הדבר הזה לא יישאר אך ורק לקביעת המועצה. אני חושבת שזה צריך להיות תקנות שהשר יתקין, בהתייעצות עם המועצה ובאישור הוועדה. זה המינימום שניתן לדרוש בעניין הזה. 

היו"ר כרמל שאמה:
תקנות שיתקין השר בהתייעצות עם המועצה ובאישור הוועדה. ירון אומר שאין לו בעיה עם זה. אין התנגדות. 

ירון ביבי:
השר יתייעץ עם המועצה ויביא את התקנות לאישור. 

אתי בנדלר:
השאלה אם הוועדה גם מעוניינת להוסיף הוראה שכללים ראשוניים יובאו לאישור הוועדה עד למועד מסוים? 

היו"ר כרמל שאמה:
כן, עד ל-1.1.2011. 

אתי בנדלר:
אולי שנה תספיק לכם? 

דרור שטרום:
ובינתיים יהיו מכירות של קרקעות שלא---

היו"ר כרמל שאמה:
לא, אבל בשנה הזו אף אחד לא יצליח לצבור מה שאנחנו מפחדים ממנו. 

שלי יחימוביץ:
מי אמר? 

היו"ר כרמל שאמה:
כי עד שהרשות תתחיל לשווק. 

ארז קמניץ:
אנחנו הולכים לעשות פה הסדר, למיטב ידיעתי, שהוא ייחודי לכל העולם. 

אתי בנדלר

אור לגויים. 

שלי יחימוביץ

ממש אור לגויים. 

ירון ביבי

דרור מקבל את זה שזה ייקח לנו לפחות שנה. הבעיה זה לקבוע את האזורים שהם האזורים שבהם יהיו מונופולים אזוריים.  

היו"ר כרמל שאמה:
את הכללים יקבעו בהמשך. יהיה להם זמן למחשבה, לקבוע כללים מאוד מאוד---

שלי יחימוביץ

שנה. כפיתם עלינו לחוקק את החוק הזה בשעה וחצי, ועכשיו אתם צריכים שנה להתקין תקנות? כפיתם עלינו לחוקק את החוק הזה בחודש, ואתם צריכים שנה בשביל סעיף אחד? שנה? תהיו חרוצים כמונו, תשבו ככה, מהבוקר עד הערב ותוציאו תקנות. 

היו"ר כרמל שאמה:
אם חברת הכנסת יחימוביץ מעריכה את כל הזמן שהשקענו פה כשעה וחצי, אתם יכולים לקחת ארבע-חמש שנים. 

שלי יחימוביץ:
די, נו, זו היתה בדיחה. תירגעו. 

שנה זה מוגזם. 

ירון ביבי:
תשעה חודשים. 

שלי יחימוביץ:
מתי פי גלילות יוצא למכרז? 

היו"ר כרמל שאמה:
די עם פי גלילות. 

אתי בנדלר:
כמה זה תשעה חודשים? אתה רוצה לכתוב תאריך, עד 1 באפריל? 

היו"ר כרמל שאמה:
הראשון למאי.  

אתי בנדלר:
הניסוח המדויק כמובן ייעשה בהמשך; 'הגנה מפני ריכוזיות במקרקעין. השר, לאחר שהתייעץ במועצה ובאישור ועדת הכלכלה של הכנסת, יקבע כללים להגבלת הקצאת מקרקעין, אם כתוצאה מהקצאה יחזיק אדם במקרקעין המיועדים למגורים או לתעסוקה בשיעור העולה על שיעור שנקבע, ורשאי הוא לקבוע מקרים שבהם יחויב אדם למכור חזקתו במקרקעין כאמור, אם החזקותיו עלו על השיעור שנקבע. כללים ראשונים יובאו לאישור ועדת הכלכלה, לא יאוחר מ-1 במאי 2010'. 

היו"ר כרמל שאמה:
מי בעד ההצעה שגובשה בהסכמה בוועדה? פה אחד. 

אתי בנדלר:
נשאר סעיף העובדים פלוס התוספת שלך. 

היו"ר כרמל שאמה:
התוספת שלי כבר אושרה. אני מקריא את סעיף העובדים שהושג בהסכמה, והוועדה מברכת, וכמו שהעובדים זוכרים, הוועדה אמרה שבסוף תגיעו למסקנה, ויישר כח לכל הצדדים שהתפשרו והגיעו להסכמה.

הסעיף אומר ככה: 'על אף הוראות חוק זה, הרשות לא תחל לפעול אלא לאחר שנחתם הסכם קיבוצי המסדיר את זכויותיהם של עובדי מינהל מקרקעי ישראל. ואולם אין בהוראות סעיף זה בכדי למנוע את ביצוען של יתר הוראות החוק, שאינן משליכות על זכויות העובדים'. 

מי בעד הסעיף? פה אחד. 

סעיף העובדים – אושר פה אחד

אתי בנדלר:
נושא אחד קטנצ'יק – החקלאים, התיירות וסעיף תחילה.

היו"ר כרמל שאמה:
התיירות.   

גלי דייויס:
אני אשמח להגיד את ההערות שלנו. 

היו"ר כרמל שאמה:
את הנציגה של המשרד להגנת הסביבה? 

גלי דייויס:
כן. 

היו"ר כרמל שאמה:
המשרד שאינו יודע שובע, כפי שלמדתי היום. 

זאב אלקין:
קיבלתי הודעה מהצוות של השר שהוא יורד מהעניין. 

היו"ר כרמל שאמה:
גם  אני קיבלתי הודעה מהשר שהוא יורד מהעניין. 

גלי דייויס:
אני קיבלתי הוראה שהוא לא יורד, אבל אם אין תמיכה...

היו"ר כרמל שאמה:
תבררי, כי גם אין לנו הרבה מה לשנות בעניין. כמו שהסברתי לכם, אתם רואים צל מלונות כמלונות. אין ברפורמה בכדי לאפשר בנייה של מבני תיירות בניגוד לחוק ובניגוד לתכנית בניין ערים. המלחמה והמאבק על קווי החוף ועל האזורים שאתם רוצים להגן מפני בנייה של תיירות בניגוד לעקרונות שלכם, היא בוועדות תכנון ובנייה ובהליכי האישור התכנוניים. 

עכשיו אני מוכן לשמוע את מה שאת אומרת, אבל בקצרה. 

גלי דייויס:
אני מסכימה, המאבק הוא אכן בוועדות התכנון והבנייה. יחד עם זאת, המטרה של הרפורמה היא ברורה וייעודה לקדם ולפקח על קרקע עירונית, כמו שנקבע בהחלטת הממשלה, ואנחנו רוצים למנוע מצבים שבהם קרקע שהיא לא קרקע עירונית, על פי ההיגיון והשכל הישר, ולא על פי ההגדרה שמוצעת פה, כי פה ההגדרה היא לא קרקע עירונית, היא לא בעיר, תועבר הבעלות לגביה, ובמקרים מסוימים, כמו לדוגמה המקרה של תמנע. חס וחלילה יבנו שם מלון והמדינה תחליט שהיא רוצה להתחרט, אז אי אפשר יהיה כי הבעלות עברה. זאת הכוונה. אין כוונה למנוע את פיתוח העיר וכדומה. לכן ההערות שלנו הן לגבי קרקע עירונית. 

ברור לי שאין לגבי זה הסכמה, אבל כמו שנאמר בהחלטת הממשלה, שהקרקע צריכה להיות בתחום עירייה או מועצה מקומית, ולגבי הגדרת תעסוקה, אנחנו היינו מבקשים להוסיף בסוף ההגדרה 'למעט תיירות ומלונאות בשטחים פתוחים, שאינם צמודי דופן ובסביבה החופית'. 

אריאל אבלין:
צריך לזכור מאיזה מקום אנחנו יוצאים. בחוק מקרקעי ישראל הקיים---

היו"ר כרמל שאמה:
צריך להתייחס, אני יכול להגיד לנציג ממשלה לא להתייחס? 

זאב אלקין:
כן, לבקשה אחרת של משרד ממשלתי שהשר הודיע שהוא כבר לא מעוניין בה. זה נראה לי---

גלי דייויס:
זו לא ההודעה שאני קיבלתי. 

איריס האן:
אני רוצה להוסיף משהו לעניין התיירות, יש חוסר בהירות בהגדרה. בתיירות אנחנו לא מדברים על צל מלונות כמלונות. תיירות זה שימוש קרקע שהוא לא מוגדר וכולל שטחים פתוחים. זה אטרקציות תיירותיות, זה שטח שבמהות שלו הוא לא בנוי, הוא שטח פתוח. זה יכול להיות פארק דיג. ברור שזה לא מלונאות, כי מלונאות מופיעה בנפרד. זה כל מיני שימושים שבחלקם הגדול הם שטחים פתוחים. ראוי לתקן את זה לנכסי ציבור, לנכסים ציבוריים. 

יעל מליק:
מה ההגדרה המשפטית ל'כיוצא בזה'? מה זה 'וכיוצא באלה'? 

אריאל אבלין:
זה למשל תחנת דלק. מה זה תחנת דלק? 

זאב אלקין:
אם זאת ההסתייגות, אם זו בקשה של הממשלה, אז אני בינתיים עודכנתי על ידי הממשלה שבוודאי שלא---

היו"ר כרמל שאמה:
ממשיכים לסעיף הבא. 

זאב אלקין:
זה או או או. מה זה? 

היו"ר כרמל שאמה:
אדוני יושב ראש ועדת הכנסת, פה אני יושב ראש. 

זאב אלקין:
לכן אני שואל. 

שלי יחימוביץ:
בנושא חקלאים אני מבקשת להגיש הסתייגות בבקשה. 

היו"ר כרמל שאמה:
לפני החקלאים אנחנו נאשר את הסעיפים---

זאב אלקין:
אני מבקש רוויזיה על כל הסעיפים שעוד לא היתה עליהם רוויזיה. 

היו"ר כרמל שאמה:
כמה מפתיע, חבר הכנסת אלקין. 

אתי בנדלר:
הוא רוצה לחסום את האפשרות שמישהו אחר יגיש רוויזיה. 

היו"ר כרמל שאמה:
הרי בתעלולי פלא, יש אנשים שיבקשו רוויזיה רק כדי למשוך זמן, אחרי זה מתווכחים מתי תידון הרוויזיה ומי יהיה---

שלי יחימוביץ:
אתה מגיש רוויזיה כדי לנעול את זה וכדי שלא מישהו מחר יבוא ויגיש רוויזיה. 

היו"ר כרמל שאמה:
זה במסגרת ההתחכמויות של הבניין הזה. 

אנחנו מצביעים על 22(2). תחולתו תהיה עם הפעלת הרשות. מי בעד הנוסח? פה אחד. ש-22(2) יחל מרחב מחוז רק עם הפעלת הרשות. מקובל על העובדים. 

סעיף 22 (2) 

התקבל – פה אחד


היועצת המשפטית תשלים את הניסוח. 

אתי בנדלר:
כל מה שקשור לחקלאים, זה כמה וכמה חקלאים. הסעיף הראשון שקשור לחקלאים---

זאב אלקין:
ביקשתי רוויזיה. 

היו"ר כרמל שאמה:
אנחנו מצביעים רוויזיה על כל הסעיפים שאושרו עד עכשיו ולא התקיימה לגביהם רוויזיה. מי בעד בקשת הרוויזיה הגורפת? זאב אלקין בעד. מי נגד הרוויזיה? 

הצבעה על רוויזיה - תוצאות:

(הפסקה)

(קובץ חמישי)

היו"ר כרמל שאמה:
מה הסעיף הראשון? 

אתי בנדלר:
ההגדרה 'חוזה חכירה מהוון למטרת מגורים או תעסוקה' בעמוד 5. 

אלדר דוכן:
חוזה חכירה מהוון, למטרת מגורים או תעסוקה, למעט אחד מאלה – 

(1) חוזה חכירה מהוון שבין מטרותיו כלולה גם מטרת עיבוד חקלאי, פרנסה ממשק חקלאי או גידול בעלי חיים (להלן – מטרה חקלאית).

(2) חוזה חכירה מהוון למטרה שאינה מטרה חקלאית, אשר קבועה זו יקה אל מקרקעין שהוקצו בהם זכויות למטרה חקלאית;

היו"ר כרמל שאמה:
אני מאמין שבנושא הזה צריך דיון קצרצר. אני מניח שכולנו כבר מכונסים סביב ההצעות השונות שהועלו וכמובן שיש הצעות יותר פופולריות וכאלה שפחות. 

שלי יחימוביץ:
אני חושבת שאחת הדוגמאות לכשל של הדיון הזה ולכך שהוא יירשם לדיראון עולם בהיסטוריה של החקיקה של הכנסת היא העובדה שהפקרנו מגזר שלם של אנשים שהקימו את המדינה---

היו"ר כרמל שאמה:
הפקרנו זה בלשון עבר, ואנחנו עוד לא סיימנו. 

שלי יחימוביץ:
לא, אנחנו מפקירים אותם גם במה שנקבל עכשיו. הם אחראים להתיישבות העובדת, ליישובה של מדינת ישראל בראשית ימיה, אנשים שהם בשר מבשרה של מדינת ישראל. הפקרנו אותם, לא ספרנו אותם בתוך הרפורמה הזאת---

היו"ר כרמל שאמה:
זה לא הזמן לנאומים, זה זמן להצעות. 

שלי יחימוביץ:
ברשותך, משפט. עכשיו אתה לוקח לי את הדקה המיותרת. 

חבר הכנסת שאמה, תשמע, אני יודעת שכולם עייפים, הדיון הזה נרשם בפרוטוקול. הפרוטוקול הזה, ילמדו אותו---

היו"ר כרמל שאמה:
אני בכלל לא עייף, גם לי יש חשק לנאום על העניין הזה, אני יכול לדבר על זה חצי שעה. 

שלי יחימוביץ:
את הפרוטוקול הזה ילמדו לדורי דורות ואני רוצה שבפרוטוקול הזה ייאמר שההתיישבות הכפרית, שהחקלאים, שתושבי הקיבוצים בעיקר, פשוט הושלכו כלאחר יד. העובדה שעכשיו, בלילה, בגניבה, אנחנו מעבירים איזה סעיף שאולי, אולי, אולי יפתור להם את הבעיות, היא חרפה לכולנו. בלית בררה אני מוציאה את ההסתייגות הזאת; בסעיף (4) בעמוד 5, אחרי 'חוזה חכירה מהוון למטרת מגורים או תעסוקה, למעט', אחרי 'למעט', יבוא 'למעט קרקע בייעוד חקלאי'. 

היו"ר כרמל שאמה:
תקראי את כל המשפט מהתחלה. 

שלי יחימוביץ:
'חוזה חכירה מהוון למטרת מגורים או תעסוקה, למעט קרקע בייעוד חקלאי', ובעמוד שאחר כך, סעיפים קטנים (1) ו-(2) נמחקים. 

היו"ר כרמל שאמה:
אני רוצה התייחסות גורמי הממשלה. 

יעקב קוינט:
אני לא חושב שגם חברת הכנסת יחימוביץ מתכוונת להעביר את הבעלות בסופו של דבר לקרקע שמטרתה חקלאית, או בבית האחרון בנחלה, כאשר יש לגביו חוק

שלי יחימוביץ:
נכון, אין כאן שום מלה על בעלות, יש כאן חוזה חכירה מהוון למטרת---

יעקב קוינט:
לא, שהוא הפוטנציאל להעברת הבעלות. ולכן אני מניח שגם את היית ממעטת את הבית האחרון בנחלה. אני מגדיר אותו כחוזה חכירה מהוון שבין מטרותיו כלולה גם מטרת עיבוד חקלאי, פרנסה ממשק חקלאי או גידול בעלי חיים. 

היו"ר כרמל שאמה:
אבל זו המעטה לא רק של הבית האחרון, זה יכול להיות גם הבית של הלפני האחרון ושל הלפני אחרון. 

יעקב קוינט:
לא, לא. אם יש פיצול, אז---

אלדר דוכן:
אם יש פיצול, אז נכתב בית שהוא רק למטרת מגורים. 

רון רוגין:
קודם כל, זה לא רלוונטי בהתיישבות הקיבוצית. 

יעקב קוינט:
אבל אנחנו אומרים מה יכול ליפול בגדר---

שלי יחימוביץ:
סליחה, סוכם על הסעיף הזה עם מר אורי יוגב? 

היו"ר כרמל שאמה:
את מסכמת עם אורי יוגב, אני לא מסכם כלום עם אורי יוגב. 

שלי יחימוביץ:
אז נגיד שזאת אני שסיכמתי עם אורי יוגב. זה סעיף שהושג בהסכמה. 

היו"ר כרמל שאמה:
סליחה, מי שטען כל הזמן שהוועדה הזאת היא חותמת גומי, שלא מקיימת דיון---

שלי יחימוביץ:
אני נורא שמחה שבאישון לילה גילית שהוועדה היא לא חותמת גומי והחלטת שאנחנו נפתח עכשיו דיון ושהסיכומים לא נחשבים, אבל קצת מאוחר מדי. 

היו"ר כרמל שאמה:
את רוצה פעם ללבוש כובע של זה, ופעם אחרת כובע של זה. 

שלי יחימוביץ:
קודם כל, אני אגיד מה שמתחשק לי, כדרכי. שנית, קצת מאוחר מדי---

היו"ר כרמל שאמה:
ברור. אמרתי לך, תמיד את תגידי מה שאת רוצה, אבל גם אני אוכל להגיד מה שאני רוצה על מה שאת אומרת. זה אותו מטבע. 

שלי יחימוביץ:
נכון. קצת מאוחר מדי להחליט שהוועדה דנה לעומק בכל סוגיה. 

היו"ר כרמל שאמה:
לא, אבל קצת מאוחר מדי לאחוז בצד השני. 

יעקב קוינט:
גם אם אנחנו מדברים על ההתיישבות הקיבוצית, אז אין כוונה להעביר את הבעלות... אם יש כוונה להעביר את הבעלות בהתיישבות הקיבוצית, אני אדייק---

שלי יחימוביץ:
איפה זה כתוב? 

יעקב קוינט:
איפה כתוב מה? אני אסביר את הדברים. תני לי להשלים את הדברים כדי שתוכלי לשאול את השאלות. אני מבין שאנחנו לא רוצים לקיים דיון, גם בשעה הזאת. 

אם יש כוונה כזאת - לפרט, לאותה משפחת חברים, לקבל את בית המגורים שלהם ולא מעבר לזה. אני אומר שאם יש כוונה כזאת. 

היו"ר כרמל שאמה:
בקיבוצים יש רק בית אחד, נכון? 

יעקב קוינט:
יכול להיות גם יותר מזה. 

היו"ר כרמל שאמה:
לא, אבל יש מקרים שיש בהם בית אחד. 

יעקב קוינט:
ואם יש בית אחד, נניח, אז---

היו"ר כרמל שאמה:
אז זה יהיה הבית האחרון בנחלה. 

יעקב קוינט:
אז אני אומר, בוא נראה שאנחנו מדברים על אותם דברים ואז ננסה למצוא את הפתרון הניסוחי שמאפשר אולי את הסעיפים. 

רון רוגין:
בקיבוצים אין לך בעיה. נתחיל בזה. אולי במושבים. 

יעקב קוינט:
מה עם בנק הזכויות? מה עם בנק בחלקת המגורים? 

רון רוגין:
מה בנק? איזה בנק? זו המצאה שלך, בנק. איזה בנק? 

היו"ר כרמל שאמה:
אני רוצה להבין, ההתניה הזאת מותנית בחוזה מהוון. 

ירון ביבי:
חבר הכנסת שאמה, מה שניסה היועץ המשפטי של המינהל להבהיר זה שבקיבוץ יכולים להיות, ואני מכיר כמה וכמה קיבוצים כאלה, למשל מאה משפחות חברים, אבל יש תכנית שמאפשרת בנייה של 400 יחידות דיור. זה מה שניסה היועץ המשפטי לומר. זה מה שהוא קורא 'הבנק של הזכויות הנוספות'. ברורה לי השאיפה של חברי הקיבוצים לקבל את הבתים שהם גרים בהם בחוזה מהוון, או בבעלות. צריך לזכור שיש פה פוטנציאל גדול מאוד מעבר לזה, וזה נדמה לי שאפילו עורך דין רוגין לא יכחיש. 

רון רוגין:
פוטנציאל למה? 

ירון ביבי:
לעוד דירות. 

רון רוגין:
למנרה? 

ירון ביבי:
גם במנרה, כן, אבל מנרה פחות מעניין לעניין הזה. 

רון רוגין:
אין שום פוטנציאל, הקיבוצים גוועים. תתחילו להתעורר. פריפריה, 75% מהקיבוצים נמצאים בפריפריה ואתם מייבשים את הפריפריה. מעבר לזה שהוצאתם את נציגי הנגב והגליל ממועצת מקרקעי ישראל, ייבשתם את הפריפריה. 80% מהסחבת, אתם ממשיכים אותה, אתם לא מבינים את זה. 

ירון ביבי:
אני מאוד שמח שהצלחתי להעיר אותך עכשיו, אבל עדיין לא ענית לעניין הזה ש---

רון רוגין:
אין שום פוטנציאל, משום שעל מנת להצטרף לקיבוץ צריך להיכנס לרשת ביטחון... על מה אתה מדבר? נסגרים בתי ספר בגליל העליון, נסגרים בתי ספר בעמק בית שאן, מוסדות היסטוריים. 

יעקב קוינט:
זה לא רלוונטי. 

יעקב בכר:
זה ועוד איך רלוונטי, כי לכם יש בראש בנק זכויות, בנק זכויות. 

רון רוגין:
מוסדות היסטוריים נסגרים, בית אלפא נסגר. תתבייש. 

היו"ר כרמל שאמה:
חברים, בית אלפא והדיונים התיאורטיים לא עכשיו. אנחנו גמרנו את כל הדיונים האלה. הנושא ברור. 

רון רוגין:
חבר הכנסת שאמה הנכבד, לא יכול להיות שנעשה פה, מכיוון שאני מכיר את המינהל גם במגזר העירוני, כולל אגודה שיתופית אפקה, וכולל אגודה שיתופית כפר שמריהו, שגר שם אדם שהיה לשעבר סגן המנהל הכללי של המינהל ואשתו היתה שרה במדינת ישראל, כולל אגודה שיתופית צהלה ומעוז אביב, אגודה שיתופית של אנשי קבע – כל האנשים האלה שילמו גרושים עבור הזכויות, ובצדק, זה היה בזמנו, בשנות החמישים, קיבלו היוון ב-3.75 ועכשיו מקבלים העברת בעלות בהטבות ענק. צריך לראות את התמונה הכוללת. 

יעקב קוינט:
את התמונה הכוללת אני לא מאמין שתצליח לראות בשעה הזאת. 

רון רוגין:
בנושא של היוון הזכויות, אנחנו ביקשנו לעשות השוואה בנושא ההיוון. 

יעקב קוינט:
אתם ביקשתם לעשות השוואה בנושא העברת הבעלות. 

רון רוגין:
אל תפריע לי. 

יעקב קוינט:
אתה הפרעת לי. 

רון רוגין:
לא דיברנו על בעלות. 

היו"ר כרמל שאמה:
סליחה, עורך דין רוגין, היועץ של המינהל ברשות דיבור ובוא ננהל את זה באופן מסודר, אם לא במהלך כל היום, לפחות בסוף היום. בבקשה.

יעקב קוינט:
אנחנו הצענו שהעברת הבעלות תהיה לאחר שיהיה חוזה חכירה מהוון באותם תנאים שנוגעים במגזר העירוני. 

היו"ר כרמל שאמה:
מקובל. אני לא חושב שמישהו יכול לחלוק על זה. 

רו רוגין:
אם זה ככה, שיכניסו את זה לפחות לפי הסיכום שהיה, כך אנחנו יודעים, בין ראש הממשלה לשר הביטחון; זאת אומרת חוזה חכירה מהוון למטרות מגורים או תעסוקה, למעט קרקע בייעוד חקלאי. זה היה הסיכום. זה מכיל את אותה מערכת בדיוק, אחד לאחד. אני אומר כבר, חבר הכנסת שאמה, מבחינה מעשית לא נוכל להגיע לשם גם. למה? כי אנחנו צריכים לעבור היוון מטורף שאין לנו שום סיכוי לעמוד בו. 

היו"ר כרמל שאמה:
אתה עוד לא יודע מה הוא. מועצת הרשות תצטרך להחליט. 

דובר:
בבג"צ. 

היו"ר כרמל שאמה:
979, זה לא בהכרח מה שמועצת הרשות תחליט. מועצת הרשות לא כפופה ל-979. 

רון רוגין:
אני מקווה מאוד. אני לא רוצה לתאר את מה שמתחולל בקיבוצים, נעשה עוול לאלפי בתי אב. עוול קשה. זאת האמת. 

ארז קמניץ:
ועדיין איך נמנע העברת בעלות בבית אחרון בנחלה? אני יודע שזה לא מעניין אתכם בקיבוצים. 

רון רוגין:
הנושא של בית אחרון בנחלה לא נוגע לקיבוצים. זה נוגע למושבי עובדים. 

ארז קמניץ:
אז אין בעיה. אם החוזה הוא למטרה חקלאית ולמטרת מגורים, אין לכם בעיה, משום ששיוך הדירות, החוזים שם יהיו למטרות מגורים. 

יעקב בכר:
באגודות שיתופיות מסוג מושב עובדים וכפר שיתופי, אין לי בעיה עם זה. 

ארז קמניץ:
גם בקיבוץ. בקיבוץ לגבי יתרת הזכויות שלא לגבי משפחת חברים, שהיתה חברה במועד הקובע. 

יעקב בכר:
איזה מועד קובע? מה הקשר למועד הקובע? 

היו"ר כרמל שאמה:
אני רוצה להתקדם. במושבים אין מחלוקת? 

ירון ביבי:
הם לא מייצגים את המושבים. 

היו"ר כרמל שאמה:
יש פה מישהו מטעם המושבים? אין פה אף אחד מטעם המושבים. 

רון רוגין:
ככל שאני יודע מבחינת המושבים, אין שום כוונה כרגע... יש נחלה ויש בית שצמוד לנחלה---

ארז קמניץ:
אני רוצה להבין, בשיוך דירות בקיבוץ, החוזה יהיה חוזה למטרת מגורים, הוא לא יהיה למטרת מגורים וחקלאות. משכך, אין לך בעיה, לפחות שפסקה (1) תישאר; חוזה חכירה מהוון שבין מטרותיו כלולה מטרה חקלאית. יש חוזה, הוא יהיה חוזה למגורים ולחקלאות. 

אלדר דוכן:
זה מה שהיועץ המשפטי של התכ"ם, מר דרורי, ביקש, למחוק את פסקה (2) ולהישאר עם פסקה (1). 

רון רוגין:
זה לא נכון מה שאתה אומר. 

היו"ר כרמל שאמה:
מה מפריעה לך פסקה (1)? תסביר לי. 

רון רוגין:
אנחנו באים ואומרים, אדוני, שברגע שעושים היוון של שטחי המגורים, עברת את המסלול של 979, פתח סוגריים, אף אחד לא יבוא. נניח שמישהו יבוא, אותם כללים חלים כמו במגזר העירוני. 

היו"ר כרמל שאמה:
אין ויכוח. מה מפריע לכך סעיף (1)? 

רון רוגין:
ברגע שכתוב 'למעט קרקע בייעוד חקלאי', למה הם צריכים את סעיף (1)? שהם יסבירו למה צריך את זה. 

ארז קמניץ:
אז אנחנו אומרים, מטרת חוזה, כשמטרת החוזה היא למגורים ולחקלאות, יש חוזים כאלה במינהל, אנחנו כולנו מכירים אותם---

רון רוגין:
לא בהתיישבות הקיבוצית. תכתוב באגודות שיתופיות---

ארז קמניץ:
למה? אבל אם אין את זה, אז מה זה נוגע לך? 

רון רוגין:
אני לא יודע. 

היו"ר כרמל שאמה:
אז אל תגיד משהו שאתה לא יודע. 

רון רוגין:
לא, מחר, למשל, אדוני, יבואו ויגידו שמותר לחבר קיבוץ באופן פרטני לעבד 100 מטר, למשל. אני לא יודע איזה שינויים יהיו בעתיד. לא רוצה את זה. לא רוצה את זה. אני לא רוצה שיהיה מצב שיגידו לי 'הנה, מותר לך לעבד 100 מטר, סימן שאין לך העברת בעלות'. לא רוצה את זה. 

ארז קמניץ:
אבל זה לעולם לא יהיה באותו חוזה. 

רון רוגין:
אני לא יודע אם זה לעולם יהיה. אני אומר דבר פשוט---

ארז קמניץ:
אתה אומר דבר פשוט, אתה מסכים עם אורי יוגב, זה מה שאתה אומר. 

היו"ר כרמל שאמה:
סליחה, האם כוונתך להוון את כל שטחי המגורים בקיבוץ כיחידה אחת? בלי הפרדה? 

יעקב בכר:
לא, לא, אין כוונה כזאת---

רון רוגין:
יכול להיות שבחלק מהקיבוצים השיתופיים, כמו משמר העמק, כמו ברעם, שאלה אנשים שאני מטפל בהם, כמו קיבוצים בדרום, חצרים. יכול להיות שיעשו רק היוון, כולל למשל שטחים נוספים כמו אולי מבני ציבור או דברים מהסוג הזה, ולא יהיה שיוך לחברים. ישנם 80 קיבוצים שאין בהם שיוך דירות לחברים. אידיאולוגית הם לא מוכנים לשייך. חלק גדול מקיבוצי הקיבוץ הדתי לא משייכים. 

היו"ר כרמל שאמה:
אז מה הם רוצים? אם הם לא משייכים, למה להוון? 

רון רוגין:
יכול להיות שהם רוצים להוון ברמת הקיבוץ, נניח משמר העמק, ואת הבעלות ברמת הקיבוץ ולא לחברים. 

היו"ר כרמל שאמה:
סליחה, אז יש לנו פה את מגבלת השטח. 

רון רוגין:
תחשוב על זה במונחי בית משותף. 

היו"ר כרמל שאמה:
יש מגבלת שטח, זה לא יעבור. הם לא יכולים לעשות את זה עם מגבלת השטח. 

ירון ביבי:
במגורים, אין מגבלת שטח, אבל ודאי שהמועצה לא תאפשר לקבל חוזים על חטיבות של 50, 60, 70, 80 דונם, שזה שטחי המחנה בחוזה מגורים אחד. 

היו"ר כרמל שאמה:
חברים, לא יהיה היוון של כל היישוב. זה מנוגד לכל מה שאנחנו מקדמים פה. 

רון רוגין:
יש יישובים, קיבוצים שהם ברמה האידיאולוגית משתייכים לזרם השיתופי. הם משמרים ערכים מסורתיים, שוויון מוחלט מבחינת תקציבים, חדר אוכל, כל המערכת. הקיבוצים האלה הם קיבוצים חזקים, מאוד יכול להיות שהם ירצו "להוציא את המינהל מהוורידים", זאת אומרת להוון, ואולי אפילו להעביר בעלות, מבלי לשייך את זה באופן פרטני לחברים. 

אלדר דוכן:
אבל הם יקבלו חוזה מהוון נפרד על השטח שהם יבנו. זה יהיה חוזה נפרד, בלי השטחים החקלאיים שמסונפים לו. ולכן אין לך בעיה---

רון רוגין:
לפעמים יש בתוך שטח המחנה פינה שיש בה גן ירק, למשל. 

אלדר דוכן:
גן ירק זה לא חקלאות. 

רון רוגין:
גן ירק יכול להיות חקלאות. 

ארז קמניץ:
נו, באמת. 

היו"ר כרמל שאמה:
סליחה. יש לנו את הסעיף כפי שהוקרא על ידי חברת הכנסת יחימוביץ---

יעקב קוינט:
אגב, רק אני אומר שאותו קיבוץ יכול להפוך להיות מונופול אזורי באותו אזור, כשהוא מקבל את כל חלקת המגורים הזאת. 

רון רוגין:
כן, בטח, אלפים יצטרפו לקיבוצים. 

יעקב קוינט:
לא יודע מה יהיה מחר. 

היו"ר כרמל שאמה:
מה ההצעות שלכם? 

יעקב קוינט:
אנחנו הצענו את ההצעה שלנו. 

היו"ר כרמל שאמה:
אתם מוכנים למחוק את פסקה (2). אין עליו מחלוקת. פסקה (2) נמחקת? 

יעקב קוינט:
אנחנו רוצים למעט את האפשרות---

היו"ר כרמל שאמה:
את סעיף (1) ותסביר לי עוד פעם, כדי שאני אבין טוב לפני שאנחנו משאירים את סעיף (1), מה זה סעיף (1). למעט 'חוזה חכירה מהוון שבין מטרותיו כלולה גם מטרת עיבוד חקלאי, פרנסה עם משק חקלאי או גידול בעלי חיים'. 

ארז קמניץ:
כאשר יש חוזה שהמינהל עושה, כשלחוזה יש שתי מטרות, לא רק מטרה אחת, גם מגורים וגם חקלאות. זו התפיסה ההיסטורית של תפיסת הנחלה.

היו"ר כרמל שאמה:
זה לא מונע מהמושבים לקבל---

ארז קמניץ:
זה ימנע מהבית האחרון בנחלה---

היו"ר כרמל שאמה:
רק הבית האחרון? 

ארז קמניץ:
נכון. 

היו"ר כרמל שאמה:
מה זה מונע בקיבוצים? 

יעקב קוינט:
בקיבוצים זה עושה לנו בעיה, כי אנחנו צריכים בכל זאת את סעיף (2) ולכן אנחנו רוצים שזה ייוחד רק ליחידת הדיור שתשויך לחבר. 

אתי בנדלר:
מה הנוסח שאתם מציעים? 

יעקב בכר:
מה שחברת הכנסת שלי יחימוביץ במשפט אחד, בתוספת של שלוש מלים, 'למעט שטח בייעוד חקלאי', פוטר את כל הבעיה. למה הוא פותר? הנכון הוא שהחשש מהנחלה המושבית שצריך אולי לפתור אותו בדרך אחרת. אני בא ואומר, אם באת ואמרת שחוזה חכירה הוא למעט השטח החקלאי, אמרת שחוזה החכירה המהוון יחול רק לגבי בתי המגורים. הרי מה זה קיבוץ? זה מגורים וחקלאות. נטרלת את כל החקלאות, שהיא רוב המשבצת, כבר הסברתי את זה בהסבר הקודם שזה למעלה מ-90%, ואמרת את זה על דרך החיוב.  ולכן זה מייתר את (1) ו-(2). החשש של החברים ממשרד המשפטי והיועץ המשפטי של המינהל הוא באותו בית אחרון במושב. על אותו בית אחרון במושב ממש ממש בשביל כוס חלב פה רוצים לקנות פרה. זה העניין, ואנחנו מציעים ללכת על העניין היותר מינימלי ולא להרחיב בו, שגם זה וגם זה וגם זה. אמרת 'למעט ייעוד חקלאי', אתה לא צריך להגיד 'שבין מטרותיו כלולה מטרת עיבוד חקלאי, פרנסה ממשק חקלאי או גידול בעלי חיים'. אתה לא צריך להגיד את הדברים האלה. כל מה שזה, זה חקלאי. אין רפת שהיא מגורים של בני אדם. זה בעלי חיים. 

ולכן התוספת שחברת הכנסת שלי יחימוביץ, ואני אומר פה שהיא בהסכמה ברורה בין שר הביטחון לראש הממשלה. אדוני יכול לברר את זה עכשיו. היו לנו הצעות הרבה יותר מרחיקות לכת, בסוף התכופפנו להסכמה. זה בהסכמה מלאה של הנציגים בממשלת ישראל. אנחנו מבקשים לאשר את הנוסח הזה. ולא האמנתי שעל הנוסח הזה  אני עוד אלחם פה. זה לא האמנתי. פשוט לא ייאמן, שעל זה עוד אנחנו צריכים להיאבק פה. 

ארז קמניץ:
אני מציע שוב את הדברים שהוצעו קודם. חברים, זו החלטת הממשלה. אני שמעתי שיש כל מיני הסכמות כאלה ואחרות, אני לא קיבלתי אמירה אחרת בעניין. אני חושב שאם פסקה (1) זה מה שמפריע לנו ולא מפריע לקיבוץ, אז בוודאי אפשר לכלול---

אלדר דוכן:
אגב, זה לא החלטת ממשלה, זה צעד גדול מעבר להחלטת הממשלה. 

ארז קמניץ:
אז אני אומר, אם אנחנו מוחקים את פסקה (2) זה בהחלט צעד גדול מעבר להחלטת הממשלה. מעבר לזה, אדוני, אנחנו נצטרך לשקול צעדים. 

היו"ר כרמל שאמה:
את פסקה (2) אתם מוחקים? 

ארז קמניץ:
אני לא יודע, אדוני. אני צריך... יכול להיות שזה נושא חדש, יכול להיות אנחנו נבקש---

זאב אלקין:
אני מצטרף לבקשתה של חברת הכנסת יחימוביץ. מעניין אותי לראות מה יקרה. 

ארז קמניץ:
אפשר גם להגיש הסתייגות לנוסח שיעבור, אדוני. לדעתי הורדה של פסקה (2) יש בה כדי לתת פתרון לנו---

ירון ביבי:
בפסקה (1) אפשר להגיע להסכמה? 

ארז קמניץ:
לא, למחוק את (1) ו-(2). 

יעקב בכר:
תמחוק את (1) ו-(2) ותקבל את המשפט שחברת הכנסת יחימוביץ הוסיפה, אדוני מנהל המינהל. 

רון רוגין:
אם אתה רוצה, מר ביבי, להשאיר 'למעט בית המגורים הצמוד לנחלה באגודה שיתופית, מושב עובדים או כפר שיתופי', אם זה מה שמפריע לך, תמעט את זה גם. אנחנו לא מתנגדים לזה, אם זה מה שמפריע לך. 

ירון ביבי:
יש לי קושי בזה. 

יעקב בכר:
בהגדרה, חבר אגודה שיתופית, אדוני היושב ראש, אינו יכול להחזיק שתי יחידות דיור. הוא לא יכול, אלא אם כן...

אני אסביר למה. אתה נכנס לנקודת חתך אחת בקיבוץ. בוא נגיד עכשיו אנחנו יושבים פה ביולי 2009. קיבוץ, הכוונה שלנו מהרפורמה, או מההצעות שלנו, היא להצמיח את הקיבוצים. הקיבוצים התרוקנו. בואו נאמר את האמת, פה אפשר להגיד את האמת, לא לפזר פלאיירים. האמת היא שהקיבוצים התרוקנו, לצורך העניין התרוקנו זה לא אומר שכונות הרחבה שמאז הבואינגים והבג"צ גם הם נפלו. הם התרוקנו, הם בהגירה שלילית קבועה 15 שנה. עכשיו, כשאתה אומר לי 'אני משייך את הבית לחבר הנוכחי', אוקי, נתת לחבר קיבוץ ותיק, בן 80, את ביתו---

היו"ר כרמל שאמה:
מר בכר, אנחנו בשלב שאחרי הסיפורים. אני רוצה הסכמות, אם אין הסכמות, נעבור להצבעות. אני רוצה שתתגבשו להסכמות. אם אתם רוצים שיהיו פה הצבעות שיגיש צד כזה הסתייגויות, או שיגיש משרד המשפטים הסתייגויות---

יעקב בכר:
לא, לא, לא. 

היו"ר כרמל שאמה:
אם אתם רוצים להגיע להסכמה שתלך ותעבור במליאה ובא לציון גואל, לכו לכיוון הזה. הסיפורים האלה והסיפורים של הצד השני כבר לא מעניינים בשלב זה. 

זאב שור:
לנו אין הסכמות, יש לנו את ההצעה של חברת הכנסת שלי יחימוביץ. זה הכל. 

יעקב בכר:
לפי דעתנו זו הצעה שסוכמה בין שר הביטחון לראש הממשלה. אני אומר את זה באחריות. 

יעקב קוינט:
אני חושב שראיתי את המנהל הכללי של משרד החקלאות. הוא יכול להציג את עמדת משרד החקלאות ביחס להשלכות של הרפורמה הזאת לגבי היישובים החקלאיים ומה היא עלולה לעשות ביישובים כמו קיבוצים, אם העברת הבעלות תעבור בחלקת המגורים. 

היו"ר כרמל שאמה:
כבר אמרת לו מה להגיד. 

רון רוגין:
יש מגבלות לגבי יישובים חקלאיים, לגבי העברות. 

היו"ר כרמל שאמה:
איזה מגבלות יש להעברת בעלות? לא הבנתי. 

רון רוגין:
יש פה סעיף שלם לגבי יישובים קהילתיים ויישובים חקלאיים. 

זאב אלקין:
מר ישי, אני אנסח את השאלה אחרת, במידה וההסתייגות של חברת הכנסת יחימוביץ תעבור, משרד החקלאות ימליץ למשוך את החוק? 

היו"ר כרמל שאמה:
מה פתאום? 

יעקב בכר:
זה מבית מדרשו של שר החקלאות, ההצעה הזו. חבר הכנסת אלקין, שר החקלאות עומד מאחורי ההצעה הזו. 

ארז קמניץ:
לא כל כך ברור לי איך מכל השיחות שהיו בחוץ, שיחות המסדרון, שהבהרתם לחלוטין שאתם לא רוצים להעביר בעלות, עכשיו אפילו לסעיף שמתייחס בעיקר לנחלות במושבים, פתאום יש הסתייגות כאילו רוצים לקפוץ על הבעלות הזאת כמוצאי שלל רב. מה השתנה? 

זו לא החלטת הממשלה. אני לא קיבלתי שום הנחיה אחרת. זאת לא החלטת הממשלה. החלטת הממשלה זה מה שמופיע פה. אני אבדוק. אני יכול בהחלט לטעון נושא חדש, זה יעבור לוועדת הכנסת. 

נסים זאב:
סליחה, זה יירשם כהסתייגות, ואם הממשלה באמת בעד, אז הממשלה תתמוך אחר כך. 

היו"ר כרמל שאמה:
לא תהיה הסתייגות, יש לנו הצעה משלנו. זה לא יעבור בדרך של הסתייגות. אנחנו מנסים להגיע למשהו מוסכם. 

ארז קמניץ:
אני לא מבין מה ההתנגדות הגדולה, אנחנו כבר התקפלנו בלהוריד את פסקה (2). אני לא מבין מה ההתנגדות הגדולה. 

יעקב קוינט:
רק שיהיה כתוב שעל אגודה שיתופית מסוג קיבוץ---

היו"ר כרמל שאמה:
אני רוצה להבין על מה אתם מסכימים. להוריד את סעיף (2) אתם מסכימים? 

יעקב קוינט:
כך הוא אומר, אבל שיהיה כתוב 'ובלבד שבאגודה שיתופית מסוג קיבוץ---

היו"ר כרמל שאמה:
תן לי לעשות סדר. סעיף (2) אתם מוכנים להוריד, בכפוף להסכמות. נשאר לנו סעיף (1). 

יעקב קוינט:
(1) יישאר, חוזה חכירה מהוון שבין מטרותיו כלולה גם מטרת עיבוד חקלאי, פרנסה ממשק חקלאי או גידול בעלי חיים. ובמקום (2) נכניס---

רון יוגין:
כשמדובר באפקה, בצהלה, במעוז אביב, הכל עבר מהר. עכשיו כשמדובר על כבשת הרש, משהו שאנחנו לא יכולים להגיע אליו, מתחילים פה להתעמר בנו. 

היו"ר כרמל שאמה:
סעיף (1) אתם לא מוכנים להוריד, אני מבין, והטעם לכך הוא? 

ארז קמניץ:
למשל שהבית האחרון בנחלה, שהוא מייצג את משטר הנחלות, שבו אדם מקבל נחלה חקלאית שבמסגרתה הוא גם יכול לגור. אנחנו לא חושבים שאת הדבר הזה צריך ל---

היו"ר כרמל שאמה:
אתה יכול לעשות סעיף שממעט את הבית האחרון בנחלה? שתי סעיפים שמתייחסים למצב הזה ולמצב הזה, שאין עליו מחלוקת. 

ארז קמניץ:
אז אנחנו נכין סעיף נוסף. 

היו"ר כרמל שאמה:
בבקשה, עשר דקות הפסקה לנסח את שני הסעיפים האלה. 

(הפסקה).

אנחנו מתחילים בדיון. חברת הכנסת יחימוביץ, יש את התוספת שלך לסעיף הקודם. 

שלי יחימוביץ:
אני ויתרתי. דיברתי עם מר ירון ביבי והוא שכנע אותי. 

היו"ר כרמל שאמה:
אוקי. סעיף התחילה. 

אריאל אבלין:
סעיף (34), פרק מינהל מקרקעי ישראל – תחילה.

(א) תחילתו של פרק זה, למעט סעיפים 1(2) (7) 8, 7, 9ג', 10, 11, 12 ו-3, ביום ט"ו בטבת התש"ע, 1 בינואר 2010.

אתי בנדלר:
איזה סעיפים יתחילו ב-2010? 

אריאל אבלין:
מה שהקראתי עכשיו. 

היו"ר כרמל שאמה:
תמשיך. 

אריאל אבלין:
(ב) תחילתם של סעיפים 1, 2, 7, 10,11 ו-3, 1 (2ב) לחוק זה ביום כ"ו באב התשס"ט, 16 באוגוסט 2009. 

(ג) תחילתו של סעיף 4 י"ח לחוק מינהל מקרקעי ישראל, כנוסחו בסעיף 1(12) לחוק זה, ביום תחילת הצו האמור בסעיף 4(א) כנוסחו בסעיף 1(8) לחוק זה. 

אתי בנדלר:
מה העקרונות המובעים כאן? דהיינו איזה נושאים---

אריאל אבלין:
אם אני קולע לדעת גדולים פה, כל מה שנוגע להקמת הרשות, התחילה שלו הוא ב-1 לינואר 2010. 

ארז קמניץ:
כל מה שנוגע לרשות, להקמתה. 

ירון ביבי:
חוץ מהקמת מועצת הרשות. 

אריאל אבלין:
כל יתר הסעיפים, תחילתם ב-16 לאוגוסט 2009.  

ארז קמניץ:
אני חושב שאולי כדאי שזה יהיה חודש מיום התחילה. אנחנו צריכים חודש להתארגנות. היות וזה בא יחד עם חוק ההסדרים, אז יכולנו לקבוע 16 לאוגוסט, אבל אם החוק יעבור יותר מאוחר, אנחנו צריכים חודש מיום התחילה. 

אתי בנדלר:
30 ימים מיום פרסומו של חוק זה. 

ארז קמניץ:
ב-4 י"ח יש לנו הוראות תחילה בתוך הסעיף עצמו, לדעתי. 

אלדר דוכן:
את (ג) צריך לבטל. 

אתי בנדלר:
(ג) נמחק. ובנוסף לזה, יש את תחילתו של סעיף 22(2) עם התחלת פעילותה של הרשות בהתאם להוראות הסעיף של הפעלת הרשות. 

ארז קמניץ:
אלה העקרונות, וכל המספרים שכרגע כתובים פה צריך להקפיץ אותם במספר אחד. 

היו"ר כרמל שאמה:
יעשו התאמות. הדברים האלה ברורים, אין צורך לחזור עליהם. בואו נגיע להצבעה. 

ארז קמניץ:
בסעיף 3 שזה תיקון חוק מקרקעי ישראל, כולו צריך להיכנס לתוקף ביחד, לא בנפרד. 30 יום מיום התחילה. 

אתי בנדלר:
אז אתה מעביר את סעיף 3 לקטגוריה של סעיף קטן (ב)? 

ארז קמניץ:
כן. הוא פשוט לא נכתב כולו מאיזה שהיא סיבה. זה 3(1), (2). סעיף 3, שזה תיקון של חוק מקרקעי ישראל, יש פה את פסקה (1) ופסקה (2). בפסקה (2) יש פסקאות קטנות (א) ו-(ב). לא מצאתי מדוע לא יתחילו (א) ו-(ב) ביחד באותו מועד, מה הסיבה. אין סיבה. 

אתי בנדלר:
אם כך, התיקון לחוק מקרקעי ישראל, מה היא בקשתכם לגבי התחילה? שכולו בתוך 30 ימים מיום הפרסום? 

ארז קמניץ:
כן. 

זה היה בהסדרים וזה יצא.  סעיפי 4 וכולי, שזה תיקון סעיפים עקיפים, אנחנו צריכים את התחילה בתחילת 2010. 

אתי בנדלר:
יש עוד הערות לסעיף הזה? 

היו"ר כרמל שאמה:
אנחנו מצביעים על הסעיפים שהוקראו. (34) סעיף התחילה, כנוסח הוועדה, עם הסמכת היועצת המשפטית לבצע את ההתאמות הנדרשות. 

מי עד הצעת החוק, כנוסח הוועדה? מי נגד? הנוסח עבר, כהצעת הוועדה, למרות התנגדותה של חברת הכנסת שלי יחימוביץ.

הנוסח עבר, כהצעת הוועדה

היו"ר כרמל שאמה:
סעיף (2) (ב2) 'המועצה תקבע תנאים שלפיהם יהיה חוזה חכירה למטרת מגורים או תעסוקה, כהגדרתה בחוק מקרקעי ישראל, לחוזה חכירה מהוון. 

אלדר דוכן:
אנחנו שמנו את זה בהינתן פסקאות (1) ו-(2). 

היו"ר כרמל שאמה:
מי בעד? מי נגד? אין נגד, יש רק בעד. 

הסעיף התקבל. 


עוד איזה סעיפי קצה נשארו לנו, למעט סעיפי הליבה של הנושא החקלאי? יש  איזה שהן התקדמויות בנושא החקלאים? 

ארז קמניץ:
אני חושב שכן. 

היו"ר כרמל שאמה:
אתה חושב או אתם חושבים? 

ארז קמניץ:
אני לא יודע, אנחנו כבר כמעט הגענו לסיכום מלא, אז אני ארצה לשמוע. 

יעקב בכר:
סיכום עם מי? אין סיכום איתנו. 

אלדר דוכן:
אחרי כל השיחות הם הודיעו שאין סיכום, אין פשרה, אין כלום. 

יעקב בכר:
הועלו פה דרישות שגם כאשר---

היו"ר כרמל שאמה:
עד איפה הסכמתם? בשום דבר לא הסכמתם? 

יעקב בכר:
לגבי תוספת המשפט, נדמה לי שאדוני הסכים. 

רון רוגין:
התפיסה שלנו היא מאוד פשוטה, כבודו. משעברנו את המסלול הקשה, בלשון המעטה, של היוון ושילמנו את הכסף, למגורים או לתעסוקה בלבד, לא לייעוד חקלאי, הצלחנו לשלם את הכסף ולגייס מגורים או תעסוקה, תנו לנו את העברת הבעלות כפי שאתם נותנים במגזר העירוני. זה לא מסובך. 

ארז קמניץ:
ביחידת הדיור זו לא בעיה. ב-300 יחידות הדיור הנוספות, שאתה רוצה שאני אעביר את הבעלות לאגודה השיתופית, זה מה שאתה רוצה שיקרה? 

היו"ר כרמל שאמה:
יש הסכמות או אין הסכמות? 

ארז קמניץ:
אני יודע מה יש בטוח הסכמה. כשהבית האחרון בנחלה, הצמוד, זה לא אכפת לכם? אז זה אפשר לכתוב? למעט? 

היו"ר כרמל שאמה:
על זה יש הסכמה? 

יעקב בכר:
לא. יש הסכמה על הניסוח שחברת הכנסת שלי יחימוביץ הודיעה פה, מחיקת סעיף (1) ו-(2), נקודה. 

היו"ר כרמל שאמה:
עורך דין רוגין, מבחינתך יש הסכמה? 

רון רוגין:
אין לנו התנגדות לעניין הזה. 

זאב אלקין:
מי זה לנו? אני כבר התבלבלתי. 

ארז קמניץ:
בית אחרון בנחלה, אתם גם לא מסכימים? אני לא מבין. 

רון רוגין:
לי אין התנגדות לזה. 

ארז קמניץ:
לגבי בית אחרון בנחלה. 

ירון ביבי:
זה דבר שכל הקיבוצים---

ארז קמניץ:
אני לא מבין את העניין. 

רון רוגין:
אני מייצג את ההתיישבות---

היו"ר כרמל שאמה:
אני אגיד לך מה הם עושים. יש להם אפשרות למשוך את המטוטלת לכיוון אחד עד הסוף, זה מה שהם מרגישים עכשיו. מה שקורה במצבים כאלה, תבוא מועצת הרשות ותזרוק להם את המטוטלת לצד השני והם ימשיכו להתקשקש עם הנושא הזה עוד עשרים שנה. 

ארז קמניץ:
אבל בשביל מה? למה להשחית מזמננו? באמת. 

היו"ר כרמל שאמה:
חבל. אם היה אפשר להגיע פה להסכמות. מי שמונע את ההסכמות, לדעתי עושה את זה לא בחכמה, אני גם יודע את מצב הדברים, אבל ללכת בכח, נגד כולם, רק בגלל הסכמה שיש, לדעתי לא חכם. אני הייתי פה מהדיון הראשון בנושא החקלאים ואני בין אלה שאמרתי שהחקלאים לא יהיו ילדים חורגים ולא יישארו לא מחוץ למחנה ולא מחוץ לחוק, אבל אם היה אפשר לגמור את זה בבסיס ההסכמה, עם שני שיפורי קצה שנותנים לכולם ללכת על זה, גם משרד המשפטים לתמוך, שהתמיכה שלו מאוד חשובה לעניין זה, גם ליישום הרפורמה לאחר מכן, שזה קריטי מבחינתכם. 

אוקי, נכתב. מה קורה עם היישום? בהגנה על זה? מה קורה עם החלטות מועצת הרשות? זו בחירה שלכם. אני לא גר לא במושב ולא בקיבוץ, ואני מאוד בעדכם. הדברים שנאמרו בוועדה, אי אפשר להתעלם מהם לא רק במובן המהותי, גם במובן הרגשי, אבל לדעתי ההתעקשות הזאת וההיצמדות הדווקנית להסכמות שהתקבלו היום, ואני לא מתנער מההסכמות, אין לי גם אפשרות להתנער מהסכמות, לא רק בגלל שזה מעליי, אלא כי זו הסכמה, אבל לא באנו לפה לשנות את ההסכמות, באנו רק לעשות את הפוליש האחרון כדי שהדבר הזה יעבור בהסכמה. אתם רוצים להשאיר את זה בחסר הסכמה, זו אחריותכם, אני לא אצביע נגד זה. 

ארז קמניץ:
אני רק רוצה, אדוני, לומר ואולי תסביר את הדברים כדי שיידעו, כי אני בהחלט לא רואה בזה החלטת ממשלה, אני לא קיבלתי הנחיה אחרת, ואני שוקל באמת להגיש נושא חדש, שזה יילך לוועדת הכנסת להחליט האם יש פה נושא חדש. 

זאב אלקין:
היועצת המשפטית, את חושבת שזה נושא חדש? 

אתי בנדלר:
אני חושבת שבמקום הזה, כאן, חוות דעתי איננה רלוונטית, כי ההכרעה היא של ועדת הכנסת ואני אצטרך להביע את דעתי בפני ועדת הכנסת. 

זאב אלקין:
אבל חשוב לשמוע מה עמדתך. את יכולה להגיד מה עמדתך? כי על פניו הסעיף מטפל בסוגיה הזאת. 

אתי בנדלר:
נכון, ואומרים נציגי הממשלה שהחלת הצעת החוק על קרקע חקלאית מהסוג הזה, היא נושא חדש. כי החוק הציע להקנות בעלות ביחידות מגורים בקרקע עירונית, כהגדרתה כפי שהיתה מלכתחילה, על כל פנים בקרקע שמיועדת למגורים או לתעסוקה והם מלכתחילה בפירוש אמרו שהחוק לא יחול בקרקע חקלאית. והם טוענים שההחלה הזו היא כן---

יעקב קויוט:
החלטת הממשלה קבעה שזה לא יחול על חלקות המגורים בקיבוץ וזה ימתין להכרעת בג"צ על 979. 

ארז קמניץ:
הדברים נאמרו במפורש. אנחנו אמרנו מהדיון הראשון שאנחנו לא יודעים איך מעבירים בעלות בדברים האלה. אנחנו לא יודעים אם אנחנו רוצים, הם בכלל לא רוצים. יש פה איזה התעקשות, אני לא יודע על מה, ובסדר, הם דוחקים אותנו לפינה, זה מה שאנחנו נצטרך לעשות. 

זאב אלקין:
אני לא ממליץ לכם לטעון נושא חדש. 

זאב שור:
רק מספר משפטים מצומצם. זה מאוד מוזר לי לשמוע שדוחקים אתכם לפינה. מי שדוחק אותנו לפינה כבר מספר שנים, אני לא רוצה לחזור כרגע ל-18 שנה שהייתי ראש מועצה עם הוויכוחים שלי עם המינהל סביב הכנרת, והיום כמזכיר התנועה הקיבוצית. חוזה חכירה לדורות, מר ביבי, כמה שנים כבר לא עשה קידום? כי דוחקים אותנו לפינה. כמה שנים רצינו להגיע להסכמים על שימושים חורגים ולא מגיעים? אז פתאום אני מגיע כרגע ודוחק לפינה. 

אני אומר לכם, אני שומע פה דברים בשעה כזאת, זה לא שעה לסימפוזיונים. רצינו להגיע להסכמים אתמול, שלשום, לפני שנה, לפני שנתיים, אנחנו רצים אחרי המינהל. היום התקנות של המינהל זה בבחינת הספר הלבן כלפי ההתיישבות, הם עוצרים את הצמיחה הדמוגרפית. אני לא יודע אם אתם יודעים, 75% מהקיבוצים זה נגב וגליל וגבולות. אם אתם מכירים את מפת ישראל. על מה אתם מדברים פה? גמרנו הסכמים היום, אז היו פשרות שאנסו אותי. עם הפשרות האלה אני יודע לעבוד.

אני אומר לכם, מדובר כאן על מגורים בלבד. מדובר בקיבוצים על חכירה לדורות. אנחנו לא רוצים בעלות, חכירה לדורות, הודעתי את זה. ואת הנושאים האלה אפשר לסכם היום. 

היו"ר כרמל שאמה:
לא הבנתי, אתה טוען לבעלות על המגורים בלבד? 

זאב שור:
אנחנו לא מדברים על שטח חקלאי. 

היו"ר כרמל שאמה:
הרי פה הוויכוח בחדר היה, לפי מה שהבנתי, הם מוכנים לתת יותר ממגורים. 

זאב שו ר:
שלא ייתנו לי יותר, אנחנו רוצים מגורים. 

היו"ר כרמל שאמה:
אתם מוכנים להחריג את התעסוקה? 

זאב שור:
לא, זה מגורים ותעסוקה. 

יעקב בכר:

למעט קרקע חקלאית. שטח המחנה בלבד. הם מדברים על בנק הזכויות, זה העניין. 

היו"ר כרמל שאמה:
הייתי רוצה לשמוע את מנהל המינהל, לפני שאנחנו מתקדמים. הוא רצה להגיד משהו. 

ירון ביבי:
אני רוצה להגיד שאני שמעתי לא פעם ולא פעמיים שהתנועה הקיבוצית בכלל לא רוצה העברת בעלות. עכשיו באים ונתפסים בחוק של העברת בעלות ונלחמים פה למעשה, בתוך מסגרת של חקיקה של העברת בעלות, על משהו שהוא לא העברת בעלות, כי הדיון האמיתי, ואת זה גם אמר מר זאב שור (ולוולה) בטח טוב ממני, זה בכלל בעניין של ההיוון וכמה ישלמו על ההיוון. ולכן נראה לי שכל ההתעקשות הזאת, אני חייב להגיד, היא מיותרת ולדעתי היא תזיק בסופו של דבר גם לתהליך ההיוון של הקיבוצים. אני הייתי מציע לכם לשקול עוד פעם את כל ההתנגדות הזאת. 

היו"ר כרמל שאמה:
ממי ביקשת לשקול? 

ירון ביבי:
מהתנועות הקיבוציות שהן אלה שבאו והסבירו לנו שהם נגד העברת הבעלות, ועכשיו הם נכנסים לתוך חוק והם אומרים 'לא---

היו"ר כרמל שאמה:
אבל החוק לא מחייב להעביר להם בעלות. 

זאב שור:
אני רוצה חכירה לדורות, אתה יודע את זה. 

נסים זאב:
הוא מדבר על האינטרס. 

יעקב בכר:
אני מציע אדוני, אולי אפשר להצביע קודם כל על השורה המוסכמת שחברת הכנסת שלי יחימוביץ העלתה. שהוועדה תאשר אותה. 

היו"ר כרמל שאמה:
גם לגבי השורה הזו רציתי לשאול שאלה, כדי שהשורה תהיה יותר ברורה. תקשיבו לפני שאתם קופצים 'חוזה חכירה מהוון למטרת מגורים, או חוזה חכירה מהוון למטרת תעסוקה, למעט קרקע בייעוד חקלאי'. 

יעקב בכר:
מקובל עלינו. 

היו"ר כרמל שאמה:
אני חושב שזה הוגן. 'חוזה חכירה מהוון למטרת מגורים, או חוזה חכירה מהוון למטרת תעסוקה, למעט קרקע בייעוד חקלאי'. 

ארז קמניץ:
לא צריך לכתוב 'ייעוד חקלאי', 'למטרה'. 

היו"ר כרמל שאמה:
'למעט קרקע למטרה חקלאית'? 

יעקב בכר:
זה מקובל עלינו. 

ארז קמניץ:
לא שזה מקובל עלינו.

היו"ר כרמל שאמה:
ברור, הוא רק עוזר לנו בניסוח. אני מקריא את הסעיף. במקום ההגדרה שתימחק, תבוא ההגדרה הבאה; 'חוזה חכירה מהוון למטרת מגורים, או חוזה חכירה מהוון למטרות תעסוקה, למעט קרקע למטרה חקלאית'. 

ארז קמניץ:
הנוסח פה מדבר בחוזים, הוא לא מדבר בייעודי קרקע. 

היו"ר כרמל שאמה:
זה גם מה שהיועצת המשפטית אומרת.   

אתי בנדלר:
'למעט חוזה חכירה למטרה חקלאית'.  

היו"ר כרמל שאמה:
יש בעיה עם הניסוח הזה? נחזור ולאט. אנחנו לא מצביעים עד שלא כולם יגידו שיש פה הסכמה. 'חוזה חכירה מהוון למטרת מגורים, או חוזה חכירה מהוון למטרת תעסוקה, למעט חוזה חכירה למטרה חקלאית'. 

יעקב בכר:
החשש הוא שיגידו שגם חלקת המגורים---

היו"ר כרמל שאמה:
הם טוענים ש---

ארז קמניץ:
אבל זה ברור הרי. יש הסכם עם אורי יוגב, שאני לא מכיר אותו, שכתוב בו 'ייעוד חקלאי'---

היו"ר כרמל שאמה:
אתה לא רוצה לעבוד עליהם פה. נכון? אז שנייה, הם חוששים פה. הם חוששים שאתה מגדיר חוזה למטרה חקלאית, את חלקת המגורים שלהם. 

ארז קמניץ:
נכון, שיוך דירות, הוא בדיוק יוגדר מטרה חקלאית. נו באמת. 

היו"ר כרמל שאמה:
טוב, אתם מתעקשים על המלה 'ייעוד'? אוקיי, אז אני חוזר לסעיף 'חוזה חכירה מהוון למטרת מגורים, או חוזה חכירה מהוון למטרת תעסוקה, למעט קרקע בייעוד חקלאי', כמו שאתם רציתם. 

מי בעד הנוסח שהוקרא כרגע? פה אחד.

הנוסח עבר, פה אחד.

ארז קמניץ:
אני מבקש שתוגש הסתייגות של הממשלה בנוסח הצעת החוק כפי שהיא הובאה לדיון. אפשר להגיש הסתייגויות בנוסחים חלופיים, הממשלה? 

אתי בנדלר:
מה אתה מציע? 

ארז קמניץ:
מה שאני מציע זה מה שניסינו להידבר. הנוסח כפי שאני מבקש להגיש זה הסתייגות שיהיה בה מיעוט של בית אחרון בנחלה, ומיעוט של מה שאינו חלקת המגורים או התעשייה בשטח המחנה בקיבוץ.

אתי בנדלר:
אני רק מזכירה שאני צריכה לקבל את זה בחתימת שר.  

היו"ר כרמל שאמה:
אני רוצה להגיש הסתייגות, יחד עם חברת הכנסת שלי יחימוביץ, למחוק את סעיפים (1) ו-(2) מהצעת החוק. מי בעד ההסתייגות? 

זאב אלקין:
אנחנו הצבענו על זה. אמרנו שמוחקים.

היו"ר כרמל שאמה:
חברים, ליתר ביטחון ולמען הסר ספק. ההסתייגות המשותפת, אופוזיציה-קואליציה, חברת הכנסת יחימוביץ ושלי אומרת, למחוק מהצעת החוק את סעיף קטן (1) וסעיף קטן (2) וההגדרה נשארת בעינה. 

אתי בנדלר:
ההגדרה של 'חוזה חכירה מהוון למטרת מגורים' תהיה 'חוזה חכירה מכוון למטרת מגורים או חוזה חכירה מהוון למטרת תעסוקה, למעט (1) קרקע בייעוד חקלאי; (2) חוזה חכירה מהוון שהחוכר לפיו הוא גוף ציבורי'. אני רק רוצה להגיד לכם שזה לא בעברית. אי אפשר להשאיר את זה כך. 

היו"ר כרמל שאמה:
(1) ו-(2) כרגע עולים למחיקה. מי בעד מחיקת (1) ו-(2)? עבר פה אחד. ההתאמות של מספרי הסעיפים ייעשו על ידי היועצת המשפטית של הוועדה. 

אתי בנדלר:
אבל זה לא רק מספרי הסעיפים. אני חוזרת ואומרת, אני לא יכולה להשאיר הגדרה כזאת. 

אלדר דוכן:
כמו שגב' בנדלר אמרה, תחבירית זה לא עברית, לכן אני מציע תיקון בעברית שיהפוך את זה לקריא: 'חוזה חכירה מהוון למטרת... וחוזה חכירה למטרת מגורים למעט חוזה חכירה לגבי קרקע שייעודה חקלאי', ולא למעט קרקע, כי דיברנו ברישא על חוזה וחוזה, אז אי אפשר להגיד למעט קרקע. 

היו"ר כרמל שאמה:
אתה מוכן להגיע להסכמה? 

אלדר דוכן:
לא, זה עברית. אני מניח שהם אפילו לא יתנגדו. 

היו"ר כרמל שאמה:
לא, יש ויכוח פה גם על העברית, אם לא הבנת עד עכשיו. 

אתי בנדלר:
סליחה, אני מודיעה, אני לא מניחה נוסח שהוא לא בעברית. 

היו"ר כרמל שאמה:
סליחה, היועצת המשפטית אומרת שהיא לא יכולה לקבל את הנוסח. עם זה אני לא יכול להתווכח. לאחר שקיבלנו וכבר אישרנו, כשיועצת משפטית אומרת לי משהו שהיא לא יכולה, אז אני נוטה להקשיב ואם אין לנו הסבר מנומק וטוב אחר, אנחנו נצטרך לקבל את דעתה. 

אתי בנדלר:
אי אפשר לומר 'חוזה למעט קרקע', אני יכולה לומר 'למעט חוזה חכירה לגבי קרקע בייעוד חקלאי'. 

היו"ר כרמל שאמה:
מקובל. הוועדה מסמיכה אותך לשנות את השינוי הזה. 

האם חוזה למטרות ציבוריות נכלל ברפורמה לפי מה שעשינו עכשיו, במבני ציבור? 

ירון ביבי:
לא, לא. 

ארז קמניץ:
גוף ציבורי לא יקבל---

אתי בנדלר:
פסקה (5), במקום ההגדרה 'חוכר' יבוא... לא הוצבע. 

היו"ר כרמל שאמה:
אנחנו מצביעים על פסקה (5), על ההגדרה 'חוכר', וסעיפים (1) (2) ו-(3) עם תיקון חבר הכנסת טיבי. מי בעד נוסח הוועדה עם התיקון? פה אחד. הנוסח נתקבל כנוסח הוועדה פה אחד. 

סעיף (3) (1) אומר כך – בסעיף (1) במקום הגדרת קרקע עירונית יבוא 'קרקע עירונית שניתן להוציא מכוחה היתר בנייה כהגדרתו בחוק התכנון והבנייה---

שלי יחימוביץ:
יש לי שאלה ספציפית, למה השאירו את המלה 'מסחר', זה אומר גם קניון? 

היו"ר כרמל שאמה:
ברור, לא ענק, במגבלת הגודל. 

אתי בנדלר:
זה אומר כפרי נופש, זה אומר ממדיון, כפר שעשועים.  

ארז קמניץ:
גב' בנדלר, צריך להבין שהחוק בעניינים האלה אסור, זה שאפשר בתיירות, זה לא אומר שחייבים להעביר. 

אריאל אבלין:
צריך לזכור מה היתה נקודת המוצא, נקודת המוצא היתה הרבה יותר רחבה. 

אתי בנדלר:
אני לא מתווכחת איתכם. אין לי עמדה, אני אמרתי מה כתוב.

אני קוראת - במקום הגדרת 'קרקע עירונית' יבוא 'קרקע עירונית – קרקע שייעודה לפי תכנית שניתן להוציא מתוכה היתר בנייה לפי חוק התכנון והבנייה, התשכ"ה-1965, למגורים או לתעסוקה. תעסוקה, תעשייה, מלאכה, משרדים, מסחר, תיירות ומלונאות וכיוצא באלה, ולמעט חקלאות...'. 

היו"ר כרמל שאמה:
נוריד את המלים 'וכיוצא באלה'? הורדנו את המלים 'וכיוצא באלה'. 

אנחנו מצביעים על כל סעיף (3) למעט 'וכיוצא באלה', עם תיקון היתר הבנייה. בעד? חברת הכנסת יחימוביץ לא משתתפת בהצבעה. עבר ברוב קולות. 

ועכשיו למהדרין ולמהדרין ולמהדרין, ולמען הסר כל ספק, אנחנו מצביעים על כל סעיפי החוק שאישרנו כמקשה אחת. 

זאב אלקין:
לפני זה רוויזיה. 

היו"ר כרמל שאמה:
רוויזיה לסעיפים מבקש חבר הכנסת אלקין, שיש לו חיבה לסעיף הרוויזיה. מי בעד הרוויזיה? מי נגד? הרוויזיה לא נתקבלה. 

ועכשיו למהדרין ולמהדרין, ולמען הסר כל ספק שבספק, אנחנו מתכבדים להעלות, ברשות חבר הכנסת זאב, את כל סעיפי החוק כמקשה אחת, לאישור קריאה שנייה ושלישית. 

מי בעד הצעת החוק על כל סעיפיה? מי נגד? ארבעה מול אחד. אני קובע שהצעת החוק אושרה לקריאה שנייה ושלישית. 

הצעת החוק אושרה לקריאה שנייה ושלישית – ברוב קולות 

על כל סעיפיה

חבר הכנסת זאב אלקין, האם אתה מתעקש על רוויזיה בפעם השלישית? 

זאב אלקין:
כן. 

היו"ר כרמל שאמה:
למען הסר ספק של חבר הכנסת אלקין, נבקש רוויזיה. מי בעד הרוויזיה של חבר הכנסת אלקין? אלקין. מי נגד? שניים מול אחד. הרוויזיה נדחתה.

לילה טוב. אני מודה לכולכם. אני חושב שתהליך החקיקה הזה מפאר את הכנסת ולא מבייש את הכנסת.

הישיבה ננעלה בשעה 02:40 אחר חצות
